
În piesa vieții, fiecare dintre noi ar vrea să-și scrie rolul şi să-și 
interpreteze destinul în așa fel încât să ajungă la un final conform cu 
propriile sale dorinţe. Dar pentru că suntem fiinţe sociale, monologul 
nu este o soluție. Trebuie să ne alegem replicile astfel ca ele să se 
integreze unui cor anume. Uneori, sau chiar adesea, este foarte 
posibil ca replicile imaginate de noi să fie disonante sau să nu fie 
acceptate de ceilalți actori. De aceea este nevoie de un Regizor care 
să-și asume rolul de a pune în acord toate rolurile personale. 
Supunându-ne lui, ne pierdem autonomia şi ne integrăm sistemului. 
Cu timpul, nu mai putem spune cât anume din destinul personal l- 
am scris noi înşine şi cât a fost scris de alții. Nu mai putem preciza 
cu exactitate cât din ființa noastră ne reprezintă Eul şi cât este 
rezultatul sfaturilor, antrenamentelor, educației, sugestiilor, 
recomandărilor sau ordinelor pe care ni le impun ceilalți. Nu mai 
ştim unde se termină rolul pe care ni l-am scris noi înşine şi unde 
începe cel scris de alții. Nu mai putem spune cine, de ce şi când a 
scris scenariul care ne comandă ce să gândim, ce să facem, ce să 
simțim. lar de multe ori se întâmplă ca vreun Regizor să-și 
depăşească simpla condiție de dispecer abilitat să pună ordine într-un 
sistem și începe să se creadă demiurg, să-i socotească pe ceilalți 
simpli figuranti într-o piesă scrisă de el, pentru el, care lor, evident le 
este străină. În astfel de cazuri, mai devreme sau mai târziu, piesele 
se transformă în tragedii oribile... 

Această carte se ocupă tocmai de Regizorii care se cred demiurgi, 
de modul în care îşi scriu scenariile şi de tehnicile prin care 
transformă actori talentaţi în figuranți fără voie. Este un domeniu 
care, dincolo de impresia ocultă pe care o degajă, are reguli precise. 
Cei mai mulți dintre noi, pradă impresiei bune pe care o avem despre 
propria noastră persoană, nu credem că putem deveni prea uşor 
victimele artizanilor manipulării. Dar lucrurile stau cu totul pe dos. 
Încercările de manipulare vin tot timpul, de pretutindeni. Şi cele mai 
uşoare victime sunt cei care nu vor să creadă... 

Există nenumărate sfaturi, exerciții şi algoritmi de a induce 
individului rezistența față de presiunea celor care încearcă să-i 


remodeleze gândirea, simțurile, comportamentul, conform intereselor 
lor. Toate însă au la bază cunoașterea tehnicilor de manipulare. Fiind 
avertizat de presiunile ce se exercită permanent asupra lui, ştiindu-le 
substratul şi finalitatea, fiecare individ îşi poate găsi propria sa cale 
de a rezista, de a se regăsi pe sine însuşi în orice împrejurare, de a nu 
deveni un simplu figurant... 

Această carte nu este un manual. Nici nu îşi propune să fie aşa 
ceva. Ea se adresează cetățeanului obişnuit, celui supus în 
permanență manipulărilor. Analiza tehnicilor de influențare şi a 
efectelor acestora, cu exemple arhicunoscute sau abia sesizabile, din 
istorie sau din zilele noastre, poate reprezenta un avertisment. 
„Knowledge is power” (Cunoașterea înseamnă putere), spunea 
cândva filosoful englez Francis Bacon. Cunoscând tehnicile de 
manipulare putem să rezistăm în fața lor. Putem evita rolul de 
figuranți în propria noastră viață... 

În același timp, o astfel de carte este extrem de necesară cititorului 
român. În România, subiectul a fost tabu timp de aproape o jumătate 
de secol. Cuvântul manipulare nici măcar nu există în Micul 
Dicţionar Enciclopedic. lar în Dicţionarul Explicativ al Limbii 
Române este prezentată doar semnificația sa tehnică. Motivele sunt 
lesne de înțeles, dar golul trebuie umplut, pentru a nu se mai repeta 
ororile din trecut... 

Am reuşit conturarea acestei cărți după ce am urmat cursurile 
Catedrei de psihologie socială de la Universitatea Stanford din 
California.  Lecţiile predate studenților de profesorul Philip 
Zimbardo, şeful Catedrei, precum şi referințele bibliografice indicate 
de Domnia sa mi-au fost de un real folos. Faptul că am putut studia 
la Universitatea Stanford se datorează Fundației Reuter din Londra, 
care mi-a acordat o bursă de un an de zile, precum şi Programului de 
burse Knight de care am beneficiat la Stanford. 

Multumesc tuturor celor care m-au ajutat ca această carte să 
poată apărea şi să ajungă la cititori. 


Argument cu regizori şi figuranti 


În seara de Halloween (31 octombrie) a anului 1938, în 
Statele Unite, un program de radio ce transmitea muzică 
spaniolă a fost întrerupt de un buletin de ştiri în cadrul căruia 
se anunța observarea unor explozii neobișnuite pe planeta 
Marte. După care, programul muzical a continuat. Ceva mai 
târziu, din nou o întrerupere, pentru a transmite în direct un 
reportaj din Grover's Mill, o micuță localitate din statul New 
Jersey, unde un „cilindru uriaș” a lovit Pământul „cu o forță 
teribilă”. Se pare că în acel moment, circa un milion de 
americani ascultau emisiunea. Curiozitatea a fost înlocuită 
treptat de teamă atunci când reporterul, şi el speriat, a început 
să descrie cum se deşurubează capătul exterior al cilindrului 
(în difuzoare se auzeau niște scrâșnete cu adevărat lugubre) și 
din interiorul „mașinăriei” apar nişte creaturi uriașe, 
sclipitoare, cu tentacule imense și ochi ca de șarpe. 

Pe măsură ce continua „reportajul de la fața locului”, panica 
se răspândea. Înfricoșaţi, reporterii relatau cum această 
„avangardă a invadatorilor de pe Marte” a început să 
cucerească New Jersey, să ucidă pe oricine ar fi încercat să i se 
opună şi să se îndrepte spre inima New Yorkului. În cadrul 
emisiunii se auzeau tot mai des apeluri ale autorităţilor către 
populaţie, pentru evacuarea unor întregi zone. 

In studiile sale consacrate efectelor acestei emisiuni de 
radio, psihologul american Hadley Cantril a observat că sute 
de mii de oameni au intrat în panică și mulţi dintre ei şi-au 
părăsit locuinţele pentru a scăpa de invazia „marţienilor”. 

Ce se întâmplase de fapt? În fiecare an, în noaptea de 
Halloween, americanii se deghizează în fantome, monştri, 
vampiri şi alte figuri de groază. Sărbătoarea provine dintr-un 


vechi obicei celt, care urmărea îmbunarea spiritelor celor 
morți. Datina s-a răspândit în Statele Unite, Canada și 
teritoriile britanice, devenind un prilej de carnaval şi distracție. 
Copiii merg cu colindul, deghizați în fantome, și „ameninţă” 
gazdele că le vor face surprize neplăcute dacă nu îi vor 
îmbuna cu ceva dulciuri, iar adulţii se întrec în păcăleli. În 
noaptea de 31 octombrie 1938, Orson Wells, cel care avea să 
devină unul dintre cei mai vestiți regizori și actori americani, 
s-a gândit să adapteze radiofonic celebrul roman ştiințifico- 
fantastic Războiul lumilor, scris de H.G. Wells. Împreună cu 
colegii săi, actorii de la Mercury Theater, au interpretat extrem 
de realist momentele dramatice ale „invadării” Americii de 
către hidoasele „creaturi marţiene”. Efectele speciale au fost 
improvizate și ele cu foarte multă abilitate, reușind 
amplificarea tensiunii și inducerea sentimentului de panică. 
Spre exemplu, pentru a reda sonor celebra deşurubare a 
cilindrului, tehnicienii au găsit un borcan cu capac, pe care l- 
au deschis în bazinul WC-ului pentru a da o rezonanţă 
specială scrâşnetelor. 

Cum de au căzut atât de mulți americani pradă păcălelii? În 
primul rând trebuie amintit că piesa a fost transmisă în 1938, 
deci înainte de „era televizorului”. Pe atunci, radioul era unica 
sursă de muzică, divertisment, piese de teatru, dar şi de știri 
de ultimă oră. Apoi, piesa copia foarte exact sistemul de 
transmitere a ştirilor şi a reportajelor în direct, în plus, foarte 
mulți dintre ascultători pierduseră începutul când emisiunea 
fusese clar prezentată ca o adaptare radiofonică a romanului 
Războiul lumilor. Orson Wells a ales ora începerii emisiunii cu 
puţin înainte de finalul unui foarte îndrăgit spectacol 
radiofonic, Charlie McCarthy, ce se desfăşura pe un alt post de 
radio. Majoritatea ascultătorilor au aşteptat finalul acelui 
spectacol și abia după aceea au comutat pe frecvenţa postului 
de muzică spaniolă, pierzând astfel prezentarea din debutul 
emisiunii. 

Dincolo de aceste explicaţii, mai există şi o alta ținând de 
structura psihicului uman, de psihologia socială. Auzind acele 
„reportaje” înfricoşătoare, dar şi aproape incredibile, foarte 


mulți dintre ascultători au căutat să vadă cum se comportă cei 
împreună cu care audiau emisiunea. Cum toţi erau îngrijoraţi 
și speriaţi, orice îndoială a dispărut. Ne-am sărutat unii pe alții 
pentru că ne aşteptam să murim dintr-o clipă în alta, îşi amintea un 
ascultător, citat de Cantril. 

Mulţi dintre cei convinși că tot ceea ce aud la radio se 
întâmplă cu adevărat au găsit chiar şi corespondențe în 
realitatea imediată, interpretând instinctiv, „în cheie proprie”, 
observaţiile, pentru a se potrivi cu ceea ce se transmitea în 
difuzoare. Ne-am uitat pe fereastră şi Wyoming Avenue era negru 
de maşini. Mi-am dat seama că oamenii încercau să fugă, să scape..., 
spunea un ascultător, pentru ca altul să adauge: Pe strada mea 
nu se zărea nicio maşină. M-am gândit că drumurile erau blocate de 
ambuteiaje, din cauză că foarte multe căi de acces fuseseră distruse de 
invadatori. (Cantril) 

Fenomenul care a produs o asemenea psihoză în masă a fost 
denumit contagiune, printr-un paralelism cu termenul medical 
ce semnifică răspândirea unei epidemii. În psihologia socială, 
contagiunea reprezintă transmiterea rapidă, la nivelul 
mulțimilor de oameni, a emoţiilor și a manifestărilor de 
comportament. De fiecare dată când un individ se află într-o 
situație ambiguă, el încearcă să se adapteze reacțiilor celorlalți. 
Din păcate, într-o astfel de situație confuză, nici ceilalți nu știu 
mai mult decât el. Din cauza contagiunii, psihozele în masă 
capătă, uneori, proporții incredibile. 

În acelaşi timp, efectele emisiunii radiofonice Războiul 
lumilor arată cât de puternice, dar, uneori, şi periculoase, pot 
deveni sursele de informaţie atunci când ele sunt manipulate 
într-un anume scop. În acea noapte a lui 1938, foarte puţini au 
fost cetățenii care nu au crezut în ceea ce auzeau la radio şi au 
încercat să afle amănunte de la alte posturi radiofonice. Dar nu 
au găsit nicăieri vreo ştire referitoare la respectivul 
„eveniment”. Au telefonat diverselor cunoştinţe, dar nici 
acestea nu aveau informații suplimentare, singura sursă 
referitoare la „invazie” fiind, pentru toţi, postul ce transmitea 
„reportajele de la fața locului”. Lipsa datelor suplimentare, 
„tăcerea” celorlalte posturi au sporit deruta. Fapt ce 


demonstrează că existența unei singure surse de informare 
poate amplifica la maximum efectele manipulării. Cazul 
emisiunii lui Orson Wells este doar un exemplu particular, mai 
ales că s-a petrecut în condiţiile existenței unui număr 
considerabil de posturi radiofonice. Lipsa informaţiilor 
suplimentare a generat confuzia și a facilitat răspândirea 
psihozei. 

Cu mult mai puternică însă este influența unei surse de 
informaţie în condiţiile în care nu există o alternativă. Un 
exemplu edificator îl constituie revoluția română din 
decembrie 1989, când televiziunea naţională reprezenta 
singura sursă majoră de informare. Nimeni nu avea 
posibilitatea, atunci, să verifice dacă într-adevăr existau cei 
„Şaizeci de mii de morţi” despre care se vorbea pe post. La fel, 
zvonurile despre teroriștii care „trag din toate poziţiile”, 
despre iminenta aruncare în aer a Combinatului Petrochimic 
de la Piteşti, despre otrăvirea apei potabile ș.a.m.d. erau 
imposibil de verificat. Însuși faptul că principalul obiectiv 
vizat de cei care au participat la revoluţie, dar mai ales de cei 
care au dirijat-o, a fost Televiziunea Română, demonstrează 
rolul vital al mijloacelor de informare în masă, al acestei 
televiziuni în special, în canalizarea energiilor umane spre un 
anume scop. În anii următori, mineriadele, ce au afectat grav 
imaginea României în lume, au fost posibile tot din cauza 
păstrării televiziunii naţionale ca singură sursă de informare a 
marii majorităţi a populaţiei. Prezentarea voit distorsionată a 
evenimentelor pe postul național de televiziune a indus o 
anume psihoză în masă, pregătind terenul pentru 
evenimentele regretabile ce au urmat. 

Trebuie reamintit totuși că nu doar studierea mecanismelor 
de propagare a psihozelor în masă constituie obiectul acestei 
cărţi, ci mai ales tehnicile prin care, cu bună ştiinţă, ele sunt 
induse la nivelul unui grup de oameni cât mai larg, de un grup 
restrâns de indivizi care urmărește un anume scop. 

Rămânând în sfera creării psihozelor în masă, merită 
amintită o altă isterie colectivă de proporţii, care, la o analiză 
mai atentă, poate părea o glumă prostească, fără nicio şansă de 


reuşită. Și totuşi, la vremea respectivă, sute de mii de oameni 
s-au lăsat antrenați în ceea ce mai târziu va fi consemnată în 
tratatele de psihologie socială drept Epidemia ciupiturilor de 
parbrize din Seattle. 

În ultima decadă a lunii martie din 1954, în ziarele din 
Seattle au început să apară tot mai multe informaţii despre 
avarierea parbrizelor de automobile din pricina unor ciupituri 
foarte fine și a unor mici bule apărute în sticlă. Până atunci, 
nimeni nu remarcase fenomenul şi viața decurgea în liniște. 
După ce au citit respectivele relatări din ziare, mai toți 
posesorii de automobile din Seattle au descoperit că, într- 
adevăr, parbrizele le erau ciupite și presărate ici-colo de bule 
minuscule. În următoarele trei săptămâni, s-a răspândit zvonul 
că respectivele stricăciuni erau produse de niște bande de 
vandali care terorizau orașul. Telefoanele circumscripțiilor de 
poliție au început să sune continuu. Mii de cetăţeni raportau 
noi stricăciuni la parbrizele lor, iar alţii chemau poliţia pentru 
a-i prinde pe vandalii care tocmai dispăruseră „după colțul 
străzii”. Poliţia s-a dovedit depășită de evenimente, mai ales că 
nu reușise să prindă niciun bandit. Pe 15 aprilie, primarul din 
Seattle a declarat că stricăciunile raportate sunt mult prea 
numeroase pentru a mai încredința cazurile poliţiei şi a cerut 
guvernatorului statului Washington (a cărui capitală este 
Seattle), precum şi președintelui Statelor Unite, Dwight D. 
Eisenhower, să ia măsuri urgente. Oamenii au început să-și 
acopere parbrizele cu ziare sau cuverturi, ori să le țină numai 
în garaje. Nefiind depistată nicio bandă de vandali, a început 
să se răspândească zvonul că ciupiturile ar fi produse de un 
praf meteoric sau de căderile radioactive ce au urmat unor 
testări ale bombei cu hidrogen efectuate cu puţin timp în 
urmă. Câteva săptămâni mai târziu, tot ziarele au fost cele care 
au arătat că tot ceea ce se întâmpla în Seattle nu era decât o 
isterie colectivă, provocată de faptul că, pentru prima dată, 
oamenii au fost determinaţi să se uite cu atenţie la parbrizele 
maşinilor (întotdeauna ciupite și cu bule minuscule), în loc să 
privească prin ele, aşa cum fac de obicei. Epidemia ciupiturilor de 
parbrize din Seattle a dispărut la fel de brusc precum apăruse. 


Nu se mai știe cine a avut năstrușnica idee de a provoca 
respectiva psihoză. Atunci a fost vorba de un renghi jucat 
cititorilor. Tehnica însă rămâne valabilă. Ea a fost și va mai fi 
utilizată de artizanii manipulării în scopuri mult mai grave 
decât o simplă farsă. 


Filmul Triumful voinței, realizat de Leni Riefenstahl, 
înfăţişează grandioasa manifestaţie cu care debuta Congresul 
Partidului Naţional Socialist German din septembrie 1934. 
Filmul începe cu o vedere panoramică a cerului de un albastru 
splendid. Apoi, dinspre munţii tiviți cu nori albi, apare un 
avion argintiu. Dedesubtul său, camera începe să înregistreze 
turnurile și zidurile maiestuoase ale unui oraș medieval: 
Nürnberg. Umbra avionului trece peste o coloană uriașă de 
oameni în cămăși brune, aflată în marş. Apar alte şi alte străzi, 
toate pline cu șiruri de oameni mărșăluind. În cele din urmă 
avionul aterizează şi se oprește într-un loc fastuos amenajat. 
Din cabina sa sclipitoare, ca o zeitate coborâtă din ceruri, apare 
Adolf Hitler. O mulțime în extaz îi vine în întâmpinare. 

Deşi realizat în scop de propagandă, Triumful voinței conţine 
imagini reale, șocante, ce dezvăluie unele dintre metodele 
folosite pentru manipularea pe scară largă a colectivității 
umane, precum și rezultatele cutremurătoare ale acestei 
manipulări. Circa un milion şi jumătate de cetățeni s-au strâns 
la Nürnberg, în septembrie 1934. Și nu au fost aduși cu forța. 
Asemenea uriașe adunări de oameni, care participau la 
procesiuni în lumina torțelor, asistau la parade militare 
impresionante, ascultau discursuri incendiare, ţinute de la 
înălțimea unor tribune grandioase, pavoazate cu gigantice 
însemne naziste, şi scandau la unison urale precum: Sieg heil!, 
reprezentau o componentă vitală a „noii ordini” pe care 
naziștii o impuseseră Germaniei, după ce au preluat puterea în 
1933. 

Dincolo de asemenea manifestații grandioase şi de 
prezentarea unor filme precum Triumful voinței, propaganda 
nazistă a pus la punct numeroase alte metode de îndoctrinare. 
Pictura, arhitectura, teatrul, radioul, ziarele, muzica, toate au 


fost supuse unei cenzuri stricte, pentru a putea fi utilizate cu 
maximum de eficiență în controlul gândurilor, emoţiilor şi 
comportamentului fiecărui cetățean din cel de-al Treilea Reich. 
Un vast sistem de manipulare a fost construit pentru a putea 
supraveghea și dirija permanent fiecare mijloc de exprimare. 

Studierea acestui sistem și analiza tehnicilor utilizate în 
cadrul său pot oferi un posibil răspuns la întrebarea: „Cum a 
fost posibil ca naziștii să ajungă la putere în Germania şi să 
declanșeze cel mai devastator conflict armat din istoria 
omenirii?” 

La rândul lor, regimurile comuniste au aplicat, în linii 
generale, aceleaşi metode de manipulare precum cele utilizate 
de naziștii ai căror dușmani de moarte erau. În fond, și 
fascismul şi comunismul sunt ideologii totalitare, ce presupun 
strategii asemănătoare de preluare a puterii şi apoi de 
menținere a acesteia. 

Spre exemplu, manifestările grandioase ce  marcau 
discursurile lui Adolf Hitler fac parte din aceeași categorie cu 
spectacolele ce acompaniau cuvântările lui Kim Ir-Sen!!! sau 
ale lui Nicolae Ceaușescu. Doar recuzita era diferită. 

Un alt element comun, din păcate, îl reprezintă dezastrul şi 
nenumăratele victime umane pe care le lasă în urmă 
prăbuşirea regimurilor totalitare. Și iarăşi, din păcate prea 
târziu, apar întrebări de genul: „Cum a fost posibil ca astfel de 
lucruri să se întâmple?” Unul dintre capitolele acestei cărți 
radiografiază tocmai mecanismele intime utilizate de 
propovăduitorii totalitarismului pentru a remodela gândirea 
celor pe care îi conduc. 


În campania electorală din vara lui 1988, în Statele Unite, 
vicepreședintele George Bush se situa mult în urma 
guvernatorului Michael Dukakis în cursa pentru fotoliul de la 
Casa Albă. Majoritatea observatorilor erau convinşi că 
avantajul lui Dukakis era imposibil de întrecut. Şi totuşi, spre 
surpriza generală, în numai câteva luni, George Bush a redus 
handicapul, l-a anulat și a câştigat alegerile. Cei mai mulți 
analiști politici sunt de părere că Willie Horton a jucat rolul 


principal în această spectaculoasă răsturnare de situație. 
Revista Time îl denumea: Cel mai valoros jucător din echipa lui 
George Bush. 

Cine era acest Willie Horton? Nu făcea parte dintre cei care 
au susținut financiar campania electorală a lui Bush şi nici nu 
se număra printre consilierii viitorului preşedinte. De fapt, cei 
doi nici nu se întâlniseră vreodată. 

Willie Horton era un delincvent afro-american, care fusese 
eliberat dintr-o închisoare din statul Massachusetts, înainte de 
termen, în cadrul unui program de reabilitare. Imediat după 
eliberare, el a fugit în statul Maryland, unde a violat o femeie 
după ce i-a rănit concubinul. Michael Dukakis era guvernator 
în Massachusetts atunci când a fost inițiat respectivul program 
de reabilitare. 

Bush l-a acuzat pe Dukakis că acționează prea „moale” 
atunci când se pune problema combaterii criminalităţii. Echipa 
lui Bush a pregătit imediat o serie de clipuri electorale pentru 
televiziune, precum și articole publicitare pentru presă, în care 
era prezentată figura lui Horton, în cele mai sinistre posturi. 
De asemenea erau transmise imagini cu delincvențţi intrând şi 
ieşind în voie prin ușa turnantă a unei închisori. 

Asemenea clipuri şi articole au atins coarda sensibilă a 
multor americani, care se temeau de escalada violenţei, şi au 
indus în rândurile opiniei publice sentimentul că justiția 
americană este prea blândă cu criminalii şi chiar îi favorizează 
în detrimentul cetățenilor obișnuiți. Pe de altă parte, faptul că 
Horton era negru a resuscitat anumite prejudecăți rasiale în 
rândurile albilor, care totuşi constituie majoritatea 
electoratului. 

Evident, în toate clipurile, Dukakis era făcut răspunzător 
pentru susținerea programelor de reabilitare a deținuților, 
programe ce aveau ca rezultat alte noi crime. 

În replică, Michael Dukakis a venit cu o impresionantă 
cantitate de statistici şi argumente. El a subliniat că 
Massachusetts era numai unul din multele state în care se 
introduseseră programele de reabilitare și că însuși guvernul 
federal (în cadrul căruia George Bush era vicepreşedinte) 


eliberase deţinuţi înainte de termen. Dukakis a demonstrat cu 
date concrete că respectivele programe erau eficiente. Din cei 
cincizeci şi trei de mii de deţinuţi eliberaţi înainte de termen în 
1987, foarte puţini au recidivat. Pe lângă toate aceste 
argumente în favoarea reabilitării criminalilor, Dukakis şi-a 
continuat campania electorală şi cu numeroase alte 
promisiuni: patru sute de mii de noi locuri de muncă, 
reducerea masivă a taxelor, creșterea numărului de polițiști pe 
străzi ș.a.m.d. 

Dar americanii erau sătui de statistici și de promisiuni la 
modul general. Dacă Dukakis ar fi avut un consilier specializat 
în psihologia socială, acesta i-ar fi putut spune că oamenii sunt 
profund îngrijoraţi şi chiar furioși din cauza faptului că ei sau 
cei care le sunt dragi pot fi atacați, bătuţi şi chiar omorâţi în 
plină stradă, că nu sunt interesaţi de statistici, grafice sau date 
generale, ci de alegerea ca președinte a unui tip „dur”, care să 
le asigure liniştea. Aşa cum promitea să facă George Bush... 

Nimeni nu poate spune dacă George Bush a fost un 
preşedinte mai bun decât ar fi putut să fie Michael Dukakis. 
Cert este însă că el a avut o mai bună echipă de specialiști în 
campanii electorale, o echipă care a știut cum să influențeze 
decisiv opiniile electoratului, speculându-i starea de spirit şi 
speculând momentul. 

Faptul că oamenii sunt mai puţin interesați, în momentele 
decisive, de analiza la rece a datelor și a fenomenelor, 
preferând să se ghideze după simţuri și după ceea ce le 
dictează instinctul de conservare este demonstrat și de un alt 
exemplu, care, la prima vedere, ar părea în contradicție cu 
concluziile trase în urma campaniei electorale descrise mai 
sus. În ultimele două decenii, în Statele Unite s-a desfășurat o 
campanie vastă împotriva fumatului. În același timp, 
companiile producătoare de țigări au pus în joc uriașe sume de 
bani pentru publicitate. 

Campania antifumat se axa pe prezentarea a numeroase 
date şi statistici referitoare la bolile grave cauzate de fumat și 
la efectele devastatoare ale acestora. In replică, producătorii de 
țigări au lansat clipuri și articole publicitare, în care țigările 


erau asociate cu distracţia, cu aventura, cu dragostea, cu 
tinerețea. Nimic despre date, nimic despre statistici. Și totuşi 
adversarii fumatului au avut succes. În două decenii, numărul 
fumătorilor americani s-a înjumătățit. Contradicția cu 
confruntarea Bush - Dukakis este doar aparentă. Deși 
campania antifumat utiliza statistici și date concrete, esenţa ei 
se referea la însăşi supraviețuirea individului. lar pentru foarte 
mulți, sănătatea şi viața s-au dovedit mai preţioase decât 
aventura ori distracţiile. 

În același timp, nu trebuie neglijat faptul că antifumătorii au 
folosit, pe lângă numeroasele date medicale, și clipuri de 
televiziune în care se făcea apel la cele mai profunde 
sentimente umane, precum dragostea şi preocuparea pentru 
copii, pentru sănătatea și viitorul lor. Spre exemplu, unul 
dintre aceste clipuri, avansat ca model în mai toate manualele 
destinate agenţilor de publicitate, prezenta un băieţel şi o 
fetiță, în podul unei case. Copiii descoperă un cufăr vechi şi 
scot din el hainele de miri ale părinţilor. Fetița îmbracă rochia 
albă, mult prea mare pentru ea, încalță pantofii uriași ai 
mamei şi începe să se machieze cu stângăcie, în faţa unei 
oglinzi vechi. Băiatul, la fel, îşi pune pe el hainele largi ale 
tatălui, apoi vine lângă fetiță şi se privesc amândoi în oglindă. 
Clipul nu are nicio explicaţie. Abia în final, pe ecran apare un 
text lapidar: Copiii tind să-şi imite părinții. Dumneavoastră 
fumaţi? Statisticile au demonstrat că prezentarea acestui clip a 
avut efecte sensibil mai mari decât toate celelalte clipuri 
referitoare la urmările negative ale fumatului asupra sănătății. 

Acest ultim exemplu ilustrează unul dintre puţinele cazuri 
în care tehnicile de influențare a opiniei publice sunt utilizate 
în scopuri nobile. Din păcate, cel mai adesea, manipularea în 
masă este exercitată de un grup restrâns, în folosul propriu și 
în detrimentul intereselor celor mulți. Însă, indiferent de scop, 
tehnicile rămân aceleași... 


Despre Guyana, opinia publică mondială nu are prea multe 
cunoștințe. Situat în nordul continentului sud-american, statul 
are cea mai mare parte a suprafeţei acoperită cu mlaștini și 


păduri tropicale de nepătruns. Puțin peste şapte sute de mii de 
oameni trăiesc în localităţile de pe coastă. Numele statului a 
căpătat la un moment dat o oarecare popularitate datorită 
cărții fostului ocnaș-evadat Papillon, în rest viaţa guyanezilor 
este învăluită de un anonimat deplin. Și totuși, în noiembrie 
1978, Guyana a ajuns brusc în atenţia întregii lumi. Ziarele, 
posturile de radio și televiziune aveau ca principal subiect o 
inexplicabilă tragedie petrecută undeva în jungla înconjurată 
de mlaștini. Pe 18 noiembrie, în acel an, nouă sute unsprezece 
oameni, adepţi ai sectei Templul poporului, s-au sinucis în 
cadrul unei ceremonii bizare. Secta era condusă de pastorul 
Jim Jones, care a murit împreună cu adepţii săi. 

Povestea lui Jim Jones începuse cu peste două decenii în 
urmă, în Indiana, unde el a fondat Templul poporului. Pe atunci, 
Jones propovăduia toleranța interrasială, iar adepţii săi îi 
ajutau pe sărmani, îi hrăneau, le găseau uneori locuri de 
muncă. Pe măsură ce congregația sa creștea, Jim Jones a 
început să pretindă tot mai mult devotament și supunere 
adepților săi. În 1965, urmat de circa o sută de oameni, s-a 
mutat în California. Secta a început să se dezvolte, au fost 
înfiinţate nuclee noi, iar Cartierul General s-a stabilit la San 
Francisco. 

Dincolo de imaginea sa publică, de lider spiritual foarte 
iubit de adepţi, militând pentru armonia interrasială, 
„părintele” Jones a început să-și construiască şi în cadrul sectei 
sale imaginea unui Mesia, venit ca o binecuvântare în mijlocul 
oamenilor. El i-a determinat pe adepţii săi să-l venereze și să i 
se închine în cadrul unor ritualuri tot mai sofisticate. În acelaşi 
timp, se folosea de numărul tot mai mare al membrilor sectei, 
precum și de supunerea lor desăvârşită în fața ordinelor sale, 
pentru a-și spori influenţa politică. 

Templul poporului a căpătat amploare. Pentru a avea puterea 
absolută asupra supușilor săi, Jim Jones le-a cerut o loialitate 
absolută, a inițiat un sistem foarte riguros de disciplinare a 
„tătăciților” şi a început să prezică, în cuvântările sale, 
sfârșitul lumii în urma unei iminente catastrofe nucleare. 
Evident, singurii care ar supraviețui holocaustului ar fi cei care 


credeau sincer în el. În multe din predicile sale ataca rasismul 
și sistemul capitalist, însă cele mai virulente atacuri erau 
îndreptate împotriva inamicilor Templului poporului şi, mai 
ales, împotriva acelor adepţi care se mai îndoiau de caracterul 
său mesianic. 

Secta a început să-i îngrijoreze tot mai mult pe locuitorii din 
San Francisco. Rudele celor racolaţi făceau apel la autorități, 
ziarele publicau tot mai multe articole defavorabile lui Jones, 
iar tensiunea a atins punctul culminant o dată cu o veritabilă 
bătălie juridică în urma căreia Jim Jones ameninţa să obţină 
custodia asupra unui băieţel de șase ani, în ciuda opoziţiei 
rudelor acestuia. 

Predicatorul a simţit că zilele sectei sale sunt numărate în 
California, de aceea a hotărât să plece, împreună cu aproape o 
mie dintre adepţi, în Guyana. Acolo, izolați în jungla 
înconjurată de mlaștini, au construit aşezarea Jonestown. 

Foarte puţine informaţii au mai ajuns în Statele Unite 
despre ceea ce se petrecea în „comunitatea socialistă creştină” 
din Jonestown, după cum o denumea însuși pastorul. Cei care 
doreau să părăsească secta, sau doar se îndoiau de Jones, erau 
supuși unor pedepse severe, mergând de la umilirea publică 
până la bătăi crâncene. 

În noiembrie 1978, Leo Ryan, membru al Congresului 
Statelor Unite, a plecat spre Guyana spre a verifica informaţiile 
conform cărora, în Jonestown, oamenii erau ținuți împotriva 
voinţei lor. Ryan a luat cu el câțiva ziariști și câteva rude 
îngrijorate ale unora dintre sectanţi. Ajunși la Jonestown, au 
petrecut acolo o seară și începutul zilei următoare, ascultându- 
i pe membrii comunității cum îşi laudă viaţa paradisiacă. Toţi 
îşi exprimau dorinţa fermă de a rămâne acolo. Şi totuşi, două 
familii au reușit să-i strecoare lui Ryan mesaje în care îl 
implorau să-i ia cu el la plecare. După încheierea vizitei, în 
timp ce Ryan, echipa sa şi „ereticii” se pregăteau să urce în 
avion, câţiva pistolari din garda lui Jim Jones au deschis focul 
și au ucis cinci oameni, inclusiv pe Leo Ryan. 

În timp ce dinspre pista de aterizare se auzeau 
împușcăturile, Jones a adunat toată comunitatea, le-a spus 


oamenilor că inamicii sunt pretutindeni și că este timpul să 
treacă la „sinuciderea revoluţionară”, așa cum o exersaseră, 
teoretic, de nenumărate ori până atunci. Oamenii de încredere 
ai lui Jones și-au luat armele pentru a supraveghea mai bine 
ritualul. Un bol mare de cristal, conţinând suc de fructe în care 
se turnaseră sedative şi cianură, a început să circule printre 
oameni. Adulții au fost sfătuiți să-şi ucidă întâi copiii, apoi să- 
și ia şi ei viața. Câţiva au protestat, însă reacția mulțimii i-a 
redus la tăcere. 

Acel ultim discurs al lui Jim Jones, întrerupt de intervenţiile 
unora dintre adepţi, a fost imprimat pe casete audio și a ajuns 
apoi la cunoştinţa opiniei publice. Este halucinant ce s-a 
întâmplat acolo, în numai câteva minute... 

Jones: Mi-am dat toată silința să vă asigur o viață mai bună. Dar 
în ciuda tuturor încercărilor mele, o mână de oameni, cu minciunile 
lor, ne-au făcut viața imposibilă. Dacă nu putem trăi în pace, atunci 
să murim în pace!... (mulţimea aplaudă)... Am fost atât de crunt 
înșelați... În următoarele câteva minute unul dintre oamenii din acel 
avion îl va împuşca pe pilot... Ştiu asta... Nu am plănuit-o, dar ştiu 
că se va întâmpla... Nu avem scăpare... Aşa că părerea mea este să 
fiți blânzi cu copiii, să fiți blânzi cu bătrânii şi să luaţi poțiunea așa 
cum o făceau vechii greci. Să treceţi dincolo în linişte, pentru că noi 
nu ne sinucidem, acesta este un act revoluționar... Nu mai există 
cale de întoarcere. Doar duşmanii se vor întoarce pentru a spune alte 
şi alte minciuni... 

O femeie: Simt că atât timp cât mai există viață, există și 
speranţă... 

Jones: Și totuși, cândva fiecare trebuie să moară... 

Mulțimea: Așa este! Aşa este! 

Jones: Ce au făcut şi ce fac acei oameni, ce ne pregătesc ei 
înseamnă o viață mai rea decât iadul... Pentru mine, moartea nu este 
un lucru înspăimântător... Viaţa este cea blestemată... Nu merită să 
trăim cum vor ei... 

Femeia: Dar mi-e frică să mor... 

Jones: Nu cred. Nu cred că ţi-e frică... 

Femeia: Cred că sunt prea puțini cei care ne-au părăsit, pentru ca 
o mie două sute de oameni să-și dea viețile pentru ei... Mă uit la toți 


copiii aceştia şi cred că ei merită să trăiască... 

Jones: Eu cred că merită mai mult... merită liniştea. Cel mai bun 
lucru pe care îl putem face este să părăsim această lume blestemată... 
(mulțimea aplaudă în delir) 

Un bărbat: S-a terminat, surioară... Am trăit o zi minunată... 
(aplauze) 

Al doilea bărbat: Dacă ne spui că trebuie să ne dăm viețile acum, 
suntem pregătiți... (aplauze) 

Peste țipetele copilaşilor forțați să înghită otrava, vocea lui 
Jones se aude insistând asupra necesităţii sinuciderii, 
grăbindu-i pe oameni... 

Jones: Vă rog, luaţi doctoria. Este simplu, foarte simplu. Nu veți 
avea convulsii... Nu vă fie teamă să muriți... Altfel veți vedea 
curând oameni aterizând aici... Venind să ne tortureze poporul... 

A doua femeie: Nu trebuie să ne îngrijorăm. Fiecare să-şi 
păstreze calmul şi să încerce să-i liniştească pe copii... Ei nu plâng 
de durere, ci numai pentru că gustul poțiunii este puțin amar... 

A treia femeie: Nu este nimic de plâns. E ceva care ar trebui să 
ne înveselească... (aplauze) 

Jones: Vă rog, pentru numele lui Dumnezeu, să trecem mai 
repede peste asta... Este o sinucidere revoluționară. Nu este o simplă 
sinucidere menită să ne distrugă... 

(vocile se roagă: „Tată...”; (aplauze) 

Al treilea bărbat: Tatăl ne-a adus atât de departe. Eu aleg să 
merg cu El mai departe... 

Jones: Trebuie să murim cu demnitate. Mai repede, mai repede, 
mai repede... Trebuie să ne grăbim... Încetați istericalele. Moartea 
este de un milion de ori mai preferabilă decât să trăim încă o zi din 
viața asta blestemată... Dacă aţi şti ce vă aşteaptă, ați fi fericiți că 
treceţi dincolo în noaptea asta... 

A patra femeie: A fost o mândrie să merg alături de voi în 
această permanentă luptă revoluționară... nu îmi mai pot dori 
altceva decât să-mi dau şi viața pentru socialism, pentru comunism. 
Îți multumesc, Tată, pentru tot... 

Jones: Doamne, primeşte-ne viețile... Nu ne sinucidem. Facem 
un act revoluționar de sinucidere, pentru a protesta împotriva unei 
lumi inumane... 


A doua zi, când echipele trimise de autorități au ajuns în 
Jonestown, au descoperit acolo o priveliște terifiantă. Sute de 
cadavre zăceau în jurul podiumului de pe care le vorbise Jim 
Jones. Sectanţii muriseră îmbrățișaţi sau ţinându-se de mână. 
Doar câţiva se pare că rezistaseră, motiv pentru care li s-a 
turnat otrava cu forța pe gât ori li s-a injectat. Cadavrul lui Jim 
Jones se afla printre cele ale adepților săi. 

Întreaga lume a fost şocată de ceea ce s-a întâmplat în 
micuța așezare din jungla Guyanei. Nimeni nu putea înțelege 
cum au ajuns sute de oameni simple marionete, cum și-au 
urmat liderul fără să raţioneze, cum au ajuns să-i 
îndeplinească dorințele și să se supună într-atât, încât să-şi 
omoare copiii şi apoi să se sinucidă. Această carte își propune 
să dea un posibil răspuns la astfel de întrebări. Mai ales că tot 
ceea ce s-a întâmplat la Jonestown nu reprezintă un caz 
singular. Chiar dacă numărul victimelor nu a atins asemenea 
dimensiuni ca în Guyana, istoria s-a repetat, în linii mari, cu 
secta davidienilor, în 1993. 

David Koresh, conducătorul sectei, a refuzat să permită 
autorităților accesul în veritabilul fort pe care îl construise, din 
lemn, în apropiere de localitatea Waco, din Texas. Oamenii 
legii voiau să verifice unele zvonuri conform cărora membrii 
cultului își maltratau copiii. Forţând intrarea în fort, patru 
agenți federali au fost uciși în cadrul unui schimb de focuri cu 
sectanţii baricadaţi în interior. A urmat un asediu de cincizeci 
şi una de zile. Deşi unii dintre membrii cultului au părăsit 
fortăreaţa, Koresh a refuzat să se predea. În cele din urmă, 
polițiștii au hotărât să dea asaltul decisiv, precedat de 
aruncarea unor grenade cu gaz lacrimogen în incinta fortului. 
În lupta ce a urmat, clădirile au fost cuprinse de flăcări şi 
mistuite complet în mai puţin de treizeci de minute. 
Cercetările ulterioare au demonstrat că focul fusese pus de 
davidieni, după ce, mai întâi, şi-au ucis copiii, într-un gest 
disperat de a refuza să se predea. Nimeni dintre cei aflați 
înăuntru nu a scăpat din incendiu. După ce s-au stins flăcările, 
au fost descoperite rămășițele a șaptezeci și cinci de persoane. 
Şi din nou au apărut întrebări de genul: „Cum a fost posibil să 


se întâmple așa ceva?” 

În 1995, de data aceasta în Europa, opinia publică a fost din 
nou şocată de sinuciderea colectivă a unora dintre adepții 
sectei Templul soarelui, ale căror trupuri au fost găsite într-o 
vilă izolată din Elveţia. Şi exemplele pot continua. 

Însă cazurile amintite până acum reprezintă doar urmările 
duse până la extrem ale unor încercări de remodelare totală a 
gândirii umane, în cadrul unor secte, care, la început, par cu 
totul inofensive. Numeroase alte exemple, fără conotația 
tragică a celor de mai sus, dar generând o îngrijorare la fel de 
mare, apar aproape la tot pasul. Adepții cultului Hare Krishna 
au dezvoltat tehnici extrem de subtile de manipulare, nu 
numai pentru a face noi prozeliți, ci şi cu scopul de a strânge 
fonduri pentru sectă, pe stradă, de la trecători obişnuiţi. 
Membrii sectei Biserica Unificării, conduse de sud-coreeanul 
Sun Myung Moon, participă periodic, pe stadioane, la 
ceremoniile unor căsătorii în masă. Mii de cupluri sunt unite 
în același timp, fără ca mirii să se fi cunoscut vreodată. 
Cuplurile sunt alcătuite de Moon și de suita sa. Adepții sectei 
Copiii Domnului, conduse de David Berg, îşi donează de 
bunăvoie întreaga avere bisericii, în fapt conducătorului 
acesteia. În România, conform relatărilor din presă, tinerii 
adepţi ai unei pseudosecte, conduse de un anume Gregorian 
Bivolaru, participă la orgii sexuale în grup, ajungând chiar să 
accepte un ritual în care își beau unul altuia urina, convinşi 
fiind de liderul lor că aceasta reprezintă un „izvor de 
sănătate”. 

Din nou apar întrebări de genul: „Cum este posibil?” 

Trebuie amintit, ca o ironie a sorții, că atunci când echipele 
trimise de autorități au sosit la locul tragediei din Jonestown 
au văzut deasupra podiumului înconjurat de sute de cadavre, 
de unde Jones își ținuse discursurile, o pancartă pe care scria 
cu litere de-o șchioapă: „ACEIA CARE NU ÎȘI AMINTESC 
TRECUTUL, SUNT CONDAMNAŢI SĂ-L REPETE”. 

Tocmai pentru a nu se repeta un astfel de trecut, şi nu 
numai de aceea, o asemenea carte este necesară... 


Tehnicile de manipulare sunt dintre cele mai diverse, de la 
foarte simple la extrem de sofisticate, de la cele cu efecte 
imediate până la cele ale căror urmări se văd după ani de zile 
sau chiar după decenii, de la unele utilizate pentru 
influențarea unei anumite persoane, într-o anumită 
împrejurare, până la altele axate pe remodelarea unei întregi 
societăți. 

Pe lângă exemplele de până acum, cu largă rezonanţă, este 
interesant de amintit și un caz de manipulare din cele aparent 
fără prea mare importanţă. 

În 1736, Benjamin Franklin mărturisea că a utilizat 
învățămintele din înțelepciunea populară ca strategie politică. 
Episodul va fi cunoscut mai târziu, după preluarea sa ca 
exemplu, în manualele de psihologie socială, drept: 
„Manipularea Ben Franklin”. Despre ce este vorba? 

Pe când era membru în forul legislativ al statului 
Pennsylvania, Franklin era tot timpul contrat de un oponent 
politic, care părea chiar să-l antipatizeze. Situaţia devenise 
enervantă, motiv pentru care Ben Franklin a început să se 
gândească tot mai des la o soluţie prin care să-l reducă la 
tăcere pe respectivul oponent. Și a găsit-o. lată-l povestind 
singur în ce mod a acţionat: 

Nu mă încânta ideea să-i câştig favorurile manifestând un respect 
servil față de el, aşa că am folosit o altă metodă. Auzind că are în 
biblioteca lui o carte foarte rară şi valoroasă, i-am scris un bileţel în 
care îmi exprimam dorința de a citi cu atenție respectivul volum şi îl 
rugam să-mi facă favoarea de a mi-l împrumuta pentru câteva zile. 
Mi l-a trimis imediat, iar eu i l-am restituit peste vreo săptămână 
împreună cu un alt bilețel în care îmi arătam recunoştinţa pentru 
favoarea pe care mi-o făcuse. Când m-a întâlnit din nou la Cameră, 
s-a apropiat de mine şi mi-a vorbit (ceea ce nu făcuse niciodată 
înainte), folosind un ton extrem de civilizat. Apoi, în toate ocaziile 
şi-a arătat bunăvoința în a mă servi, aşa că am devenit buni prieteni. 
lar prietenia noastră a durat până la moartea lui. Acesta este un alt 
exemplu al adevărului cuprins într-o veche zicală, pe care am 
învățat-o şi care spune: „Cel care ţi-a făcut o dată o favoare, este 
mult mai disponibil să te ajute din nou decât acela care îţi este 


obligat.” 

Scepticii ar putea fi înclinați să creadă că succesul lui 
Franklin fusese determinat, în mare măsură, de farmecul său 
personal și mai puţin de strategia aplicată. Pentru a clarifica 
problema, doi cercetători în psihologie, Jon Jecker și David 
Landy, au imaginat, în 1969, un experiment care să determine 
cât mai obiectiv efectul „Manipulării Ben Franklin”. Ei au 
propus unei grupe de studenți să participe la un test oarecare, 
în prezenţa unui experimentator. De pe urma testului fiecare 
student a câştigat o anumită sumă de bani. Ceva mai târziu, 
experimentatorul a abordat o treime dintre studenți, 
explicându-le că a finanţat testul din propriul său buzunar şi 
că nu mai are niciun fel de fonduri pentru a continua 
cercetările. La sfârşit i-a întrebat: Ca o mare favoare pentru mine, 
ați fi dispuşi să returnaţi banii pe care i-ați câştigat? Aceeaşi cerere 
a fost făcută și celei de-a doua treimi dintre studenţi (diferite 
de prima), însă de această dată cel care a formulat-o nu a mai 
fost experimentatorul, ci secretarul Catedrei de psihologie, 
care le-a explicat studenţilor că banii provin din fondurile 
universității, care au ajuns la limita inferioară. Restul de 
studenți (a treia treime) nu au primit nicio solicitare în ceea ce 
priveşte banii. În cele din urmă, fiecare student a fost rugat să 
mai completeze un chestionar, care îi cerea, printre altele, să-i 
acorde o notă între 1 și 10 experimentatorului. 

Media notelor acordate de „neutri” (cei cărora nu li s-a 
pomenit de returnarea fondurilor) a fost 5,8. Media notelor 
date de cei cărora favoarea le-a fost cerută de către secretarul 
Catedrei a fost de 4,4. Cei care au fost rugaţi de experimentator 
să returneze banii i-au dat note cu o medie de 7,2, convinși 
fiind că este un tip simpatic și merită să fie ajutat. 

Experimentul a dovedit că „Manipularea Ben Franklin” nu 
depinde de farmecul celui care o aplică, ci are un caracter strict 
obiectiv... 


Pe 4 noiembrie 1991, în New Yorker apărea o scurtă ştire: 
In ultimele două săptămâni, în tunelurile metroului din New 
York au fost ucişi un cerșetor, un lucrător de la întreţinere şi un 


câine. Nouăzeci de oameni au telefonat la Autoritatea de Tranzit 
pentru a-şi exprima îngrijorarea în legătură cu soarta câinelui, însă 
numai trei apeluri au fost în legătură cu lucrătorul. Nimeni nu s-a 
interesat de cerşetor. 

Ştirea ilustrează elocvent fenomenul dezumanizării. În 
termenii psihologiei sociale, dezumanizarea înseamnă actul de 
a percepe victimele ca ființe nonumane. Dezumanizarea 
slăbește sentimentul de respingere instinctivă a violenței și 
facilitează escalada actelor de agresiune, sub diversele lor 
forme. 

Încă un exemplu care demonstrează că, din nefericire, 
fenomenul de dezumanizare nu este deloc rar. Conform 
articolelor apărute în presa românească, ce preluau date 
furnizate de Institutul Medico-Legal din Bucureşti, în timpul 
celor două săptămâni de viscol puternic din noiembrie 1995, 
circa o sută cincizeci de oameni şi-au pierdut viaţa pe străzi, în 
marea lor majoritate cerșetori și cetățeni fără locuințe. O 
tragedie de proporţii, care nu a declanșat însă nicio reacție. 
Oficialităţile au consemnat faptul ca pe ceva obişnuit în astfel 
de perioade cu vreme rea, politicienii nu i-au dat nici cea mai 
mică importanță, dar cel mai îngrijorător este faptul că nici 
măcar opinia publică nu a reacționat în vreun fel. Victimele au 
fost catalogate drept „cerşetori”, „vagabonzi”, „beţivi” 
ș.a.m.d., extrem de puţini fiind cei care le-au privit ca pe nişte 
fiinţe umane, ca pe niște semeni, indiferent de starea lor 
materială, de vârstă sau de eventualele vicii, pentru care, într-o 
mare măsură, societatea este responsabilă. O sută cincizeci de 
oameni au murit pe străzi, în câteva zile, fără ca semenii lor să 
se sinchisească și să ceară măcar construirea unui banal azil de 
noapte pentru adăpostirea vitregiţilor de soartă. 

Fenomenul dezumanizării există și el este îngrijorător de 
răspândit. Însă mult mai îngrijorător este faptul că artizanii 
manipulării îl pot induce şi exploata la maximum, prin tehnici 
specifice, atunci când interesele lor o cer. lar efectele sunt 
înspăimântătoare. Exterminarea celor şase milioane de evrei în 
a doua conflagrație mondială, lansarea bombelor de la 
Hiroshima și Nagasaki, masacrele ce au provocat și continuă 


să provoace milioane de victime în toate războaiele de pe glob, 
miile de vieți distruse în atentatele teroriste, nenumăratele 
victime ale regimurilor totalitare și multe alte atrocități au fost 
și sunt posibile şi prin aplicarea tehnicilor de dezumanizare la 
adresa inamicului. 

Naziștii ucideau evrei, nu oameni, comuniștii ucideau 
duşmani ai poporului, nu oameni, comandourile teroriste arabe 
ucideau agenți ai imperialismului, nu oameni ş.a.m.d. 

Prima etapă în a determina oamenii obișnuiți să-şi ucidă 
sau să-şi  prigonească semenii este  dezumanizarea 
potenţialelor victime prin tehnici specifice de manipulare, pe 
care se bazează întregul sistem propagandistic menit să 
declanșeze și să susțină conflictele... 


lată numai câteva argumente care fac necesar studiul 
tehnicilor de manipulare a conștiințelor. Pentru a putea rezista 
celor care doresc să pervertească minţile semenilor lor, 
transformându-i în simple marionete sau într-o masă de 
manevră, pentru a putea rezista chiar şi încercărilor minore de 
a fi forțați să acceptăm sau să facem lucruri care nu ne sunt în 
fire, cunoaşterea unor asemenea tehnici este un prim pas... 


Scurtă clasificare a manipulărilor 


Situaţiile sociale exercită un control semnificativ asupra 
comportamentului uman. Acţiunile şi reacțiile individului la 
stimulii dintr-un anumit mediu social sunt determinate de 
forțe şi constrângeri specifice acelui mediu, într-o măsură mult 
mai mare decât ar fi de așteptat dacă s-ar avea în vedere doar 
personalitatea intimă a celui în cauză. Chiar şi aspecte care par 
banale, nesemnificative, pot determina schimbări majore în 
comportamentul persoanelor aflate într-o anume situaţie 
socială. Cuvinte, etichete, lozinci, semne, regulamente, legi şi, 
într-o mare măsură, prezenţa celorlalți sunt factori cu o mare 
putere de influență asupra individului, dirijându-i reacțiile şi 
comportamentul uneori chiar fără ca respectivul să-și dea 
seama. 

În termenii psihologiei sociale, putem vorbi de manipulare 
atunci când o anume situație socială este creată premeditat 
pentru a influenţa reacțiile şi comportamentul manipulaților în 
sensul dorit de manipulator. 

Manipulările pot fi clasificate în funcţie de diverse criterii. 
Profesorul Philip Zimbardo, de la Universitatea Stanford, 
California, utilizează drept criteriu amplitudinea modificărilor 
efectuate într-o anumită situație socială. Astfel „manipulările 
mici” sunt cele obținute prin schimbări minore ale situației 
sociale. Trebuie remarcat că, deşi în această accepţiune 
manipulările pot fi clasificate ca mici, medii şi mari, 
consecinţele lor nu respectă o corespondenţă strictă cu 
amplitudinea modificărilor inițiale. Spre exemplu, schimbări 
mici pot avea consecințe majore şi invers. 


Manipulările mici, obţinute prin modificări minore ale 


situaţiei sociale, pot avea, uneori, efecte surprinzător de ample. 
De pildă, donațiile pot creşte simţitor atunci când cererea este 
însoțită de un mic serviciu, aparent nesemnificativ, de un apel 
la binecuvântarea cerească sau chiar numai de înfăţişarea celui 
care formulează cererea. Membrii sectei Hare Krishna au pus la 
punct un sistem extrem de simplu şi de eficient pentru 
adunarea fondurilor. Un membru al sectei, ras în cap şi 
înveşmântat în specifica togă albă, se plasează în sala de sosiri 
a unui aeroport şi îi așteaptă pe călători cu o floare în mână. 
Când aceştia încep să iasă, își ocheşte imediat o „victimă” şi îi 
oferă floarea insistând să fie primită fără nicio obligaţie, doar 
aşa, ca semn al bucuriei de a trăi și al iubirii faţă de semeni. 
Dacă darul este acceptat, imediat membrul sectei scoate o mică 
revistă a cultului și o oferă şi pe aceasta, dar de astă dată 
contra unei... mici donaţii. Foarte puţini sunt cei care pleacă 
numai cu floarea, fără a face vreo donaţie. La fel, cei care 
adună fonduri pentru diverse acțiuni de protejare a mediului, 
de pildă, îi roagă pe trecători să semneze într-un registru 
voluminos, despre care se afirmă că va constitui unul din 
„argumentele” respectivei organizații în acțiunile de 
convingere a autorităților. De asemenea, semnatarului i se 
oferă şi o insignă sau o mică plantă. Abia la sfârșit se 
formulează cererea pentru o donație „nesemnificativă”. Din 
nou, foarte puţini sunt cei care, după ce au semnat și au primit 
insigna, pleacă fără să-şi subțieze portmoneul. 

Cerşetorii utilizează şi ei nenumărate trucuri pentru a 
stimula spiritul caritabil al trecătorilor. La cerşit sunt trimiși 
mai ales copiii, dezbrăcați iarna, plângând vara, uneori 
mutilați intenționat pentru a spori mila cetățenilor. Sume 
importante sunt plătite celor care compun versurile și muzica 
unor cântece deosebit de lacrimogene, gen: Fără mamă, fără 
tată... Sărbătorile de iarnă sunt exploatate cu săptămâni 
înainte sau după, prin îngânarea de colinde care să 
sensibilizeze potenţialul donator etc. Sume incredibil de mari 
sunt adunate de spălătorii de parbrize, care își deghizează 
cerşetoria sub aparenţa unor servicii utile celor aflați la volan. 
În București, pentru mai puţin de treizeci de secunde cât 


durează curățatul unui parbriz, se primeşte, în medie, o sumă 
echivalentă cu câștigul unui muncitor în treizeci de minute. 
Însă foarte puţini dintre cei care dau banii se gândesc la acest 
lucru. 

În 1966, Scott Fraser și Jonathan Freedman au imaginat un 
experiment care a demonstrat obiectivitatea unor asemenea 
tehnici de manipulare minoră. Despre ce era vorba? Într-un 
cartier obișnuit, casele au fost luate la rând şi fiecărui 
proprietar i s-a propus să permită instalarea, în fața curții sale, 
a unui panou imens pe care scria Conduceţi cu prudenţă. Deşi s- 
a făcut apel la spiritul lor civic, numai șaptesprezece la sută au 
acceptat să-şi umbrească gazonul cu aşa ceva. O a doua grupă 
de experimentatori s-a deplasat într-o altă zonă a cartierului şi 
a colindat casele cerându-le proprietarilor să semneze o petiție 
în favoarea introducerii unor reguli stricte de circulaţie 
preventivă. Aproape toți au acceptat să-și depună semnătura 
pe un act ce nu le atrăgea vreo obligaţie. Două săptămâni mai 
târziu, echipa a vizitat din nou proprietarii ce semnaseră 
petiția, propunându-le instalarea panoului. De data aceasta, 
procentul celor care au acceptat a fost de trei ori mai mare față 
de primul caz. Deci pentru a determina oamenii să accepte o 
concesie majoră, este convenabil să li se prezinte mai întâi o 
cerere nesemnificativă, dar de aceeaşi natură, căreia aproape 
fiecare îi va da curs, pentru ca abia după aceea să se vină cu 
cererea avută în vedere de la bun început. După cum arată 
rezultatele experimentului descris anterior, șansele de reușită 
se vor tripla utilizând respectiva tehnică, denumită de 
psihologi: Piciorul-în-uşă. Deşi tehnica se bazează pe stimuli 
sociali minori, efectele ei pot fi extrem de puternice, uneori la 
nivelul unei societăți întregi. 

Un minim contact social poate determina de asemenea 
schimbări semnificative de comportament. Spre exemplu, pe 
plajă, un necunoscut se adresează „vecinului de cearşaf”: Vă 
rog să vă uitaţi puțin la lucrurile mele. Lipsesc doar câteva minute. 
În momentul apariţiei unui hoţ care adună respectivele lucruri 
și fuge, cetățeanul rugat să le păzească porneşte de cele mai 
multe ori în urmărirea hoţului și se agită pentru a determina 


prinderea lui. Lucru care s-ar întâmpla cu o probabilitate mult 
redusă în cazul în care rugămintea nu ar fi fost făcută. Uneori, 
hoţii utilizează asemenea trucuri pentru a-l jefui tocmai pe cel 
rugat să aibă grijă de lucrurile unui necunoscut. 

Micile manipulări pot avea și efecte de o extremă gravitate 
la nivelul întregii societăți. Spre exemplu, în 1992, în România, 
televiziunea națională a prezentat mai multe zile la rând 
informații oficiale privind o iminentă criză de pâine, din cauza 
lipsei de grâu. S-a indus astfel un sentiment de panică la 
nivelul întregii societăţi. Câteva zile mai târziu, oamenii au 
răsuflat ușuraţi aflând, tot de la televiziune, că guvernul a 
rezolvat situația prin acceptarea unor masive importuri de 
grâu. Abia mult mai târziu, în presă au început să apară 
materiale privind substratul ocult al afacerii. Criza fusese 
artificial creată pentru a justifica masivele importuri, 
aducătoare de comisioane fabuloase pentru cei care le-au 
derulat beneficiind de complicitatea guvernului. În realitate, 
țăranii din România aveau suficient grâu pentru a satisface 
necesarul la nivel naţional, însă prețul de achiziție care le-a 
fost oferit era ridicol de mic, tocmai pentru a-i determina să 
refuze comercializarea stocurilor în așteptarea unui preţ mai 
bun. Preţul grâului importat a fost de trei ori mai mare decât 
cel propus ţăranilor, dar afacerea s-a derulat pentru încasarea 
respectivelor comisioane. Efectele s-au regăsit atât în creșterea 
generală a prețurilor, cât şi în deteriorarea situaţiei financiare a 
micilor proprietari agricoli, care nu au avut posibilitatea să-și 
valorifice recoltele pentru a obţine surse de finanțare a 
lucrărilor din anii următori. O strategie similară a fost folosită 
și pentru generarea unor alte crize artificiale precum cea a 
uleiului, a zahărului, a orezului etc. Numeroase fabrici de ulei 
sau zahăr din România au fost aduse premeditat în stare de 
faliment pentru a permite importurile aducătoare de 
comisioane fabuloase. 

Crizele amintite pot fi prezentate ca rezultate grave ale unor 
manipulări minore, dar pot fi reluate şi în subcapitolul marilor 
manipulări, dacă se analizează întreg contextul ce le-a făcut 
posibile. Spre exemplu, păstrarea deliberată a televiziunii 


naționale ca unic mijloc de informare pentru marea majoritate 
a cetățenilor, lucru ce a făcut, între altele, posibilă inducerea 
panicii generale prin comunicate privind iminenta criză de 
pâine, nu mai intră în categoria manipulărilor minore, ci a 
celor de anvergură. 

O altă tehnică de manipulare este: Trântitul-uşii-în-față. Deşi 
total opusă, ca esenţă, cu Piciorul-în-ușă, efectele sunt aceleași. 
Prin această tehnică, oamenii sunt determinaţi să accepte o 
anume concesie, prezentându-li-se în prealabil o cerere mult 
mai mare, de aceeaşi natură, care are toate șansele să fie 
refuzată. Abia după aceea se vine cu cererea avută în vedere 
de la bun început. Aceasta are toate șansele de a fi acceptată, 
deoarece, prin comparaţie cu solicitarea inacceptabilă de 
dinainte, pare foarte rezonabilă. 

În 1975, psihologul Robert Cialdini și colegii săi au imaginat 
un experiment menit să analizeze efectul acestei tehnici. Ei i-au 
întrebat pe elevii unui colegiu dacă acceptă să însoţească și să 
supravegheze un grup de copii handicapaţi, pentru două ore, 
într-o vizită la grădina zoologică. Numai șaisprezece la sută 
dintre cei întrebaţi au acceptat. Unui alt grup de elevi i s-a 
prezentat, în prealabil, o propunere mult mai amplă. În mod 
obișnuit, recrutăm voluntari dintre elevi, pentru a lucra fără plată, 
în calitate de consilieri la Centrul de detenție a minorilor, a spus 
experimentatorul. Apoi a continuat: Serviciul constă în două ore 
de muncă pe săptămână, timp de doi ani. Cine se oferă? După cum 
era de așteptat, nimeni nu a acceptat un angajament pentru o 
perioadă atât de lungă. În urma refuzului, experimentatorul a 
făcut o a doua propunere, cea referitoare la însoțirea copiilor 
handicapaţi. Circa cincizeci la sută din elevi au acceptat. Deci 
și în cazul tehnicii Trăntitul-uşii-în-față, ca şi în cazul Piciorului- 
în-uşă, şansele de obținere a unei concesii au crescut de trei ori, 
în comparaţie cu cazurile în care cererea a fost normală. 

Ca o scurtă recapitulare, Piciorul-în-ușă constă în obţinerea 
prealabilă a unei mici concesii, care să determine sporirea 
disponibilităţii celui vizat de a accepta o concesie mai mare. 
Trăntitul-uşii-în-față, la rândul său, constă în prezentarea 
prealabilă a unei cereri aproape imposibil de acceptat, prin 


comparaţie cu care următoarea solicitare să pară mult mai 
rezonabilă şi să aibă mult mai multe şanse de a fi acceptată. 

Trebuie precizat încă o dată că asemenea tehnici pot 
aparține categoriei micilor manipulări, dar la fel de bine pot 
constitui componente ale unui sistem de manipulare pe scară 
largă. Ele pot fi utilizate pentru a influența deciziile unei 
singure persoane sau pot să genereze efecte puternice la 
nivelul întregii societăţi, așa cum se va vedea și dintr-un 
studiu de caz ce face subiectul unui capitol aparte al 
volumului de faţă. 


Manipulările medii se referă la modificări importante ale 
situaţiilor sociale, cu efecte care, uneori, depășesc în mod 
dramatic așteptările, tocmai pentru că enorma putere de 
influenţă a situaţiilor sociale asupra comportamentului uman 
este subevaluată în cele mai multe cazuri. 

Cu două decenii în urmă, Stanley Milgram a iniţiat o serie 
de experimente cu rezultate de-a dreptul şocante în ceea ce 
priveşte supunerea individului faţă de o anume autoritate. 

În cadrul experimentului standard, li se propunea 
voluntarilor să participe la un test menit să studieze 
capacitatea de memorare şi influențarea acestei capacități prin 
administrarea unor pedepse în caz de greșeală. Voluntarul era 
introdus într-o încăpere şi așezat la o masă pe care se afla 
pupitrul de comandă al unui aparat de generat şocuri electrice. 
Printr-un geam de sticlă, voluntarul vedea o altă încăpere, în 
care un tip de patruzeci și şapte de ani, ușor supraponderal, cu 
o înfățișare agreabilă, şedea pe un scaun, conectat la electrozii 
ce urmau să administreze şocurile. În aceeași cameră cu 
primul voluntar, care va fi denumit „profesorul”, se afla un 
experimentator sobru, care începea prin a spune că persoana 
aflată dincolo de geam se oferise tot de bună-voie pentru 
testare. 

Testul consta în citirea unor perechi de cuvinte pe care cel 
cu electrozii, numit „elevul”, trebuia să le memoreze. Apoi 
„profesorul” începea să spună câte un cuvânt, iar „elevul” să 
răspundă cu perechea lui. Pentru fiecare greșeală, „profesorul” 


trebuia să-i administreze „elevului” un șoc electric începând 
cu cincisprezece volți şi putând ajunge până la patru sute 
cincizeci de volti, în trepte de câte cincisprezece volți. Pentru a- 
l avertiza pe „profesor” asupra a ceea ce urma să-i facă 
„elevului”, experimentatorul îi aplica, demonstrativ, primului 
un şoc de patruzeci şi cinci de volţi, destul de dureros. 

Testul începe. Primele răspunsuri ale „elevului” sunt 
corecte. Apoi, la prima greșeală, „profesorul” îi administrează 
cincisprezece  volţi, provocându-i o  tresărire evidentă. 
Urmează încă o greşeală şi un șoc de treizeci de volţi. Treptat, 
pe măsură ce timpul trece și șocurile cresc în intensitate, 
suferința „elevului” devine tot mai evidentă, iar „profesorul” 
începe să aibă mustrări de conștiință. Dar la fiecare ezitare a 
acestuia, experimentatorul îl îndeamnă sobru: Vă rog, 
continuaţi. Peste şaptezeci și cinci de volţi, „elevul” începe să 
tipe de durere, la o sută cincizeci urlă pentru a fi lăsat să plece, 
acuzând dureri de inimă, la o sută nouăzeci și cinci strigătele 
devin insuportabile. „Profesorul” este şi el înnebunit, speriat, 
dărâmat. Însă la fiecare ezitare, vocea sobră a 
experimentatorului îl îndeamnă: Experimentul vă cere să 
continuaţi, apoi: Este absolut esențial să continuaţi, după care 
urmează: Nu aveţi altă alegere, trebuie să continuaţi. Dacă, totuşi, 
„profesorul” încă ezită, văzând că până şi marcajele de pe 
pupitrul de comandă indică pericolul extrem al voltajului la 
care s-a ajuns, experimentatorul adaugă: Șocurile sunt 
dureroase, dar nu produc nicio rană. Continuaţi, vă rog. În caz că 
„profesorul” vrea să se oprească pe motiv că „elevul” nu mai 
suportă, experimentatorul îi spune: Indiferent dacă celuilalt îi 
place sau nu, trebuie să continuaţi până va memora corect perechile 
de cuvinte. Vă rog, continuaţi. La două sute şaptezeci de volți, 
„elevul” începe să agonizeze, iar „profesorul” este îngrozit. Și 
totuşi, la îndemnurile sobre ale experimentatorului, continuă 
să mărească voltajul şocurilor şi să apese pe comutator... 

Trebuie menţionat că, de fapt, „elevul” este în înţelegere cu 
experimentatorii pentru a mima foarte bine efectele șocurilor 
electrice, pe care, în realitate, nu le primeşte. Studiul capacității 
de memorare este doar un pretext pentru adevăratul scop al 


experimentului, acela de a vedea până la ce limită a cruzimii 
pot merge oamenii obişnuiţi sub presiunea unei autorități, 
reprezentate de experimentatorul cel sobru. Este necesar să 
adăugăm că, în afara îndemnurilor permanente de a continua, 
nicio altă presiune nu s-a făcut asupra celui aflat în postura 
„profesorului”. El putea oricând să se ridice şi să plece. 

Întrebarea: „Câţi ar accepta să meargă până la limita de 
patru sute cincizeci de volţi?” a fost pusă, în cadrul unor 
chestionare, mai multor grupuri, ce includeau atât oameni 
obișnuiți, cât și studenţi sau psihologi. Răspunsul a fost 
aproape unanim: „Circa unu la sută”. Nimeni nu-şi putea 
închipui că limita bunului-simț şi a unui comportament 
general uman ar putea fi depășită. 

Însă rezultatul experimentului a infirmat dramatic toate 
aceste previziuni: 62,5 la sută dintre voluntarii puși în postura 
de „profesor” au administrat şocurile maxime de patru sute 
cincizeci de volți, iar 80 la sută au continuat să apese 
comutatorul şi după ce „elevul” a început să urle de durere și 
să spună că poate suferi de la o clipă la alta un atac de cord! 

Nenumărate întrebări au fost generate de rezultatele 
terifiante ale acestui experiment, majoritatea legate de cauzele 
cruzimii inexplicabile de care au dat dovadă niște oameni 
obișnuiți, aflaţi sub permanenta presiune psihică a 
„autorităţii” reprezentate de experimentator. 

Pentru a găsi motivațiile intime ale generării unui 
comportament inuman în cazul oamenilor obişnuiţi, Milgram 
a reluat experimentul în alte variante. 

Trei „profesori” au fost introduși simultan în aceeași 
încăpere. Doi erau în înțelegere cu experimentatorii şi, la un 
moment dat, au refuzat să mai continue testul. În astfel de 
situaţii, numărul celor care au mers cu șocurile până la limita 
maximă s-a diminuat de peste şase ori! Ceea ce înseamnă că 
sentimentul de supunere necondiționată față de autorități 
scade drastic atunci când individul vede că sunt şi alţii care 
gândesc asemenea lui și acționează în sensul considerat de el 
drept a fi corect. 

Într-o altă variantă, experimentatorul iese la un moment dat 


din încăpere şi locul său este luat de un alt „voluntar” care îi 
repetă „profesorului” obişnuitele ordine de a continua. În 
asemenea cazuri, numărul celor care au mers până la voltajul 
maxim a scăzut de trei ori. Fapt ce dovedește că atunci când 
cel care întruchipează autoritatea nu este prezent, spiritul de 
supunere necondiționată, din nou, scade simțitor. 

O altă variantă s-a desfăşurat cu doi experimentatori și un 
„profesor”. În momentul în care „elevul” a început să ţipe „de 
durere”, experimentatorii au inițiat o discuţie în contradictoriu 
asupra oportunității de a continua testul, lăsând decizia la voia 
celor aflați în postura de „profesori”. Nimeni nu a mai 
continuat administrarea șocurilor. 

Trebuie remarcat faptul că, în niciuna dintre variante, 
decizia „profesorilor” de a părăsi experimentul nu a fost 
determinată de reacţiile „elevului”, ci de comportamentul 
experimentatorilor ce întruchipau autoritatea. În acelaşi timp, 
revenind la ultima variantă a experimentului, trebuie observat 
că, în momentul în care capacitatea autorităţii de a stăpâni o 
situație devine discutabilă, „cei de jos” refuză să se mai 
supună și își urmează propria lor conştiinţă şi propriile lor 
interese. 

Ultima variantă a experimentelor lui Milgram a fost cea în 
care participanţilor li s-a spus că pot merge până la limita 
maximă a voltajului, pentru că sunt o mulțime de lucruri 
interesante de studiat la fiecare etapă, apoi au fost lăsați să 
acționeze singuri. Numai 2,5 la sută au mers până la limita 
maximă, procent foarte apropiat de cel obținut în chestionarele 
celor întrebaţi despre posibilele rezultate ale unui asemenea 
test. 

Experimentele lui Stanley Milgram reprezintă o formă 
aproape abstractă de studiere a unora dintre tehnicile de 
manipulare medie. Având în vedere concluziile testelor 
descrise până acum, se poate face o paralelă revelatoare cu 
cazuri reale, precum cel al revoluţiei române din decembrie 
1989. 

În România acelui an, autoritatea supremă era reprezentată 
de Nicolae Ceaușescu. Cultul personalităţii fusese în asemenea 


măsură dezvoltat, încât distanța dintre el și restul ierarhiei 
comuniste era imensă. Comitetul Politic Executiv, spre 
exemplu, crea impresia unei adunări de marionete al căror 
unic rol era de a aplauda și de a aproba deciziile dictatorului. 
În acest context, trebuie remarcat faptul că debutul revoluției 
s-a produs la Timişoara, exact în zilele în care Ceauşescu se 
afla într-o vizită în Iran. Lipsa autorităţii supreme din ţară a 
făcut mult mai uşoară ridicarea maselor în numele 
redobândirii acelei libertăți mult  visate. Amploarea 
evenimentelor de la Timişoara, datorită cărora mulți alți 
locuitori ai României au văzut că sunt şi alții care gândesc 
asemenea lor şi au curajul de a refuza supunerea 
necondiționată, a uşurat extinderea la nivel național a 
acțiunilor de protest, urmându-se lozinca bine cunoscută Azi 
în Timişoara, mâine-n toată țara. Revenit de urgenţă la Bucureşti, 
Ceauşescu a convocat un mare miting popular, ce s-a 
transformat într-un veritabil butoi cu pulbere căruia îi lipsea o 
singură scânteie. Şi aceasta a venit din partea unui mic grup, 
ale cărui acțiuni au determinat explozia mulțimii și fuga 
precipitată a dictatorului. Însă chiar și fugărit, simpla lui 
prezenţă era o amenințare, aşa că, după ce a fost capturat, s-a 
luat măsura eliminării sale fizice, în urma unui proces extrem 
de sumar. O dată cu el a fost împușcată și Elena Ceauşescu, 
deoarece, în ultimul timp, dictatura devenise de fapt bicefală și 
trebuia ca ambele capete să dispară, pentru că simpla lor 
prezență putea avea efecte greu de controlat pentru noua 
conducere a țării. 

Peste o mie de oameni au fost uciși în revoluţia română fără 
ca autorii să fie descoperiţi. Până în 22 decembrie, situaţia s-a 
caracterizat printr-o anume confuzie. Puţini dintre cei 
descoperiți că au tras susțin că nu au făcut decât să execute 
nişte ordine, iar cei care au dat respectivele ordine susțin că nu 
s-au referit, de fapt, la eliminarea fizică a manifestanţilor. S-a 
creat astfel o fragmentare a acţiunilor de ucidere, încât nimeni 
să nu aibă întreaga responsabilitate a crimelor, de la ordin, 
până la execuţie. 

Același lucru s-a întâmplat în nenumărate alte cazuri, la 


scară mai mare sau mai mică. Stanley Milgram amintește că 
până și lui Eichman i se făcea rău atunci când vizita lagărele 
de exterminare. Dar de fiecare dată el se întorcea la masa de 
lucru şi continua să pritocească hârtiile ce conţineau planuri 
ale unor noi acţiuni de ucideri în masă. În același timp, 
gardianul care arunca pastilele de Cyclon-B în camerele de 
gazare își justifica acțiunile pe baza faptului că nu făcea altceva 
decât să se supună ordinelor. În acest mod, invocându-se și 
anumite distorsiuni în transmiterea ordinelor sau în 
recepționarea lor, responsabilitățile se  restrângeau, iar 
persoana care ar fi trebuit să urmărească actul criminal de la 
un capăt la altul și să răspundă atât pentru îndeplinirea lui, cât 
Și pentru consecinţe, nu mai exista. 

În regimurile totalitare trebuie anihilată până și impresia că 
ar putea exista, în structurile superioare, persoane care să 
poată fi făcute responsabile de vreo acțiune cu consecinţe 
negative asupra populației. Serviciile specializate în 
dezinformare au, printre altele, și misiunea de a susține zvonul 
că, deşi s-ar putea să existe unele aspecte negative, cu 
siguranță șeful regimului nu le cunoaște. Deoarece dacă le-ar 
cunoaşte, ar lua imediat măsuri, continuă argumentaţia 
zvonului. De fapt, conducătorii regimurilor totalitare sunt 
extrem de bine informaţi, chiar despre situaţii care scapă 
atenţiei cetățeanului de rând. Astfel se şi explică menţinerea 
lor la putere dincolo de orice rațiune. 

Starea de confuzie creată în timpul revoluţiei române, 
deruta și nevoia de a găsi cât mai repede o autoritate care să o 
înlocuiască pe cea veche, pentru a reordona sistemul social și 
pentru a restrânge haosul, zvonurile despre teroriști şi despre 
tragedii iminente, toate la un loc au sporit starea de tensiune și 
au inhibat rațiunea, determinând oameni, altfel obișnuiți, să îşi 
ucidă semenii. Straniu este faptul că, deşi autoritatea supremă 
din România a fost înlăturată de la putere pe 22 decembrie, 
totuşi marea majoritate a victimelor s-a înregistrat după 
această dată. Nu s-a oferit o explicaţie oficială coerentă care să 
motiveze această ciudățenie. Există doar părerea neoficială că 
numărul mare de morţi, de care era făcut responsabil fostul 


dictator, a avut rolul de a legitima rapid, în faţa întregii lumi, 
noul regim de la București. 

Revoluţia română reprezintă un material faptic de excepţie 
pentru identificarea nenumăratelor tehnici de manipulare ce 
au funcționat perfect, începând cu războiul radioelectronic şi 
sfârșind cu rolul decisiv al televiziunii în magnetizarea 
maselor. Singurul lucru care lipsește, după şase ani, este 
identificarea oficială, clară, a celor care au imaginat şi pus în 
funcţiune tot acest mecanism. Însă chiar menţinerea unei 
permanente  încordări reprezintă o tactică menită să 
vulnerabilizeze individul și să-l facă mult mai ușor de 
manipulat. 

Pe lângă tehnicile menite să inducă sentimentul de 
supunere față de autorități sau, dimpotrivă, să declanșeze 
revolte puternice, alte exemple de manipulări medii pot fi şi 
cele prin care se urmărește dezumanizarea victimelor sau 
dezindividualizarea atacatorilor, în vederea încurajării 
spiritului agresiv. 

După cum s-a precizat anterior, aceste tehnici pot intra în 
categoria manipulărilor medii, datorită faptului că, deşi sunt 
relativ simple, efectele lor depăşesc orice aşteptări. 

În principal, tehnicile de dezumanizare a inamicului se 
utilizează pentru a face posibilă exterminarea acestuia fără 
ezitări şi fără remușcări din partea executanţilor, majoritatea 
proveniți dintre oamenii obişnuiţi. 

Scopul fundamental al tehnicilor de dezumanizare este 
curățarea imaginii inamicului de orice trăsătură umană, 
prezentarea lui drept un monstru nedemn și periculos pentru 
specia umană, identificarea lui prin porecle sau prin orice alte 
denumiri care nu trebuie să mai păstreze nicio conotaţie 
omenească. La nevoie, însuși sensul cuvintelor este pervertit 
pentru a nu lăsa vreo fisură prin care viitorii agresori să 
sesizeze că, de fapt, inamicii le sunt semeni întru rațiune. La 
modul concret, metodele utilizate în propaganda de 
dezumanizare a inamicului constau în impunerea prin mass- 
media a unor caricaturi oribile, a unor sloganuri agresive, a 
unor materiale de presă falsificate, în care inamicii sunt 


prezentaţi drept nişte troglodiţi violenţi şi periculoși. 

Psihologul Elliot Aronson povesteşte o întâmplare 
elocventă în ceea ce priveşte efectele acestei propagande. Cu 
mai mulți ani în urmă, a angajat un zugrav pentru a-și renova 
casa. Omul era foarte liniştit și plăcut. Intre altele, i-a spus că, 
după terminarea colegiului, se înrolase în armată şi luptase în 
Vietnam. După lăsarea la vatră se apucase de zugrăvit și 
devenise un meseriaș priceput şi onest. Lui Elliot îi făcea o 
reală plăcere să lucreze cu el și să discute pe diverse teme. La 
un moment dat, în timpul unei pauze de cafea, au abordat 
problema conflictului din Vietnam şi aici părerile lor s-au 
dovedit a fi total contradictorii. Zugravul susținea că războiul 
era just şi urma să facă lumea mai sigură pentru democraţia în 
plină dezvoltare. Elliot l-a contrazis, spunându-i că luptele 
erau murdare, provocând moartea, mutilarea şi arderea cu 
napalm a mii de oameni nevinovaţi, îndeosebi copii, femei şi 
bătrâni, care nu aveau nicio legătură cu politica sau cu 
războiul. Celălalt l-a privit lung, apoi a surâs cu sinceritate: La 
naiba, doctore, ăia nu sunt oameni, ăia sunt vietnamezi! Toate 
cuvintele au fost spuse pe un ton deschis, fără urmă de 
vehemenţă. Elliot a rămas perplex. Nu reuşeam să pricep cum 
putea să aibă o asemenea concepție omul acela blând, manierat şi 
sincer. Cum putea el să excludă o întreagă națiune din rasa umană, 
îşi va aminti Elliot mai târziu. Peste câteva zile, cu prilejul altor 
discuții, zugravul i-a spus că ucisese şi el civili în cadrul unor 
acțiuni în Vietnam. Elliot a înţeles că putea să reziste asaltului 
remușcărilor doar continuând să nu-i considere pe vietnamezi 
ființe umane... 

Dezindividualizarea este o tehnică mult mai simplă, dar cu 
efecte la fel de șocante. În accepţia psihologiei sociale, 
dezindividualizarea este definită ca un sentiment al pierderii 
în anonimat. Eliberarea de sub constrângerile inerente impuse 
de un comportament normal și corect în societate, eliberare 
obținută prin această cufundare în anonimat, conduce la o 
creştere a agresivităţii, a manifestărilor deviante. 

Cercetătorul Brian Mullen a publicat în 1986 rezultatul 
cercetărilor pe care le-a făcut asupra a şaizeci de cazuri de 


linşaj, săvârşite în Statele Unite între 1899 și 1946. Cruzimea, s- 
a constatat, era cu atât mai mare, cu cât creștea numărul 
participanţilor la asasinatul colectiv. 

În 1973, Robert Watson a efectuat un studiu asupra a 
douăzeci şi patru de culturi, în ceea ce priveşte caracteristicile 
lor etnografice. S-a dovedit că războinicii care își schimbă 
înfăţişarea, vopsindu-şi chipul sau corpul, ori punându-și 
măşti înainte de a pleca la luptă, comit mult mai multe acte de 
sadism, asasinate, mutilări, decât cei care nu se maschează. 

Dezindividualizarea prin ascunderea chipului în spatele 
unor măşti se regăsește în numeroase cazuri atât din istorie, 
cât și din realitatea imediată. Membrii organizațiilor Ku Klux 
Klan poartă măști în timpul întrunirilor şi acțiunilor. Membrii 
unor secte satanice, de asemenea. Chiar și introducerea 
uniformei în armată are printre scopurile ei crearea unui 
sentiment de uniformitate, care să cufunde individul în 
anonimat, pentru a-l face mult mai disponibil pentru 
comiterea unor acte inumane, precum uciderea inamicului. 

Pe de altă parte, pierderea sentimentului identității are şi 
rolul de a face individul mult mai ușor de manipulat. De aceea 
unele regimuri totalitare pretind supușilor să se îmbrace la fel 
în China sau în Coreea de Nord, ţinuta obişnuită a cetățenilor 
era un soi de „uniformă muncitorească”, menită să 
uniformizeze cât mai mult masa de manevră... 

Un alt exemplu de manipulări medii poate fi găsit în 
dosarele CIA, referitoare la experimentele strict secrete de 
controlare a minţii umane. Programul MK-ULTRA, inițiat la 
câteva decenii după sfârşitul celui de-al doilea război mondial, 
consta în experimentarea unor tehnologii neconvenționale, 
precum hipnoza, stimularea electrică a creierului sau 
administrarea de droguri, respectiv LSD», pentru a obține un 
control total asupra gândirii și comportamentului subiecţilor. 
Numeroși savanţi de renume au fost cooptați de bună-voie în 
cadrul acestui program. De multe ori, experienţele desfăşurate 
de ei nu numai că violau etica profesională, dar depășeau orice 
limită a legalităţii şi a moralității, provocând infirmitatea sau 
chiar moartea unora dintre cei supuși testelor. Rezultatele nu 


au corespuns așteptărilor, dar ceea ce uimește este uşurinţa cu 
care numeroase somități ale ştiinţei, cu o reputaţie de invidiat, 
au consimţit să se angajeze în asemenea experimente şi chiar 
să provoace moartea unor semeni ai lor... 


Manipulările mari sunt reprezentate de influența întregii 
culturi în mijlocul căreia viețuieşte individul. Sistemul de 
valori, comportamentul, felul de a gândi al individului sunt 
determinate în primul rând de normele scrise şi nescrise ale 
societăţii în care trăiește, de subculturile cu care vine în 
contact. Neglijând această permanentă și uriaşă influenţă, 
individul poate face mult mai uşor judecăţi greșite sau poate fi 
lesne de manipulat. 

În același timp trebuie observat că, tocmai datorită acțiunii 
continue a manipulărilor mari asupra noastră, prezenţa lor a 
devenit ceva obișnuit, fiind mult mai dificil de identificat. 
Pentru foarte mulți este uşor de remarcat o manipulare 
minoră, de genul „trucurilor” electorale, spre exemplu, decât 
una majoră, cum ar fi, de pildă, faptul că rolul școlii de a 
transmite elevilor un bagaj de cunoştinţe cât mai mare are o 
importanţă secundară în comparaţie cu celelalte scopuri, prin 
care copilul, adolescentul de mai târziu, este antrenat pentru a 
se integra în respectiva societate. 

După cum sublinia psihologul elveţian Jean Piaget, înainte 
de a fi un mijloc de comunicare a cunoştinţelor necesare 
viitorului adult, şcoala îl obișnuiește pe elev cu spiritul de 
subordonare față de autorități, reprezentate în primul rând la 
nivelul său de educatori, profesori, inspectori, comisii de 
examinare. Mai târziu îi va fi mult mai simplu să se 
conformeze legilor și diverselor reglementări sociale, să se 
supună din instinct şefilor de la viitorul său loc de muncă și 
autorităţilor statului. În al doilea rând, elevul este obișnuit cu 
simțul responsabilității, prin obligaţia de a-şi face temele într-un 
anumit interval de timp, de a prezenta rezultatele studiilor 
sale la termene bine stabilite, în cadrul unor examinări 
periodice, de a-şi ordona timpul și metodele de studiu în așa 
fel încât să depășească succesiv „obstacolele” reprezentate de 


extemporale, teze, examene, lucrări de absolvire. Astfel, ca 
adult, el se va integra foarte ușor în sistemul social din care 
face parte, îşi va îndeplini în mod firesc obligaţiile familiale, 
profesionale şi sociale, se va preocupa continuu de rezolvarea 
unor sarcini şi probleme de care depinde succesul în cariera pe 
care și-a ales-o, precum şi accesul spre un standard superior de 
viață. Cea de-a treia menire a sistemului educaţional o 
reprezintă obișnuirea elevului cu necesitatea respectării unui 
program strict. Faptul că trebuie să fie prezent la şcoală, în 
fiecare zi, la aceeași oră, cu avertizarea că orice minut de 
întârziere îi poate aduce penalizări, că lecţiile și pauzele au o 
durată bine stabilită, întotdeauna aceeași, că întreg anul şcolar 
este împărţit în perioade de studiu și vacanțe, toate acestea îl 
obișnuiesc cu acceptarea firească a programului de lucru de 
mai târziu și cu respectarea lui instinctivă. În al patrulea rând, 
sistemul educaţional promovează spiritul de competiție. Notele, 
premiile de la sfârșitul fiecărui an, diverse alte recompense, 
participarea la olimpiade sub presiunea celor din jur îi creează 
viitorului adult obişnuința de a se zbate pentru promovarea 
profesională spre trepte salariale superioare, pentru prime şi 
alte diverse onoruri, pentru obținerea unor rezultate care să-i 
aducă respectul celorlalți şi să-i sporească respectul de sine. 

În afara acestor caracteristici generale, sistemul de 
învăţământ este în așa fel alcătuit, încât să modeleze 
comportamentul și gândirea viitorului adult în conformitate 
cu ideologia regimului aflat la putere. În sistemele totalitare, 
uniforma școlară standard este obligatorie, deoarece induce 
sentimentul de dezindividualizare, tăcând mult mai uşoară 
disciplinarea şi manipularea individului. În sistemele 
democratice, obligativitatea purtării unor uniforme standard 
nu există, tocmai pentru a permite dezvoltarea personalității 
individuale. Și totuşi, unele instituții de învățământ, 
particulare în marea majoritate a cazurilor, le impun elevilor și 
studenților purtarea de uniforme specifice, tocmai pentru a-i 
deosebi de elevii și studentii unor instituții similare. Se creează 
astfel sentimentul apartenenței la un grup social, care se 
doreşte de elită, sentiment ce își va arăta roadele mai târziu, 


când foştii elevi sau studenţi se vor susține şi ajuta între ei, 
tocmai datorită acestui sentiment. Ceea ce nu se poate 
întâmpla în societăţile în care absolut toţi foştii elevi au purtat 
o uniformă standard. 

Rămânând la analiza sistemului de învăţământ ca 
instrument de manipulare majoră, trebuie observată şi 
structura subiectivă a programelor de studiu și chiar a 
manualelor în sine. Regimurile totalitare politizează programa 
școlară începând cu primele clase, prin introducerea unor 
obiecte care urmăresc inocularea doctrinei respective, de la cea 
mai fragedă vârstă, în mintea viitorului adult. De asemenea, 
manualele de studiu al limbii materne, de filosofie, istorie, 
geografie ş.a.m.d. sunt strict cenzurate pentru a educa elevul 
în spiritul doctrinei dominante. Deşi mai puţin stridentă, 
manipularea prin construirea unui sistem de învățământ 
specific există și în societățile democratice. De fapt, fiecare 
sistem politic şi social își educă cetăţenii în spiritul propriului 
său sistem de valori, al propriilor sale legi și regulamente. Nu 
există ţară, oricât de neînsemnată, în care structura 
educațională să nu inducă un comportament de fidelitate față 
de națiune şi de stat, de respect față de istoria naţională, 
prezentată cu o subiectivitate evidentă pentru un observator 
neutru, în așa fel încât să motiveze și să susțină doctrina 
promovată de regimul aflat la putere. 

Având în vedere rolul sistemului de învățământ, dar și 
întreaga complexitate a legilor și regulamentelor specifice unei 
anumite societăți, comportamentul şi gândirea cetăţenilor 
obișnuiți sunt în aşa fel modelate, încât să se conformeze și să 
accepte cu naturaleţe concepţiile şi standardele care definesc ce 
este bine şi ce este rău, ce este permis și ce interzis, ce este 
moral şi ce imoral, ce este valoros și ce este lipsit de 
importanţă, ce este adevărat şi ce este fals. 

Manipulările majore stau la baza răspândirii diferitelor 
curente de opinie, formează tradiţii şi obiceiuri, conturează 
mentalități, determină curente „la modă” sau chiar ample 
manifestări protestatare. 

Readucând în atenţie experimentele lui Milgram, se poate 


observa că reacţiile „profesorilor” au survenit ca urmare a 
unor manipulări relativ scăzute ca importanţă, dar nu ar fi fost 
posibile fără existența marilor manipulări, reprezentate de 
influenţa întregului sistem social, conform căruia, celor care au 
jucat rolul „profesorilor” li s-a inoculat de la o vârstă fragedă 
reflexul supunerii față de autorităţi, indiferent care ar fi 
acestea. 

Studiul comparat al culturilor oferă concluzii extrem de 
interesante. Spre exemplu, din punctul de vedere al 
mentalității, locuitorii Europei Centrale şi de Est sunt mult mai 
asemănători asiaticilor decât americanilor, deşi, la prima 
vedere, impresia este total opusă. Întreaga mentalitate a 
americanului obişnuit se bazează pe dezvoltarea respectului 
de sine, a deplinei încrederi în forțele proprii. Poate şi datorită 
faptului că actuala democraţie americană s-a dezvoltat într-un 
spaţiu cu totul nou, pe un teritoriu ce a fost cucerit cu arma 
într-o mână și cu Biblia în cealaltă, într-o ţară descoperită şi 
luată în stăpânire de oameni aspri, obişnuiţi să nu aştepte 
ajutor de la nimeni, pentru că un astfel de ajutor era în 
majoritatea cazurilor inexistent sau iluzoriu, în timp ce lupta 
pentru existență se dădea pe viaţă și pe moarte. 

Istoria Statelor Unite, așa cum este ea prezentată în The 
World Almanac, cel mai răspândit compendiu despre „starea 
națiunii”, reactualizat în fiecare an, începe la 1492, deci are 
puţin peste cinci sute de ani în cazul Coastei de Est şi circa un 
secol şi jumătate pentru Coasta de Vest. Înainte de a continua, 
trebuie observat că trecutul popoarelor ce au stăpânit acele 
ţinuturi înainte de venirea lui Cristofor Columb nu este luat în 
calcul, dovadă că până și în sistemele cu o democraţie avansată 
prezentarea istoriei are o tentă subiectivă. În cazul Statelor 
Unite, această omisiune urmăreşte, printre altele, accentuarea 
sentimentului de legitimitate al naţiunii, sentiment care 
acționează ca un liant social absolut necesar, generează 
patriotismul şi evită culpabilizarea cu efecte imprevizibile a 
cetățenilor obișnuiți pentru faptele mai puțin corecte ale unora 
dintre înaintași. Revenind la istoria în sine, conţinutul ei 
restrâns, alături de inexistenţa tradiţiilor şi, în general, a unui 


context social prestabilit, a făcut posibilă crearea unei societăți 
cu totul noi, lipsite de „povara” trecutului, în cadrul căreia s-a 
dezvoltat o mentalitate aparte. Una dintre caracteristicile 
acestei mentalități, spre exemplu, este absenţa sentimentelor 
naționaliste, tocmai pentru că lipseşte cauza lor. 

Dar esența  mentalității americane, spuneam, este 
dezvoltarea respectului față de sine. De la cea mai fragedă 
vârstă copiii sunt învăţaţi să găsească singuri soluţia oricărei 
probleme. Când trec prin momente grele, ce par fără ieșire, 
sunt sfătuiți să nu aştepte ajutor de la nimeni, ci să caute 
puterea de a depăși criza doar în ei înşişi. Pentru a le dezvolta 
tinerilor acest sentiment de încredere în forțele proprii, 
profesorii respectă cu stricteţe anumite reguli. Spre exemplu, 
oricât de stupide ar fi întrebările sau răspunsurile unui elev, 
niciodată dascălul nu-i va spune „eşti prost”, „nu reuşești să 
pricepi un lucru atât de simplu” sau „dacă mergi tot așa, n-o 
să iasă nimic de capul tău”, ci va folosi doar expresii de genul 
„întrebarea nu e bună” ori „răspunsul e foarte bun”, care nu 
fac nicio referire la persoana elevului sau la capacitatea lui de 
învăţare. Întotdeauna elevul este cel mai bun, cel mai deștept, 
întâmplându-se ca doar întrebările sau răspunsurile lui să fie, 
uneori, proaste. 

În societăţile asiatice sau de sorginte latină, lucrurile stau cu 
totul altfel. Din fragedă pruncie, copiii sunt învățați să țină 
seama permanent de tradiţii, de părerile familiei sau de ale 
celor din jur. Când se afla în situaţii de criză, ei aşteaptă ajutor 
din afară, din partea părinţilor, a prietenilor, a celor în mijlocul 
cărora trăiesc. 

Specialiștii americani în psihologie socială comparată au 
efectuat câteva experimente relevante, referitoare la diferența 
de mentalitate dintre americani și japonezi. Același chestionar 
a fost împărțit unui grup de studenţi americani și unui grup 
de studenţi japonezi. Una dintre întrebări era: „Câte lucruri 
bune și câte lucruri rele ați făcut în viață?” În răspunsurile 
studenților americani, numărul faptelor bune era incomparabil 
mai mare decât cel al faptelor rele. În răspunsurile japonezilor, 
erau relativ egale. Un alt element studiat a fost timpul în care 


s-au completat chestionarele. Americanii au răspuns imediat, 
majoritatea fără să pună întrebări suplimentare. Japonezii au 
avut nevoie de un timp mai îndelungat de gândire, iar mulți 
dintre ei au pus întrebări de genul: „În ce sens lucruri bune, 
pentru mine, pentru familie, pentru societate sau pentru toate 
la un loc?” Nu există un adevăr absolut conform căruia să se 
afirme că o mentalitate este mai bună decât alta. Singura 
evaluare posibilă poate fi făcută avându-se în vedere efectele 
respectivelor mentalități asupra dezvoltării sociale, dar și 
individuale din cadrul unui anumit tip de societate. În rest, 
toate celelalte interpretări nu pot fi decât subiective. Spre 
exemplu, japonezii, din punctul lor de vedere, îi pot acuza pe 
americani de egoism. La rândul lor, americanii îi pot acuza pe 
japonezi de slăbiciune şi nehotărâre. Asemenea acuze însă 
apar ca urmare a aprecierii unui sistem de valori prin 
intermediul standardelor unui sistem de valori diferit. 

Studiul mentalităților este necesar și pentru stabilirea unor 
contacte interumane importante. De pildă, cunoscând 
obiceiurile, tradiţiile, felul de a gândi şi de a se comporta al 
partenerilor, unii oameni de afaceri pot ghida negocierile în 
aşa fel, încât să obţină un profit maxim. Astfel cei care duc 
tratative în ţările arabe știu că acolo discuţiile importante se 
poartă înaintea mesei, iar musafirii, pentru a fi politicoșşi, 
trebuie să se ridice de la masă și să plece înainte de sfârșitul 
acesteia. La fel, oamenii de afaceri arabi, aliați la un dineu 
oficial în Europa sau în Statele Unite, ştiu că ar fi nepoliticos să 
înceapă tratativele înainte de masă sau să plece imediat după 
terminarea acesteia. 

Dacă în ceea ce privește mentalitățile unor mari grupuri 
culturale este imposibilă alcătuirea unui „top” al valorii 
absolute, cu totul altfel se prezintă situaţia în cazul comparării 
celor două mari sisteme sociale — totalitar şi democratic. Însuşi 
faptul că societăţile democratice au supraviețuit tuturor 
convulsiilor și se dezvoltă în continuare, în timp ce sistemele 
totalitare s-au prăbuşit de la sine, după o perioadă mai scurtă 
sau mai lungă, demonstrează superioritatea democraţiei față 
de totalitarism. 


Un efect tulburător și grav al marii manipulări exercitate 
prin integrarea individului într-un anumit sistem este 
fenomenul de anomie, ce apare în cazul seismelor social- 
politice de anvergură, atunci când întregul sistem de valori, de 
concepții și standarde sociale se prăbușește brusc. 

Conceptul de anomie (din greceşte: a nomos — fără lege) a 
fost introdus, în 1893, de profesorul Emile Durkheim, 
întemeietorul școlii franceze de sociologie, în lucrarea sa La 
division du travail social (Diviziunea muncii sociale). Anomia 
desemnează un fenomen social anormal, patologic, generat de 
lipsa de reguli morale și juridice menite să organizeze viața 
economică și socială. Lipsa acestor norme se resimte la nivelul 
omului obişnuit prin apariţia şi accentuarea unui sentiment de 
insecuritate difuză, de teamă permanentă, ce duce la acțiuni 
revendicative în paralel cu creşterea agresivității. Cu alte 
cuvinte, o întreagă societate devine bolnavă atunci când 
regulile, tradiţiile şi legile se modifică brusc, dispar sau se 
întârzie înlocuirea lor la timp. Lipsiţi de vechiul sistem de 
valori prin care se raportau permanent la situaţiile sociale, 
oamenii devin vulnerabili, dezorientaţi, nervoși. 

Dezvoltând conceptul, Disertori şi Piazza observau că 
dezordinea psihopatologică de la nivelul colectivităţii este 
provocată de schimbările rapide ale normelor sociale pe care 
individul nu le poate asimila cu aceeași viteză. Efectul constă 
în creșterea numărului de agresiuni, sinucideri, alienări şi 
îmbolnăviri psihice. 

Durkheim a studiat apariţia și efectele fenomenului de 
anomie în perioada Revoluţiei Franceze. Dar observaţiile sale 
se regăsesc în analiza tuturor seismelor sociale. Spre exemplu, 
în 1994, un sondaj al Centrului de Studii și Cercetări pentru 
Probleme de Tineret din România arăta că optzeci şi opt la sută 
dintre tinerii între cincisprezece şi douăzeci şi nouă de ani 
sufereau de anomie! O veritabilă generaţie de sacrificiu, pe 
care lipsa de legi și regulamente, precum şi aplicarea 
defectuoasă a celor existente în perioada imediat următoare 
revoluției din decembrie '89 au făcut-o să-și piardă încrederea 
în viitor şi să se adapteze foarte greu prezentului. 


Depășind cadrul analizei sistemelor sociale, se pot face 
diverse speculaţii, nu lipsite de interes și de importanţă, 
referitoare la însuşi rolul speciei umane. Dezvoltarea 
umanităţii, în ultimele milenii și mai ales în ultimele secole, s-a 
făcut pe baza progresului științei şi al tehnicii. Există însă 
păreri care susțin că un asemenea curs al dezvoltării reprezintă 
o „variantă falsă” a evoluţiei, prin care se creează tot mai 
multe „proteze” ce limitează posibilităţile naturale ale omului. 

Părerile se bazează pe informaţii controversate (insuficient 
dovedite, dar și imposibil de contestat) privind puterile 
„Supranaturale” pe care le-ar dobândi, spre exemplu, unii 
asceți, în urma unor lungi perioade de exerciții. Se au în 
vedere și fenomene inexplicabile, unele deja confirmate, 
precum hipnoza, altele deocamdată doar ipotetice, cum ar fi 
telepatia, clarviziunea, telekinezia, levitaţia etc. În acest 
context, se emite ipoteza că toate ființele umane ar fi capabile 
de asemenea performanțe tulburătoare, dar eventualele 
încercări de a le activa sunt inhibate de stilul de viaţă la care s- 
a ajuns. Spre a da un exemplu simplificat până la vulgaritate, 
se poate presupune că telepatia nu este stimulată deoarece 
există telefonul și celelalte mijloace de comunicare, levitația 
este inhibată de folosirea nenumăratelor mijloace de 
locomoţie, eventualele capacităţi telekinetice nu mai sunt 
necesare din cauza dezvoltării a tot felul de mecanisme și 
aparate artificiale ș.a.m.d. 

Adepții acestor teorii utilizează şi argumentul insuficientei 
cunoașteri a creierului uman, a cărui cercetare în continuare ar 
putea oferi surprize de nebănuit. În același timp sunt 
vehiculate exemplele unor enigmatice civilizații, de mult 
dispărute, ale căror vestigii sunt imposibil de explicat în 
contextul dezvoltării comunităţii umane aşa cum este ea 
cunoscută astăzi. Foarte uşor se pot naște speculaţii de genul: 
în trecut, specia umană a urmat şi alte variante de evoluție, 
diferite de cea actuală, variante în cursul cărora a atins 
performanţe uluitoare, fără a se folosi de ştiinţa şi tehnica în 
accepțiunea lor actuală. Nu se ştie ce a determinat dispariția 
respectivelor civilizații, aşa cum nu se poate spune cât de 


aproape de extincție a fost umanitatea în ultimii ani, și încă 
mai este, în eventualitatea declanșării unui cataclism nuclear, a 
unei epidemii încă necunoscute, sau din cauze ce scapă 
previziunilor fireşti. Nu trebuie să uităm că, nu demult, au fost 
interzise experimente promițătoare ce vizau obţinerea unor 
bacterii care să transforme celuloza în hidrocarburi. Deși astfel 
s-ar fi rezolvat criza de combustibil pentru o lungă perioadă de 
timp, exista pericolul ca bacteriile să scape de sub control, să se 
multiplice rapid şi să transforme pădurile Terrei în lacuri 
nesfârșite de petrol, lucru ce ar fi putut duce chiar la dispariţia 
vieţii de pe Pământ. 

Evident, în final apare și întrebarea: „Ce şi, poate, cine a 
determinat actuala variantă de evoluţie a speciei umane?” 
Încercarea de a da un răspuns ar marca deja trecerea la o 
categorie superioară de manipulări, cele planetare, ce intră, 
deocamdată, în domeniul ficţiunii pure. 

Oricât de fanteziste ar părea astfel de ipoteze, ele sunt 
analizate cu toată seriozitatea de către colective impresionante 
de cercetători. Marile puteri, în special Uniunea Sovietică și 
Statele Unite, au creat institute speciale şi au alocat fonduri 
substanţiale pentru studierea „fenomenelor neconvenţionale” 
(ţinând, mai ales, de parapsihologic). Marea majoritate a 
acestor studii a urmărit aplicații militare, iar o parte dintre 
concluzii au fost utilizate în imaginarea unor tehnici extrem de 
sofisticate pentru manipularea virtualilor inamici sau a 
maselor de manevră. 

S-ar putea merge şi mai departe cu ipotezele. 
Academicianul român Eugen Macovschi a imaginat o teorie 
conform căreia universul înconjurător este structurat pe mai 
multe niveluri. Primul, cel fizic, este reprezentat de materia 
fără viaţă. Al doilea, biosic, este reprezentat de materia 
însuflețită, respectiv de plante și animale. Nivelul noesic 
aparține ființelor cu inteligență, respectiv oamenilor. 
Diferența, dată de inteligență, dintre un om şi un câine este la 
fel de mare şi insurmontabilă precum cea dintre un câine şi o 
piatră, de pildă. 


De ce ar fi numai trei niveluri într-o asemenea structură? 


Logica arată că este foarte posibil să existe și un al patrulea 
nivel, cel denumit de Macovschi enisic, precum și niveluri 
supraenisice. Conform acestei teorii, entităţile enisice ar putea fi 
atât de deosebite de oameni, superioare omului, cum este 
omul față de câine. lar capacităţile lor nici măcar nu pot fi 
imaginate de către oameni, așa cum darul inteligenței umane 
nu poate fi înțeles de un câine. Animalele și plantele se 
folosesc de mediul înconjurător pentru a supravieţui. Oamenii 
se folosesc de animale, utilizându-le ca hrană, la diverse munci 
sau ca material pentru experienţe, fără ca „dobitoacele” să-și 
poată da seama. Oare și entităţile enisice manipulează specia 
umană fără ca ea să fie conștientă? lată ipoteze tulburătoare, ce 
intră din nou în domeniul ficţiunii pure... 

Revenind la manipulările deja cunoscute şi clasificate, în 
special la cele de mare anvergură, analiza lor, adusă la 
cunoștința cât mai multor oameni, nu are doar menirea de a 
avertiza individul asupra presiunilor ce îi determină 
comportamentul şi modul de gândire, dar poate oferi şi soluții 
benefice în cazul unor situaţii de criză. 

Este vorba de soluţii reale, care să modifice structurile şi 
sistemele sociale în aşa fel, încât să fie favorabile tuturor 
categoriilor de oameni, nu de acele rezolvări false, în interesul 
grupului aflat la putere, concretizate în  reeducarea, 
pedepsirea,  încarcerarea, discriminarea, excluderea sau 
execuţia celor care nu se comportă în spiritul normelor 
impuse. În societățile moderne, cu adevărat democratice, 
acuzarea victimelor a devenit anacronică. Alcoolicii, săracii, 
șomerii nu pot fi făcuți vinovați în întregime de situația în care 
se află. În primul rând trebuie identificate cauzele sociale ale 
sărăciei, ale lipsei de locuri de muncă sau ale împrejurărilor ce 
îi determină pe oameni să bea sau să se drogheze. Doar 
acționând asupra cauzelor se poate diminua amploarea unor 
flageluri precum sărăcia, şomajul, alcoolismul sau consumul 
de droguri... 


Studiu de caz: „Irântitul-ușii-în-faţă” și 
amuţirea presei independente 


În toamna lui 1995, o dată cu reluarea discutării noului Cod 
Penal în Parlamentul României, partidul de guvernământ şi-a 
reînceput presiunile pentru introducerea în cadrul articolelor 
205, 206, 238 şi 239 a unor pedepse speciale pentru ziarişti în 
cazul comiterii infracţiunilor de calomnie, ofensă adusă 
autorității etc. Cum rezistența reprezentanților presei 
independente era foarte puternică, fiind susținută și de 
majoritatea partidelor din opoziție, formațiunea de 
guvernământ s-a gândit la o strategie de manipulare abil 
concepută, pentru a-și îndeplini scopul. 

Înainte de a trece la descrierea strategiei propriu-zise și a 
felului în care ea a fost pusă în aplicare, se cuvin totuşi câteva 
precizări pentru a contura întreg contextul respectivelor 
evenimente. 

1) Din opiniile reprezentanţilor presei, făcute publice atât 
în paginile ziarelor independente (nealiniate), cât și cu alte 
numeroase prilejuri, reieşea clar că opoziția față de 
respectivele articole ale noului Cod Penal, precum și față de 
inițierea unei legi a presei, nu era rodul dorinţei de a putea 
calomnia în voie, de a împroşca pe oricine cu noroi, de a pune 
în circulaţie știri voit false ori tendenţioase, fără nicio teamă de 
posibile urmări. De fapt, asemenea lucruri nici nu erau 
posibile, chiar cu Codul Penal în vigoare la acea dată (de fapt 
și în momentul în care sunt scrise aceste rânduri), acesta 
conținând deja pedepsele pentru infracțiunile de calomnie, 
ultraj etc. 

2) Opoziția faţă de articolele împricinate sau față de o lege 
a presei rezida şi rezidă încă în România tocmai în îngrijorarea 


- justificată de nenumărate exemple - că aceste legi pot fi 
aplicate şi interpretate într-un singur sens, anume de a îngrădi 
cât mai mult libertatea presei, chiar de a o anihila pentru a nu 
mai deranja Puterea şi pe ai săi clienți. 

3) Presa independentă (nealiniată), ea singură, nu 
reprezintă un pericol pentru Putere. Teama cea mare constă în 
audiența ei în rândul populaţiei. Milioane de oameni citesc 
zilnic ziarele independente, plătesc pentru a le citi, tocmai 
pentru că le reflectă opiniile, le răspund unor întrebări 
spinoase, le arată modul în care cei aleși îndeplinesc sau nu 
aşteptările electoratului, le deslușesc mecanismele intime ale 
vieţii sociale, economice și politice din România de astăzi. 
Dacă cititorii ar simţi că tot ceea ce se spune în ziarul pe care îl 
cumpără contrazice realitatea, contravine propriilor lor 
observaţii, propriilor lor idei sau sentimente, s-ar orienta 
imediat spre un alt ziar, iar cel care le-a înșelat aşteptările ar da 
faliment. Deci forţa ziarelor independente stă în primul rând 
în cititorii pe care îi reprezintă și cu care, la un moment dat, se 
identifică. De fapt, acest lucru reflectă tocmai rolul pe care 
trebuie să-l aibă presa, acela de a fi un veritabil câine de pază 
al democraţiei. In consecință Puterea nu se teme de presa 
independentă, ci de milioanele de oameni care au acces la 
această sursă de informaţie ce nu poate fi controlată. Pentru ca 
opinia publică să fie manipulată în voie, trebuie să aibă acces 
la o singură sursă de informaţie, aflată total sub controlul 
Puterii (spre exemplu, televiziunea naţională). O sursă de 
informaţie care să nu amintească nimic de corupţie, de 
incompetenţă, de imaginea proastă a României în lume, ca 
urmare a mineriadelor şi a prezenţei extremiștilor la guvernare 
în anumite momente ş.a.m.d. O sursă care să prezinte numai 
întâlniri oficiale, zâmbete, ședințe de lucru susținute, momente 
înălțătoare din activitatea productivă etc. Așa cum, spre 
exemplu, era pe vremea lui Ceaușescu. Mai ales că aceiaşi 
profesionişti de atunci au continuat să lucreze din plin şi după 
revoluţie. Amintiţi-vă că regimul absurd, pe care o întreagă 
ţară îl ura, nu a putut să cadă până nu a fost preluat controlul 
asupra informațiilor, respectiv asupra televiziunii naţionale. 


Amintiţi-vă, din nou, că mineriadele poate nu ar fi existat fără 
manipularea exercitată prin intermediul televiziunii. 
Manipularea eficientă a opiniei publice se poate realiza numai 
prin minimalizarea sau anihilarea surselor alternative de 
informație, deci a presei independente. 

4) Un motiv principal vehiculat în permanență de Putere 
pentru a impune legile împotriva presei este că aceasta publică 
și ştiri false, tendențioase ori acuzații insuficient 
fundamentate. Este adevărat însă în majoritatea cazurilor că 
vina nu aparține ziariştilor, ci lipsei de transparență a 
autorităților, a diverșilor funcționari publici, chiar a celor 
obligați, prin natura muncii lor, să informeze opinia publică. 
Într-o democrație veritabilă, este un drept fundamental al 
contribuabilului să fie informat corect, în mod direct sau, mai 
ales, prin intermediul presei, despre cum îi sunt cheltuiţi banii, 
despre activitatea autorităţilor sau a instituţiilor pe care le 
finanţează din buzunarul său, despre comportamentul şi 
activitatea aleşilor săi. Probabil nimeni nu ar fi protestat dacă, 
în același timp cu o lege a presei, s-ar fi adoptat şi legea 
funcţionarului public, legea răspunderii ministeriale, legea 
partidelor ş.a.m.d., măcar pentru a-i da posibilitatea ziaristului 
acuzat de publicarea unor ştiri false sau tendenţioase să acuze 
la rândul său funcţionarul public ori autorităţile, care au 
refuzat să-i răspundă la întrebări, pentru lipsă de transparență 
sau comportament abuziv ori arogant. Respectivele legi însă 
nici măcar nu au fost luate în discuţie. S-a aprobat în schimb 
Legea secretului de stat și de serviciu, care îngrădeşte și mai 
mult accesul la informaţii de interes pentru opinia publică, dar 
incomode pentru Putere şi ai săi clienți. 

5) Faptul că modificarea articolelor 205, 206, 238, 239 din 
Codul Penal nu avea nimic de-a face cu dorinţa Puterii de a 
impune societății românești norme fireşti de conduită, de 
moralitate, ci erau orientate doar împotriva presei 
independente, reiese evident și din exemplul oferit de 
publicaţiile Preşedinţiei și Guvernului. Ele au apărut din 
dorința respectivelor instituții de a influența opinia publică, 
dar şi ca o modalitate de a sonda în ce măsură electoratul mai 


este sau nu de acord cu politica lor. Tirajul infim reflectă 
neîncrederea populației față de amintitele instituţii, dar nu 
acesta este subiectul analizei de față. Important este faptul că 
în amintitele publicaţii câțiva mercenari ai scrisului publică 
frecvent injurii grosolane, gratuite, mult mai grave decât unele 
excese din presa independentă (excese apărute de cele mai 
multe ori din dorința disperată de a atrage atenţia asupra unor 
situaţii intolerabile, în condiţiile unei apatii totale din partea 
celor îndrituiți să le soluţioneze, conform legilor şi Constituţiei 
țării). În respectivele gazete apar frecvent insulte grosolane la 
adresa unor personalităţi politice sau culturale de prim rang, 
indezirabile Puterii. Instaurarea moralității atât de dorite — în 
discursuri — de Putere s-ar putea realiza, în aceste cazuri, prin 
simpla desființare a respectivelor gazete. De fapt, într-un stat 
democratic este nepermisă anomalia ca Guvernul să finanțeze 
din fonduri publice un ziar în care să-i fie atacați adversarii 
politici. 

6) Evident, trebuie remarcat faptul că ofensiva Puterii 
împotriva presei independente a coincis cu declanșarea 
campaniei pentru alegerile din 1996. 

Având în vedere situaţia existentă, creionată în cele de mai 
sus, să vedem strategia prin care Puterea şi-a propus să-și 
atingă, într-o formă sau alta, scopul. După cum s-a văzut în 
capitolul anterior, o tehnică de manipulare a părţii adverse, 
frecvent utilizată în cadrul unor negocieri, este „Irântitul-ușii- 
în-față”. Reamintim, pe scurt, în ce constă ea. 

Adversarilor li se pun de la bun început în față niște condiţii 
total inacceptabile, cu care iniţiatorii nici nu se așteaptă că 
partea adversă ar putea fi de acord, pentru ca apoi, pe 
parcursul negocierilor, să se ajungă la punctul în care 
condiţiile dorite, de fapt, de iniţiatori, să fie acceptate de 
adversari. Mai mult, adversarii rămân cu impresia că au 
obținut o victorie prin faptul că, deşi defavorabile lor, noile 
condiții sunt mult mai blânde față de cele propuse la început 
de inițiatori. 

Dar, pentru adevărații profesioniști ai manipulării, lucrurile 
nu se opresc aici. Pentru ca succesul să fie deplin, prin diverse 


canale, ce nici măcar nu pot fi suspectate de legătură cu 
inițiatorii, li se sugerează chiar adversarilor textul noilor 
condiţii, apoi se creează o stare artificială de panică, în sensul 
că termenul final al negocierilor nu mai poate fi amânat și 
„ceva trebuie pus în locul inacceptabilelor condiţii inițiale”. 
Astfel adversarii ajung ei înșiși să facă propunerile dorite de 
inițiatori, convinși fiind că sunt exclusiv rodul gândirii lor. Mai 
târziu, când tensiunea dispare şi analizele lucide arată situația 
de inferioritate în care s-au pus adversarii — păstrăm această 
denumire generică —, orice protest din partea lor este inutil, 
replicându-li-se că ei au fost cei care au făcut propunerile. 

Să traducem teoria de mai sus în ceea ce s-a întâmplat în 
toamna lui 1995, în relaţia dintre presa independentă și Putere. 
Reprezentanţii Puterii au „trântit” de la bun început articolele 
cu pricina în noul Cod Penal. Au urmat, cum era de aşteptat, 
protestele privind neconstituționalitatea lor, proteste venite 
din partea ziarelor independente, susținute de forțe din 
opoziţie, de sindicate, de o mare parte a opiniei publice 
ș.a.m.d. Imediat, Puterea, prin diverse declarații mai mult sau 
mai puţin oficiale, s-a arătat dispusă la concesii. În acest timp, 
prin canale oculte s-a răspândit sugestia că totuși „ceva trebuie 
pus în locul hulitelor articole”. A fost elaborat chiar și textul 
unui nou articol (doar unul, față de celelalte patru pe care era 
menit să le înlocuiască, pentru a sugera din start o nouă 
concesie), articol prin care era definit şi pasibil de pedeapsă 
aşa-numitul „delict de presă”. Respectiva „nadă” a fost 
canalizată spre mediul gazetăresc și a început să circule pe 
diverse căi, fiind preluată și transmisă de la unii la alții, până 
ce s-a pierdut total urma celor care au lansat-o. 

Manevra a dat roade, în sensul că, după puţin timp, câţiva 
gazetari de la un important cotidian naţional au făcut publică 
propunerea pentru înlocuirea celor patru articole incriminate 
din noul Cod Penal cu articolul privind „delictul de presă”, 
convinşi fiind că ei sunt autorii textului și că astfel oferă o 
soluţie pentru ieşirea din impas. 

În paralel, Puterea a inoculat atent o atmosferă de tensiune, 
de grabă, convocând imediat directorii principalelor cotidiane 


la o „ultimă” şi „decisivă” întâlnire cu preşedintele partidului 
de guvernământ, pentru „hotărârea finală”. Sub presiunea 
timpului, gazetarii care au propulsat „delictul de presă” nu au 
mai avut timpul unei analize lucide care să le demonstreze că 
noul articol nu numai că nu protejează ziariștii, dar creează 
disponibilitatea de a fi incriminate chiar și persoanele dispuse 
la mărturisiri sau declaraţii incomode. O astfel de analiză arăta 
clar că introducerea „delictului de presă” în noul Cod Penal ar 
fi reprezentat o victorie importantă a Puterii în ofensiva 
împotriva presei independente. 

Dar, cum spuneam, întâlnirea dintre reprezentantul de 
marcă al Puterii şi ziarişti nu mai lăsa timp pentru discuții și 
analize. Evident, se aştepta ca propunerea cu „delictul de 
presă” să vină din partea ziarului care l-a prezentat în paginile 
sale. „Delictul...” ar fi fost imediat introdus în Codul Penal 
pentru a înlocui celelalte patru modificări și oricare proteste 
ulterioare ar fi fost contracarate cu nonşalanţă: Voi l-ați cerut, 
noi n-am făcut altceva decât să vă acceptăm dorința. 

Spuneam că strategia aplicată de profesioniștii Puterii în 
acest caz avea şi alte efecte, mult mai greu decelabile, dar de 
mare importanță. Anticipând eforturile presei independente 
de a se apăra de atacurile Puterii, prin a demonstra că cele mai 
grave calomnii nu apar în paginile ei, ci în revistele extremiste, 
artizanii manipulării încurajau, prin diverse canale oculte, 
popularizarea conflictului existent la acea vreme între liderul 
Partidului România Mare şi preşedintele României, 
sugerându-se că neglijarea lui i-ar putea da apă la moară 
liderului extremist. De asemenea, zilnic, presei i se ofereau noi 
declarații belicoase pentru a mediatiza nefiresc de mult acel 
conflict. Rezultatul a fost contrar aşteptărilor gazetarilor, dar 
conform cu aşteptările manipulatorilor: atât Ion Iliescu, cât şi 
Vadim Tudor au înregistrat creşteri de popularitate, în 
detrimentul personalităților din opoziție. În plus, preşedintele 
României a reuşit performanța de a beneficia de o imagine 
favorabilă în mai toate cotidianele independente, fiind pus 
permanent în antiteză cu liderul extremist. O nesperată bilă 
albă în perspectiva alegerilor din anul următor. 


Revenind la manevra cu modificările Codului Penal, trebuie 
amintit că deși a fost construită cu cea mai mare fineţe, ea nu a 
reuşit. Directorii principalelor cotidiane s-au întâlnit, în seara 
de dinaintea discuţiilor „finale” cu preşedintele partidului de 
guvernământ. Și s-au înţeles să renunţe la ideea cu „delictul de 
presă” și să nu cedeze nici unei presiuni din partea Puterii. 
Ceea ce, a doua zi, s-a și întâmplat. 

Ar mai rămâne de spus că imediat după aceea noul Cod 
Penal a căzut la vot în Parlament, fiind trimis spre 
reformulare... 


Remodelarea gândirii într-un sistem 
totalitar 


În teorie, doctrinele bazate pe egalitarism au câștigat 
numeroși adepţi. În practică însă, ele s-au dovedit falimentare. 
Dacă ar fi să luăm doar exemplul Revoluţiei Franceze, 
desfăşurate sub deviza Libertate, Egalitate, Fraternitate, vedem 
că după toată acea euforie inițială a maselor a urmat 
sângeroasa perioadă a terorii. Conducătorilor revoluţiei, după 
preluarea puterii, le-a devenit tot mai clar că nu pot pune în 
aplicare ideile utopice în numele cărora au ridicat mulțimea. 
Pentru a se menţine la putere nu au avut alternativă; au 
instaurat o domnie a terorii, cu mult mai crâncenă și mai 
absurdă decât constrângerile existente în societate anterior 
venirii lor la conducere. În linii mari scenariul s-a repetat în 
mai toate societăţile în care s-a încercat aplicarea sistemelor 
bazate pe ideile socialismului utopic. Pentru că doctrina 
socialistă a fost, este şi va rămâne utopică. 

Egalitatea între oameni, lipsa proprietăţii private, lipsa unui 
sistem concurențţial autentic în economie, societate sau politică 
anihilează însăşi esența ființei umane, distruge 
individualitatea, slăbeşte societatea până la trecerea în neființă. 
O superbă povestire science-fiction începea cu o constatare 
dureroasă: Mi-au tăiat aripile. Pe o planetă ipotetică, locuită de 
oameni cu aripi, un adevărat paradis, au venit membrii unei 
expediții, tot oameni, care au tăiat aripile mai multor indivizi, 
forțându-i să se zbată continuu, la nesfârșit, pentru a 
supraviețui. Deşi experimentatorii păreau la început nişte 
agenți ai răului, în timp - când pe planeta respectivă au 
început cataclisme devastatoare, pe care ei le prevăzuseră — 
adevăratul sens al misiunii lor a ieşit la iveală. 


Oamenii cu aripi, neînvățați cu lupta dură pentru existenţă, 
au murit unul câte unul, dar specia a supravieţuit prin cei 
cărora li se tăiaseră aripile, pentru că ei deveniseră mult mai 
rezistenți, mai inventivi, mai creatori. 

Povestirea, într-un fel, duce cu gândul spre destinul tragic 
al imperiilor precolumbiene. Incașii dezvoltaseră un sistem 
social întrucâtva asemănător celor imaginate de adepții 
socialismului utopic. Întreaga suprafață a statului era 
împărțită în trei: o parte aparţinea soarelui, produsele obținute 
de pe această „treime sacră” fiind folosite pentru întreținerea 
preoţilor și pentru jertfele rituale, a doua aparţinea 
suveranului, iar a treia poporului. În ceea ce priveşte 
cultivarea pământului, fiecărui bărbat însurat i se repartiza o 
bucată de pământ de o anumită suprafață (aproximativ aceeași 
pentru toți), numită tupu. De asemenea, dacă avea copii, 
pentru fiecare băiat i se mai repartiza un tupu, iar pentru 
fiecare fată, o jumătate de tupu. Recolta era strânsă la comun şi 
se împărțea şi ea tot în trei părți egale. O treime mergea la 
depozitele de stat, ce aparţineau suveranului, depozite din 
care erau plătiți militarii, constructorii de drumuri și cetăți, 
funcționarii. Tot din aceste depozite era întreținută și Curtea 
imperială. A doua treime era dusă în depozitele „sacre“, de 
unde erau aprovizionaţi preoții. A treia parte era împărțită în 
mod egal tuturor celor care munciseră pământul, în raport cu 
numărul parcelelor pe care le cultivase fiecare. În cazul unor 
calamități naturale, ce nu permiteau obţinerea unor recolte 
suficiente pentru toată lumea, depozitele de stat erau deschise 
pentru a se aproviziona din rezervele lor și poporul. Același 
sistem era aplicat și în cazul creşterii turmelor de lame. În 
afara obligaţiilor faţă de stat, concretizate în munca pe câmp, și 
satisfacerea stagiului militar, cetățenii aveau și obligaţia de a 
presta un anumit număr de zile de muncă în folos obștesc (la 
construcții, în mine, la sistemele de irigații etc.). Cei inapţi de 
muncă, văduvele și bătrânii primeau de la stat toate cele 
necesare traiului. De asemenea, oamenii trecuți de șaizeci de 
ani erau scutiți de muncă, iar cei ce împliniseră cincizeci de ani 
munceau mai puţin. Deşi, în urma cuceririlor, multe grupări 


etnice fuseseră strămutate din locurile de baştină și amestecate 
cu altele, acest sistem de viaţă, în timp, a dus la deosebiri 
minime între cetățenii de rând ai imperiului. 

Nu existau bani, nu exista proprietate privată, nu existau 
cerşetori, cetățenii obişnuiţi aveau aceeaşi stare materială, 
motiv pentru care nu se răspândiseră nici „maladii” precum 
lăcomia, invidia, egoismul. Se pot scrie studii întregi despre 
comparația unui asemenea sistem ce funcționa aproape 
impecabil şi tipul de societate întrevăzut de adepții 
socialismului. Trebuie remarcat că societatea incaşă înregistra 
o egalitate aproape perfectă doar la nivelul cetăţenilor de rând. 
Deasupra acestora, se afla o întreagă ierarhie de funcționari ai 
statului, membri ai familiei imperiale, preoți, care se bucurau 
de privilegii uriașe, dar şi acestea foarte bine definite și 
îmbinate cu obligații privind buna funcţionare a statului. Însă 
nu despre o asemenea paralelă dorim să discutăm. Sistemul 
incaș, indiferent cât de neobișnuit ar părea, ajunsese aproape 
de perfecțiune în ceea ce priveşte funcționarea sa. La fel, deşi 
diferenţele sunt semnificative, Imperiul Aztec, pe continentul 
nord-american, tindea spre perfecțiune (tot în ceea ce priveşte 
funcționarea). Însă perfecțiunea a condus spre o anumită 
degenerare, spre o vulnerabilitate tot mai accentuată a întregii 
societăți. Aceasta este una dintre cauzele, poate chiar cea 
fundamentală, pentru care câteva sute de conchistadori au 
reuşit să distrugă două civilizaţii uluitoare, să provoace 
moartea a milioane de oameni. 

Uniformitatea, lipsa  motivaţiilor, nivelarea sistemelor 
umane generează vulnerabilitate. Încă un argument ar putea fi 
adus în sprijinul acestei afirmaţii. Progresele geneticii, ale 
ingineriei genetice, vor face în curând posibilă realizarea 
„hărţii genetice” a fiecărui individ. Se va putea cunoaște astfel, 
chiar înainte de naștere, dacă noua ființă umană va suferi de 
vreo boală congenitală sau va fi predispusă unei maladii sau 
alteia. Ingineria genetică va permite nu peste mult timp chiar 
corectarea unor asemenea deficiențe. Mai mult, se va putea 
ajunge chiar la „modelarea” fiecărui nou-născut conform 
dorinţei părinţilor, începând cu sexul şi terminând cu 


fizionomia, culoarea ochilor sau a părului. Dincolo de 
optimismul generat de asemenea perspective tulburătoare, 
oamenii de ştiinţă au început deja să-și pună întrebări extrem 
de grave. Principala problemă este aceea a unei previzibile și 
extrem de dăunătoare sărăciri a fondului genetic uman, în 
cazul în care se va permite „modelarea” nou-născuţilor. 

Spre exemplu, dacă majoritatea părinţilor îşi vor dori copii 
blonzi, cu ochi albaștri, este foarte posibil ca în scurt timp să 
dispară total tipurile umane care nu ar corespunde 
standardelor de frumuseţe ale momentului. lar dispariția unor 
astfel de tipuri ar sărăci grav moștenirea genetică a omenirii, 
făcând-o extraordinar de vulnerabilă în cazul apariţiei unor 
maladii încă necunoscute, dar generând și noi „boli” ale 
societăţii, ce ar putea duce, în ultimă instanţă, la dispariția 
speciei umane. 

Poate am mers prea departe cu argumentaţia. Ideea însă era 
de a demonstra că supraviețuirea speciei umane şi dezvoltarea 
acesteia se pot face numai în cadrul unor sisteme, societăți, 
ecosisteme care să incite creativitatea, spiritul de competiţie, 
diversificarea activităților umane. Practica a dovedit că 
sistemele cele mai favorabile sunt acelea în care libertăţile 
individuale sunt încurajate și îmbinate cât mai armonios cu 
libertăţile colective. Socialismul, care îşi propusese înlăturarea 
sărăciei, bunăstarea generală, egalitatea între toți cetățenii și 
alte asemenea obiective mărețe a dat faliment. Democraţiile 
occidentale în care societatea a încurajat competiţia şi 
afirmarea valorilor, dincolo de tarele sale, tot mai restrânse pe 
măsura dezvoltării sistemului social, au supraviețuit şi s-au 
consolidat. Mai mult, în țările cu democraţie avansată, nivelul 
de trai al cetățeanului obişnuit este cu mult peste cel 
înregistrat în ţările foste comuniste, chiar în trecutele momente 
de vârf ale economiei socialiste. Încă o dovadă că sistemul 
concurenţial s-a dovedit cel viabil, în comparaţie cu sistemul 
centralizat, care, după unele succese de început, a degenerat 
spre teroare. 

Spre deosebire de membrii de rând ai partidelor comuniste, 
dintre care mulți, la început, au crezut sincer în 


„Superioritatea” şi  „binefacerile” unei viitoare societăți 
perfecte, teoreticienii comunismului au înţeles, tot de la bun 
început, că ideologia lor va trebui impusă prin forță şi, mai 
mult, va trebui menţinută prin forță. De aceea au inițiat o 
strategie extrem de bine pusă la punct, perfecționată continuu, 
de manipulare a conştiințelor. Ceea ce uimeşte este cinismul 
acestor „întemeietori”, aerul lor superior, eforturile depuse în 
a modifica structura psihică a sute de milioane de ființe umane 
pentru a le supune voinţei lor. Ei ştiau că socialismul şi, mai 
apoi, comunismul vor rămâne ideologii utopice şi, în loc de a 
căuta alte soluţii pentru a veni în întâmpinarea dorințelor și 
necesităţilor firești ale oamenilor, au pus în mișcare un întreg 
mecanism al manipulării şi terorii pentru a-i aduce pe oameni 
în situația unor marionete care să populeze universul pe care 
și l-au imaginat ei. 

Analiza metodelor de creare şi întreținere a unui sistem 
totalitar relevă faptul că minciuna era și încă mai este (în unele 
zone ale globului) doar una dintre armele celor aflați la putere. 
E cazul să vorbim de sistemele totalitare în general, indiferent 
că la conducerea lor s-au aflat comuniștii, naziștii, sau diverși 
alți dictatori, lideri de cult, fundamentaliști etc. Nu are rost să 
ne limităm doar la comuniști, pentru că asemănările între toate 
aceste sisteme totalitare, de origini foarte diferite, uneori chiar 
opuse ideologic, sunt izbitoare. Minciuna, spuneam, era poate 
arma de bază a celor care au impus ideologiile totalitare. Însă 
procesul de manipulare a conştiințelor, de câștigare a 
controlului asupra minţilor umane este cu mult mai 
complex... 


Unicitatea speciei umane, dar și a fiecărui individ în parte, 
este dată de armonia în care se împletesc inteligenţa, conştiinţa 
și afectul. Inteligența ne dă capacitatea de a învăţa, de a ne 
aminti şi de a imagina. Datorită conştiinţei ne dăm seama de 
relațiile noastre cu lumea exterioară, putem face distincția 
între eul nostru și lume, între universul nostru interior și 
realitățile exterioare. Afectul ne oferă baza pentru a percepe 
experiențele într-o infinitate de nuanţe subtile, dar şi 


complexe, dincolo de simpla suferinţă sau plăcere. 

Imensa capacitate de a învăța ne permite nu numai să 
profităm de propria noastră experienţă, ci să ne construim 
viața bazându-ne şi pe experiența altora, înmagazinată în 
planuri, memorii, documente, istorii scrise. Abilitatea de a 
imagina alternative, de a propune variante, de a anticipa 
consecinţe ne dă posibilitatea să construim scenarii dintre cele 
mai îndrăzneţe despre viitor, depăşind chiar logica lineară. 
Capacitatea de a iubi, de a trăi emoții intense, ne determină să 
ne implicăm total în viața de fiecare zi. 

Pentru ca atributele tripletei inteligență-conștiință-afect să 
funcţioneze perfect în sensul dezvoltării individului, trebuie ca 
el să aibă o viziune foarte bine închegată a temporalităţii, a 
ceea ce înseamnă trecut, prezent și viitor, a importanţei acestor 
noțiuni. Numai astfel ființa umană își dobândește și își 
demonstrează superioritatea: devenind total implicată în ceea 
ce a fost, în ceea ce este și în ceea ce va fi. 

Când unei asemenea ființe umane pure îi este adăugat, 
impus, implementat, cum vreţi să spuneți, un sistem de norme 
morale, etice, atunci comportamentul său va fi determinat și 
de conştiinţa a ceea ce s-ar putea întâmpla în anumite condiții 
date, comparativ cu ceea ce ar trebui să se întâmple, în sensul 
îndeplinirii sau neîndeplinirii respectivelor norme. 

Memoria dă omului sentimentul de continuitate a eului de- 
a lungul timpului, în cadrul societăţii, conturându-i astfel 
personalitatea. Trecutul alimentează prezentul cu standarde, 
criterii de comparaţie, experienţe, tradiţii, reflexe, determinând 
reacţiile din experiența imediată. Sentimentele reprezintă o 
punte de legătură specială cu ceilalți oameni, de multe ori 
mult mai eficientă și mai rapidă decât rezultatele unor analize 
reci, bazate pe raționamente pure. Iubirea şi sentimentul de 
încredere pot crea legături mult mai puternice şi mai stabile 
decât orice judecată. Imaginaţia oferă omului puterea de a 
depăşi greşelile trecutului, de a corecta prezentul şi de a 
construi variante mai bune ale viitorului. Ca un corolar al 
acestui mecanism apar noţiunile de bine şi rău, corect-incorect, 
apoi, în cadrul societății, sistemul de legi. 


Omul este o ființă socială. Pentru a se dezvolta, el are nevoie 
de ceilalți. În cadrul societăţii se reglează raportul între 
interesele personale, drepturi, privilegii, dar şi obligaţiile ce 
stau la baza bunului-simţ. Oamenii au nevoie de oameni 
pentru a se susține reciproc, pentru a evolua, pentru a rezista 
pericolelor. 

Având în vedere această extrem de schematică prezentare a 
esenței umane sau, mai bine zis, a modului în care este ea 
percepută de psihologia socială, e mult mai lesne de înţeles 
modul în care acționează cei care doresc să aibă controlul total 
asupra semenilor lor. 

Principalul scop al liderilor unui sistem totalitar nu este de 
a stăpâni prin forță sau de a-și distruge adversarii, ci de a-şi 
determina supuşii să gândească sincer aşa cum vor ei, 
conducătorii. Noul sistem social creat de dictatori are ca 
unitate reprezentativă omul nou, cu o gândire total diferită de a 
predecesorilor. Forţa este folosită ca un auxiliar, în cadrul unui 
întreg sistem de recreare a conștiințelor, sistem în care 
manipularea, mai precis minciuna, are rolul determinant. 

Minciuna este instrumentul folosit în restructurarea 
concepțiilor, în modificarea experienţelor, în deformarea 
relaţiilor interpersonale, în  distorsionarea proceselor 
imaginative, în recrearea sistemelor de norme morale și etice, 
în rescrierea istoriei, în dezvoltarea unor noi criterii de 
evaluare, în remodelarea sentimentelor. Minciuna este 
instrumentul de bază prin care se creează omul nou. 

Propovăduitorii regimurilor totalitare, spuneam, aveau şi 
au un total dispreț față de ființa umană, văzând oamenii ca pe 
o masă amorfă, depersonalizată, gata de a fi remodelată 
pentru a da naştere șirurilor de supuşi perfecţi. Credința 
propovăduitorilor în posibilitatea de a controla mințile 
oamenilor, de a le stăpâni, era totală. Iată ce spuneau trei 
dintre ei, referitor la acest subiect: 

Dați-ne un copil de opt ani şi vă garantez că va fi bolşevic toată 
viața. (Lenin, cuvântare în fața comisarilor educației, 1923) 

Individul trebuie să accepte lipsa de importanță a propriei sale 
persoane, să se integreze unei puteri superioare şi să fie mândru că 


este parte din forța şi gloria acestei puteri superioare. (Hitler, Mein 
Kampf, 1933) 

Fără nicio exagerare trebuie spus că însuşi viitorul comunist al 
patriei noastre depinde de dezvoltarea cu succes a muncii ideologico- 
educative (...) Trebuie să facem din fiecare unitate școlară un 
puternic centru de educație în spirit socialist și comunist a copiilor şi 
tinerilor. (Ceauşescu, Programul PCR pentru îmbunătățirea 
activității ideologice, 1971) 


În cartea sa, Reforma gândirii şi psihologia totalitarismului, R.J. 
Lifton identifică opt căi de acțiune pentru remodelarea 
gândirii, în scopul obţinerii controlului asupra minţii maselor 
de oameni. Acestea sunt: Controlul comunicațiilor umane, 
Manipularea „mistică, Cerința de puritate, Cultul confesiunii, 
Știința sacră, Remodelarea limbajului, Doctrina mai presus de 
oameni şi Delimitarea socială. În toate aceste direcţii, minciuna 
joacă un rol primordial. Chiar dacă, în realitate, ideologiile 
totalitare nu au utilizat o combinaţie perfectă între cele opt 
„căi”, chiar dacă unele metode de remodelare a gândirii au 
fost experimentate într-o proporţie mai mare decât altele și 
chiar exacerbate, clasificarea lui Lifton rămâne valabilă, 
pertinentă și utilă în încercările de radiografiere a oricărui 
sistem totalitar, indiferent că este de sorginte comunistă, 
nazistă, fundamentalist-religioasă ș.a.m.d. 

Controlul comunicațiilor umane este mijlocul fundamental de 
acţiune în remodelarea gândirii umane. În cartea sa, 1984, cea 
strict interzisă de regimurile comuniste, George Orwell 
imagina un sistem totalitar ce tindea spre perfecțiune. Teza de 
bază a liderilor acelui regim era: Cine controlează prezentul, 
controlează trecutul. Cine controlează trecutul, controlează viitorul. 
O uriașă armată de oameni lucra pentru modificarea 
trecutului. Permanent, în funcţie de cei care se succedau în 
posturile de conducere sau cădeau în dizgrație, în funcție de 
necesitățile momentului, istoria era rescrisă. Cărţile, articolele 
din ziare, documentele erau reformulate și noile variante le 
înlocuiau în arhive pe cele vechi, care erau distruse, pentru a 
nu rămâne nicio urmă despre ceea ce se întâmplase cu 


adevărat cândva sau măcar despre care fusese ultima versiune 
agreată de conducători. De fapt nimeni nu mai ştia exact ce se 
întâmplase în realitate. Trecutul era adaptat pentru a motiva 
acţiunile din realitatea imediată, dar şi pentru a justifica 
acţiunile din viitor. În același timp, o altă armată de oameni 
lucra la recrearea prezentului. Pentru a justifica o acţiune sau 
alta, permanent erau inventaţi inamici, conflicte, dezastre. 
Nimeni nu mai știa exact ce se petrecea cu adevărat. Realitatea 
însăşi fusese anihilată şi înlocuită cu o aparenţă de realitate. 

În cartea sa, Structura minciunii, Piotr Wierzbicki se ocupă 
de analiza amănunţită a minciunilor din sfera informațiilor. 
Principiul esenţial de informare într-un sistem totalitar, spune 
Wierzbicki, are forma următoarelor directive: Ce trebuie să ştie 
poporul şi Ce trebuie să nu știe poporul. 

Pentru îndeplinirea primei directive se pune în mișcare un 
întreg sistem de propagandă care să inducă în conștiința 
publică ideea și mai apoi convingerea că ar fi „cea mai bună 
dintre lumi”. Acţiunea însă are șanse foarte limitate de reușită, 
atât timp cât oamenii au acces şi la alte surse de informaţie. De 
aceea, partea cea mai grea este imaginarea mijloacelor prin 
care la urechile poporului să nu ajungă informaţiile ce ar putea 
afecta reușita activităţii de propagandă. 

Metodele prezentate în Structura minciunii au fost 
experimentate și în România aproape o jumătate de secol. 
Referitor la ceea ce se petrecea în țară, presa, televiziunea, 
radioul erau obligate să prezinte doar „măreţele realizări”, mai 
mult, modul de prezentare cuprindea, uneori, exagerări şi 
minciuni ce frizau absurdul. Suprafața raportată ca recoltată 
depăşea suprafața arabilă a ţării, inaugurarea unor noi 
obiective industriale se făcea cu multe luni înainte de finalizare 
doar pentru a fi bifate în planul de investiţii, bunurile nu se 
scumpeau, ci numai „preţurile se reașezau”, în România nu 
existau bolnavi de SIDA, handicapaţi, case de copii orfani 
ş.a.m.d. În același timp, toate informaţiile ce veneau din 
exterior erau cenzurate și deformate pentru a arăta 
„degradarea societăţii capitaliste aflate în putrefacție”, pentru 
a împiedica „răspândirea concepţiilor retrograde, reacționare”. 


lată câteva fragmente din cuvântarea lui Nicolae Ceaușescu 
din 1971, cu privire la programul PCR pentru îmbunătăţirea 
activității ideologice. Niciun segment din sfera informației sau 
a culturii în general (care are un efect decisiv în crearea 
mentalității individuale, dar şi colective) nu era neglijat. 

„„.radioteleviziunea trebuie să pună în centrul emisiunilor 
problemele educației socialiste (...), pe această cale să fie biciuite fără 
cruțare moravurile retrograde, să fie promovate normele socialiste de 
convietuire. (...) Filmul să devină un puternic mijloc de educaţie 
socialistă a maselor! (...) Pe scena teatrelor noastre, a operei, trebuie 
să-și facă loc (...) lucrări contemporane, cu caracter revoluționar, 
militant. (...) Casele de cultură, cluburile şi căminele culturale 
trebuie să desfăşoare o activitate cultural-artistică multilaterală, să 
cuprindă milioane de oameni, îndeosebi tineretul, contribuind în mod 
activ la educația socialistă a maselor. (...) Ziarele şi revistele trebuie 
să deschidă larg paginile lor problemelor educației socialiste. (...) Ele 
trebuie să promoveze cu curaj experiența înaintată, să critice 
obiceiurile şi moravurile înapoiate. (...) Criticii de artă trebuie să 
acționeze întotdeauna în spiritul principiilor marxist-leniniste. (...) 
Este necesar ca organele şi organizațiile de partid să acționeze pentru 
unirea tuturor forțelor de care dispune societatea noastră în direcţia 
realizării hotărârilor partidului privind îmbunătățirea activității 
politico-educative, formarea conștiinței socialiste, care să devină o 
uriaşă forță în înfăptuirea programului general de făurire a societății 
socialiste multilateral dezvoltate în România. 

Îndeplinirea tuturor acestor „indicaţii preţioase” se realiza 
printr-un imens mecanism al minciunii instituționalizate, 
radiografiat minuţios în cartea lui Piotr Wierzbicki. 

Ca şi în romanul lui Orwell, remodelarea trecutului 
constituia o metodă de bază pentru crearea unui întreg 
eșafodaj de criterii, standarde și obişnuințe menite să motiveze 
acțiunile din realitatea imediată a conducătorilor regimurilor 
totalitare. Deja, în analiza trecutului, propovăduitorii 
totalitarismului încep să opereze distincţii. Nu mai există un 
singur trecut, cel consemnat de istorie, ci mai multe. Dintre 
acestea doar unul trebuie păstrat, amplificat, glorificat. Nicolae 
Ceaușescu accentua clar această distincţie în „indicaţiile” 


adresate responsabililor din învățământul politico-ideologic: 

Dar în afară de aceste trecuturi — ca să spun aşa — de tristă 
amintire, mai există şi un alt trecut: este vorba (...) de trecutul 
glorios al mişcării revoluționare şi comuniste, de trecutul anilor 
construcțiilor socialiste, care a ridicat patria noastră la un înalt grad 
de dezvoltare în toate domeniile activității economico-sociale. Acest 
trecut glorios stă la baza dezvoltării viitoare a poporului nostru, în 
centrul politicii educative! 

În scopul remodelării trecutului au fost puse în mișcare 
colective întregi de „cercetători”, „istorici”, „scriitori”. Astfel 
întreaga istorie a fost rescrisă. Venirea comuniștilor la putere, 
prin forță, impuși de sovietici, a fost prezentată ca un rezultat 
al voinţei întregului popor român, toate evenimentele 
trecutului au fost reinterpretate pentru a folosi doctrinei 
comuniste, până și numele localităților sau ale domnitorilor au 
fost modificate, personalităţile istoriei naţionale s-au trezit 
brusc, în fruntea lor, ca o apoteoză, cu figura liderului Nicolae 
Ceauşescu. Biografiile lui Nicolae şi Elena Ceaușescu au fost 
rescrise, rolul lor minor în cadrul mișcării comuniste fiind 
exacerbat la dimensiuni mesianice. Pe baza acestei reconstruiri 
a trecutului s-a ridicat, treptat-treptat, absurdul cult al 
personalității. 

Din păcate, mecanismul minciunii instituționalizate nu a 
dispărut o dată cu revoluția din decembrie '89. Protestatarii 
calificați de Ceaușescu drept „huligani” aflați în solda 
„agenturilor străine” au devenit, după revoluţie, „golani” și 
„animale”, rapoartele optimiste ale Comisiei Naţionale de 
Statistică sunt în permanentă contradicție cu nivelul de trai tot 
mai scăzut al majorității populaţiei. O altă contradicție 
flagrantă a fost sesizată între concluziile roz ale raportului 
celor trei ani de guvernare ai cabinetului Văcăroiu și 
concluziile îngrijorătoare ale secțiunii economice din raportul 
SRI, prezentat de directorul respectivei instituţii în Parlament. 

Exemplele pot continua la nesfârșit. Cea mai importantă 
concluzie însă trebuie să rezide nu în cât de extins poate 
ajunge sistemul manipulării conştiințelor, ci în metodele de 
contracarare eficientă a acestuia. Condiţia fundamentală a 


oricărei democraţii este asigurarea de alegeri libere și corecte. 
Dar corectitudinea alegerilor nu înseamnă doar împiedicarea 
fraudelor electorale, ci, în primul rând, crearea condiţiilor ca 
fiecare cetățean să voteze în deplină cunoştinţă de cauză. lar 
acest deziderat se realizează numai prin înlăturarea 
controlului asupra informaţiilor. Fiecare cetățean trebuie să 
aibă acces liber la surse de informaţie alternative, pentru a 
putea fi contracarate influenţele subiective ale unuia sau altuia 
dintre mijloacele de informare în masă. Procurându-și 
informaţiile din cât mai multe surse, cetățeanul poate avea o 
imagine cât mai apropiată de realitate şi poate vota în 
consecinţă. Evident, în completare, trebuie ca și mass-media să 
se bucure de o totală libertate. 

Controlul comunicaţiilor umane se referă nu numai la 
cenzura informaţiilor pe care le primeşte individul din 
exterior, ci şi la comunicarea cu el însuși. Permanenta 
discordanţă percepută între presiunea falsităților exterioare şi 
simțămintele interioare provoacă individului o stare de 
nesiguranță, perceperea unei profunde ameninţări la adresa 
autonomiei sale. Pentru a ieși din această stare, inconştient, 
individul încearcă să se detaşeze, să privească realitatea ca pe 
ceva ce nu are o legătură apropiată cu el. Acest lucru însă nu îl 
scuteşte de a fi profund afectat în capacitatea lui de a mai 
înțelege ce este bun, adevărat şi relevant în lumea exterioară, 
dar şi în interiorul său. Permanent, mai mult sau mai puţin, el 
se va simţi victimizat de cei aflaţi la controlul societăţii. Acest 
lucru este foarte bine ştiut de liderii societăţilor totalitare. Ei 
caută să înceapă procesul de reeducare în primul rând cu 
tânăra generație. În Uniunea Sovietică, în China, în 
Cambodgea, copiii au ajuns să-și trădeze părinţii şi chiar să 
ceară condamnarea lor la moarte pentru „crima de a gândi”... 

Manipularea „mistică“, cea de-a doua cale de remodelare a 
minţii umane, constă în crearea unei aure aproape mistice în 
junii grupului conducător, al acţiunilor şi concepțiilor lui. 
Acest lucru, indiferent că se face prin mijloace de un cinism 
revoltător sau prin propovăduirea unui idealism aproape pur, 
are aceleași efecte: induce în rândul maselor un anume tip de 


comportament, creează reflexe şi obișnuinţe în sensul dorit de 
lideri. Ideologii totalitarismului renunță aparent la ideea 
menţinerii la putere, susținând că acţiunile lor sunt îndreptate 
spre un scop mai presus de orice altceva. Ei sunt dispuși chiar 
să recunoască manipularea, justificând-o ca pe o necesitate în 
atingerea mărețului scop. In același timp, pe ei înșiși se 
prezintă drept „aleșii” (de către istorie, Dumnezeu sau alte 
forţe supranaturale) mandataţi să conducă societatea spre 
îndeplinirea ţelului respectiv (comunismul, spre exemplu). 
Propovăduind „noua religie”, dictatorii înşişi, precum şi 
apropiații lor, se învăluie în aceeaşi aură „mistică”. Caracterul 
lor mesianic nu poate fi pus la îndoială, orice acţiune, oricât de 
bizară, cinică sau absurdă se desfăşoară în virtutea unor 
rațiuni superioare, greu de înţeles sau chiar inaccesibile 
cetățenilor de rând. Orice încercare de a le pune la îndoială 
autoritatea, buna-credință sau competența nu este decât 
manifestarea egoismului, a josniciei sau a dușmăniei unor 
indivizi meschini. 

Indiferent dacă încercările de a introduce în minţile 
oamenilor ideea guvernării în numele unor scopuri nobile 
reușesc sau nu, efectul acestora este în folosul conducătorilor. 
Pentru cei care cred, manipularea apare ca o binecuvântare, 
datorită aurei de misticism. Ei acceptă cu bucurie misterul, 
găsesc plăcerea chiar și în suferință, se simt utili în 
îndeplinirea acelor scopuri mai presus de înţelegere. Dar și cei 
care nu cred devin la fel de manevrabili. 

Simţind că nu pot să scape de sub apăsarea unor forțe mai 
puternice decât ei, încearcă să se adapteze. Învață să citească 
printre rânduri, să anticipeze diverse evenimente, să-şi 
canalizeze energia în a descifra mersul lucrurilor, pentru a se 
feri de necazuri. Mai mult, îi sfătuiesc și pe alții cum să se 
ferească de necazuri, cum să supraviețuiască. Pe nesimţite, 
ajung ei înșiși agenţi ai manipulării. Astfel, indiferent dacă 
individul acceptă cu bucurie manipularea, dacă o suportă prin 
constrângere sau și una, şi alta, el merge cu valul, nu i se 
opune. 

Cultul personalităţii își are principala explicaţie în 


dezvoltarea acestei căi de manipulare. Nu numai 
corectitudinea scopurilor propuse nu mai poate fi pusă la 
îndoială, dar nici măcar autoritatea și competenţa celui ales să 
le îndeplinească nu mai sunt subiect de controverse. 
Conducătorul devine o figură mesianică, o binecuvântare a 
istoriei, depozitarul adevărurilor absolute, singurul capabil să 
conducă întreaga societate, precum şi fiecare sector în parte. 
Pentru a-l venera se creează spectacole grandioase, chipul lui 
este imortalizat în picturi și sculpturi, i se închină ode şi poezii, 
figura i se identifică treptat cu partidul, cu națiunea, cu 
întreaga ţară, biografia îi este îmbogăţită cu noi elemente care 
să demonstreze că din fragedă pruncie s-a dovedit predestinat 
să conducă destinele țării, poporului sau chiar ale lumii 
întregi. Dintre liderii comuniști, Kim Ir-Sen a fost cel care a 
beneficiat de reușita aproape totală a unui asemenea cult. 
Ceaușescu a fost cel care a dorit întotdeauna să fie la fel de 
sincer venerat. 

În crearea și amplificarea aurei de misticism, de mister, de 
grandoare, artizanii sistemelor totalitare au iniţiat veritabile 
ritualuri, din ce în ce mai fastuoase. Cuvântările lui Hitler, 
spre exemplu, erau acompaniate de manifestații grandioase, 
de procesiuni imense la lumina torțelor, de decoruri gigantice. 
Tendinţa spre megalomanie devenea dominantă. Treptat, ea 
depăşea manifestările grandioase, spectacolele omagiale cu 
zeci şi sute de mii de figuranți, cultul personalităţii şi ajungea 
să se reflecte chiar şi în restructurarea arhitectonică a unor 
întregi orașe, mai ales capitale. La un moment dat, 
grandomania trecea de limitele absurdului. Ceaușescu a 
demolat cartiere întregi, a distrus sute de biserici și de 
monumente istorice, pentru a construi noi cartiere 
muncitorești, dar, mai ales, Centrul Civic al Bucureștiului. Ca 
un gest suprem de megalomanie a ordonat ridicarea aşa- 
numitei Case a Poporului, care a devenit a doua clădire ca 
mărime, din lume, după Pentagon. După căderea regimului 
comunist, nimeni nu poate găsi acestui colos o întrebuințare. 
Nici măcar nu se ştie exact cum ar fi avut de gând Ceaușescu 
să utilizeze nenumăratele și imensele ei încăperi. Poate nici nu 


avea un plan anume, rostul Casei fiind acela de a domina 
Bucureştiul, de a fi un gigantic templu al ideologiei comuniste, 
al cultului ceaușist... 

Cerința de puritate se bazează pe delimitarea strictă între 
bine şi rău, între pur şi impur. Pentru ideologii 
totalitarismului, cale de mijloc nu există. Cine nu este cu noi, este 
împotriva noastră — sună sloganul comuniştilor, dar nu numai al 
lor. „Corecte” şi „pure” sunt, evident, numai ideile, 
sentimentele și acțiunile ce concordă cu ideologia şi cu politica 
totalitară. Orice altceva poate fi rapid catalogat drept „rău” şi 
„impur“. Urmează apoi acţiunile de înlăturare și de anihilare a 
„impurităţilor”. În numele idealurilor neîntinate se pot 
desfășura cele mai crunte prigoane sau cele mai crude 
opresiuni. „Omul nou” nu trebuie să mai aibă nicio legătură 
cu influențele nefaste ale trecutului. Trebuie să aibă puritatea 
societății comuniste pe care o construieşte și în care va trăi, 
trebuie să rupă definitiv cu mentalitățile şi practicile din trecut. (N. 
Ceaușescu) 

Ideologii totalitarismului ştiu că o asemenea „puritate” 
precum cea propovăduită de ei este imposibil de atins în viața 
reală a celor pe care îi conduc. Dar ei pornesc războiul total 
împotriva „impurităţilor” tocmai pentru a crea o lume a 
vinovăţiei omniprezente. Standardele impuse indivizilor fiind 
imposibil de atins, fiecare va avea, mai mult sau mai puțin 
instinctiv, un sentiment de vinovăţie sau chiar de rușine. De 
asemenea el se va aștepta ca, mai devreme sau mai târziu, să 
fie pedepsit pentru „vina” sa. Sentimentul de vinovăţie poate 
fi exploatat în aşa fel, încât să se ajungă la acceptarea de către 
cetățenii obișnuiți a diverselor epurări, ba mai mult, poate 
deveni un factor în declanșarea competițiilor publice axate pe 
atingerea unor standarde ale „purităţii”. Pe de altă parte, 
indivizii sunt determinaţi să se zbată permanent pentru a 
supravieţui, pentru a se feri de pedepse. Această preocupare 
continuă nu le mai lasă timp pentru a gândi liber, pentru a 
judeca dacă sistemul în care trăiesc este normal sau nu. 
Totodată, atunci când cei recalcitranţi intră în contact direct cu 
instituţiile de represiune, sentimentul de vinovăţie combinat 


cu instinctul primar de supravieţuire pot sta la baza unei 
viitoare colaborări între cei „vinovați” şi cei care sunt puşi să-i 
controleze. Sau, dacă această colaborare nu se poate lega din 
cauza unei rezistențe puternice a „vinovatului”, oricum cel în 
cauză se va comporta mult mai prudent pentru a nu intra din 
nou în conflict cu normele impuse de ideologii 
totalitarismului. Unii dintre ei ajung chiar să accepte sistemul 
şi să i se adapteze. În acelaşi timp, erijarea conducătorilor în 
judecători supremi ai binelui şi răului le dă acestora 
posibilitatea de a jongla cu pedepsele, dar mai ales de a-şi 
exercita capacitatea de a „ierta”. Pot atrage astfel, de partea 
lor, indivizi dintre cei mai recalcitranţi, brusc recunoscători 
pentru faptul că nu au fost pedepsiţi așa cum ar fi cerut-o 
„vina” lor. 

Pentru a trece la aplicarea complexă a cerinţei de puritate, 
regimurile totalitare şi-au dezvoltat un sistem foarte complex 
și extins de poliție politică. Împletind aura de mister, de 
misticism, a celor pe care îi slujeau, cu teroarea dezlănțuită în 
numele purificării societății, poliţiile politice și-au dezvoltat 
ele însele un întreg sistem de acțiune, în care tortura fizică și 
psihică, şantajul, amenințările ţeseau un păienjeniș aproape 
indestructibil. 

Din păcate, chiar după prăbușirea unui sistem totalitar 
precum comunismul, efectele subtile ale unui asemenea gen 
de manipulare a conștiințelor, precum cel declanșat în numele 
cerinței de puritate, acționează încă mult timp. Indivizii care 
au trăit în asemenea societăți se dezobișnuiesc foarte greu să 
împartă totul, strict, în „bine” şi „rău”, să accepte nuanțele, să- 
și redobândească sensibilitatea interioară menită să-i facă mult 
mai receptivi la complexitatea moralității umane. Mulţi dintre 
ei rămân pentru totdeauna adepţii involuntari ai unor 
ideologii totalitariste. 

Cultul confesiunii apare în strânsă legătură cu propovăduirea 
cerinţei de puritate. Într-un anume sens, este o consecință a 
acesteia. În cazul sistemelor totalitare de sorginte religioasă, 
confesiunea este încurajată pe motiv că ea purifică sufletul, 
face posibilă cunoașterea de sine, înlesnește uniunea spirituală 


cu divinitatea venerată. Adepții unor astfel de religii ajung să 
simtă o veritabilă uşurare în momentul confesiunii, o eliberare 
de vinovăţii, de îndoieli, de ruşine. De asemenea, mărturisirea 
celor mai ascunse gânduri și sentimente îi leagă sufletește de 
cei asemenea lor, de lideri, îi fac să se piardă în marele curs al 
Mișcării. 

Cu totul altfel stau lucrurile în sistemele totalitare opresive, 
precum comunismul ori fascismul. Aici confesiunea, 
mărturisirea vinei, atrage după sine iminența pedepsei. 
Indivizii fac eforturi pentru a-şi ascunde gândurile și trăirile, 
în momentul în care sunt forțați să mărturisească, spun totul în 
afara lucrurilor importante. Se petrece un veritabil fenomen de 
dedublare a personalității. Cel care mărturiseşte, „actorul”, 
încearcă prin orice mijloace să-l protejeze pe cel acuzat, 
„adevăratul eu”. Astfel, în acest caz, cultul confesiunii are un 
efect cu totul opus față de cazul sistemelor religioase. 
Individul încearcă toate metodele pentru a-şi înmormânta în 
adâncul eului său secretele, în loc de a se elibera de ele. Însă 
toată viaţa secretele personale se vor afla într-o permanentă 
opoziție cu presiunea interioară de a le destăinui și de a scăpa 
de povara lor. Ideologii totalitarismului tocmai asta urmăresc: 
accentuarea acestui conflict interior, ce face tot mai vulnerabil 
individul. Mai mult, ei născocesc permanent noi motive de 
„vină”, care, la rândul lor, să creeze mereu alte secrete, astfel 
încât individul să fie măcinat de un conflict interior perpetuu, 
legat de veșnice întrebări: „Ce secrete trebuie păstrate în 
continuare și care pot fi mărturisite? Care dintre cele mărunte 
ar trebui spuse pentru a le ascunde pe cele grave?” 

În cele din urmă, exacerbarea conflictului interior aduce 
indivizii în situația de a nu mai fi în stare să menţină echilibrul 
între demnitate şi umilință. Pentru a scăpa de zbuciumul 
sufletesc, ei încearcă să împrumute psihologia celor care îi 
controlează. Devin ei înşişi, în funcţie de situaţie, și călăi şi 
victime. Umili şi slabi față de cei care îi controlează, aroganți și 
puternici față de cei asemenea sau inferiori lor. 

Pornind de la acest cult al confesiunii, combinat cu direcţiile 
de aplicare a cerinţei de puritate, poliția politică a sistemelor 


totalitare a experimentat şi dezvoltat o uriaşă instituție a 
șantajului. Conflictul interior al individului era dublat de un 
conflict exterior, generator de presiuni cu mult mai puternice 
și mai eficiente. Astfel s-a dezvoltat practica șantajului prin 
dosare. Secretul individului devenea cunoscut şi de către cei 
desemnați să-l controleze, dar nu ajungea public. Se crea o 
anume complicitate, dominată de spaimă, prin care individul 
era controlat total. 

În primele zile ale revoluţiei române am avut posibilitatea 
să văd acele dosare de cadre strict secrete, din fișetele biroului 
organizaţiei de bază PCR dintr-un sector al Bucureştiului. 
Uimirea a fost totală. În cazul primirii în partid a unui 
membru obișnuit, candidatul era trecut printr-un filtru extrem 
de sever. Nu se admiteau „impurităţi” la dosar precum rude în 
străinătate, rude preoți, foşti chiaburi, legionari sau membri ai 
partidelor istorice, nu se admiteau antecedentele penale, mai 
ales cele de natură politică. Studiind dosarele celor aflaţi în 
funcțiile de conducere ale partidului, dar şi în posturi de 
răspundere în diverse sectoare ale economiei sau ale vieții 
sociale, am descoperit cu o imensă surprindere că marea 
majoritate a nomenclaturii avea, în fişele personale, „pete”, 
care, în cazul membrilor de partid obişnuiţi, erau inadmisibile. 
Aproape fiecare activist superior sau director de întreprindere 
avea o rudă în străinătate, un tată fost chiabur ori un unchi 
legionar; erau cazuri în care ei înşişi fuseseră condamnați, în 
studenţie, pentru acţiuni împotriva orânduirii socialiste 
ș.a.m.d. Atunci am înțeles amploarea extraordinară a 
șantajului pus în aplicare de sistemul comunist. Sute de mii de 
oameni aveau dosarele completate cu cele mai intime 
amănunte ale vieții lor În funcțiile de conducere au fost 
promovați cei „impuri”, pentru a putea fi permanent controlați 
şi readuşi la ordine în caz de nesupunere. După ce s-au învățat 
cu privilegiile oferite de funcții, cu un anume standard de 
viață, cu liniştea relativă a unui cămin, prea puțini se 
încumetau să încalce regulile sau să nu respecte „indicațiile”. 
Dar nu numai lor li se întocmeau dosare, ci şi altor milioane de 
oameni, dintre care, la orice moment, se puteau ivi contestatari 


ai sistemului. Motivele de a încerca sentimentul de vină erau 
atât de numeroase, încât nimeni nu mai putea fi sigur dacă nu 
încălcase cândva vreo normă, încălcare ce putea fi anexată în 
dosar. Astfel numai ideea existenței dosarului făcea posibil 
șantajul, chiar dacă individul era curat. 

După revoluţia din decembrie '89, „impurităţile” de la 
dosar, care generau sentimentele de vină sau rușine, au 
devenit, în unele cazuri, motive de mândrie. Politica şantajului 
se afla în pericol de anihilare. Însă ideologii fostului regim, 
aflați în aceleași structuri de conducere, au găsit imediat noi 
metode de a perpetua şantajul, una dintre cele mai eficiente 
metode de manipulare a individului. Așa cum ceea ce fusese 
„rău” înainte a devenit „bun”, acum şi reciproca putea fi 
valabilă. Dosarele au fost păstrate la secret, pentru a nu se şti 
în continuare ce conţin, iar declaraţiile date la securitate, 
voluntar sau forțat, nu contează, au devenit noile elemente de 
șantaj. 

Știința sacră se manifestă prin crearea unei aure de 
sacralitate în jurul dogmelor de bază ale ideologiei totalitariste. 
Această ideologie este prezentată drept singura în măsură să 
asigure „dezvoltarea plenară” a fiinţei umane, în cadrul unei 
societăți perfecte, guvernate de o moralitate absolută. 
Sacralitatea se manifestă în primul rând prin interdicția, mai 
mult sau mai puţin explicită, de a se pune în discuţie 
fundamentele ideologiei respective. Acestea sunt mai presus 
de orice îndoială, reprezintă adevărul absolut, iar contestarea 
lor ar fi un adevărat sacrilegiu. Mai mult, ele sunt prezentate şi 
difuzate în rândul maselor drept rezultate ale celor mai 
evoluate studii şi cercetări ştiinţifice în domeniul filosofiei, 
științelor sociale, economiei etc. Această „pecete” ştiinţifică dă 
posibilitatea propovăduitorilor de a-i califica pe cei care 
îndrăznesc să critice sistemul nu numai drept imorali şi 
reacționari, ci și depozitari ai unor mentalități retrograde, 
obscurantiste, în totală opoziţie cu progresul ştiinţific. 

Trebuie să facem o mică paranteză pentru a accentua 
diferențele de esență între cele două căi. Știința sacră şi 
Manipularea mistică. Știința sacră are în vedere sacralizarea 


doctrinei, în timp ce Manipularea mistică îşi propune să-i 
divinizeze pe conducătorii ce acționează în numele respectivei 
doctrine. Fiecare în parte presupune crearea unui întreg sistem 
care să vegheze la convertirea cetățenilor în adepţi fideli. 
Nimeni nu trebuie să se îndoiască nici de „superioritatea” 
sistemului, nici de caracterul mesianic al celor care îl impun. 

Revenind la Știința sacră, acest amestec permanent între 
misticism şi adevăruri „ştiinţifice” mai presus de orice îndoială 
face să dispară graniţa dintre logică şi credință, permițând 
crearea unui sentiment special al încrederii în superioritatea 
sistemului. Propovăduirea noii ideologii la toate nivelurile, 
începând cu primele clase de școală, îi dau o aură de 
omniprezență şi omnipotenţă. Cei care se îndoiesc devin 
disidenți demni de dispreţ, incapabili să înțeleagă măreţia noii 
doctrine, caracterul ei absolut. Ei sunt supuși oprobriului 
public, calificați drept disidenţi, excluşi din societate şi chiar 
pedepsiţi pentru „erezia” lor, pentru „crima de a gândi”. În 
interiorul unor asemenea indivizi apare o luptă permanentă 
între rezistența minţii lor de a accepta idei în care nu cred și 
permanentul sentiment de teamă în a-și exprima public 
părerile. Această luptă îi face vulnerabili, cel puțin unul dintre 
obiectivele manipulatorilor îndeplinindu-se astfel. 

Teoreticienii totalitarismului operează cu concepte deja 
cunoscute, dar le pervertesc, le oferă înţelesuri cu totul noi, 
care să servească doar ideologiei lor. Spre exemplu, în 
viziunea lui Engels, morala capătă brusc caracter de clasă, 
după cum observă Piotr Wierzbicki în Structura minciunii. 
Binele obişnuit nu mai există, ci apar binele adevărat şi binele 
aparent. Nici adevărul obişnuit nu mai există, el fiind înlocuit 
de adevărul cu adevărat obiectiv şi de cel doar aparent obiectiv. 
La fel nu mai există democraţie în general, ci democraţie 
adevărată şi democraţie falsă, drepturile omului se împart şi 
acestea în fictive şi reale ş.a.m.d. 

Redefinirea limbajului, anularea logicii şi deformarea 
realității permit inocularea noilor teorii privind superioritatea 
totală a noului sistem față de cele anterioare. Noul sistem 
acordă „adevăratele” libertăţi individuale și colective, el 


permite crearea „omului nou”, asigură bunăstarea, conduce 
omenirea spre „cele mai înalte culmi de civilizaţie și progres”. 
Tot ceea ce nu corespunde noii ideologii reprezintă manifestări 
şi mentalități obscurantiste, înapoiate, despre lume şi viață, (...) 
concepții străine, mentalități ale vechii societăți burghezo-moşiereşti, 
(...) influențe străine concepției noastre revoluționare despre lume şi 
viață. (Nicolae Ceauşescu — Raport la Congresul al XIII-lea al 
PCR) Evident, toți cei care îşi pun întrebări cu privire la 
justețea ideologiei comuniste sunt niște înapoiaţi, eventual 
agenţi ai „agenturilor străine”. Aceştia şi alții asemenea lor, 
nici măcar nu merită să li se demonstreze în ce constă 
superioritatea noii orânduiri. În general acest lucru nu se 
discută, pentru că este de la sine înţeles. Discutarea lui, cum 
spuneam, ar reprezenta un sacrilegiu. 

Chiar şi cele mai absurde aserţiuni sunt învelite în aceeași 
aură de sacralitate, pentru ca stupizenia lor să fie prezentată 
drept adevăr elementar, pe care societățile din trecut l-au 
ignorat din rea-credință. Spre exemplu, atunci când voci tot 
mai multe şi mai rezonante au început să se ridice împotriva 
încălcării drepturilor fundamentale ale omului în România, 
Ceaușescu a modificat radical ierarhia acestor drepturi ale 
omului, trecându-le sub tăcere pe cele ce erau încălcate 
flagrant şi aducând în primă poziţie așa-numitul „drept la 
viață” (o noţiune care, într-o ţară civilizată, intră în firescul 
lucrurilor, cum ar fi, de pildă, și „dreptul” de a respira, 
nemaifiind necesară statutarea lui, din moment ce toată lumea 
îl respectă în mod natural). În numele acestui „drept la viață” 
al tuturor oamenilor de pe planetă au început apoi, în 
România, uriașe manifestații şi procesiuni în favoarea păcii 
mondiale, dar mai ales de venerare a cârmaciului care nu se 
gândea numai la soarta propriului său popor, ci şi la soarta 
întregii omeniri. Treptat, atât „dreptul la viață”, cât şi lupta 
pentru pace au fost trecute pe planuri secunde, au fost uitate, 
iar manifestările şi procesiunile s-au concentrat în jurul slăvirii 
„geniului carpatin”, a rolului său mesianic, „istoric”, în 
conducerea României. 

Din păcate, această metodă de remodelare a gândirii, Știința 


sacră, are efecte mult mai puternice decât s-ar putea crede la 
prima vedere. Chiar şi după înlăturarea de la putere a 
regimurilor totalitare, foarte mulți oameni rămân pentru toată 
viaţa prizonierii unora dintre conceptele de bază, „mai presus 
de îndoială”, vehiculate de ideologii totalitarismului. 

Spre exemplu, unii dintre cei care au fost împotriva lui 
Ceaușescu l-au acuzat că, în megalomania lui, a compromis 
„idealurile comunismului”, alții afirmă că ideologia comunistă 
ar fi perfectă, dar rămâne utopică, neputând fi aplicată în viaţa 
de zi cu zi. Prea puțini însă, raportând la nivelul întregii țări, 
sunt cei care pun în discuţie bazele doctrinei comuniste. Chiar 
și după ani de zile de la colapsul sistemului. Și asta pentru că 
timp de aproape o jumătate de secol, probleme fundamentale, 
din punct de vedere filosofic, erau total ignorate în numele 
„adevărului absolut” propovăduit de ideologii comunismului. 
Este acel egalitarism idilic, reprezentat de principiul „de la 
fiecare după capacităţi, fiecăruia după nevoi”, benefic pentru 
dezvoltarea umanității? Sau doar permanenta competiție poate 
genera progresul? lată întrebări pe care Știința sacră nu le 
admitea. Ea postula principiul egalităţii perfecte, fără a-l 
discuta. 

Mai mult, pentru a remodela gândirea oamenilor, 
conceptele şi rezultatele experienţei erau amestecate şi 
rearanjate pentru a folosi propagandei proprii. Deși nivelul 
mediu de trai din democraţiile occidentale era mult mai înalt 
decât cel din ţările socialiste, informaţiile ce veneau din 
exterior se filtrau cu grijă, pentru a fi evidenţiate doar 
aspectele negative: criminalitate, șomaj, greve, prostituție etc. 
Și reprezentau „adevărata față a imperialismului”. În același 
timp, de pildă, nu se spunea nimic despre sistemul de 
protecţie socială din democraţiile occidentale, care asigura 
oricărui șomer o viață decentă, la standarde superioare celei 
duse de majoritatea cetățenilor cu „drept la muncă” din 
societăţile socialiste. Ca să nu mai vorbim de toate celelalte 
libertăți şi drepturi cetățenești despre care nu se spunea niciun 
cuvânt. 

Totodată, dincolo de ridicarea în slāvi a „mărețelor 


realizări” din toate domeniile „construcţiei societăţii socialiste 
multilateral dezvoltate”, erau total interzise informațiile 
interne referitoare la criminalitate, cerşetori, handicapaţi, copii 
orfani ş.a.m.d. Conform principiului „despre ce nu se 
vorbeşte, nu există”, ideologii comunismului încercau 
acreditarea ideii că asemenea fenomene negative nu se 
întâlnesc în societatea socialistă, ele fiind specifice doar 
capitalismului. 

Prin asemenea tehnici de manipulare, în care minciuna avea 
un rol primordial, nici nu se mai analizau, comparativ, 
concepțiile fundamentale în virtutea cărora au fost construite 
cele două sisteme, cel democratic şi cel totalitar, ci se admitea 
doar discutarea efectelor. Însă și această discuţie era total 
pervertită, pentru că din interior ajungeau la cunoștința 
maselor numai informaţiile pozitive, exagerat poleite, iar din 
exterior veneau numai informaţiile negative, exagerat 
îngroșate. 

Chiar şi după colapsul comunismului, foarte mulți oameni 
au rămas în capcana fostei ideologii, limitându-se la discutarea 
efectelor nocive asupra societății pe care le-au avut minciuna, 
demagogia şi megalomania foștilor lideri comuniști, fără a 
încerca să clarifice dacă însăşi bazele întregii doctrine erau 
adevărate sau false. lar această lipsă a inițiativei de clarificare 
provine tocmai din sistemul de promovare a Științei sacre, care 
avea ca principală menire dezobișnuirea oamenilor de a pune 
şi de a-şi pune întrebări fundamentale. 

Remodelarea limbajului are ca obiect condensarea întregii 
complexități a problematicii umane într-un număr redus de 
categorii, strict delimitate, curățate de nuanţe, conform 
principiului „purității”, exprimate prin clişee verbale ușor de 
rostit şi de memorat, care vor fi repetate la infinit, până ce vor 
pătrunde în mintea individului drept concepte ale „științei 
sacre”. Efortul interior de analizare a acestor noţiuni va fi într- 
o eternă contradicţie cu presiunile din lumea exterioară, unde 
este permisă numai folosirea clișeelor, fără „greșeli” de 
exprimare ce ar atrage după sine diverse pedepse. Chiar dacă 
rezistența internă nu este anihilată, folosirea respectivelor 


„noţiuni” la nesfârșit, în viața de zi cu zi, de către individ, are 
un efect considerabil asupra subconştientului său. Individul 
ajunge să nu mai gândească, ci doar să încerce permanent să se 
adapteze folosirii unor termeni abstracţi, care reduc întreaga 
complexitate a lumii exterioare la câteva clișee. 

„Limba de lemn”, pentru că despre ea este vorba, devine 
mijlocul oficial de comunicare. Cum spuneam, termenii folosiți 
de ea nu lasă loc interpretărilor sau nuanţelor. Spre exemplu, 
sintagma „mentalități burgheze” ajunsese să reprezinte tot ce 
era mai rău, mai retrograd, mai nociv pentru dezvoltarea 
ființei umane. Respectiva noţiune fusese total golită de 
conotații precum posibilitatea individului de a se exprima 
liber, adesea critic, la adresa unor idei politice sau a unor 
oameni politici, de a căuta alternative etc. S-a ajuns ca numai 
cuvântul de „mentalitate”, fără niciun alt atribut, să aibă o 
rezonanţă negativă. La fel, de pildă, interdicţia de a se discuta 
concepţiile a indus o conotaţie negativă cuvântului „a 
interpreta”. Expresia „nu vreau să se interpreteze ce am spus” 
nu mai era urmată de explicitarea „în bine” sau „în rău”, 
pentru că însăşi acţiunea de a interpreta reprezenta un fenomen 
negativ. „Omul nou” nu interpretează, el crede. Numai cei cu 
„mentalități burgheze” interpretează și caută nod în papură. 

Exemple de clișee ale „limbii de lemn” se pot da la nesfârşit. 
Mai important însă şi mai grav este efectul pe care utilizarea 
acestor clișee îl are asupra individului. Limbajul este 
principalul mijloc de comunicare al omului, principala lui 
legătură cu semenii în cadrul societății, principalul mijloc de a 
percepe şi interpreta experiența exterioară. Îngustarea 
limbajului, rigidizarea lui, reducerea la câteva noţiuni ce 
exprimă doar „binele” şi „răul”, fără posibilități de nuanţare, 
sunt percepute de individ ca o permanentă amenințare la 
adresa intimităţii sale. Din nou se poate produce o dedublare a 
personalităţii, în sensul că, în interior, dilemele iau amploare, 
iar în exterior omul încearcă permanent să-și adapteze 
limbajul şi chiar gândirea noilor reguli. Rezultatul este un 
profund sentiment de frustrare care accentuează 
vulnerabilitatea individului. 


La fel, evadarea din această „capcană lingvistică” este 
extrem de grea. Utilizarea forțată a unor termeni, timp de 
decenii, a dus la un sentiment instinctiv de aversiune față de 
unele cuvinte, al căror sens a fost pervertit evident. Noţiunile 
de „patrie” şi „patriotism”, de exemplu, au fost în asemenea 
măsură tocite de propaganda comunistă, pentru a fi 
confundate cu „partidul” şi „dragostea pentru cârmaci”, încât 
la ani de zile după căderea sistemului comunist, oamenii încă 
mai utilizează cu fereală astfel de cuvinte fireşti, pentru a nu fi 
catalogați, printr-o analogie instinctivă, drept comuniști. lată 
că ştergerea efectelor „limbii de lemn”, revenirea la un limbaj 
normal, lipsit de înţelesuri abuziv impuse unor cuvinte, este 
un proces dificil și îndelungat, care poate dura ani de zile. 

Doctrina mai presus de oameni se află în strânsă 
interdependenţă cu toate celelalte tehnici de remodelare a 
gândirii umane, dar mai ales cu Știința sacră. Aceasta din urmă 
are ca obiectiv, după cum spuneam, crearea unei aure de 
sacralitate în jurul ideologiei totalitare. Ideologia nu poate fi 
pusă la îndoială, ea reprezintă adevărul absolut și oferă 
singura „cale de progres” a ființei umane. Pentru a înlătura 
orice umbră de îndoială cu privire la aceste postulate, este 
aplicat mecanismul de manipulare, schematic numit Doctrina 
mai presus de oameni, prin care întreaga experiență umană este 
subordonată principiilor doctrinare. 

Astfel, chiar dacă ideologia este perfectă, trebuie totuşi să se 
integreze perfect în realitate, să fie motivată perfect de trecut şi 
să determine în mod firesc viitorul. În acest mod, orice 
îndoială cu privire la forța şi corectitudinea ei este înlăturată. 
Însă potriveala între doctrina totalitară și realitatea unei 
comunități umane e foarte greu, dacă nu imposibil de atins. 
Cum doctrina este perfectă, evident realitatea e cea care 
trebuie modificată pentru a veni în concordanţă cu ideologia. 
Altfel spus, doctrina este „sacră”, perfectă, în timp ce oamenii 
sunt imperfecţi, iar colectivitatea umană trebuie remodelată 
pentru a se putea bucura de „binefacerile” promise de noua 
ideologie. 

La nivel de societate, istoria este rescrisă complet, 


evenimentele din trecut sunt reinterpretate total sau, atunci 
când acest lucru este imposibil, sunt trecute sub tăcere și 
uitate, liderilor sistemului totalitar li se confecționează 
biografii mesianice ș.a.m.d. Întreg trecutul e recreat pentru a 
motiva apariția și impunerea noii doctrine în respectiva 
comunitate umană. Apoi urmează recrearea prezentului, prin 
mijloacele deja descrise, pentru a se cupla perfect cu „logica” 
doctrinei. Drept urmare configurarea viitorului va ţine seama 
de această nouă „realitate” conformă cu ideologia și se va 
integra perfect în viziunea propovăduită de liderii sistemului 
totalitar. 

Am putea concluziona că această tehnică de remodelare a 
gândirii umane are ca obiectiv inocularea ideii că doctrina, 
dincolo de aura ei sacră, este mai adevărată, mai „reală” decât 
însăşi realitatea. Iar cei care nu înţeleg nu pot fi decât indivizi 
cu „mentalități burgheze”, indivizi neadaptabili, devianţi, care 
nu doresc să accepte „noile realități”. 

Delimitarea socială constă în împărţirea indivizilor în două 
categorii distincte: de o parte sunt cei al căror drept la 
existență trebuie recunoscut, iar de cealaltă cei care nu au 
niciun drept. Cerința de puritate nu acceptă nuanțele sau 
indivizii neimplicați. De aceea împărţirea societății se face 
conform principiului „cine nu este cu noi, este împotriva 
noastră”. Cale de mijloc nu există. De o parte se află adepţii, de 
cealaltă „oile rătăcite”. Sau, în viziunea totalitarismului 
comunist, de o parte sunt marea majoritate a „tovarăşilor”, 
„oamenii noi”, „constructorii conștienți ai socialismului și 
comunismului”, de cealaltă parte sunt indivizii cu „mentalități 
ale vechii societăți burghezo-moşierești”,  „lacheii 
imperialismului”, ba chiar „reacţionari”, „huligani” sau 
ticăloşi aflați în slujba „agenturilor străine”. 

Menirea societăţii, a partidului consta în curăţarea sa de 
asemenea „impurități”. Efectele acțiunilor de epurare se 
manifestau atât la nivelul celor docili, cât și la nivelul 
disidenţilor. Pentru docili, chiar dacă în adâncul lor nu 
credeau în noua ideologie, permanenta amenințare că dreptul 
la existenţă le putea fi luat la cea mai mică abatere constituia o 


motivaţie suficientă pentru a se integra sistemului. Sistemele 
totalitare au redus chintesenţa existenţei umane de la celebra 
teză carteziană „cuget, deci exist”, la o constatare mult mai 
pragmatică: „mă supun, deci exist”. 

În ceea ce privește „devianţii”, după perioadele de execuţii 
în masă, sistemul s-a perfecționat, oferindu-le acestora 
posibilitatea de „reeducare”, ca alternativă la sentința de 
condamnare la moarte sau la temniţă grea. 


Variațiuni ale acestor opt principale metode de manipulare 
a conştiinţelor au fost, sunt și vor fi întâlnite în mai toate 
sistemele totalitare. În același timp, ca orice analiză, și cea care 
a condus la clasificarea „căilor” de remodelare a gândirii are o 
anumită doză de arbitrar, depinzând de cel care își propune 
radiografierea ideologiilor totalitare și a metodelor de 
impunere a acestora. Evident, există și alte modalități de 
abordare a subiectului. În Structura minciunii, Piotr Wierzbicki 
a ţinut să-și completeze explicit analiza minciunilor oficiale cu 
o constatare extrem de importantă: sistemul comunist nu 
putea rezista numai prin dezvoltarea unui imens aparat al 
dezinformării, ci prin completarea acestuia cu un sistem la fel 
de extins al represiunii. 

O constatare recentă din domeniul psihologiei sociale relevă 
faptul că remodelarea minţii umane nu se face prin forță sau 
prin îndoctrinare excesivă. La oricâte torturi fizice sau psihice 
ar fi supus, oricâte lecţii de îndoctrinare ar urma, omul nu 
ajunge să creadă cu adevărat într-o ideologie care îi este 
străină, ci, cel mult, consimte să i se conformeze, să-și ascundă 
reacţiile firești, să mintă pentru a supraviețui. Pentru a se 
produce o schimbare majoră în gândire, trebuie îndeplinite 
două condiţii esenţiale. Individul trebuie să aibă senzaţia că 
depinde numai de el dacă acceptă sau nu să se comporte şi să 
gândească într-un mod ce contravine credințelor şi 
concepțiilor lui anterioare. Apoi, presiunea la care este supus 
pentru a accepta noul comportament sau mod de gândire 
trebuie să fie permanentă, dar suficient de moderată pentru a 
nu-l determina la o respingere instinctivă. Prin acțiunea 


conjugată a acestor doi factori, individul ajunge să-și modifice 
radical atitudinea, deoarece i se oferă posibilitatea de a-şi crea 
o motivaţie interioară pentru gestul său, prin acea aparenţă a 
libertăţii de decizie. 

Spre exemplu, după teroarea primilor ani şi chiar a 
primelor decenii comuniste, care nu au reușit să schimbe 
mentalități, ci doar să impună prin forță acceptarea ideologiei 
comuniste în rândurile celor care îi erau ostili, a urmat 
perioada „destinderii”, în care manipularea conştiințelor a 
trecut la acţiuni subtile. 

Persecuţiile violente au încetat, lagărele au fost desființate, 
torturile şi prigoana au scăzut considerabil în intensitate şi, în 
paralel, a început dezvoltarea „politicii” de şantaj. Dacă 
individul se conforma ideologiei, putea promova în carieră, 
putea avea acces la unele privilegii, putea duce o viaţă liniştită 
și chiar cu unele satisfacţii. Chiar și admiterea la doctorat 
trecea mai întâi prin filtrul partidului. Nu se impunea nimic 
prin forță — dacă individul nu se manifesta public împotriva 
regimului. Dimpotrivă, totul sau aproape totul era la libera 
alegere a cetățeanului. Putea să se conformeze și să aibă unele 
satisfacţii sau să nu se conformeze și să rămână cufundat într-o 
existență anostă, cenușie. Treptat, chiar dacă nu era întru totul 
de acord cu noua ideologie, individul ajungea la concluzia că 
este mai bine pentru el să i se supună. Urmau apoi avantajele. 
Şi, treptat, noua ideologie nu i se mai părea chiar atât de 
nefirească, ba chiar acceptabilă în anumite privinţe. Faptul că 
în România regimul ceaușist a căzut printr-o revoluţie s-a 
datorat într-o mare măsură neglijării acestei tactici în ultimii 
ani de „domnie” ai lui Ceaușescu. Presiunile asupra 
cetățenilor au devenit mult prea puternice pentru a le mai da 
senzația unei libertăți de alegere. Foametea, teroarea frigului 
în fiecare iarnă, întunericul din locuinţe, lipsa oricărui gen de 
divertisment măcar la televiziune, toate la un loc au depășit cu 
mult bariera minimei rezistențe și efectul a fost contrar celui 
aşteptat. Ostilitatea s-a amplificat la nivelul întregii societăți şi 
sistemul a căzut. Cei care nu cred într-o asemenea teorie sunt 
invitați să se gândească bine cât de des au auzit, după 


revoluţie, în rândurile cetățenilor obișnuiți, fraze de genul: 
„Dacă Ceauşescu dădea mâncare la oameni după ce a plătit 
datoriile, mai era și acum la putere...” 

Înainte să încheiem această scurtă încercare de a radiografia 
sistemele totalitare, se cuvine să răspundem la două întrebări. 

Care este, de fapt, sursa intimă a ideologiilor totalitare? 

O asemenea întrebare implică, poate, cea mai profundă și 
mai complexă problemă legată de esenţa ființei umane. 
Dincolo de fundamentele oricărei ideologii totalitare s-ar putea 
să fie eterna dorinţă a omului de a căuta un ghid, un suport 
omnipotent (fie că este vorba de o forță supranaturală, de o 
idee filosofică, de un mare conducător sau de o ştiinţă precisă 
și universal valabilă) care să permită solidarizarea definitivă a 
tuturor oamenilor și să elimine teroarea reprezentată de 
moarte şi de nimicnicie. Această permanentă căutare este 
prezentă, într-o formă sau alta, în mai toate mitologiile și 
religiile, în istoria umanităţii, dar şi în viaţa fiecărui individ în 
parte. 

Rădăcinile tendinței individuale spre totalitarism ar putea fi 
căutate în copilăria fiecăruia. Sentimentul de neajutorare al 
celor mici şi impresia de putere și de autoritate pe care le-o 
inspiră părinţii se pot manifesta mai târziu prin tendinţa de a 
căuta un suport puternic, omnipotent, care să faciliteze 
rezolvarea tuturor problemelor. De asemenea, sentimentul de 
haos încercat de unii în copilărie poate induce, la maturitate, 
un sentiment de intoleranță față de haos. Părinţii prea 
autoritari îi fac şi pe copii, mai târziu, să dorească un sistem 
bine definit, în alb-negru, de valori ş.a.m.d. Cum asemenea 
stări se regăsesc în copilăria mai tuturor, potenţialul pentru 
dezvoltarea şi acceptarea tendinţelor şi mai apoi a ideologiilor 
totalitare se menţine aproape constant. La maturitate, în 
circumstanțe favorabile, el poate fi reactivat într-o formă 
îmbogăţită prin experiența personală. În societățile echilibrate, 
tendința spre totalitarism este mult atenuată, pentru că şi 
sentimentul de insecuritate personală este foarte restrâns. Însă 
în perioadele de criză culturală sau de schimbări istorice 
rapide, sentimentul de invulnerabilitate creşte și o dată cu el 


creşte şi tendința de a căuta sau de a accepta o forță 
omnipotentă care să aducă salvarea. Revoluţia comunistă din 
Rusia a avut loc în timpul primului război mondial, nazismul 
a apărut imediat după aceeași primă conflagrație mondială, 
instaurarea comunismului în celelalte țări europene s-a produs 
imediat după cel de-al doilea război mondial. Şi exemplele pot 
continua. 

O concluzie a acestei explicaţii aproximative ar putea fi: 
stabilitatea favorizează democrația, iar instabilitatea -— 
totalitarismul. 

A doua întrebare: Care este, de fapt, rolul acestor studii 
referitoare la sistemele totalitare? 

De data aceasta răspunsul e simplu: Knowledge is power 
(Știința înseamnă putere), după cum spunea filosoful englez 
Francis Bacon. Ideologiile totalitariste, chiar dacă își trag 
rădăcinile dintr-o permanentă zbatere a ființei umane de a găsi 
o forță mai presus de înțelegerea comună, care să-i unească și 
să-i protejeze împotriva spaimelor universale, în practică s-au 
dovedit falimentare. Pentru că ele au fost imaginate tot de 
oameni sau de grupuri de oameni, care au vrut să se identifice 
cu acele forțe supreme și, inevitabil, şi-au depășit condiţia, iar 
pentru a se menţine la putere au apelat la constrângeri și la 
teroare. Începutul, dezvoltarea şi declinul sistemelor totalitare 
au fost însoţite de tragedii soldate cu nenumărate victime 
omeneşti, dar şi cu regretabile involuţii ale comunităților 
umane. Pentru ca astfel de fenomene să nu se mai întâmple, 
pentru a rezista manipulărilor de orice fel, dezinformării şi 
presiunilor subtile, individul trebuie să fie avertizat, să 
cunoască în amănunt esența și mecanismul intim ale 
sistemelor totalitare. Astfel va deveni mai puternic și mai 
puţin influenţabil. Simpla opoziţie față de totalitarism, fără a-i 
cunoaşte esenţa și căile de acțiune, nu este decât tot o expresie 
a vulnerabilității individului, uşor de exploatat de artizanii 
manipulării. 

Cercetătorii în psihologia socială au imaginat numeroase 
modalități de educare a cetățenilor pentru a rezista 
manipulării. Toate însă au la bază analiza minuțioasă a 


strategiilor de remodelare a gândirii. Fără această analiză, 
chiar și metodele de educare ar reprezenta tot un anume gen 
de manipulare, chiar dacă scopul lor este nobil. Dar, teoretic, şi 
țelul ideologiilor totalitare era nobil... 

De aceea cel mai eficient mijloc de „imunizare” față de 
influențele exterioare este studiul analizelor referitoare la 
asemenea influenţe... 


Eminenţele negre ale propagandei 


În primul capitol al acestei cărți erau descrise câteva imagini 
semnificative din filmul Triumful voinței, realizat de Leni 
Riefenstahl, în cadrul acţiunilor de propagandă nazistă. 
Dincolo de faptul că Adolf Hitler era prezentat ca un zeu 
coborând din cer pentru a-și binecuvânta milioanele de supuși, 
tehnică menită, printre altele, să creeze o aură mistică Führer- 
ului, secvențele devin de-a dreptul înspăimântătoare pentru 
spectatorul neutru atunci când înfăţişează sute de mii de 
oameni în uniformă, comportându-se precum roboții, 
mărşăluind, cântând şi scandând lozinci, părând simple 
păpuși, manevrate prin fire invizibile de liderii regimului 
nazist. Cum a fost posibil aşa ceva? 

În capitolul precedent am analizat metodele prin care 
propovăduitorii unei ideologii totalitare acționează pentru a 
obține controlul total asupra minţii, a comportamentului și a 
sentimentelor unei mase imense de oameni. Cele opt căi, 
Controlul comunicațiilor umane, Manipularea „mistică“, Cerinţa de 
puritate, Cultul confesiunii, Știința sacră, Remodelarea limbajului, 
Doctrina mai presus de oameni şi Delimitarea socială sunt, în 
diverse variante, caracteristice tuturor sistemelor totalitare. 
Pentru a înțelege şi mai bine mecanismele de manipulare în 
masă, se cuvine prezentarea unui studiu de caz. Cum pentru 
exemplificarea pe larg a celor opt metode ar fi necesar spaţiul 
unui volum de sine stătător, ne vom limita doar la Controlul 
comunicațiilor umane. 

Până la apariţia Partidului Naţional Socialist German, au 
existat în istoria omenirii nenumărate alte sisteme totalitare, ce 
au distrus sute de mii sau milioane de vieţi în numele unor 
ideologii, însă niciodată până atunci tehnicile de manipulare 


nu au fost atât de perfecționate şi de extinse, pentru a controla 
tot ceea ce înseamnă cuvânt tipărit sau vorbit, imagine artistică 
sau sunet muzical, în scopul controlului total al individului. 
Sistemele comuniste, mai ales cele din perioada lui Stalin, Mao 
sau Kim Ir-Sen, au ajuns la „performanţe” similare după 
experienţa nazistă şi într-un interval de timp sensibil mai lung. 

Totodată, trebuie reamintit faptul că, deși teroarea nazistă a 
provocat milioane de victime umane, totuși alte zeci de 
milioane de oameni au fost determinaţi să creadă sincer în 
discursurile lui Hitler, să se supună cu devotament unor 
experienţe altminteri umilitoare, să-și dea viața de bună-voie 
pentru cel de-al Treilea Reich. Cum a fost posibilă această 
isterizare fără precedent a maselor şi cine a fost artizanul ei, 
iată două întrebări cărora li se va da un posibil răspuns în cele 
ce urmează. 

Fundamentele ideologiei naziste şi principalele metode 
propagandistice de impunere a ei au fost gândite de Adolf 
Hitler şi prezentate în cartea sa, Mein Kampf, însă Hitler nu se 
putea ocupa personal, zi de zi, cu dirijarea propagandei. El 
urma să fie cel adulat, figura mesianică în stare să mobilizeze 
întreaga energie a națiunii germane, omul de la tribună, 
conducătorul suprem. Pentru a-și putea îndeplini rolul, avea 
nevoie de un om de încredere, inteligent și energic, care să 
preia ideile sale și să le ducă la îndeplinire, aducându-și, la 
nevoie, propria sa contribuţie. Acest om a fost găsit în 
persoana lui Paul Joseph Goebbels, un bărbat scund, firav, cu 
ochi mari și zâmbet diabolic, căruia îi plăcea ca lumea să i se 
adreseze cu Herr Doktor. 

Goebbels s-a născut în 1897, într-o familie de catolici din 
Rheydt, un mic centru al industriei textile din valea Rinului. 
Tatăl său muncea într-un atelier de fitile de lampă şi nota într- 
un carnețel cu coperte albastre fiecare ban pe care îl câştiga. 
Deși părinţii se îngrijeau ca toţi trei băieţii lor să primească o 
educație sănătoasă şi să nu ducă lipsă de nimic, totuşi 
permanenta grijă pentru bani a tatălui și normele morale 
rigide ale familiei aflate la periferia clasei de mijloc i-au lăsat 
micului Joseph un gust amar, din care se va dezvolta mai 


târziu cinismul ce îl va caracteriza. 

O altă cauză a spiritului introvertit o reprezenta ura față de 
propriul său corp. Pe lângă faptul că era scund, avea și un 
șchiopătat evident. Piciorul său stâng era cu vreo şapte 
centimetri mai scurt decât dreptul, ca urmare a unei boli din 
copilărie (probabil poliomielită sau osteomielită). Din cauza 
handicapului a fost respins de la serviciul militar, în timpul 
primului război mondial, lucru care l-a făcut să se urască şi 
mai mult pe sine, dar să urască și lumea înconjurătoare. Ceva 
mai târziu, când a plecat la Universitatea din Heidelberg, să 
studieze literatura germană, a inventat o poveste, potrivit 
căreia șchiopăta din cauza unei răni suferite pe câmpul de 
luptă. La facultate a excelat în studiul latinei și al religiei, însă 
atitudinea sa arogantă l-a făcut să fie ocolit de colegi. Deşi a 
absolvit Universitatea cu rezultate foarte bune și, în 1922, şi-a 
luat doctoratul, cariera sa de scriitor nu a avut șanse de 
reuşită. A scris un roman, câteva piese de teatru, poeme și mai 
multe articole pentru ziare, toate respinse de editori. 

În 1924 şi-a găsit adevărata chemare, atunci când s-a angajat 
ca redactor la o publicaţie aparţinând alianţei de extremă 
dreaptă, ce includea partidul nazist. În foarte scurt timp a 
ajuns mâna dreaptă a lui Gregor Strasser. De profesie 
farmacist, Strasser era la acea vreme un foarte influent lider al 
naziștilor şi rivalul ideologic al lui Adolf Hitler. Goebbels și-a 
slujit cu credință noul şef ajungând până la a-l denigra pe 
Hitler ca având mentalități „mic-burgheze” şi a cere 
expulzarea acestuia din partid. Cuvântările lui Goebbels au 
început să aibă o tot mai mare audienţă, el însuși fiind plăcut 
surprins de darul oratoric pe care şi-l descoperise. Atunci când 
vorbea, avea senzaţia că este un adevărat predicator, un 
apostol, un comandant de oști. Sufletul muncitorului german este 
în mâinile mele şi îl pot simți moale precum ceara, scria el 
entuziasmat de fascinația pe care o creau discursurile lui 
asupra mulțimii. 

Abilitatea sa de a manipula auditoriul i-a atras atenţia lui 
Adolf Hitler, care a declanșat o veritabilă campanie pentru a-l 
atrage de partea lui. Cu timpul, Goebbels a înțeles că viitorul îi 


va aparţine lui Hitler. Mai mult, influența de care se bucura 
Fuhrer-ul l-a făcut să îl admire sincer, așa cum o arată 
însemnările din jurnalul său personal. Nu a mai durat mult 
până la despărțirea de Strasser. 

La douăzeci și nouă de ani, Joseph Goebbels a fost numit de 
Hitler conducător al Organizaţiei berlineze a partidului nazist. 
În același timp, Fiihrer-ul a început să-l instruiască temeinic 
asupra importanţei covârșitoare pe care o are propaganda, 
pregătindu-l pentru viitorul pas pe scara ierarhică. 

Adolf Hitler era un geniu al propagandei. El începuse să 
practice această artă încă din 1919, când a fost angajat ca ofiţer 
responsabil cu educaţia politică, în cadrul Regimentului I de 
pușcași din Bavaria. Întreaga lui activitate din acea perioadă s- 
a bazat pe analiza mijloacelor utilizate de propagandiștii 
englezi în timpul primului război mondial. Aceștia folosiseră 
un întreg arsenal de articole de presă, caricaturi grotești, 
emisiuni radiofonice, imagini trucate pentru a-i prezenta pe 
soldaţii germani ca pe nişte barbari (huni, cum erau denumiți 
pentru a se induce instinctiv asocierea cu imaginea triburilor 
de migratori). În plus, nemţii erau acuzaţi permanent de 
atrocități monstruoase, prezentate cu o asemenea abilitate, 
încât până și soldaţii germani ajunseseră să creadă că, într- 
adevăr, acestea fuseseră comise de unii camarazi de arme de-ai 
lor. Adolf Hitler a sesizat efectul devastator pe care l-a avut 
propaganda engleză chiar asupra moralului soldaţilor şi 
civililor germani. Pe baza acestor observaţii a scris cartea sa de 
căpătâi, Mein Kampf, în care a preluat, printre altele, și una 
dintre ideile fundamentale ale inamicului: Spune o minciună şi 
ea va prinde, la care a adăugat că propaganda trebuie să se 
adreseze maselor şi că ea trebuie să se concentreze doar asupra 
câtorva puncte care să fie repetate la nesfârşit. 

Sub îndrumarea lui Hitler, Joseph Goebbels a învăţat 
curând că propaganda nu are nimic comun cu adevărul. Trebuind 
să revigoreze anemica organizație nazistă din Berlin, el a 
imaginat nenumărate căi de acțiune. A inițiat tipărirea de afişe 
incitante, a publicat articole de genul Micul ABC pentru 
Naţional-Socialişti şi a iniţiat un ziar al partidului, numit Der 


Angriff (Atacul), în care vor fi publicate frecvent caricaturi 
groteşti ale evreilor şi ale marxiştilor. Apoi a provocat 
nenumărate confruntări între oamenii săi și adversarii lor 
politici, comuniștii, pentru a cuceri supremaţia politică. Trebuie 
să ieşim din anonimat, le spunea adepților, lăsați-i să ne înjure, să 
ne calomnieze, să ne bată, important este să se vorbească despre noi. 
În urma ciocnirilor violente cu comuniștii îi punea pe soldații 
săi să îşi arate în public rănile pentru a apărea ca nişte martiri. 
Atunci când pe ecranele berlineze a fost programată premiera 
filmului american pacifist Nimic nou pe Frontul de Vest, a 
răspândit în sălile de cinema șoricei și șerpi inofensivi, 
făcându-i pe oameni să le părăsească în panică. La un moment 
dat, unul dintre soldaţii naziști din trupele de asalt, Horst 
Wessel, s-a certat pentru o prostituată cu un individ şi a fost 
ucis de acesta. Aflând că ucigașul făcea parte din Partidul 
Comunist, Goebbels a creat imediat un mit, în care Wessel era 
prezentat ca victima inocentă a adversarilor politici ai 
naziștilor. Mai mult, a preluat un cântec scris de Wessel şi l-a 
transformat în imnul mișcării naziste. 

În paralel, Goebbels și-a perfecţionat talentul oratoric. El își 
repeta ore în șir discursurile în fața unui triptic de oglinzi, 
atent la fiecare gest, la fiecare intonaţie a vocii. Hitler era 
mulțumit de progresele lui și spunea că Goebbels a devenit 
singurul vorbitor pe care îl poate auzi fără să adoarmă. În 
1930, Fuhrer-ul l-a numit șef al propagandei naziste, pe postul 
pe care el însuși îl ocupase până atunci. Păstrându-şi și funcția 
de conducător al Organizaţiei berlineze, Goebbels s-a angrenat 
serios în viitoarea campanie electorală. El a folosit toate 
mijloacele pentru a-i crea lui Hitler o aură mistică, de unic 
salvator al Germaniei din ghearele evreilor şi ale comuniştilor. 
Se pare că Goebbels a fost cel care a inventat acea celebră 
lozincă menită să energizeze masele: Ein Volk, ein Reich, ein 
Fiihrer (Un popor, o țară, un conducător). Mesajul va fi preluat, 
mai târziu, în diverse forme, şi de alţi lideri ai unor sisteme 
totalitare. Spre exemplu, în România ultimilor ani ai regimului 
comunist, arhicunoscuta siglă PCR a fost tot mai mult 
utilizată, mai ales prin intermediul odelor politice, pentru a 


induce în rândul maselor un gen de fascinaţie mitică a nou- 
apărutei trinități  Poporul-Ceaușescu-România sau Partidul- 
Ceauşescu-România. 

Pentru meritele sale, pe 13 martie 1933, la şase săptămâni 
după ce Hitler a ajuns cancelar al Germaniei, Joseph Goebbels 
a fost numit ministru al Informaţiei și Propagandei. Prin 
decret, el devenea responsabil „pentru toată influența 
exercitată asupra vieții intelectuale a naţiunii, pentru toate 
relațiile publice din stat, cultură şi economie şi pentru 
administrarea tuturor instituţiilor ce servesc acestor scopuri”. 

Goebbels a organizat urgent ministerul, i-a găsit un sediu 
somptuos şi a alcătuit personalul din tineri străluciți, recrutaţi 
din alte ministere. Pentru că mulți dintre noii săi subordonați 
nu aveau suficientă experienţă, le-a adus profesori şi a instituit 
un sistem foarte strict de reguli interne. Între altele, a impus ca 
rapoartele ce i se înaintau să aibă maximum cinci pagini 
dactilografiate şi să fie scrise extrem de fluent și de corect din 
punct de vedere gramatical. 

În șase luni, Ministerul Propagandei, supranumit și Promi, 
s-a dezvoltat rapid și a ajuns să aibă şi treizeci şi două de filiale 
regionale. Dar Goebbels voia să controleze absolut toată viața 
culturală a Germaniei, așa că l-a convins pe Hitler să înfiinţeze 
Camera de Cultură a Reich-ului, cu șapte departamente: 
literatură, teatru, muzică, film, arte frumoase, presă scrisă şi 
radio. Oricine „producea, distribuia sau vindea proprietate 
culturală” era obligat să se înscrie în departamentul potrivit al 
Camerei de Cultură și să se supună regulilor dictate de 
preşedintele acesteia, Joseph Goebbels. Evreii, non-arienii sau 
cei care nu erau agreați din motive politice nu puteau deveni 
membri ai Camerei și, în consecință, nu aveau voie să 
desfăşoare nicio activitate din sfera culturii. 

În tripla sa calitate de șef al propagandei partidului nazist, 
de președinte al Camerei de Cultură şi de ministru al 
Propagandei, Goebbels deținea mecanismele necesare 
controlului întregii activități culturale a Germaniei. Prima țintă 
spre care şi-a concentrat atenția a fost presa scrisă. La acea 
vreme, în Germania existau circa patru mii şapte sute de 


cotidiane şi săptămânale şi peste şapte mii de reviste, mai mult 
decât în orice altă țară de pe glob. Publicaţiile reprezentau o 
paletă foarte largă de interese politice, religioase, sindicale. În 
1933, incendierea Reichstagului, pe care Hitler a pus-o în 
seama comuniștilor (abia mult mai târziu se va dovedi că a fost 
o înscenare abilă), a oferit motivul pentru interzicerea presei 
de stânga (comuniste și social-democrate). Cu toate acestea, 
publicaţiile naziste reprezentau sub trei la sută din total. 

Spre sfârșitul lui 1933, Goebbels a luat două măsuri de forță, 
în primul rând a unit cele două agenţii naționale de ştiri 
existente la acea dată într-una singură, pe care a denumit-o 
Biroul German de Ştiri şi a pus-o în subordinea ministerului 
său. În acest fel a reuşit să dobândească un anume control 
asupra informaţiilor. Al doilea pas l-a constituit promulgarea 
Legii Editorilor, prin care aceştia erau făcuți răspunzători 
pentru fiecare cuvânt din publicaţiile lor. În același timp li se 
interzicea să publice vreun material ce ar fi putut leza 
interesele statului. Mai mult, pentru a fi autorizați să-şi 
desfăşoare activitatea, era necesar să fie înscriși într-un 
nomenclator, la Ministerul Propagandei. Orice scăpare, cât de 
măruntă, precum menţionarea vreunei diferenţe între germani 
și austrieci după anexarea Austriei din 1938, atrăgea după sine 
excluderea editorului respectiv din nomenclator şi interdicția 
de a mai profesa. 

Următoarea mutare a fost transformarea conferințelor de 
presă guvernamentale în ore de instruire a ziariştilor despre ce 
și cum să scrie. De două ori pe zi, la prânz şi seara, 
reprezentanţilor presei li se spuneau știrile zilei, bine selectate, 
apoi erau puși să semneze pentru primirea unor teancuri de 
foi galbene, secrete, conținând directive amănunțite privind 
evenimentele despre care era permis să se scrie, precum și 
lumina în care să fie prezentate. După citirea instrucțiunilor, 
redactorii erau obligaţi să le ardă în prezenţa unui martor. Se 
ajungea până la a le impune ziariştilor şi lungimea articolelor, 
aranjarea acestora în pagină, mărimea titlului ş.a.m.d. Treptat, 
redactorii și editorii au ajuns doar să preia articolele deja scrise 
de propagandiștii lui Goebbels, să le semneze şi să le pună în 


pagină acolo unde li se indica. Situația presei devenise atât de 
dramatică, încât până şi Goebbels recunoștea, în jurnalul său 
intim: orice om căruia încă i-a mai rămas o fărâmă de onoare va fi 
foarte atent ca nu cumva, în viitor, să ajungă ziarist. 

Lună de lună, cenzura devenea tot mai strictă. O directivă 
din 1935 interzicea publicarea fotografiilor cu lideri naziști la 
mese festive, în spatele unor rânduri de sticle, pentru a nu crea 
populaţiei „impresia absurdă” că membrii guvernului s-ar ține 
de chefuri. Era interzisă orice referire la cerșetori sau la săraci, 
fără menţionarea actelor de caritate pe care le făcea partidul 
nazist pentru aceștia. În 1938, în preajma invadării 
Cehoslovaciei, ziarelor li s-a impus să amplifice excesiv orice 
incident creat de cehi la graniţă. Uneori, Goebbels ajungea și în 
situaţii dificile, precum cea ivită la sfârșitul lui august 1939, 
când nu se știa dacă Hitler va lua sau nu hotărârea de a ataca 
Polonia. Instrucţiunea Generală nr. 674, adresată editorilor de 
ziare cu câteva ore înaintea luării deciziei, prevedea: În 
numărul de mâine, articolul de fond va trebui să prezinte, cât mai 
elocvent cu putință, hotărârea Fiihrer-ului, oricare ar fi ea, ca 
reprezentând singura soluţie corectă pentru Germania. 

În paralel cu indicaţiile pentru ziariști, Goebbels a pus la 
punct și un serviciu foarte extins de supraveghere a presei. 
Fiecare publicaţie se citea cu mare atenţie şi orice greșeală sau 
nesupunere era semnalată imediat. Pedepsele variau în funcţie 
de gravitatea faptei. Erorile minore se soldau cu confiscarea 
tirajului, dar menţionarea unui nume interzis (de exemplu al 
unei personalități socialiste sau al unui autor evreu) atrăgea 
după sine interzicerea dreptului de a mai profesa pentru 
editorul în cauză. În alte cazuri putea fi şi mai rău. Pentru o 
greşeală de machetare, în urma căreia o explicaţie privind un 
carnaval a apărut sub fotografia unei procesiuni solemne a 
trupelor de asalt naziste, redactorul-șef şi editorul unui ziar 
local din Essen au fost trimişi într-un lagăr de concentrare. 

Chiar și publicitatea se cenzura. Goebbels a interzis apariția 
anunţurilor prin care erau căutate menajere pentru familiile 
fără copii, pentru că politica demografică a naziștilor încuraja 
nașterile. 


Cu toate aceste acțiuni în forță de subordonare a presei, 
Goebbels nu a devenit omnipotent. Adolf Hitler a avut 
întotdeauna grijă să nu lase prea multă putere vreunuia dintre 
subordonații săi, pentru a nu ajunge în situația de a-și vedea 
ameninţată poziţia supremă din ierarhie. Conform principiului 
„dezbină şi stăpâneşte”, el a încurajat rivalităţile dintre 
subordonații săi apropiaţi, dintre autoritățile reprezentate de 
aceştia. Astfel, în timp ce lui Goebbels i-a încredințat misiunea 
să înregimenteze presa, un alt cunoscut al său a fost ales să 
aducă în proprietatea partidului tot mai multe publicații. Este 
vorba de Max Amann, cu care Fiihrer-ul se împrietenise în 
timpul primului război mondial, când amândoi făceau parte 
din aceeași unitate. 

Amann era şi el, ca și Goebbels, un individ scund, firav şi 
handicapat. Îşi pierduse mâna stângă într-un accident de 
vânătoare. Hitler l-a numit director al editurii oficiale a 
partidului nazist, Eher Verlag, din Munchen, deși Amann nu 
avea nici aptitudini literare, nici talent de orator. Chiar şi 
ideologia nazistă îi era indiferentă. Însă avea un foarte ascuţit 
simţ al afacerilor și mult fler în angajarea unor subordonați de 
valoare. La Eher Verlag a fost publicată cartea lui Hitler, Mein 
Kampf şi tot aici era editat şi ziarul oficial al partidului, 
Vălkisher Beobachter (Observatorul poporului). În foarte scurt 
timp, Amann a transformat publicaţia dintr-un săptămânal 
plicticos, într-un cotidian plin de succes, cu un tiraj de peste un 
milion de exemplare, în ediţii tipărite la Munchen, Viena şi 
Berlin. Tirajul imens se explica şi prin faptul că, după venirea 
naziștilor la putere, foarte mulți oameni s-au abonat la ziarul 
lor pentru a se proteja într-un fel. 

Hitler l-a numit pe Max Amann responsabil cu întreaga 
presă a partidului și l-a făcut șeful Departamentului de presă 
din cadrul Camerei de Cultură conduse de Goebbels. Puterea 
lui Amann a început să crească pe măsură ce noi publicații 
intrau în proprietatea lui Eher Verlag, mai ales după ce evreii 
au fost forțați să-și vândă pe nimic editurile. 

Pentru a prelua tot mai multe publicaţii independente, 
Amann a dat şi el nişte ordonanţe, pe 24 aprilie 1935, în 


calitatea lui de șef al Departamentului de presă al Camerei de 
Cultură, ordonanţe prin care îi obliga pe proprietarii de case 
editoriale să-și dovedească originea ariană până la anul 1800, 
le interzicea să deţină, fiecare, mai mult de un ziar și îşi aroga 
dreptul de a suspenda cu de la sine putere unele publicaţii, 
acolo unde considera concurența prea puternică. Peste cinci 
sute de editori s-au văzut nevoiţi să abandoneze afacerile sau 
să-şi vândă editurile lui Eher Verlag. 

Până în 1939, numărul ziarelor germane s-a redus aproape 
la jumătate. lar dacă în 1932 partidul avea în proprietate 
numai 3 la sută din publicaţii, acum a ajuns să deţină circa 66 
la sută. Și în anii următori, în perioada războiului, procentul a 
fost ridicat la 82,5. Profitul casei editoriale a partidului nazist a 
ajuns să fie comparabil cu cel al celor mai mari corporaţii 
germane, precum I.G. Farben. Max Amann, la rândul său, şi-a 
tras fără scrupule o parte însemnată din câștiguri, datorită 
faptului că poseda, în secret, o treime din acţiunile de la cea 
mai importantă tipografie cu care lucra editura. 

Însă faptul că majoritatea publicaţiilor aparţinea naziștilor, 
iar cenzura funcţiona pentru absolut toate, a făcut ca ziarele să 
devină extrem de plicticoase, lucru ce a dus la scăderea 
drastică a numărului de cititori. Îndemnurile lui Goebbels la 
adresa jurnaliștilor de a fi mai inventivi s-au dovedit 
zadarnice. Fiecare era conștient că orice greşeală îi poate fi 
fatală. Atunci ministrul Propagandei a hotărât să permită 
câtorva ziare foarte respectabile o minimă independenţă 
editorială. Cel mai important dintre acestea era Frankfurter 
Zeitung, care se bucura şi de o solidă reputaţie internațională. 
Aparenta lui independenţă, continuitatea prezenţei sale, 
evident fără evreii a căror familie îl avea în proprietate din 
1856, au dus la creşterea prestigiului lui Hitler în străinătate. În 
același timp, regimul nazist a găsit un mijloc extrem de eficient 
pentru influențarea opiniei publice din afara graniţelor 
Germaniei. În schimbul libertăţii de a comenta unele 
evenimente culturale și religioase, editorii lui Frankfurter 
Zeitung au acceptat să urmeze direcţiile politicii externe 
impuse de Hitler și pentru faptul că ei credeau în discursurile 


acestuia referitoare la crearea unei Germanii puternice, dar 
pașnice. Însă când Hitler a ordonat invadarea Poloniei, 
redactorul-şef al ziarului a rămas șocat. Frankfurter Zeitung a 
mai supravieţuit până în 1943, când Hitler a dispus 
desființarea lui. 

După ce a reuşit subordonarea necondiționată a presei, 
Goebbels s-a orientat rapid spre celelalte două noi mijloace de 
informare în masă: radioul și filmul. Dezvoltarea 
radiodifuziunii şi a cinematografiei sonore a coincis cu 
perioada de ascensiune a nazismului. Mai mult, caracterul lor 
de noutate, faptul că încă nu ajunseseră la o diversitate și la 
tradiții greu de controlat le făceau foarte vulnerabile 
imixtiunilor unor artizani ai manipulării. La toate acestea se 
adăuga şi faptul că liderii naziști, în special Hitler, le agreau 
pentru că aveau posibilitatea să-şi etaleze, prin intermediul lor, 
talentul oratoric. 

În Germania, încă de la începuturile sale, din 1925, sistemul 
de radiodifuziune aparținea statului, așa că misiunea lui 
Goebbels nu a întâmpinat prea multe dificultăți. În martie 
1933, Ministerul Propagandei a preluat controlul asupra 
întregii rețele radiofonice, incluzând releele și stațiile locale de 
emisie. Oamenii lui Goebbels i-au înlocuit masiv pe 
profesioniştii din radiodifuziune, iar pentru a asigura o cât 
mai mare audiență emisiunilor, ministerul a forțat 
producătorii să scoată pe piață cât mai multe difuzoare 
populare, la un preț cât mai scăzut. În șase ani, numărul 
posesorilor de radiouri s-a triplat. Circa şaptezeci la sută din 
populaţie avea în casă cel puţin un aparat de radio, procentul 
fiind cel mai ridicat din lume. 

În 1933, Fiihrer-ul a ţinut patruzeci şi cinci de cuvântări la 
radio, deşi începutul a fost ceva mai dificil. Cu toate că era un 
orator înnăscut, Adolf Hitler se obișnuise să vorbească în 
„priză” directă cu mulțimea. Aflat de unul singur în fața 
microfonului, s-a bâlbâit. Dar Goebbels a remediat imediat 
situația. La următoarele emisii a umplut studioul cu oameni. 

Pe lângă stimularea producţiei de radiouri, Joseph Goebbels 
a inițiat şi un vast program de audiții în comun, convins fiind 


că efectul discursurilor este cu atât mai mare, cu cât mulțimea 
adunată într-un loc, să le asculte, este mai mare. Nenumărate 
difuzoare au fost instalate pe stâlpii de telegraf din intersecţii, 
în fabrici, magazine, birouri, berării şi în alte locuri publice. În 
timpul programelor importante, se ordona încetarea lucrului, 
astfel încât oamenii să poată auzi emisiunile. Mii de gardieni ai 
radiourilor publice se ocupau de organizarea grupurilor de 
ascultători, își notau preferințele oamenilor și raportau 
conştiincios orice eventuală nemulțumire legată de faptul că 
emisiunile durau prea mult. 

În scurt timp, circa un sfert din cele nouăsprezece ore de 
emisie zilnică erau dedicate cuvântărilor şi comentariilor cu 
conotaţie clar propagandistică. Restul programului cuprindea 
ştiri (dintre cele furnizate de agenţia naţională, aflată şi ea sub 
totalul control al lui Goebbels) și muzică. În general muzică 
simfonică, opere de Beethoven și Wagner, marșuri, dar și 
muzică populară ori valsuri. Goebbels era foarte atent ca 
ascultătorii să nu se plictisească și să închidă radioul, de aceea 
urmărea cu grijă programele şi intervenea ori de câte ori 
considera că era cazul. 

Însă, cu toată preocuparea pentru a subordona presa scrisă 
şi radioul, adevărata obsesie a lui Joseph Goebbels o constituia 
cinematografia. În fiecare din cele trei case ale sale avea câte 
un aparat de proiecție şi îşi făcea timp să vadă cel puţin un 
film pe zi, chiar și atunci când era extrem de ocupat. Pelicula 
lui preferată era Pe aripile vântului, dar a urmărit de mai multe 
ori şi Nimic nou pe Frontul de Vest pentru a-i studia modalitățile 
de transmitere a mesajului pacifist, din cauza căruia a fost 
interzis în Germania acelor ani. 

Goebbels a înţeles că filmul, prin calităţile sale vizuale, 
mergând direct la sufletul spectatorilor, poate deveni un mijloc 
de propagandă extrem de inteligent și eficace. Singurul său 
regret era acela că foarte mulţi dintre actorii şi regizorii 
talentaţi ai Germaniei au plecat spre Hollywood sau spre alte 
capitale ale filmului din cauză că aveau evrei printre strămoși, 
iar persecuțiile antisemite căpătau tot mai multă amploare. 
Goebbels a încercat să-l convingă pe Fritz Lang, autorul 


celebrului Metropolis, să facă filme pentru naziști, chiar dacă 
originea sa era evreiască. Lang i-a cerut un răgaz de gândire 
de douăzeci și patru de ore şi în aceeași noapte a părăsit 
Germania cu trenul de Paris. Un alt actor renumit al timpului, 
Leo Russ, tot evreu, a fugit la Viena, şi-a vopsit părul şi barba 
în blond, şi, sub un alt nume, s-a specializat în roluri de arieni, 
spre mândria criticilor de film naziști din capitala austriacă. 
Abia mai târziu și-a declinat adevărata identitate şi s-a 
îndreptat spre Hollywood unde a început să lucreze pentru 
Metro Goldwyn Mayer. 

Pentru a împiedica exodul acesta, Goebbels le-a promis 
realizatorilor de filme o libertate mult mai mare decât cea dată 
editorilor și celor de la radio. Dar promisiunea nu a ţinut prea 
mult. Prin Ministerul Propagandei și prin Camera de Cultură, 
Goebbels le-a impus producătorilor să-i prezinte spre aprobare 
fiecare scenariu, apoi a început chiar el să decidă ce peliculă 
trebuie filmată, ce scene trebuie refăcute sau scoase din film, ce 
actori să interpreteze rolurile. În 1937, patru dintre cele mai 
cunoscute studiouri de film germane au intrat în proprietatea 
Ministerului Propagandei, iar puterea lui Goebbels a crescut și 
pentru faptul că el putea finanța diverse pelicule sau putea 
excepta încasările de la impozitare pe motiv că filmul are o 
„valoare politică şi estetică specială”. 

Joseph Goebbels viziona fiecare film produs în Germania, 
de la scurtele documentare educative până la peliculele 
artistice de lungmetraj. În mod surprinzător, acestea din urmă 
nu purtau mesaje propagandistice. Goebbels avea interesul ca 
oamenii să vină în sălile de cinema unde asistau, înainte de 
proiectarea filmului, şi la jurnale de ştiri sau la documentare ce 
reprezentau propagandă pură. Cum mulți dintre spectatori 
începuseră să întârzie, a ordonat ca ușile sălilor să nu se mai 
deschidă în pauza dintre film şi documentar. 

Circa o mie cinci sute de caravane cinematografice colindau 
zonele rurale ale Germaniei pentru a proiecta în special filme 
documentare, jurnale de știri, pelicule despre tinereţea lui 
Hitler sau alte teme de propagandă nazistă. Neexistând 
alternativă, oamenii le priveau şi pe acestea. 


S-au realizat și două filme având ca eroi militari din trupele 
de asalt, însă numărul extrem de redus al spectatorilor care au 
venit să le vadă l-a făcut pe Goebbels să concluzioneze că: 
Locul cămăşilor brune este în stradă, nu pe ecran. 

Şi totuşi, pe măsură ce se apropia războiul, Goebbels a 
trebuit să introducă tot mai multă propagandă în producția 
cinematografică, mai ales după ce Hitler i-a reproşat că temele 
naziste sunt prea puţin reprezentate în filmele germane. În 
1938, Goebbels a ordonat intrarea în producție a câtorva 
pelicule virulent antisemite. Deja terenul era pregătit de presa 
în care caricaturile hidoase ale evreilor apăreau aproape zilnic. 
Săptămânalul Der Stiirmer (Atacatorul), spre exemplu, ajunsese 
la un tiraj de șapte sute de mii de exemplare, cu toate că 
propaganda antisemită avea accente atât de scabroase, încât îi 
scârbise până și pe unii lideri naziști. 

La realizarea peliculei Jidanul Siiss, a trebuit ca Goebbels să-i 
amenințe pe producători şi pe actori pentru a continua 
filmările. Pelicula prezenta cazul unui bancher evreu care îşi 
extorca fără scrupule concetățenii, îi tortura şi le viola femeile, 
până ce revolta maselor a impus condamnarea lui la moarte. 
Efectul filmului a fost atât de puternic, încât grupuri de tineri, 
după ce ieşeau din sala de proiecție, se năpusteau asupra 
evreilor de pe stradă și îi băteau cu sălbăticie. 


Strategiile de influenţă ale NKVD 
(KGB) pentru ţările din lagărul sovietic 


Despre tehnicile de manipulare utilizate intens de ideologii 
de la Kremlin s-ar putea scrie volume întregi. Pentru capitolul 
de față am ales numai un exemplu, anume directivele secrete 
ale NKVD (KGB), din 1947, pentru ţările din sfera de influență 
sovietică. 

Documentul, reprodus după revista Literatură şi artă, 
Chișinău, 7 iunie 1990, citat şi de istoricul Gh. Buzatu în 
lucrarea sa Războiul mondial al spionilor, a fost descoperit în 
camera de lucru a lui Boleslav Bierut, fostul președinte al 
Poloniei comuniste (1944-1956). Pregătit la Moscova, cu 
caracter strict secret, în birourile înalte ale NKVD (KGB), acest 
document conţine directive exprese pentru toate filialele 
Comitetului de Stat pentru Securitate din statele-satelit ale 
URSS. În cele patruzeci și cinci de puncte ale „Testamentului 
roșu” kremlinez sunt cuprinse acele acţiuni ce aveau să fie 
întreprinse de cea mai malefică și întinsă rețea de spionaj din 
lume, din toate timpurile, cu consecințe tragice pentru toate 
popoarele din sfera Puterii sovietice. Deşi documentul era 
destinat, cum se vede, filialei din Varşovia, aflat, nu se putea 
altfel, în seiful șefului partidului şi statului polonez, fireşte, 
agent şi executant impus de KGB, el a fost pus în practică în 
tot lagărul socialist. Și nu numai. Directivele au fost transmise 
destinatarilor pe 2 iunie 1947, cu menţiunea „Strict secret”, sub 
codul K-AA/CC 113. Indicaţie NK/003/47. E posibil ca, dincolo 
de directivele de bază, aceleași pentru toate filialele NKVD 
(KGB) din fostele țări comuniste, pentru fiecare dintre ele să 
existe câte o variantă. După „nevoile” Moscovei și după 
„pericolele” care existau în fiecare dintre aceste țări din orbita 


URSS. Dar, judecând efectele dezastruoase pe care le-a avut 
ocupaţia sovietică asupra acestor țări, se poate acredita ideea 
că „directivele” au fost urmărite și aplicate întocmai. 
Consecințele se văd și astăzi. 

Înainte de a trece la comentarea pe scurt a fiecărei 
instrucţiuni conţinute în „lestamentul roșu”, se cuvine să 
observăm că acţiunile de manipulare pe scară largă a 
populaţiei din ţările-satelit ale Uniunii Sovietice se combinau 
perfect cu cele de spionaj şi cu cele de terorizare a populaţiei 
(mergând până la pregătirea și inițierea unor masacre 
halucinante). 

De asemenea trebuie precizat că scurtele comentarii ce 
însoțesc fiecare directivă reprezintă doar fațeta cea mai 
evidentă a adevăratelor intenţii ale celor care au imaginat 
respectiva strategie. O analiză extinsă ar scoate la iveală 
nenumărate alte raţiuni oculte. Lăsăm în seama cititorului 
tentativa de a le descifra. Şi acum, documentul... 


Directivele de bază ale KGB pentru țările din lagărul sovietic 
Moscova, 2.6.1947 (Strict secret) K-AA/CC 113. Indicaţie 
NK/003/47 


1. Este interzisă primirea pe teritoriul ambasadelor a 
autohtonilor racolați de noi ca informatori. Întâlnirea cu aceşti 
oameni este organizată de serviciul special desemnat în acest scop, 
iar întâlnirile pot avea loc doar în locuri publice. Informațiile sunt 
preluate de către ambasadă, prin organele serviciilor speciale. 

Activitatea de spionaj trebuia să se desfășoare în cel mai 
deplin secret, de obicei  respectându-se „principiul 
dominoului”, conform căruia fiecare verigă a serviciului de 
informații trebuia să cunoască numai cât Îi era strict necesar în 
activitate. În același timp, contactele de lucru ale fiecărui agent 
se limitau numai la verigile imediat alăturate. Astfel 
descoperirea unui spion făcea mult mai dificilă căderea întregii 
rețele. Instrucţiunea, pe lângă referirile la păstrarea 
confidenţialităţii racolărilor de informatori, relevă rolul 
important jucat de ambasadele Uniunii Sovietice în formarea 


unor puternice rețele de spionaj pe teritoriul statelor unde 
funcționau. 

2. Se va urmări ca între soldații noştri şi populația civilă să nu se 
producă legături de niciun fel. Este inadmisibil ca ofițerii noştri să 
viziteze autohtoni la locuințele lor; este, de asemenea, inadmisibil ca 
simplii soldați să stabilească relații cu femei din rândul localnicelor. 
Nu se admite stabilirea de relații între soldații noştri şi populația 
civilă, respectiv soldații autohtoni. 

Pentru formarea unei armate eficiente, dezumanizarea 
inamicului este condiţia esenţială. Încetând să-și mai privească 
viitoarele victime ca pe nişte ființe umane asemenea lui, 
soldatului îi va fi mult mai uşor să îndeplinească ordinele de 
atac, să ucidă. De aceea este interzisă orice legătură afectivă cu 
duşmanul. Astfel de legături între membrii celor două tabere 
rivale ar face imposibil succesul tehnicilor de dezumanizare a 
viitoarelor victime și, mai mult, ar putea genera fenomene 
total nedorite (dezertări, nesupuneri la ordine etc.). În același 
timp trebuie reamintit că cele mai puternice tehnici de 
manipulare se bazează pe izolarea individului (în cadrul unei 
cazărmi sau pe front, departe de viața normală), urmată de 
supunerea lui la un nou mod de comportament (dirijat prin 
regulamentele militare). Contactele interumane ar putea 
anihila foarte repede efectele izolării și ar putea sta la baza 
unor puternice relații emoționale ce ar zădărnici eforturile de 
obținere a unei supuneri necondiționate din partea soldatului 
faţă de ordinele superiorilor. 

Toate acestea demonstrează fără putință de tăgadă că URSS 
considera toate statele-satelit nişte potenţiali inamici. lar 
inamicii ar fi trebuit să fie îngenuncheaţi fără milă, chiar cu 
preţul unor masacre de proporţii (aşa cum de altfel s-a şi 
întâmplat). 

Aceasta era adevărata față a „prieteniei” pe care marele 
vecin de la Răsărit o nutrea față de ţările socialiste vecine. 

3. Se va accelera lichidarea cetățenilor care întrețin legături 
neinițiate de noi cu Partidul Comunist Polonez, Partidul Socialist 
Polonez, cu interbrigadiştii, cu Organizația Tineretului Comunist 
Polonez, cu Armata de Acasă și alte asociații. În acest scop trebuie 


folosite elementele opoziției militare. 

Oricât de sincere ar fi fost, legăturile cu partidele sau 
organizațiile „frățeşti” nu puteau fi inițiate decât în cadru 
organizat şi supravegheat strict „de la Centru”. Cei care 
îndrăzneau să acționeze din proprie inițiativă urmau să fie 
lichidaţi fără milă. 

În acest scop se foloseau „elementele opoziției militare”, 
pentru ca vina pentru ucideri să fie pusă pe seama inamicului. 
Grija de a controla total orice contacte cu partidele similare din 
ţările-satelit demonstrează încă o dată atitudinea 
disprețuitoare și dușmănoasă a liderilor comuniști de la 
Moscova față de cei pe care chiar ei îi impuseseră la 
conducerea țărilor vecine. Oricând se puteau ivi motive pentru 
a-şi executa fidelii, motive reale sau imaginare, aşa că relaţiile 
cu aceştia nu puteau să depăşească cadrul strict aprobat şi 
controlat. 

4. La acțiunile militare vor lua parte acei soldați care au stat pe 
teritoriul țării noastre (se are în vedere Uniunea Sovietică) înainte de 
a intra în Armata Kosciuzsco (Armata Polonă ce lupta de partea 
Armatei Sovietice pe teritoriul URSS). Se va ajunge la distrugerea ei 
totală. 

În timpul şederii în Uniunea Sovietică, soldaţii erau supuși 
unui intens proces de spălare a creierului, pentru a li se 
inocula un sentiment de fidelitate necondiționată față de 
Moscova. Astfel ei deveneau demni de încredere în 
desfășurarea unor acțiuni militare. Și totuşi efectul 
îndoctrinării putea să dispară în timp, atunci când soldatul se 
înapoia în mijlocul conaţionalilor săi, când își relua vechile 
obiceiuri și revenea la uzul limbii materne. Cu cât trecea 
timpul, controlul asupra lui era mai dificil de exercitat. De 
aceea armata aliaţilor, chiar dacă se dovedise tovarăşă fidelă 
de luptă a celei sovietice, trebuia, în cele din urmă, să fie 
distrusă, pentru a înlătura orice surprize viitoare. 

5. Trebuie realizată în mod accelerat unificarea tuturor partidelor 
într-un partid unic, având grijă ca toate rolurile-cheie să revină 
acelor oameni care aparțin serviciilor noastre secrete. 

Controlul total asupra societăţii trebuia exercitat numai de 


la Centru. Sistemele totalitare, printre care și cele de sorginte 
comunistă, excludeau cu desăvârșire pluralismul politic. În 
cadrul lor nu exista decât o singură doctrină „corectă”, anume 
cea propovăduită de liderii de la Centru. Orice deviere de la 
linie trebuia pedepsită cu cea mai mare severitate. lar pentru 
aceasta, ea trebuia să fie sesizată cu maximum de operativitate 
de oamenii antrenați special pentru astfel de misiuni. 

6. Unificarea tuturor organizațiilor de tineret. De la conducători 
de plase în sus, în poziții de conducere se vor repartiza oameni cu 
care sunt de acord serviciile noastre speciale. 

Membrii organizaţiilor de tineret reprezentau schimbul de 
mâine al partidului unic. De aceea trebuia să fie verificați cu 
atenție, pentru a rămâne fideli Moscovei, indiferent în ce 
situație se va afla ţara lor. Tinerii constituiau de asemenea 
materia primă pentru formarea „omului nou”, iar cei aleşi 
pentru a face parte din respectivele organizaţii ar fi trebuit să 
reprezinte „crema” viitoarelor detașamente credincioase pe 
veci Kremlinului. 

7. Se organizează şi se urmăreşte ca funcționarii aleşi deputaţi la 
congrese să nu-și poată păstra mandatul pe întreaga perioadă ce le 
stă în față. Deputaţii nu pot convoca în niciun caz şedinţe între 
întreprinderi. Dacă nu există altă soluție și o asemenea şedinţă 
trebuie totuşi convocată, se vor îndepărta acei oameni care au 
activitate legată de proiectarea concepțiilor şi avansarea 
revendicărilor. Pentru fiecare congres se vor pregăti oameni noi şi 
doar cei vizați de serviciile noastre secrete vor fi aleşi. 

Nicio personalitate autohtonă nu trebuia să aibă ocazia de a 
dobândi prea multă autoritate. Autoritatea ar fi făcut-o mult 
mai greu de controlat. Obstrucționarea permanentă a celor 
competenți, înlocuirea lor conform principiului „rotirii 
cadrelor” făceau imposibilă impunerea lor în fața 
concetățenilor. Astfel influența lor asupra celor din jur era 
redusă la maximum, iar căile de manipulare de la Centru 
rămâneau deschise. 

8. Se va acorda o atenție deosebită persoanelor cu capacități 
organizatorice şi cu şanse sigure de popularitate. Aceşti oameni 
trebuie cooptați, iar în cazul în care se opun, nu li se vor oferi posturi 


ierarhic superioare. 

Niciun autohton nu trebuia să capete prea multă 
popularitate, prea multă aderenţă la mase. Popularitatea îl 
făcea greu de controlat. Competenţii ori se racolau, ori se 
anihilau. Cu orice preţ, cale de mijloc nu exista. 

9. Se va urmări ca funcționarii de stat (exclusiv organele de 
securitate şi din industria minelor) să aibă retribuții mici. Aceasta se 
referă îndeosebi la sfera sănătății, justiției, culturii, respectiv la cei 
care dețin funcții de conducere. 

În permanenţă, trebuia ca toți cei care puteau genera 
curente de opinie, care puteau juca rolul unor agenţi de 
influenţă sau care puteau aduna adepţi în jurul lor să fie reduși 
la tăcere. Salariile mici îi obligau la un trai mizer. Trebuia să fie 
umiliți, făcuţi să se preocupe de supraviețuirea zilnică, pentru 
a nu mai avea timp de altceva. Oamenii de cultură, medicii, 
lucrătorii din justiţie, ceilalți funcţionari de stat, care prin 
natura profesiei lor puteau avea un ascendent asupra 
semenilor, să fie minimalizaţi, supuși dispreţului. Justiţia, mai 
ales, trebuia târâtă în criză, pentru a-i face pe judecători total 
dependenţi față de Putere. Excepţie făceau lucrătorii din 
securitate, a căror fidelitate trebuia întreținută prin oferirea 
unor privilegii, dar şi minerii. Aceștia din urmă, din pricina 
izolării totale în care își petrec majoritatea timpului, sunt 
foarte influenţabili, foarte ușor de manipulat. Orice scânteie de 
nemulțumire poate aprinde un veritabil butoi de pulbere, 
imposibil de controlat. De aceea salariile mai mari decât media 
erau menite să le inducă un sentiment de fidelitate față de 
Centru, în virtutea căruia puteau fi scoși în orice moment 
pentru a servi intereselor ascunse ale manipulatorilor, fără ca 
ei să-şi dea seama. 

10. În toate organismele de guvernământ, respectiv în majoritatea 
uzinelor, trebuie să avem oameni care conlucrează cu serviciile 
noastre speciale (fără ştirea organelor administrative locale). 

Marile colectivități muncitorești reprezentau în permanenţă 
un pericol potenţial. Așa cum, în trecut, nemulțumirile lor au 
putut fi exploatate foarte ușor pentru declanşarea revoluțiilor 
prin care a fost instaurat sistemul comunist, și în continuare ei 


se puteau revolta oricând împotriva mizeriei zilnice. În fond, 
muncitorii nu aveau de pierdut „decât lanţurile”. Pe baza 
acestei concepţii ei au fost folosiți în revoluţii, dar tot în 
virtutea ei se puteau răzvrăti oricând împotriva noilor stăpâni. 
Liderii de la Kremlin cunoșteau foarte bine strategia 
răsturnării unui regim cu ajutorul muncitorilor şi se temeau că 
îi vor cădea victime la rândul lor. Ceea ce, în multe cazuri, s-a 
și întâmplat. Spre exemplu, în România, regimul ceaușist s-a 
prăbuşit definitiv în momentul în care marile colective 
muncitorești s-au alăturat revoluţionarilor din stradă. Din 
aceste motive, trebuia ca muncitorii să fie supravegheați 
permanent, cu atenţie, de oameni special pregătiți, infiltrați în 
rândurile lor. 

11. Se va urmări cu strictețe ca presa autohtonă să nu transmită 
date privind calitatea şi sortimentul mărfurilor ce ni se transportă. 
Nu este voie ca această activitate să se cheme comerț. Trebuie 
neapărat menționat faptul că e vorba de schimburi de mărfuri. 

Marele vecin de la Răsărit nu trebuia perceput ca un 
partener de afaceri, ci ca un prieten. lar cu un prieten nu faci 
afaceri, deoarece, mai devreme sau mai târziu, pot apărea 
suspiciuni ori nemulțumiri, mai ales din partea celui aflat în 
inferioritate. De aceea trebuia păstrat un secret absolut şi 
asupra mărfurilor trimise în URSS. În plus, sintagma 
„Schimburi de mărfuri” inducea impresia unui avantaj 
reciproc, ce masca jaful practicat de liderii de la Moscova în 
detrimentul statelor-satelit. 

12. Se vor exercita presiuni asupra serviciilor, în sensul 
neacordării de acte de proprietate asupra pământului; actele vor arăta 
calitatea de lot dat în folosință, dar nu de proprietate a deținătorului. 

Sentimentul de proprietate trebuia anihilat prin orice 
mijloace. Distrugându-i suportul material al independenţei 
personale, individul putea fi făcut să-și piardă complet 
identitatea și apoi cufundat cu mult mai multă uşurinţă în 
anonimatul maselor de manevră supuse necondiționat 
autorităților. 

13. Politica față de mica gospodărie țărănească să urmeze acel 
curs pentru a o face nerentabilă. După aceea trebuie începută 


colectivizarea. În cazul în care ar interveni o rezistență mai mare, 
trebuie redusă împărțirea mijloacelor de producție, concomitent cu 
creşterea obligațiilor de predare a cotelor. Dacă nu se ajunge la 
rezultatul scontat, trebuie aranjat ca agricultura să nu poată asigura 
aprovizionarea întregii țări, astfel ca necesarul să fie acoperit prin 
import. 

Proprietatea particulară trebuia distrusă, mai ales la țară. 
Micul proprietar agricol avea un grad mai mare de 
independenţă datorită faptului că își putea asigura cele 
necesare traiului, și chiar ceva în plus, în cadrul propriei sale 
gospodării. El nu mai depindea de relaţiile cu cei din jur 
pentru a supraviețui și nici nu era prea preocupat de obținerea 
unor înalte poziţii sociale sau de alte privilegii. Micul 
proprietar agricol trăia într-o cvasiizolare, fapt care îl făcea 
foarte greu de manipulat. De aceea trebuia înlăturat suportul 
ce îi dădea siguranţa zilei de mâine și forța de a rezista, 
îndârijit și tăcut, tuturor presiunilor. Țăranul ştia că puterea lui 
stătea în pământ și în mica gospodărie din care își asigura 
traiul zilnic, de aceea era imposibil de aplicat o metodă directă 
pentru a-l deposeda de ceea ce avea mai scump. În acest sens, 
strategii comunismului au apelat la o manevră indirectă și 
anume la subminarea micii proprietăți private, gradat, prin 
diverse metode, făcând-o nerentabilă. Sărăcit, hărțuit, lipsit de 
speranţă în ceea ce priveşte viitorul, micul proprietar trebuia 
în cele din urmă să se supună colectivizării. lar dacă totuși 
rezistența continua, trebuia să se apeleze la import, pentru a-i 
da lovitura de graţie. Metoda a fost adoptată în mai toate 
statele socialiste, în primele decenii ale formării acestora, dar și 
mai târziu. Spre exemplu, în România, în 1992 şi 1993 s-a 
apelat la importul de grâu, deși micii producători obținuseră 
producţii dincolo de aşteptări. 

14. Trebuie făcut totul ca hotărârile şi ordinele — fie acestea cu 
caracter juridic, economic sau organizatoric — să fie nepunctuale. 

În statele-satelit trebuia păstrată permanent o stare de 
dezorganizare. Trebuia ca legile să se bată cap în cap ori să 
vină prea târziu, ordinele şi hotărârile să fie ineficiente, 
ierarhiile să nu aibă stabilitate ş.a.m.d. Menţinând haosul, 


societatea îşi păstra slăbiciunile şi putea fi foarte ușor de 
controlat. Oamenii nu aveau posibilitatea să-şi solidifice un 
sistem propriu de valori, sentimentul de insecuritate se 
accentua, iar manipulatorii aveau astfel un teren extrem de 
propice pentru acţiune. 

15. Trebuie făcut totul ca anumite cazuri să fie discutate 
concomitent de mai multe comisii, oficii sau institute, însă niciuna 
dintre ele să nu aibă drept de decizie înainte de a se consulta cu 
celelalte (fac excepție cazurile ce vizează industria minelor ). 

O altă strategie menită să inducă haosul, să împiedice 
formarea unor ierarhii funcţionale, să nu ofere posibilitatea 
vreunei instituții sau alteia de a acumula prea multă autoritate. 
De fapt, o variantă a vechiului principiu „dezbină şi 
stăpâneşte”. Excepţie face industria minelor, deoarece minerii 
constituiau armata de rezervă a regimului, prin faptul că ei 
puteau fi manipulaţi cu extremă uşurinţă. lar pentru ca efectul 
manipulării să fie cel scontat, era necesar ca în rândurile celor 
din subteran să funcționeze impecabil simțul ierarhiei. La un 
singur semn al celui pe care îl considerau lider (evident, acesta 
fiind agent KGB), trebuia ca ei să se mobilizeze și să acţioneze 
pentru îndeplinirea ordinelor, fără niciun comentariu sau 
reținere. Izolarea totală de lumea exterioară dădea posibilitatea 
liderului să-i convingă că numai ce spunea el era „corect” şi 
„bine” pentru ei. O veritabilă armată de roboți, păstrată în 
subterane, gata de acţiune la orice moment. 

16. Autoconducerea din uzină nu poate exercita nicio influență 
asupra activității din uzină. Poate lucra doar la punerea în practică a 
hotărârilor. 

Trebuia ca principiile socialiste vehiculate tot timpul, 
precum şi cel al „autoconducerii muncitoreşti”, să rămână 
numai pentru fațada propagandistică şi, eventual, pentru a 
arunca vina tuturor nereușitelor asupra colectivelor înseși. Dar 
realizările trebuie atribuite doar „viziunii înțelepte” a 
conducătorilor de la Centru. În acest sens, Centrul trebuia să 
coordoneze nemijlocit întreaga activitate, iar 
„autoconducerea”  uzinală să îndeplinească doar rolul 
simplului executant. Asta şi pentru a evita, iarăşi, acumularea 


de autoritate sau de popularitate de către unii oameni din 
colectivele muncitoreşti, competenţi, dar  neverificați şi 
neînregimentați. 

17. Sindicatele nu au dreptul de a se împotrivi conducerii. 
Sindicatele trebuie să fie ocupate cu alte probleme, spre exemplu cu 
organizarea odihnei în concedii, discutarea cererilor de pensii şi 
împrumuturi, programe culturale şi distractive, organizarea de 
excursii, repartizarea mărfurilor deficitare, justificarea unor puncte 
de vedere şi decizii ale conducerii politice. 

Rolul sindicatelor, ca și al tuturor celorlalte organizații 
civice, obşteşti, de tineret etc. trebuie să fie acela de simpli 
vasali aflați sub controlul total al partidului unic, mai bine zis 
al Centrului de la Kremlin. Ele trebuie să îndeplinească orbeşte 
ordinele, să promoveze politica partidului unic, să capaciteze 
energiile populaţiei spre diverse alte sectoare, pentru a 
restrânge riscul apariției unor nemulțumiri sau răzvrătiri. Deși 
purtau denumirea unor organisme existente şi în statele 
democratice, pentru a induce o aparenţă de libertate, ele se 
deosebeau fundamental de acestea. În statele democratice, 
sindicatele şi celelalte organizaţii neguvernamentale se află 
total în slujba membrilor sau a cetăţenilor lor. În sistemele 
totalitare, ele se aflau și se află încă şi astăzi, în numeroase 
zone ale globului, numai în slujba partidului unic, acţionând, 
subtil sau chiar fățiș, împotriva intereselor legitime ale 
cetățenilor. 

18. Trebuie avansați numai acei conducători care execută 
impecabil sarcinile primite şi nu le analizează depăşind cadrul 
activității lor. 

Conducerea de la Kremlin nu avea nevoie, în statele-satelit, 
de parteneri, ci de executanţi. Această politică trebuia aplicată 
până la nivelul celei mai neînsemnate întreprinderi. Criteriul 
de avansare nu trebuia să fie competenţa, autoritatea, 
inteligenţa sau popularitatea, ci fidelitatea necondiționată față 
de Centru. Faptul că fidelitatea era cultivată, în majoritatea 
cazurilor, numai la cei incapabili, pentru că ei erau cei mai 
zeloşi executanţi, nu deranja, ba chiar era de dorit. Nu contau 
uriașele pierderi suferite de economiile țărilor socialiste prin 


promovarea incompetenţilor. Scopul era păstrarea unui 
control total asupra fiecărui segment al vieţii politice, 
economice, sociale și culturale. lar dezastrul era chiar de dorit, 
pentru că bunăstarea ar fi oferit oamenilor răgazul de a gândi. 

19. În legătură cu activitatea localnicilor cu funcții de partid, de 
stat sau administrative, trebuie create asemenea condiții, încât să fie 
compromişi în fața angajaților, astfel devenind imposibilă întoarcerea 
lor în anturajul inițial. 

Din nou, oricât de fideli ar fi fost Kremlinului, partenerii de 
ideologie din ţările-satelit nu puteau fi lăsaţi să dobândească 
prea multă putere. Indiferent de serviciile aduse Moscovei, 
trebuia ca înalții funcționari de partid sau de stat din ţările 
„frățeşti” să fie compromiși iremediabil, chiar aruncaţi în 
temniță, cel mai adesea în urma unor procese de „demascare” 
sau prin reconsiderarea trecutului lor conform unor concepții 
și reguli inventate special în acest scop. Istoria perioadei 
comuniste din mai toate țările Europei Centrale și de Est 
dovedeşte că principiul a fost aplicat temeinic, decenii la rând. 
De fiecare dată când un nou lider venea la conducerea ţării, cei 
de dinaintea lui erau blamaţi, judecaţi, înfieraţi, întemnițați 
ș.a.m.d. Niciodată, în perioada existenţei regimurilor 
comuniste, cei acuzați nu au mai putut să revină la putere. 

20. Cadrelor militare autohtone li se pot încredința poziții de 
răspundere în locuri unde deja sunt plasați oamenii serviciului 
special. 

Armata trebuia și ea supravegheată îndeaproape, prin 
agenți infiltrați în poziţii-cheie. Fiecare personalitate militară 
autohtonă trebuia să aibă cel puțin o „umbră” din cadrul KGB, 
care să-i raporteze orice mișcare, să-i afle slăbiciunile, în 
vederea unui eventual șantaj viitor, dar, totodată, să poată 
cunoaşte în amănunt și cele mai secrete planuri militare ale 
armatelor „frățeşti”. Cum infiltrarea spionilor în colective de 
conducere deja formate atrăgea după sine unele riscuri, era 
mult mai eficientă promovarea cadrelor militare autohtone în 
locuri unde deja se aflau implantaţi agenţi KGB, astfel încât 
autoritatea militarilor din ţările-satelit să crească în același 
timp cu cea a agenţilor Kremlinului. 


21. În cazul fiecărei acțiuni armate și cu ocazia tragerilor, 
cantitatea muniției va fi controlată permanent şi cu seriozitate, 
indiferent de tipul de armă. 

Întotdeauna se putea ivi posibilitatea unei conspirații 
militare având ca scop declanșarea unei revolte împotriva 
stăpânului de la Răsărit. De aceea, alături de supravegherea 
tuturor persoanelor influente din armată, trebuia controlată 
minuţios muniția existentă, pentru a nu permite formarea 
unor stocuri clandestine, care să fie folosite ulterior. 

22. Trebuie ținut sub observație fiecare institut de cercetare și 
laborator. 

Progresele ştiinţei puteau oferi oricând un atu pentru 
contracararea influenței rusești sau pentru preluarea 
supremaţiei într-un anumit domeniu. De aceea institutele de 
cercetări trebuie supravegheate cu atenţie pentru a contracara 
astfel de eventualități, dar și pentru a prelua, prin activități 
specifice spionajului economic, orice descoperire demnă de 
interes. 

23. Trebuie acordată o mare atenție inventatorilor, inovatorilor, 
respectiv dezvoltată şi sprijinită activitatea lor, dar fiecare invenție 
trebuie înregistrată cu consecvență la Centru. Este permisă doar 
realizarea acelor investiții care au aplicabilitate în industria minelor 
sau cele care au indicațiile noastre speciale. Nu se pot realiza acele 
invenții care ar asigura creşterea producției de produse finite şi, 
paralel cu aceasta, scăderea extracției şi a producției de materii prime 
sau ar împiedica îndeplinirea deciziilor. Dacă o invenție a devenit 
cunoscută, trebuie organizată vânzarea acesteia în străinătate. 
Documentele cuprinzând date cu privire la valoarea şi descrierea 
invenției nu se publică. 

Şi activitatea inventatorilor și a inovatorilor trebuia supusă 
celui mai strict control. Dacă unele invenţii ar fi dus la 
accelerarea progresului economic şi la creşterea gradului de 
bunăstare a populaţiei, trebuia să fie subminate. Populaţia 
trebuia menţinută la limita subzistenţei pentru a deveni total 
dependentă de măsurile luate de liderii sistemului, iar 
economiile statelor-satelit să fie total dependente de relaţiile cu 
Uniunea Sovietică. Excepţie făcea industria minelor, a cărei 


dezvoltare trebuia să ofere, pe de o parte, materia primă 
necesară în orice moment economiei și, pe de alta, bunăstarea 
minerilor, care puteau fi folosiţi oricând drept armată fidelă de 
rezervă. Dacă totuși unele invenţii deveneau cunoscute, aveau 
să fie exploatate în folosul statului, pentru că nicio sursă de 
venit nu trebuia neglijată. Însă invențiile rămâneau. secrete, 
pentru a nu atrage cuiva atenţia asupra acestei politici oculte 
de supraveghere și utilizare a lor. 

24. Punctualitatea transporturilor trebuie perturbată (mai puțin 
cele cuprinse în îndrumările din NG 552-46). 

Cu cât haosul creștea, cu atât țara respectivă, populaţia ei, 
era mai ușor de stăpânit. În plus, trebuia ca oamenii să fie în 
permanență preocupaţi de ceva, nemulțumiți de activitatea 
vreunui şofer sau a altuia, agasați de întârzieri ori de 
aglomeraţie, pentru a-şi pierde obișnuința gândirii lucide, 
pentru a nu observa că întreg sistemul era greşit. În plus, în 
momente de cumpănă, când mizeria traiului cotidian atingea 
insuportabilul, orice reglementare minoră însoţită de înfierarea 
publică a unor ţapi ispăşitori putea dezamorsa tensiunea, 
atrăgând chiar recunoştinţa populaţiei pentru scurtul moment 
de respiro. Apoi tactica era reluată. 

25. În uzine trebuie inițiate diferite şedinţe şi conferințe 
profesionale, trebuie notate propunerile, observațiile ce au fost 
expuse, respectiv autorii acestora. 

Preocupările de ordin profesional ale cetățenilor şi 
îndeosebi ale celor din marile centre industriale trebuie să fie 
cunoscute cu precizie pentru a nu face loc surprizelor. Dar nu 
numai cunoscute, ci și notate, clasificate, arhivate, pentru a 
urmări evoluţia profesională a fiecărui individ în parte, modul 
său de gândire, motivele de satisfacţie sau de nemulțumire, 
dorinţele și potenţialul intelectual ș.a.m.d. Având aceste fişe 
individuale se putea anticipa și comportamentul fiecăruia în 
anumite situații. 

26. Trebuie popularizate discuțiile cu muncitorii care se ocupă de 
probleme actuale legate de producție, respectiv cele care critică 
trecutul şi problemele locale. Nu se vor înlătura cauzele fenomenelor 
în discuție. 


Preocupările şi gândurile clasei „conducătoare” trebuie 
canalizate spre probleme de muncă ori locale, pentru a evita 
întrebările grave ce puteau apărea în minţile unora. De 
asemenea, pentru a demonstra că sistemul comunist încuraja 
libertatea de opinie (așa cum susțineau ideologii de la Centru), 
erau încurajate poziţiile critice, dar, bineînţeles, numai la 
adresa trecutului sau a unor probleme minore, ce nu puteau 
duce la punerea în discuţie a întregului sistem. Din aceleaşi 
motive era încurajată și autocritica. Dar pentru ca astfel de 
discuţii diversioniste să poată continua la nesfârşit, era 
esențială păstrarea cauzelor ce le făceau posibile. 

27. Luările de poziție ale conducerilor autohtone pot avea 
coloratură națională sau istorică, dar nu pot duce la unitate 
națională. 

Pentru păstrarea unei aparențe de independenţă față de 
Moscova, erau îngăduite luările de poziţie cu substrat istoric 
(bineînțeles, era vorba de istoria naţiunilor respective rescrisă 
în cheie comunistă), sau naționalist (în acest caz, pentru a 
amplifica tensiunile interetnice în spiritul bine cunoscutului 
principiu „dezbină şi stăpâneşte”). Trebuia însă respectată 
limita dincolo de care ar fi putut apărea unele revendicări 
teritoriale întemeiate. Chiar și după colapsul comunismului, în 
unele țări din sfera de influență moscovită directiva a fost 
aplicată în continuare. Spre exemplu, în România, după 
revoluţia din decembrie 1989, tendințele naţionaliste au 
răbufnit cu furie, dar nu s-a mers până la depunerea unor 
eforturi concrete, susținute, pentru reunificarea ţării cu 
teritoriile românești de dincolo de Prut. 

28. Trebuie acordată o mare atenție ca nu cumva să existe rețele 
de apă neracordate la rețeaua principală în cartierele în curs de 
reconstrucție sau nou construite. Canalizarea veche şi fântânile 
trebuie lichidate sistematic pe parcurs. 

Apa este esenţială pentru supraviețuirea omului. În cazul 
unor revolte foarte greu de contracarat, controlul asupra 
rețelelor de apă oferea posibilitatea declanșării unor acțiuni 
diversionist-teroriste cu efect catastrofal asupra insurgenților. 
Pentru reuşita totală a acestor acţiuni era necesar ca toate 


rețelele de apă se fie conectate la un sistem central, iar sursele 
independente să fie distruse. De fapt, metoda era cunoscută și 
aplicată, în diverse variante, de foarte mult timp. Spre 
exemplu, popoarele din vechime, în fuga lor din calea 
năvălirilor barbare, aveau întotdeauna grijă să otrăvească 
fântânile. De asemenea, existența sistemului unic de 
alimentare cu apă făcea posibilă şi aplicarea altor diversiuni, 
cum ar fi răspândirea zvonurilor privind otrăvirea apei 
potabile, ce amplificau starea de tensiune, de nesiguranţă, 
făcându-i vulnerabili pe cei vizaţi. În timpul revoluţiei din 
România au fost utilizate intens astfel de zvonuri. 

29. Reconstrucția obiectivelor industriale şi construcția celor noi 
se vor face având în vedere ca materialele reziduale să fie dirijate în 
depozitele de apă ce ar putea folosi drept rezerve de apă potabilă. 

Nu numai fântânile şi sistemele independente de alimentare 
cu apă trebuie distruse, ci şi orice altă rezervă potenţială de 
apă potabilă. În acest sens era impusă poluarea lacurilor, a 
râurilor, a pânzelor freatice etc. 

30. În oraşele reconstruite sau nou-construite nu se admit în 
locuințe spații excedentare, care ar putea folosi la adăpostirea pe o 
perioadă mai lungă a animalelor sau depozitarea rezervelor de 
alimente. 

Tot în eventualitatea apariției unor mişcări de rezistență sau 
a altor situaţii de criză, trebuie să fie reduse la maximum 
șansele de supraviețuire a celor care luptau împotriva 
sistemului. 

31. Întreprinderile proprietate personală şi industriaşii vor primi 
doar acele cantități de materii prime şi utilaje care să împiedice 
producția de calitate. Prețul acestor mărfuri să fie mai mare decât 
prețul produselor similare ale întreprinderilor de stat. 

In unele state socialiste au mai continuat, un timp, să existe 
și întreprinderi particulare. Dar ele au fost subminate, pentru a 
da faliment în cel mai scurt timp posibil. Asemenea cazuri 
erau apoi folosite de propaganda comunistă ca exemple „vii” 
ale superiorității sistemului de producţie socialist față de cel 
capitalist. 

32. Trebuie facilitată extinderea proprietății de stat la cel mai 


înalt grad în toate domeniile. Este admisă criticarea activității 
organelor administrative, însă nu se admite nicidecum scăderea 
numerică a personalului şi nici funcționarea lor normală. 

Controlul statului, respectiv al partidului unic, trebuia 
impus în absolut toate domeniile. Pentru a facilita acest lucru 
era necesară crearea unui uriaș sistem birocratic, în cotloanele 
căruia să se piardă orice revendicare rațională, orice inițiativă 
nedorită, orice manifestare de independență. Sistemul 
birocratic putea fi criticat, pentru a da nemulțumiţilor iluzia că 
îşi pot exprima liber părerile, dar nu trebuia împiedicat să 
funcţioneze. 

33. Trebuie să se aibă o mare grijă de toate proiectele de fabricație 
din industria minieră, respectiv din întreprinderile indicate în mod 
special. A se împiedica aprovizionarea bună a pieţei interne. 

„Pârghiile” economiei socialiste trebuie păstrate în mâinile 
celor de la Centru. Din nou, o atenţie specială este acordată 
industriei miniere, precum și celorlalte „sectoare prioritare”. În 
ce privește populaţia, aceasta trebuia menţinută la limita 
subzistenţei. Obţinerea unui strict necesar pentru viaţa de zi cu 
zi trebuia să devină preocuparea permanentă a fiecărui 
individ, pentru a nu mai avea timp să gândească. În același 
timp, se crea posibilitatea recompensării celor fideli cu 
permisiunea de a se aproviziona pe filiere preferenţiale. 

34. Trebuie acordată o atenție deosebită bisericilor. Activitatea 
cultural-educativă trebuie astfel dirijată ca să rezulte o antipatie 
generală împotriva acestora. E necesar să fie puse sub observație 
tipografiile bisericeşti, arhivele, conținutul predicilor, al cântecelor, 
al educației religioase, dar şi cel al ceremoniilor de înmormântare. 

Biserica putea oferi un refugiu, îl putea conecta pe individ 
la un alt sistem de valori, la o altă viziune asupra existenţei, îi 
putea da un sprijin pentru a rezista celor mai aspre încercări. 
Biserica trebuia anihilată, pentru ca singura „știință sacră” să 
rămână ideologia comunistă. 

35. Din şcolile elementare, de specialitate, dar mai ales din licee şi 
facultăți trebuie să fie înlăturați profesorii care se bucură de 
popularitate. Locurile lor vor fi ocupate de oameni numiți. Să se 
analizeze diferențele dintre materii, să fie redusă cantitatea de 


material documentar, iar la licee să se oprească predarea limbilor 
latină şi greacă veche, a filosofiei generale, a logicii şi geneticii. Cu 
ocazia predării istoriei nu trebuie amintit care dintre domnitori a 
servit sau a vrut să servească binele țării, ci trebuie arătată mişelia 
regilor şi lupta poporului asuprit. În şcolile de specialitate trebuie 
introdusă specializarea restrânsă. 

Profesorii care se bucură de popularitate sunt foarte greu de 
controlat. Atenţia deosebită ce li se acordă e motivată de faptul 
că, lucrând cu tinerii, le pot forma acestora concepții și 
atitudini ostile ideologiei comuniste. Mai mult, atitudinile 
deprinse la o vârstă fragedă au șanse considerabile să se 
păstreze toată viața. De aceea se impunea obligatoriu 
înlocuirea dascălilor populari cu politruci convinși. Materialul 
documentar folosit în procesul de învățământ trebuia să fie 
redus cât mai mult pentru a le transmite elevilor doar 
rudimente de cultură generală, rudimente permise de cenzura 
regimului. Adevărata învăţătură urma să fie cea din manualele 
de socialism științific, economie politică, precum și din toate 
celelalte manuale rescrise în cheia ideologiei comuniste. 
Studiul limbilor latină şi greacă veche trebuia interzis în licee 
pentru a nu le da posibilitatea elevilor să aibă acces direct la 
operele unor mari gânditori ai lumii. Filosofia generală era 
interzisă, singura filosofie „adevărată” fiind cea marxist- 
leninistă; individul nu trebuie să aibă vreun termen de 
comparaţie pentru a ajunge să-și pună întrebări periculoase. 
De asemenea, era interzis studiul logicii, pentru că ea i-ar fi 
putut face pe unii să aibă ideea de a judeca logic ideologia 
comunistă. Genetica, precum şi alte științe de avangardă, ar fi 
putut deschide noi orizonturi cognitive, din perspectiva cărora 
materialismul dialectic, darwinismul, ori socialismul științific 
ar fi părut desuete și chiar false. O atenţie specială se acorda 
rescrierii istoriei. În acest context, chiar dacă respectiva națiune 
ar fi avut înaintaşi de marcă, trebuia ca ei să fie minimalizați, 
pentru a permite ca inocularea urii față de sistemul monarhist 
şi capitalist să aibă eficiență maximă. În şcolile specializate era 
recomandată specializarea îngustă, menită să-l transforme pe 
om într-un robot foarte priceput în domeniul său de activitate, 


dar neputincios în rest. 

36. Trebuie să fie inițiată organizarea unor acțiuni cu caracter 
artistic sau sportiv care să sărbătorească lupta autohtonilor 
împotriva cotropitorilor (exclusiv rușii, îndeosebi nemții) şi care să 
popularizeze lupta pentru socialism. 

Din când în când, populaţia avea nevoie şi de o porţie de 
„circ”. Acesta însă trebuia să îndoctrineze cetățenii. Istoria era 
rescrisă, astfel încât orice sărbătoare naţională se transforma în 
prilej de glorificare a „luptei pentru socialism” și, eventual, a 
„mult iubiţilor” conducători. 

37. Pe plan local este interzisă apariția unor opere despre acei 
autohtoni care înainte de revoluție şi în perioada celui de-al doilea 
război mondial au trăit la noi. 

Iluzia independenţei față de Moscova a statelor-satelit 
trebuia păstrată pentru a nu zgândări în mod inutil orgoliul 
național al popoarelor vasale. Și se păstra şi secretul asupra 
trecutului acelor personalități autohtone (multe dintre ele în 
funcții importante, mergând până la cea supremă în stat şi 
partid, sau în rezerva de cadre), personalităţi care au fost 
pregătite din punct de vedere ideologic pe teritoriul Uniunii 
Sovietice, antrenate în spiritul unei fidelități absolute față de 
Kremlin. 

38. Dacă se constituie o organizație care ar sprijini alianța cu 
noi, dar totodată ar stărui asupra controlului activității economice a 
conducerii oficiale, imediat se va porni împotriva ei o campanie de 
acuzare a naționalismului şi şovinismului. Se va începe cu: 
profanarea monumentelor ce ne aparțin, distrugerea cimitirelor, 
difuzarea unor manifeste din care să rezulte ponegrirea națiunii şi a 
culturii noastre şi îndoiala față de înțelesul contractelor încheiate cu 
noi. În munca de propagandă trebuie implicați şi localnicii, 
folosindu-ne de ura care există împotriva acelor organizații. 

În statele socialiste puteau apărea diverse organizații având 
la bază ideologia comunistă, şi chiar declarativ filoruse. 
Întotdeauna însă exista pericolul ca declaraţiile de fidelitate 
față de Moscova să reprezinte doar o fațadă în spatele căreia 
aceste organizaţii să încerce promovarea independenței 
naționale, cel puţin din punct de vedere economic. A le 


interzice de-a dreptul era dificil, pentru că nu se puteau invoca 
în mod clar incompatibilități ideologice şi nici nu se dorea 
zgândărirea  orgoliului naţional al cetățenilor din ţara 
respectivă. De aceea se recomanda utilizarea unei diversiuni 
constând în acuzarea organizaţiei în cauză de naționalism și 
șovinism. În doctrina comunistă, naționalismul era definit 
drept o „armă politică a burgheziei, folosită în scopul ațâțării 
urii naționale, pentru a justifica asuprirea naţională, pentru a 
ascunde tendinţele sale expansioniste, pentru a împiedica 
unitatea de luptă a oamenilor muncii împotriva exploatării”. 
Naționalismul era în totală opoziţie cu „internaţionalismul 
proletar”. La rândul său, şovinismul se definea ca „atitudine 
politică anacronică și retrogradă”. Dar aceste „păcate 
ideologice” puse în seama organizaţiei vizate ar fi trebuit 
susținute de fapte reprobabile pe măsură. De aceea se trecea la 
înscenarea unor fapte de o extremă gravitate precum 
profanarea de monumente, răspândirea de manifeste ostile 
Uniunii Sovietice şi „prieteniei” dintre ţara respectivă şi 
marele vecin de la Răsărit ș.a.m.d. În același timp, oricând 
puteau fi găsiţi localnicii care să poată fi folosiți drept cozi de 
topor, în scopul provocării unei aversiuni totale a populaţiei 
față de organizaţia vizată. Motivele anihilării fiind astfel 
create, lovitura finală devenea extrem de simplă. 

39. Se va avea grijă de construcția şi reconstrucția şoselelor, a 
podurilor, a drumurilor şi rețelelor de legătură, astfel ca în cazul în 
care este nevoie de o intervenție armată, locul rezistenței sau al 
concentrării forțelor reacționare să fie accesibil din toate părțile. 

Uluitoarea viteză cu care trupele sovietice au intervenit în 
Cehoslovacia anului 1968 reprezintă o confirmare elocventă 
pentru importanţa acestei instrucțiuni. 

40. Atenţie ca reprezentanții opoziției politice să fie închişi. Să se 
prelucreze acei opozanți care se bucură de stima populației, înainte 
ca ei să se întipărească în conştiinţa maselor, trebuie lichidați prin 
așa-numite „întâmplări neprevăzute” sau închişi sub acuzație de 
crimă de drept comun. 

Reprezentanţii opoziţiei politice nu puteau rămâne în 
libertate pentru că foarte ușor ar fi putut deveni nuclee de 


cristalizare a unor noi mișcări de rezistență anticomunistă. În 
același timp trebuia evitată cu foarte mare grijă martirizarea 
lor, pentru a nu rămâne în conștiința contemporanilor şi a 
generaţiilor viitoare drept exemple de verticalitate morală. 
Deoarece păstrarea unui secret absolut asupra sorții lor era 
imposibilă, se impunea demolarea imaginii pe care o aveau în 
ochii populaţiei. În acest scop, erau acuzați şi condamnaţi 
pentru delicte de drept comun. În alte cazuri se răspândeau 
zvonuri şi chiar „dovezi” despre colaborarea lor cu diverse 
forțe antinaționale sau chiar, mai târziu, cu serviciile de 
securitate. lar atunci când se considera că înscenările ar fi luat 
prea mult timp, erau lichidaţi pur şi simplu prin „întâmplări 
neprevăzute”. 

41. Trebuie împiedicată reabilitarea celor condamnați în procese 
politice. lar dacă devine inevitabilă, se admite doar cu condiția ca 
acest caz să fie considerat o greşeală judecătorească: nu va avea loc 
reluarea procesului, respectiv pricinuitorii judecății greşite nu vor fi 
convocați. 

Sistemul comunist era „perfect”. În „cea mai bună dintre 
lumi”, justiția nu putea greşi, mai ales din punct de vedere 
ideologic. Dacă totuși se iveau cazuri în care reabilitarea unor 
condamnați în procese politice devenea inevitabilă, „greșeala” 
trebuia atribuită unor oameni, nu sistemului în sine. Tot 
pentru a nu se ajunge la punerea în discuţie a sistemului era 
interzisă cu desăvârşire reluarea procesului. Pricinuitorii erorii 
judiciare erau și ei învăluiţi în uitare, pentru a nu atrage prea 
mult atenţia opiniei publice asupra dedesubturilor procesului 
şi implicit a sistemului. 

42. Acei conducători numiți de către partid, care prin activitatea 
lor au produs pierderi sau au trezit nemulțumirea angajaților, să nu 
fie chemaţi în judecată. În cazuri drastice se recheamă din funcție, 
fiind numiţi în poziții similare sau superioare. La sfârşit vor fi puşi 
în funcții de conducere şi ținuți în evidenţă ca şi cadre de rezervă 
pentru perioada schimbărilor ulterioare. 

Incompetenţii promovați în funcţii superioare, care au 
produs pierderi substanţiale sau au creat tensiuni nedorite în 
rândul subalternilor, nu erau învinuiți, nici trimişi în judecată, 


pentru că asemenea acțiuni ar fi atras atenţia asupra întregului 
sistem de promovare a cadrelor și, în ultimă instanţă, ar fi 
erodat credibilitatea regimului. Dacă situația devenea 
intolerabilă, erau revocaţi din funcţii şi trecuţi în posturi 
echivalente sau chiar superioare ierarhic, pentru a demonstra 
populaţiei că liderii nu au greşit atunci când i-au învestit în 
respectivele funcţii, ci de vină au fost unele situaţii obiective, 
cărora nimeni nu le-ar fi făcut faţă mai bine în acele momente. 
Chiar dacă motivaţia părea confuză şi contradictorie, ea era 
utilizată ca atare și pentru a induce în conștiința publică ideea 
că existau „raţiuni superioare”, de neînțeles pentru omul 
obișnuit, care au motivat schimbarea din funcţie a 
respectivilor. În continuare incompetenţii erau menţinuţi în 
posturi-cheie sau ca rezerve pentru procesul de „rotaţie a 
cadrelor”, deoarece erau total dependenţi de directivele de la 
Centru și, astfel, extrem de ușor de controlat. În plus, dosarele 
penale ce li se puteau întocmi în orice moment puteau fi 
utilizate cu eficiență garantată ca instrument de şantaj, dacă 
respectivii ar fi dat cel mai timid semn de nesupunere. 
Procedeul a continuat să fie folosit şi după colapsul 
comunismului, în unele țări est-europene. Spre exemplu, în 
România din timpul regimului Iliescu sunt nenumărate 
exemple de miniştri sau de înalți funcţionari de stat care, după 
compromiterea definitivă în anumite funcții, au fost „rotiți” în 
altele similare sau au fost numiţi consilieri prezidenţiali, în loc 
de a fi deferiți justiţiei, pentru a nu se da o confirmare oficială 
a greşelilor grave comise de conducerea de la Bucureşti. 

43. Se aduc la cunoştinţă publicului procesele acelor persoane cu 
poziție de conducere (în primul rând din cadrul armatei, 
ministerelor, serviciilor importante, cadrelor didactice) care sunt 
învinuite de atitudine împotriva poporului, a socialismului, a 
industrializării. E o acțiune ce atrage atenția maselor populare. 

Sistemul comunist nu putea fi acuzat vreodată de greșeli. 
Mai ales din punct de vedere ideologic. Pentru a accentua 
această percepţie în ochii opiniei publice, trebuia să se 
dovedească intransigent, îndeosebi cu cei care deviau de la 
linia politică impusă de la Centru, în timp ce se aflau în poziţii 


de conducere. Debarasarea de astfel de opozanți politici 
periculoși trebuia mediatizată la maximum, pentru a 
demonstra populaţiei că liderii comuniști nu fac niciun fel de 
discriminare şi îi pedepsesc drastic pe cei cu atitudini 
„duşmănoase” la adresa poporului sau a socialismului. Totuși 
procesele politice de răsunet s-au împuţinat cu timpul, pentru 
că politica şantajării „vinovaţilor” cu „petele” de la dosar s-a 
dovedit mult mai eficientă. 

44. Cei care lucrează în diferite funcții trebuie să fie schimbaţi şi 
înlocuiți cu muncitori cu cea mai slabă pregătire profesională, chiar 
necalificaţi. 

Cei competenți erau foarte greu de manipulat. De aceea ei 
nu erau de dorit în funcții de conducere. In posturile-cheie 
trebuia sa fie numiţi doar cei total incompetenţi, deoarece 
aceştia, pentru a-şi păstra noile privilegii, deveneau fideli total 
conducerii de la Centru şi îndeplineau cu strictețe numai 
directivele venite de sus. 

45. Trebuie ca la facultăți să ajungă cu prioritate cei care provin 
din cele mai joase categorii sociale, cei care nu sunt interesați să se 
perfecționeze la nivel înalt, ci doar să obțină o diplomă. 

Pentru ideologii totalitarismului, marile personalităţi ale 
culturii reprezentau cea mai mare amenințare. Asemenea 
personalități puteau desființa foarte ușor, cu argumente clare, 
rudimentara ideologie comunistă, puteau aduna în jurul lor 
alți oameni de valoare, puteau forma grupuri de rezistență 
tacită, dar extrem de eficientă în privința impactului asupra 
unei populaţii nemulțumite, erau greu de contracarat sau de 
aruncat în pușcării datorită renumelui lor internațional. Din 
aceste motive trebuia ca ei să fie anihilaţi în timp, prin izolare, 
prin umilire, prin înlocuirea cu noi „personalități”, selectate 
dintre parveniţii cu „origine socială sănătoasă”, interesaţi 
numai de avansarea în ierarhia socială, științifică sau culturală, 
doar pe baza unei diplome şi a relațiilor cu persoane influente 
din partid. În timp, strategia a avut sorți de izbândă, astfel că 
la prăbușirea regimurilor comuniste din estul şi centrul 
Europei, mare parte din „elita” culturală ori ştiinţifică a 
respectivelor state era alcătuită din indivizi mediocri. Din 


păcate, aceştia s-au erijat imediat în reprezentanţi „autentici” 
ai intelectualităţii și au invadat noua scenă politică, în timp ce 
adevăratele valori, decimate în timpul regimului comunist, au 
continuat să trăiască şi să creeze în izolare şi cvasianonimat, 
scârbite de noua mascaradă a democraţiilor de operetă. 


În încheierea acestui capitol, cred că ar fi interesant pentru 
cititor să încerce identificarea cât mai multor exemple de 
aplicare a acestor instrucțiuni în România. Atât înainte de 
revoluţia din decembrie 1989, cât şi după... 


Controlul total asupra individului 


Controlul total asupra individului înseamnă controlul total 
asupra modului său de gândire, asupra comportamentului său şi 
asupra sentimentelor sale. Sistemele totalitare ce urmăresc 
supunerea necondiționată a oamenilor se concentrează spre 
crearea acelui tip de cetățean incapabil să ia decizii de unul 
singur. 

In consecință esența controlului total asupra individului 
este reprezentată de anihilarea sentimentului de independență 
a acestuia, sentiment ce l-ar putea determina să gândească, să- 
şi creeze propriul său sistem de valori și să ia decizii de unul 
singur. Pentru a pune sub control total mintea oamenilor, 
trebuie ca ei să fie cufundaţi în anonimatul maselor de 
manevră, să fie permanent dependenţi de sistemul de gândire 
al grupului din care fac parte şi să se supună necondiționat, 
instinctiv, autorităţilor. 

Pentru a înţelege mai bine ce înseamnă controlul asupra 
minții umane şi cum se obține, practic, reformarea gândirii 
indivizilor, este necesară, de la bun început, sublinierea 
diferențelor existente între această reformă a gândirii şi spălarea 
creierului sau manipularea prin hipnoză. 

Spălarea creierului, metodă căreia îi va fi dedicat un capitol 
special al acestui volum, are efecte remarcabile în ceea ce 
priveşte determinarea individului de a se supune din reflex 
ordinelor sau de a-și trăda semenii ori propria sa țară. Tehnica 
a ieșit în evidenţă în timpul războiului din Coreea. Prizonierii 
americani erau supuși unui tratament intensiv de manipulare 
a gândirii, în urma căruia ajungeau să servească propaganda 
procoreeană, împotriva intereselor Statelor Unite. Şi totuși 
efectele spălării creierului depindeau de conjunctura în care se 


afla prizonierul. Scăpat de sub influența „educatorilor” săi, 
eliberat de spaimă, individul era capabil, în majoritatea 
cazurilor, să revină la vechiul său mod de gândire. 

Hipnotismul, la rândul lui, constă în desprinderea 
individului din starea de conștiență normală, în timpul căreia 
atenţia îi este concentrată către exterior prin intermediul celor 
cinci simţuri, pentru a-l plasa într-o stare de transă: legăturile 
cu exteriorul îi sunt estompate sau chiar retezate, iar atenţia îi 
este focalizată către interior, către sine. Evident, există mai 
multe feluri de transe, mergând de la cele de simplă reverie, 
când subiectul are semnale slabe de la lumea exterioară, până 
la cele puternice, când se supune total ordinelor 
hipnotizatorului, ajungând chiar la performanţe incredibile. În 
foarte multe secte, ritualurile specifice sunt menite să inducă 
adepților o stare de transă, în urma căreia predicatorii îi fac să 
se comporte irațional sau să comită acte pe care, în mod 
normal, le-ar fi respins. 

Comparativ cu spălarea creierului sau cu manipularea prin 
hipnoză, reformarea gândirii este un proces mult mai subtil și 
mai sofisticat. În sistemele totalitare, în special în cele evoluate, 
abuzul fizic sau psihic este foarte puțin sau chiar deloc 
perceptibil. Artizanii manipulării încearcă să creeze o imagine 
agreabilă a liderului în rândul maselor. În acest fel, rezistența 
psihică a individului este mult diminuată şi el poate fi 
influențat mult mai uşor. Fără să vrea, el va coopera astfel cu 
manipulatorii săi, oferindu-le de multe ori informaţii despre 
sine, informații care mai apoi, fără ştirea sa, vor fi folosite chiar 
împotriva lui. Treptat subiectul se va integra maselor și va 
răspunde perfect la ceea ce este „programat” să răspundă. 


Experienţa celui de-al doilea război mondial, în timpul 
căruia mii de oameni obișnuiți au fost determinaţi să participe 
la exterminarea, în lagărele de concentrare, a milioane de alți 
oameni obișnuiți, a relevat încă o dată, cu acuitate, necesitatea 
studierii mecanismelor de manipulare atât la nivel individual, 
cât şi la nivelul unor largi grupuri de oameni. Rezultatele 
acestor studii au arătat că procesul de influențare are trei 


componente principale: modificarea comportamentului, integrarea 
în grup şi inducerea sentimentului de supunere necondiționată față 
de autorități. 

Experimentele desfăşurate de cercetătorii în domeniul 
psihologiei sociale au demonstrat că, în majoritatea cazurilor, 
atunci când individul caută să răspundă unei anumite situații 
sociale, el reacționează din reflex, conform informației 
acumulate în  subconştientul său. Acţionând asupra 
subconștientului,  artizanii manipulării obțin aproape 
întotdeauna reacțiile dorite din partea subiecților, fără ca 
aceştia să îşi dea seama că sunt influenţaţi. 

Pentru a înțelege mai bine cele trei componente ale 
procesului de influențare este necesară prezentarea câtorva 
experimente foarte simple, însă deosebit de relevante. 

În studierea tehnicilor de modificare subtilă a 
comportamentului, fără ca subiectul manipulat să-și dea seama, 
un grup de cercetători i-a instruit pe studenţii unei clase de 
psihologie să experimenteze metoda pe propriul lor profesor. 
Astfel, în timp ce profesorul îşi ţinea cursul mișcându-se spre 
partea stângă a încăperii, trebuia ca studenții să zâmbească şi 
să pară mult mai atenți la spusele lui. În momentul în care 
profesorul se deplasa către partea dreaptă a clasei, studenții 
păreau plictisiţi, iritați, neatenţi. După mai multe cursuri, 
profesorul a început să prefere doar partea stângă a încăperii 
pentru a-și ține prelegerile, iar câteva zile mai târziu s-a 
obișnuit să vorbească sprijinit lejer de peretele din stânga 
clasei. 

Dar lucrurile nu s-au oprit aici. Chiar şi după ce studenții 
au revenit la comportamentul absolut normal, profesorul a 
continuat să-și ţină cursurile în apropierea peretelui din 
stânga. Întrebat de cercetători asupra comportamentului său, a 
reacționat oarecum cu iritare, susținând că așa preda el 
dintotdeauna, că acela era stilul său personal, că nu i se părea 
deloc ciudat să se sprijine de peretele din stânga clasei. În mod 
clar el nu conştientiza faptul că fusese influenţat de „jocul” 
studenţilor săi. 

Exact ca în experimentul descris mai sus, nenumărate 


caracteristici comportamentale îi sunt induse individului în 
urma presiunii exercitate permanent asupra sa de cei din jur, 
de tradiţii, obiceiuri, rutine. 

În acest mod se ajunge la cea de-a doua caracteristică, cea a 
integrării totale a individului în grupul din care face parte. Un alt 
experiment faimos, inițiat de doctorul Solomon Asch, a 
demonstrat că marea majoritate a indivizilor ajung să se 
îndoiască de propriile lor cunoştinţe atunci când sunt puşi 
într-o situație socială în cadrul căreia componenții grupului 
care se bucură de cel mai mare respect dau răspunsuri greşite 
la întrebări simple. O variantă a acestui experiment s-a 
desfăşurat într-o şcoală cu elevi foarte buni, care au fost puși 
în rând, în faţa unui examinator sever. Acesta i-a întrebat care 
este formula apei. Elevii au răspuns relaxaţi, unul după altul: 
H»0. Examinatorul a zâmbit oarecum dispreţuitor, apoi a 
reluat cu severitate întrebarea: încă o dată: care este formula 
chimică a apei? Puşi să răspundă pe rând, elevii au rămas 
dezorientați, unii au tăcut încurcați, alții au răspuns că nu știu. 
Nimeni nu a reluat răspunsul corect! 

Un alt exemplu care demonstrează cât de puternică, dar și 
subtilă, este influenţa regulilor grupului asupra individului îl 
reprezintă unul dintre episoadele îndrăgitului serial de 
televiziune Camera ascunsă. Organizatorii au trimis un grup de 
câțiva cetățeni să intre în liftul unei instituții şi să-l ocupe în 
așa fel încât să nu mai fie loc înăuntru decât pentru o singură 
persoană, apoi să stea cu spatele la ușă pe tot timpul deplasării 
ascensorului. După terminarea aranjamentului, camera 
ascunsă a înregistrat comportamentul indivizilor inocenți, care 
intrau în lift, alături de grupul manipulatorilor. 

La început, fiecare „victimă” era vizibil surprinsă de 
comportamentul neobișnuit al celor dinăuntru, manifesta o 
stare accentuată de disconfort, se agita, încerca să rămână, 
totuşi, cu faţa la ușă, apoi se întorcea într-o parte, tot mai mult, 
iar la destinaţie era aproape întotdeauna cu spatele la uşă, la 
fel cu toţi ceilalţi. Într-un singur caz, un tânăr s-a agitat 
permanent, dar a rezistat eroic tentaţiei de a se supune regulii 
de grup. După ce a ieşit din ascensor, starea de tensiune îi era 


atât de mare, încât a simţit nevoia să-și aprindă imediat o 
țigară. 

În privinţa supunerii faţă de autorități, cele mai elocvente 
sunt experimentele lui Stanley Milgram, ce au fost descrise pe 
larg în capitolul dedicat clasificării manipulărilor. Ca o 
concluzie importantă a studiilor sale, nu trebuie uitat că 
Milgram scria: Esenţa supunerii constă în faptul că o persoană 
ajunge să se considere pe sine însăşi ca fiind un instrument al 
îndeplinirii dorințelor şi ordinelor unei alte persoane şi, ca urmare, 
nu se mai consideră responsabilă pentru propriile sale acțiuni. 

În capitolul dedicat sistemelor totalitare au fost descrise pe 
larg cele opt căi majore de manipulare a individului și, în 
ultimă instanţă, a maselor, pentru obținerea unui control total 
asupra acestora. Cele opt tehnici urmăresc declanșarea și 
amplificarea procesului de influențare, cu cele trei scopuri 
principale ale acestuia, deja descrise anterior: modificarea 
comportamentului, integrarea individului în grup (cufundarea 
în anonimat) şi supunerea necondiționată față de autorități. 

Efectele acestui proces de influențare se concretizează, 
treptat, în supunerea totală a individului, deoarece 
manipulatorii ajung în cele din urmă să-i controleze şi 
comportamentul, şi gândirea, şi sentimentele. 


Înainte de analizarea celor trei componente ale recreării 
complete a individului: controlul comportamentului, controlul 
gândirii şi controlul sentimentelor, este necesară introducerea 
unui nou concept, anume disonanța cognitivă. 

În 1957, Leon Festinger a făcut cunoscute rezultatele unor 
studii ale sale bazate pe conflictul interior ce apare atunci când 
un raționament, o trăire sau un act de comportament vine în 
contradicţie cu celelalte două. Identitatea unui individ este 
alcătuită din împletirea armonioasă a gândirii, sentimentelor și 
acţiunilor sale. Individul poate suporta numai discrepanţele 
minore între cele trei componente ale identităţii lui. Atunci 
când apare o discrepanță majoră, omul are o senzaţie foarte 
puternică de disconfort, care reprezintă disonanța cognitivă. 

Întotdeauna când omului îi este foame, încearcă să 


mănânce, întotdeauna când îi este sete, încearcă să bea. La fel, 
întotdeauna când resimte disconfortul psihic, încearcă să-l 
reducă sau chiar să-l anihileze. Cum? Festinger oferă un 
exemplu general în concluziile studiului său: Dacă unei 
persoane i se modifică actele comportamentale, atunci gândirea şi 
sentimentele sale se vor modifica în sensul minimalizării disonanței. 

Altfel spus, întotdeauna când unui individ îi este indusă 
schimbarea uneia dintre cele trei componente ale identității 
sale (gândire, comportament, sentimente), el şi le va modifica 
instinctiv pe celelalte două, pentru a nu mai avea senzaţia 
acută de disconfort psihic. 

Să dăm câteva exemple simple pentru a înţelege cât mai 
exact implacabilul mecanism declanșat de disonanţa cognitivă. 
Să presupunem că un individ are obiceiul fumatului. În urma 
citirii avertismentelor privind nocivitatea viciului său, privind 
rata înaltă de cancer pulmonar în rândul fumătorilor, între 
obiceiul (comportamentul) său şi rațiune apare un conflict. 
Pentru a elimina acest conflict, individul are două variante: ori 
renunță la viciu, ori își adaptează gândirea acestui 
comportament, în sensul găsirii unor justificări. Optând pentru 
cea de-a doua variantă, fumătorul înveterat va ajunge să-și 
spună că, de fapt, statisticile privind cancerul nu sunt 
concludente, sau că va fi ferit de pericol dacă va fuma numai 
țigări cu filtru, ori va găsi exemple justificative de genul: Uite la 
nea Ilie, are nouăzeci de ani, fumează câte un pachet pe zi de la 
doi'şpe ani şi n-are nici pe naiba... Dacă adaptarea gândirii este 
insuficientă, fumătorul îşi va adapta şi sentimentele, ajungând 
să fie convins că o țigară îi produce atât de multă plăcere, încât 
merită să-și sacrifice câteva minute din viață pentru ea. Pentru 
nefumători asemenea justificări par stupide. Însă pentru 
fumători ele devin convingeri de nezdruncinat. Și tocmai pe 
crearea unor asemenea convingeri se bazează strategia 
publicitară a marilor companii producătoare de ţigări. 

Pe același fenomen al disonanţei cognitive se bazează și 
dezumanizarea victimelor, în urma căreia oamenii obișnuiți sunt 
transformați în ucigași cu sânge rece, proces descris într-un 
capitol anterior. Soldaţii, altminteri indivizi normali, sunt 


antrenați să lupte şi să ucidă inamicul. De multe ori se ajunge 
chiar la masacrarea unor fiinţe nevinovate: femei, bătrâni, 
copii. În urma unor asemenea acte de cruzime, soldatul 
resimte un acut disconfort psihic, concretizat prin apariția 
remuşcărilor. Pentru a scăpa de remușcări, pentru a-şi aduce 
în consonanţă acțiunile cu sentimentele și raţiunea, soldatul 
ajunge să creadă sincer în propaganda desfășurată de 
conducătorii săi. El consideră că dușmanii nu sunt oameni ca 
și el, ci figuri odioase a căror viață nu are niciun fel de valoare. 
În consecință astfel de raționamente îl absolvă de vină, iar 
sentimentele se conformează și ele rațiunii, în sensul că 
remuşcările fac loc dispreţului și urii față de inamic, ba mai 
mult, satisfacţiei că dușmanii au fost eliminați. 

Revenind la exemple mai simple, trebuie menţionat şi 
comportamentul cumpărătorului obișnuit. Să presupunem că 
cineva colindă magazinele specializate pentru a-și găsi o 
maşină pe placul său. În cele din urmă se decide și cumpără 
un anumit model. După efectuarea plăţii, în subconștientul 
individului apare o contradicţie între actul de cumpărare pe 
care tocmai l-a efectuat și gândul că poate ar fi găsit ceva mai 
bun ori sentimentul că alte modele ar fi totuşi mai frumoase. În 
timp, pentru a reduce disonanţa, va ajunge să creadă că 
maşina pe care a cumpărat-o este cea mai frumoasă și cea mai 
performantă. Chiar dacă un cunoscut ar încerca să-i 
demonstreze că alegerea sa a fost greşită, noul posesor de 
autoturism nu-l va asculta sau va căuta imediat argumente 
prin care să-i demonstreze că modelul cumpărat de el este cel 
mai bun. Dacă argumentele nu stau în picioare, el va pune 
intervenţia cunoscutului pe seama invidiei. 

Este interesant şi modul în care au reușit să se impună, pe 
pieţele occidentale, alimentele cu conţinut scăzut de grăsimi, 
fără colesterol etc., deşi gustul lor este diferit de cel al 
alimentelor tradiționale. În acest caz, propaganda 
producătorilor a acționat asupra rațiunii consumatorilor, 
convingându-i că asemenea alimente sunt cele mai sănătoase. 
Comportamentul a urmat rațiunea, în sensul că oamenii au 
început să cumpere numai astfel de produse. Mai rămâneau 


simțămintele. Pentru cei neobișnuiţi, gustul noilor alimente 
părea fad. Treptat însă, gustul s-a adaptat, conformându-se 
rațiunii şi comportamentului. După câteva luni, consumatorii 
chiar nu mai suportă gustul bucatelor tradiționale, care li se 
par infernal de grase, spre exemplu. 

În concluzie trebuie subliniat încă o dată faptul că, datorită 
fenomenului de disonanță cognitivă, obţinerea controlului 
total asupra individului nu este neapărat condiționată de 
exercitarea presiunilor, cu aceeași intensitate, și asupra 
gândirii individului, și asupra sentimentelor lui, și asupra 
comportamentului său. În funcţie de scopul urmărit, 
manipulatorii pot acționa, în principal, numai asupra uneia 
dintre cele trei componente ale identităţii individului, celelalte 
două modificându-se de la sine în funcție de cea deja 
schimbată. Cu alte cuvinte, artizanii manipulării provoacă în 
mod deliberat disonanţe cognitive, pentru a face mult mai 
eficient și mai rapid procesul de influențare. 

Având în vedere importanţa fenomenului de disonanţă, să 
analizăm pe rând cei trei piloni pe care se bazează controlul 
total asupra individului: controlul comportamentului, controlul 
gândirii şi controlul emoțiilor. 


Controlul comportamentului este determinat de controlul 
realităţii fizice în care trăieşte individul. În această idee, 
artizanii manipulării au în vedere tipul de locuință a 
individului, felul în care acesta se îmbracă, numărul mediu al 
orelor de somn, alimentaţia, felul muncii pe care o prestează, 
ritualurile și obiceiurile sale şi, în general, toate acţiunile lui. 

Primul pas îl constituie instituirea unui program zilnic 
foarte strict, valabil pentru toți membrii grupului social 
(cetățeni obișnuiți din societăţile guvernate de ideologii 
totalitare, membri ai unor secte, indivizi aflați în captivitate 
etc.). În fiecare zi, un important interval de timp este dedicat 
activităților de îndoctrinare şi îndeplinirii unor ritualuri. În 
același timp fiecărui individ i se dau sarcini specifice, a căror 
rezolvare îi ocupă cea mai mare parte a timpului. În societățile 
totalitare şi în cadrul sectelor distructive, omul are întotdeauna 


ceva de făcut. El nu se poate substitui regulilor deoarece ştie că 
este pasibil de pedeapsă. 

În unele sisteme sociale ca și în sectele extremiste, indivizii 
sunt aduși până în faza unei dependențe totale față de lideri. 
Ei trebuie să ceară permisiunea pentru absolut orice. Trebuie 
să ceară bani pentru autobuz, pentru haine, pentru a putea da 
un telefon unor rude sau cunoștințe, pentru a se duce la doctor 
ș.a.m.d. Fiecare oră din viață este destinată pentru ceva 
anume, conform indicaţiilor liderilor sau cu aprobarea 
acestora. Pentru a fi exclusă orice manifestare de 
insubordonare, indivizii sunt aduși în starea de dependenţă 
financiară totală față de liderul de grup sau față de sistem. 
Nesupunându-se ordinelor şi regulamentelor, ei nu mai au 
şanse de supravieţuire fizică. 

În Albania lui Enver Hogea, spre exemplu, oamenii 
ajunseseră la o dependenţă totală față de conducătorii 
regimului. Pentru a avea dreptul să primească un aparat de 
radio, trebuia să se înscrie pe liste la serviciu și să dovedească 
un comportament „exemplar” în muncă și viață. După ani 
întregi de demonstrare a loialității față de regim puteau primi 
chiar și aprobarea de a-și cumpăra o bicicletă sau, culmea 
luxului, un televizor. Locuitorii obișnuiți ai blocurilor din 
Tirana nu aveau încălzire, nici bucătării în apartamente. 
Existau bucătării comune, pe stradă, iar femeile erau obligate 
să meargă acolo pentru a găti. În Albania nu existau 
autoturisme, decât în posesia unor membri ai ambasadelor sau 
a unor lideri comuniști. În rest nimeni nu avea acces la așa 
ceva. Singurele mijloace de transport în comun erau 
autobuzele. Nu trebuia ca oamenii să fie lăsaţi să simtă că le 
aparţine ceva numai lor, indiferent că era vorba de un 
autoturism sau de liniştea unui cămin. Ei puteau doar să 
primească recompense pentru comportament loial. Casele de 
odihnă existente la sfârșitul celui de-al doilea război mondial 
pe superbul litoral al Adriaticii au fost închise şi lăsate în 
paragină. A merge în concediu la mare era considerat un 
obicei „mic-burghez”, ce trebuia eradicat. În locul acestor 
perioade de relaxare, oamenilor li se oferea ceva mult mai 


„util”. Datoria de onoare a fiecăruia era să-şi apere țara de 
iminenta invazie a cotropitorilor imperialiști. Intr-un timp 
record, întreg teritoriul ţării a fost împânzit cu cazemate. 
Cupolele de ciment au fost amplasate în sate, la intersecția 
drumurilor, în vii, în livezi, în lanuri, pe plaja de la malul 
mării, în munţi, absolut peste tot. Cazematele erau astfel 
orientate pentru a primi atacurile venite din vest, în special din 
Italia. Nu era zi în care fiecare cetățean al ţării să nu vadă 
cazematele și să nu simtă, instinctiv, pericolul. lar dacă se 
întâmpla totuși să-i mai rămână și ceva timp liber, era 
preocupat să și-l ocupe în întregime cu căutarea unei 
îmbucături mai bune sau cu procurarea câtorva lemne cu care 
să facă focul într-o sobă specială, două ore pe săptămână, 
pentru a-și îmbăia copilul. 

Pe lângă controlul strict exercitat asupra fiecărei ore din 
viață, o altă metodă de determinare a comportamentului este 
impunerea unor reguli care să-l determine pe individ să se 
integreze grupului, să nu aibă senzaţia unei identități proprii, 
ce l-ar putea duce spre exprimarea unor opinii personale. În 
sistemele totalitare, dar mai ales în sectele distructive, oamenii 
sunt puși să mănânce împreună, să lucreze împreună, să aibă 
cât mai multe întâlniri în grup şi chiar să doarmă în mari 
dormitoare comune. Individualismul este descurajat prin orice 
mijloace. Mai mult, individul trebuie înregimentat într-o 
organizație anume, oricare ar fi ea, pentru a se supune unor 
regulamente abuzive şi a se integra unei ierarhii suplimentare. 

În România lui Ceaușescu, conform experienţei nord- 
coreene, s-a încercat crearea „omului nou”, cu un 
comportament total nou, prin plasarea lui într-un cadru 
complet nou. Marile monumente istorice ale ţării au fost lăsate 
în paragină, pentru că trecutul trebuia rescris. Tradițiile și 
obiceiurile românești au fost ignorate și chiar interzise. Un 
fabulos tezaur spiritual, cel al mitologiei naţionale, a fost 
cenzurat total, deoarece nu avea nicio legătură cu noua 
doctrină comunistă. Nici măcar locuințele nu au scăpat 
tăvălugului demolator. Nenumărate clădiri din centrele 
tuturor orașelor țării au fost rase de pe suprafața pământului 


pentru a face loc arhitecturii „de tip nou”, concretizate în aşa- 
numitele „centre civice”, toate trase parcă la indigo, pentru a 
nu individualiza în vreun fel orașul sau regiunea respectivă. În 
fiecare cartier al Bucureştiului a început construirea unor mari 
complexe alimentare, despre care a prins să se insinueze tot 
mai mult zvonul că urmau a fi transformate în uriașe cantine 
publice. La ţară, teroarea a fost şi mai mare. Sute de sate au 
fost distruse sau rase de pe fața pământului în intenţia de a 
desființa gospodăria țărănească, aşa neajutorată cum era ea, 
pentru că reprezenta o sursă de inducere a simțului de 
proprietate privată, care, la rândul său, îi conferea omului o 
anume individualitate. În locul caselor au fost ridicate blocuri, 
în încercarea de a le impune țăranilor un nou mod de viaţă, 
bazat pe traiul în comun, anost, fără posibilitatea vreunei 
inițiative. De asemenea, în orașe oamenii au fost înghesuiți în 
blocuri-tip, fără personalitate, fără niciun detaliu arhitectonic 
distinctiv, care să le inoculeze tocmai acest sentiment de 
cufundare în anonimat, și implicit comportamentul respectiv. 
Toate oraşele din ţările foste comuniste au același aspect: 
sufocate de blocuri uriașe, identice, în culori șterse. Omului îi 
era impusă prin orice mijloace pierderea identității. 

Controlul comportamentului se creează din fragedă 
pruncie, prin înregimentarea în tot felul de organizaţii bazate 
pe o ierarhie bine stabilită, cu un statut rigid, cu obligaţia de a 
purta un anumit gen de uniforme, aceleaşi pentru toți. În 
România regimului comunist a fost înființată organizația 
națională a  „Șoimilor patriei”, în cadrul căreia 
comportamentul copiilor era controlat încă din faza preșcolară. 
Urmau apoi organizația de pionieri, UTC-ul, sindicatul, 
organizaţia de partid ş.amd. Întreaga populaţie trebuia 
cuprinsă în una sau mai multe forme de organizare, cu reguli 
stricte, eventual cu uniforme specifice, care să creeze 
sentimentul supunerii față de autorităţi, orice reprezentare ar 
fi avut acestea. Inducerea supunerii determina implicit şi un 
anume model de comportament. Omul nu trebuia să aibă timp 
de reflecţie pentru a ajunge la vreo opinie proprie sau la 
manifestări personale. Permanent, individul era ocupat să 


participe la acţiunile organizaţiei, să se zbată pentru obţinerea 
unor mici recompense, în majoritatea cazurilor „titluri de 
merit” ce nu aveau nicio componentă materială, să se 
comporte „exemplar” pentru a accede la trepte superioare ale 
ierarhiei grupului. Într-un asemenea mediu, guvernat de 
reguli nenumărate, orice act comportamental putea fi 
interpretat într-un anume fel, atrăgând după sine recompense 
sau pedepse. Individul era menţinut permanent într-o balanţă 
asupra căreia își concentra întreaga atenție. Acţionând în 
sensul dorit de autorităţi, el era recompensat, lăudat şi, uneori, 
promovat; acționând în sens nedorit, el era expus oprobriului 
public, criticat, retrogradat, supus unor munci umilitoare. 

Viaţa în cadrul unui asemenea sistem, fără alternativă, fără 
derogări de la reguli (în cazul majorităţii cetățenilor obişnuiţi), 
îl aduce pe individ în situaţia de a crede sincer că 
recompensele pe care le obţine în cazul comportamentului 
„corect” sunt absolut fireşti. De asemenea el crede sincer că 
atunci când este pedepsit pentru acte „incorecte”, chiar merită 
pedeapsa. Astfel impunerea unui anume gen de 
comportament atrage după sine, în timp, modificarea gândirii 
individului şi chiar a sentimentelor acestuia. 

Obţinerea controlului total asupra individului prin 
determinarea modului său de comportament impune crearea 
unui întreg sistem de ritualuri şi obişnuințe menite să asigure 
coeziunea grupului, să cufunde individul în anonimat și să-l 
facă să se supună din reflex autorităţilor şi regulilor statuate de 
acestea. Se ajunge astfel la crearea unei maniere de a vorbi, de 
a se îmbrăca, de a se tunde, chiar și la o anumită expresie 
facială. „Limbajul de lemn” atât de ironizat după colapsul 
comunismului reprezenta totuși, la vremea lui, o poartă spre 
promovarea socială. Cei care ajungeau să-l stăpânească erau 
conștienți că puteau accede mult mai uşor spre vârful ierarhiei. 
Mulţi ajungeau chiar să creadă sincer că un asemenea limbaj 
este „diplomatic” şi superior celui utilizat de „vulg”. 
Tunsoarea „decentă” era un alt element care îi făcea pe oameni 
să nu se deosebească unii de alţii. În sistemele totalitare 
asiatice, majoritatea populaţiei purta un soi de uniforme tot 


timpul zilei. Dependenţa totală față de regim din punct de 
vedere financiar îi obliga pe cetăţenii obișnuiți să se așeze la 
coadă pentru a primi periodic îmbrăcăminte şi încălțăminte. 
Chiar și să fi vrut, oamenii nu aveau posibilitatea să-și procure 
haine mai „altfel”. Cu timpul, obișnuinţa i-a făcut să creadă 
sincer că acel gen de îmbrăcăminte este cel mai potrivit, cel 
mai decent, cel mai practic. Oamenii îmbrăcaţi deosebit le 
provocau un instinctiv sentiment de respingere. 

În cadrul sectelor, adepţii sunt supuşi unor nenumărate 
ritualuri ce le creează un anume gen de comportament, care, la 
fel, atrage după sine reformarea gândirii și a sentimentelor. Un 
fost membru al sectei lui Moon îşi aminteşte că până şi 
obiceiuri orientale minore precum descălțatul la intrarea într- 
un centru de meditație, îngenuncherea şi plecăciunile în fața 
celor mai în vârstă îl făceau să se simtă deosebit de restul 
lumii, să aibă un sentiment de relaxare şi mulțumire de sine. 

Indivizii care totuși mai rezistă integrării totale sunt acuzaţi 
de egoism, de mentalități învechite și, înainte de a fi pedepsiţi, 
li se oferă „șansa” reabilitării. Pentru a se reabilita, sau chiar 
pentru a nu se pune în asemenea situații, indivizii caută să se 
integreze perfect grupului, ajungând până la a-și controla cele 
mai mici gesturi sau chiar tonul vocii în dorinţa de a nu ieşi cu 
ceva în evidenţă. Supunerea totală față de conducător, orice 
reprezentare ar avea acesta, devine cel mai important lucru pe 
care îl au de învăţat. 

Conducătorii ştiu că nu pot comanda gândurile ascunse ale 
indivizilor. Însă ei știu foarte bine cum să le comande 
comportamentul, pentru ca gândirea şi emoţiile să se 
conformeze de la sine acestuia. 


Controlul gândirii presupune îndoctrinarea indivizilor atât 
de profund, încât ei să accepte necondiţionat ideologia 
grupului, să adopte în mod firesc noul limbaj şi să îşi formeze 
reflexul de a respinge instinctiv orice „gând perturbator”. 
Pentru a deveni un „bun” membru al respectivului grup 
social, individul ajunge să își manipuleze singur propria sa 
gândire. 


În sistemele totalitare, oamenii sunt aduşi în situaţia de a 
crede că ideologia propagată de conducători reprezintă 
„adevărul absolut”, singura interpretare corectă a realității. 
Doctrina şi întregul păienjeniș de legi şi regulamente ale 
sistemelor totalitare nu se axează doar pe filtrarea 
informaţiilor culese de individ din exterior, ci mai ales au în 
vedere crearea unui sistem de gândire prin care individul 
însuși să selecteze şi să interpreteze informațiile în sensul dorit 
de lideri. 

Îndoctrinarea, pentru a fi cât mai eficientă, trebuie să se 
bazeze pe simplicitate. Individului i se anulează posibilitatea 
de a judeca în profunzime, de a interpreta situațiile sociale, în 
special prin împărţirea tuturor fenomenelor în „bune” și 
„rele”. Nuanţele sunt excluse. În acest sens, lozinca: Cine nu 
este cu noi, este împotriva noastră separă dintr-o dată societatea, 
lumea exterioară, în „buni” şi „răi”, în oameni care gândesc 
„corect” şi inamici cu „mentalități învechite”. Delimitarea 
dintre cele două categorii este strictă şi nu acceptă nicio 
derogare, nicio interpretare. Pentru a da măsura lucrurilor 
„corecte”, tot ce este „bun” şi permis se regăseşte în imaginea 
conducătorului. Tot ce este „rău” provine din afară. 

Mai mult, toate sistemele totalitare susțin că doctrina lor 
este riguros fundamentată din punct de vedere ştiinţific. Este, 
de fapt, singura „valabilă”, singura „adevărată”. Din acest 
motiv, indivizilor le este inoculată ideea de a nu se mai gândi 
la asemenea lucruri, „deja verificate”, pentru că ideologii 
sistemului au avut grijă să gândească pentru ei şi să le asigure 
integrarea în „cea mai bună dintre lumi”. 

Conducătorii unui sistem totalitar creează întotdeauna un 
limbaj propriu grupului, alcătuit din cuvinte şi expresii 
specifice, pentru că limbajul pune la dispoziţia gândirii 
simbolurile cu care aceasta operează. Controlând limbajul, se 
poate controla gândirea. Majoritatea situaţiilor ce ar necesita 
analize complexe pentru a fi înțelese în esență de oamenii 
obișnuiți sunt condensate, etichetate și reduse la simple clişee 
verbale, ce atrag după ele formarea unor clişee de gândire. 

Spre exemplu, în secta lui Moon, atunci când un membru 


are dificultăţi în a se înțelege cu un altul, situat fie deasupra, 
fie dedesubtul său în ierarhia grupului, conflictul este calificat 
drept „problema  Cain-Abel”. Această etichetare induce 
imediat în mintea adepților şi modul de rezolvare a 
conflictului: Cain trebuie să i se supună lui Abel și să-l urmeze, 
nu să-l ucidă, așa cum s-a întâmplat în episodul descris de 
Vechiul Testament. Cu alte cuvinte, cel situat pe o treaptă 
ierarhică superioară are întotdeauna dreptate. În acest mod 
conflictul este dezamorsat pe loc. Încercarea vreunui adept de 
a gândi altfel este calificată imediat drept supunere față de 
dorinţa Diavolului de a-l pune pe Cain-cel-rău mai presus de 
Abel-cel-bun. Acest clișeu verbal şi de gândire îi împiedică pe 
adepţi să judece actele şi eventualele greșeli ale conducătorilor. 
Pentru că liderul acţionează întotdeauna corect și, chiar dacă 
deciziile lui par uneori bizare, el ştie foarte bine ce face. 

Clișeele verbale şi, mai apoi, cele de gândire au rolul de a-i 
separa net pe membrii grupului de restul lumii. Acest lucru 
este vizibil mai ales în cadrul unor secte, al căror sistem de 
îndoctrinare este foarte eficient şi pentru faptul că liderii lor 
acţionează asupra unor grupuri de oameni relativ restrânse, 
izolate de ansamblul societăţii. Prin practicarea unui limbaj 
propriu, sectanţii se simt superiori, aleși, posesori ai 
adevărului absolut. În acelaşi timp, clişeele verbale servesc 
pentru  derutarea nou-veniţilor. Aceștia au impresia că 
sectanţii au ajuns la o înțelegere superioară a fenomenelor 
vieţii, că pentru a deveni asemenea lor trebuie parcurse 
nenumărate trepte inițiatice, care să deschidă noi porţi ale 
cunoaşterii, că vor fi necesari ani întregi de eforturi pentru a 
accede la „adevărul absolut”. În realitate, însușindu-şi limbajul 
sectei, participând la ritualurile iniţiatice, novicii vor învăța 
cum să nu gândească. Ei vor învăţa că adevărata cunoaștere 
înseamnă credinţa totală în ideologia sectei. 

O altă componentă importantă a controlului gândirii este 
formarea reflexelor mentale ale individului de a respinge orice 
gând ce ar putea contraveni ideologiei. Judecarea instinctivă a 
diverselor situaţii sociale este anihilată, prin crearea unei noi 
identități spirituale a individului, deosebite total de cea veche. 


Procesul inducerii unor astfel de reflexe mentale are mai multe 
etape. În prima fază se aplică negarea totală a ideilor 
„incorecte”, coroborată cu cenzurarea drastică a informaţiilor 
venite din exterior: Ce spun ei nu este adevărat. Este o minciună 
inventată de duşmanii noştri. Treptat, individul ajunge în situaţia 
de a-şi forma el însuşi un nou mod de gândire. Atunci când are 
unele dubii, din instinct va fi învăţat să gândească: Așa ceva s-a 
întâmplat din motive bine întemeiate. Apoi nu va mai gândi, ci va 
veni imediat cu justificarea: Așa ceva s-a întâmplat pentru că 
trebuia să se întâmple. 

Crearea reflexelor mentale are ca scop aducerea indivizilor 
în situația de a respinge din start orice idee ce vine în 
contradicţie cu doctrina sistemului, orice critică la adresa 
conducătorilor sau a grupului. Astfel de indivizi vor fi 
incapabili să raționeze cu detaşare, să evalueze şi să 
interpreteze obiectiv situațiile sociale. Rigiditatea gândirii lor îi 
va împiedica să se angreneze chiar în cel mai banal schimb de 
opinii. Ei vor fi sincer convinși că sunt posesorii adevărului 
absolut. Dar ceea ce este mai grav, vor fi la fel de sincer 
convinşi că toţi cei ce nu au idei asemenea lor le sunt dușmani 
de moarte şi trebuie eliminați. 

Tot în ideea inducerii reflexelor mentale este încurajat un 
anume gen de critică și autocritică. În cazul multor indivizi, 
deşi atrofiat până aproape de dispariţie, instinctul de judecare 
detașată a unor situaţii sociale nu poate fi eliminat definitiv. 
De aceea el trebuie pervertit treptat, oferindu-i-se șansa de a fi 
utilizat, spre exemplu, în afirmarea unor păreri critice. Critica 
și autocritica au și menirea de a crea o imagine de 
„obiectivitate” a sistemului, întrucât cetăţenilor le este permis 
să-și expună, chiar public, părerile. Însă punctul vital al acestor 
manifestări constă în faptul că niciodată nu este permisă 
criticarea ideologiei, ci a fenomenelor, a situaţiilor şi a 
persoanelor care i se opun. Întotdeauna doctrina, sistemul, 
conducătorul sunt mai presus de orice îndoială, în consecință 
numai ceea ce i se opune este demn de critică. La fel, 
autocritica nu va include niciodată părerea de rău a 
individului că a crezut necondiționat în ideologia grupului, ci 


nemulțumirea că nu a crezut destul pentru a fi un „bun” 
cetățean sau un „bun” adept al sectei respective. 

În cadrul unor secte se practică intens ritualuri speciale de 
alungare a gândurilor „rele”. Adepții sunt învăţaţi să identifice 
ei înşişi aceste gânduri şi să le anihileze pentru a se putea 
ridica pe o „treaptă superioară a cunoașterii”. 

În funcţie de sectă, respectivele ritualuri pot consta în: 
rugăciuni, mătănii, meditații, cântece specifice, repetarea cu 
voce tare sau în gând a unor clişee cu valoare de simbol, 
intrarea în transă ș.a.m.d. Treptat, ritualurile devin obișnuință. 
Individul este „programat” să le activeze la primul semn de 
îndoială, teamă sau nesiguranță. Automatismul ajunge la 
perfecțiune, iar sectantul începe să se roage brusc sau intră 
subit în transă fără ca măcar să realizeze că tocmai a avut un 
gând „rău”. 

Asemenea automatisme mentale de înlăturare a oricărui 
gând „incorect”, a oricărei îndoieli sau incertitudini reprezintă 
cea mai directă cale de a rupe individul de realitate. Pentru el 
doctrina grupului va fi perfectă, conducătorii vor fi perfecţi, iar 
toate lucrurile rele ce i se vor întâmpla vor fi numai din vina 
lui. Dacă în cadrul sectelor astfel de automatisme se pot crea în 
câteva săptămâni sau luni, în cadrul sistemelor sociale mai 
mari este nevoie de ani sau chiar de decenii. Cu cât trece mai 
mult timp, apar noi generaţii, care, chiar dacă nu ar fi 
îndoctrinate în mod evident, ar ajunge să servească ideologia 
regimului prin simplul fapt că trăiesc în acel sistem, că întreg 
comportamentul lor, modul de gândire, sistemul de valori, 
standardele culturale etc. se formează sub influenţa totală a 
ideologiei respective. Din acest motiv, seismele sociale mari, 
provocate de prăbuşirea unui întreg, sistem doctrinar, induc la 
nivelul întregii populaţii starea de anomie, despre care am 
discutat într-un capitol anterior. Pentru reducerea perioadei de 
anomie cât mai mult posibil este necesară restructurarea din 
temelii a întregului sistem de valori, de legi și regulamente. 
Perpetuarea unei stări de falsă tranziţie, în care vechile 
structuri și mentalități continuă să funcţioneze, chiar şi sub 
forme poleite, în paralel cu noile mecanisme politice, 


economice şi sociale, nu face decât să permanentizeze haosul și 
confuzia. Sistemele totalitare au putut fi instaurate rapid 
tocmai prin eliminarea completă, într-un interval de timp 
foarte scurt, a vechilor structuri. Instaurarea unui regim 
democratic, bazat pe încurajarea individului de a-și manifesta 
propria sa identitate, nu se poate realiza prin forță. Aici 
intervine rolul personalităților în istorie. 

Atunci când personalităţile, aflate la conducere în asemenea 
situaţii de criză, sunt incapabile să imprime un curs ascendent 
redefinirii societății, artizanii manipulării pot induce foarte 
uşor sentimentul culpabilizării generale. Având în vedere că 
fostul regim ideologic totalitar a inoculat în mentalitatea 
cetățenilor de rând ideea că doctrina şi acțiunile 
conducătorilor sunt întotdeauna corecte, iar fenomenele 
negative sunt puse exclusiv pe seama oamenilor obișnuiți, cu 
concepții „incorecte”, aceștia vor putea fi învinuiți mult mai 
uşor de toate relele, pe motiv că „mentalitatea lor este 
învechită”, că nu vor să înțeleagă măreţia programelor 
propuse de lideri şi justețea acestora, că se lasă influențați de 
duşmanii naţiunii sau de diverşi „huligani” ori „golani”, că 
toată lumea este coruptă, că oamenii nu-şi merită liderii. 

Conducătorii totalitari nu vor accepta niciodată ideea că 
fenomenele negative s-ar putea întâmpla din cauza 
incompetenţei lor, doctrinei pe care o servesc, sau sistemului 
pe care îl susțin. Chiar în fața celor mai clare evidențe ale 
eșecului  totalitarismului, ei vor susține în continuare 
ideologiile de inspiraţie totalitară sub diverse pretexte precum: 
Se poate democraţie şi cu un despot luminat... ş.a.m.d. 

Revenind la mecanismele de control al gândirii, trebuie 
subliniat și în acest caz faptul că, acționând asupra gândirii, 
exploatând fenomenul de disonanţă cognitivă se poate obține 
și controlul asupra comportamentului sau al sentimentelor. 


Controlul sentimentelor constă în manipularea emoțiilor 
individului şi în restrângerea cât mai mult posibilă a 
spectrului său sentimental. Vinovăţia şi frica sunt două 
instrumente absolut necesare pentru a ţine oamenii sub 


control. Manipularea sentimentului de vinovăţie dă cele mai 
bune rezultate pentru integrarea individului în societate, 
pentru cufundarea lui în anonimat, dar și pentru inducerea 
supunerii necondiționate față de autorități. 

Vinovăţia poate fi de multe feluri. Astfel vina istorică este 
cea prin care se creează culpabilizarea generală. Pentru ororile 
nazismului a fost blamat întregul popor german. Pentru 
aruncarea bombelor de la Hiroshima și Nagasaki, fiecare 
american s-a simţit vinovat. Pentru a nu se începe procesele 
criminalilor comunişti s-a insinuat ideea că toți membrii de 
partid ar fi vinovaţi de crimele comise în lagărele şi puşcăriile 
comuniste. Vina istorică poate fi indusă atât de cuceritorii din 
afară, care urmăresc să obţină supunerea necondiționată a 
„vinovaţilor” în numele păcatelor comise de reprezentanții 
acestora, cât şi de propriii conducători, care doresc să-și 
justifice unele acte grave şi să le prezinte distorsionat în ochii 
opiniei publice interne sau internaționale. Vina istorică se 
bazează pe inducerea unui sentiment de complicitate între 
autorităţi şi cetățenii obișnuiți, chiar dacă deciziile le iau 
numai unii, ceilalți reprezentând doar masa de manevră. 
Complicitatea și vina istorică prind mult mai repede în 
regimurile totalitare, acolo unde opoziţia a fost eliminată, iar 
liderii acționează și vorbesc în numele întregii naţiuni. 

Vina incapacității de afirmare a propriei identități, exprimată 
prin sentimentul de insatisfacţie al individului că nu trăieşte la 
nivelul valorii sale, poate fi de asemenea exploatată pentru 
amplificarea stării de nemulțumire până la stadiul de revoltă 
ori, în sens opus, până la acceptarea unei supuneri totale față 
de autorităţi, supunere în schimbul căreia individului îi este 
facilitat accesul spre treptele superioare ale ierarhiei sociale, 
spre un loc pe care acesta consideră că îl merită. 

Vina pentru acțiuni comise în trecut este intens utilizată de 
artizanii manipulării pentru șantajarea individului. În acest 
sens sunt alcătuite dosare voluminoase, care pot fi scoase la 
iveală ori de câte ori persoana în cauză dă semne de 
nesupunere. Puterea extraordinară a acestui tip de vinovăţie 
determină și crearea unor noi genuri de „păcate”, tocmai 


pentru a face dosarele cât mai voluminoase. lar dacă individul 
a avut o viață exemplară, se pot găsi oricând părinți, frați, 
prieteni sau simple cunoştinţe ale acestuia pentru greşelile 
cărora să fie făcut şi el răspunzător. Mărturisirea păcatelor nu 
aduce niciodată iertarea lor. Cu atât mai puţin uitarea. În 
sistemele totalitare sau în sectele distructive, este generalizată 
aplicarea practicii întâlnite la societățile democratice doar în 
cadrul proceselor penale: Tot ce spui poate fi folosit împotriva ta. 

Vina socială constă în culpabilizarea generală a indivizilor 
pentru tarele existente în societate. Prin inducerea acestei 
vinovăţii, individul este determinat să-și minimalizeze 
propriile sale probleme şi incertitudini, să nu mai dea atenţie 
îndoielilor la adresa celor care îl conduc. Cum te poți lega de 
unele greşeli minore ale guvernului, când atâția oameni mor de 
foame pe străzi şi din vina ta?, sună doar una dintre întrebările 
retorice prin care se propagă vina socială. În cadrul unor secte 
se ajunge la blamarea adepților pentru toate tarele societății, 
chiar şi pentru cele ipotetice, precum iminenta declanșare a 
unui război nuclear. Ei sunt făcuți răspunzători pentru toate 
păcatele omenirii. Bineînțeles, ca să-și spele „greşelile”, trebuie 
să creadă nestrămutat în liderul lor spiritual, care, mai 
devreme sau mai târziu, le va aduce iertarea. 

Frica este celălalt sentiment utilizat pe scară largă pentru 
manipularea indivizilor, în special în sensul menţinerii 
coeziunii grupului social din care fac parte. Sentimentul de 
frică este indus și amplificat în două direcții principale, fiecare 
având la bază o ameninţare specifică. Astfel, în primul rând, 
indivizii sunt avertizați permanent asupra pericolului 
reprezentat de forțele ostile din exterior, care acționează 
continuu pentru a dezmembra și a distruge grupul. Aceste 
forţe pot fi autorităţile statului în cazul unor secte extremiste, 
„forţele imperialiste, reacționare” în cazul sistemelor socialiste, 
slujitorii Diavolului în cazul unor grupări religioase, grupările 
comuniste în cazul unor societăți cu doctrină de dreapta, 
etniile rivale în cazul în care se urmăreşte exacerbarea unor 
conflicte interetnice, grupările teroriste dușmane unei națiuni, 
religii sau unui sistem social ş.a.m.d. 


Manipularea indivizilor prin inducerea şi amplificarea 
amenințărilor venite din exterior poate ajunge până la 
subtilități extrem de perfide. În cazurile în care „duşmanul” nu 
există, el este inventat. Individul trebuie menţinut permanent 
într-o stare de frică pentru a nu avea timp să gândească. În 
același timp, existența „duşmanului” poate motiva, în 
sistemele totalitare, acţiuni în forță, sângeroase, care au ca scop 
final accentuarea stării de teamă şi nesiguranţă în rândurile 
întregii populaţii. Propaganda nazistă s-a bazat într-o mare 
măsură pe învinovăţirea evreilor de toate relele societății. 
Milioane de oameni au fost ucişi în numele acestei idei, dar, în 
același timp, a fost dezvoltat un imens sistem de represiune 
menit să distrugă orice opozant al regimului, indiferent dacă 
avea sau nu vreo legătură cu etnia evreilor. La rândul său, 
propaganda comunistă se baza pe exacerbarea sentimentelor 
de teamă față de „acţiunile dușmănoase ale cercurilor 
imperialiste, reacționare”. Oricine nu era de acord cu doctrina 
comunistă putea fi oricând învinovăţit de legături cu 
„agenturile străine”. 

Având în vedere cele spuse mai sus, iese în evidenţă cea de- 
a doua cale de utilizare a terorii în scopul controlării totale a 
individului. Acestuia îi este indusă, permanent, teama de a nu 
fi descoperit și pedepsit de autorităţi, indiferent dacă vina lui 
este reală (în sensul încălcării unor reguli arbitrar impuse de 
regimul la putere) sau pur şi simplu inventată. Această perfidă 
combinaţie între dezvoltarea unui sentiment de vină 
individuală și frica de a nu fi descoperit este cu atât mai 
eficientă cu cât regulile sunt mai numeroase, mai oculte și, 
astfel, foarte uşor de încălcat. Într-un sistem totalitar dezvoltat 
este practic imposibil ca individul să respecte absolut toate 
regulile şi legile, mai ales că aproape în fiecare zi sunt 
inventate altele noi, iar popularizarea lor este ținută în frâu, 
„din raţiuni superioare”, astfel încât cetățeanul să afle de ele 
abia după ce le-a încălcat și a devenit, în acest fel, pasibil de 
pedeapsă. Mai mult, de fiecare dată când apar reglementări 
noi, efectul lor este retroactiv, pentru a nu da nicio şansă 
individului, oricât de supus şi de atent ar fi el. 


De multe ori, pentru a controla eficient emoțiile indivizilor, 
se utilizează redefinirea sentimentelor. În acest mod, ceea ce era 
motiv de tristețe trebuie să devină prilej de bucurie, ceea ce 
reprezenta o ruşine trebuie să devină o mândrie ş.a.m.d. 
Fericirea, spre exemplu, este un sentiment spre care aspiră 
orice ființă umană. In unele secte, de pildă, liderii spun că 
omul poate fi fericit numai atunci când se simte cât mai 
aproape de Dumnezeu. Dar cum Dumnezeu este, în viziunea 
respectivilor lideri, mai tot timpul nefericit şi nemulțumit, ar fi 
un adevărat sacrilegiu ca adepţii sectei să-şi manifeste, 
vreodată, în mod deschis, bucuria, în consecință, starea de 
fericire se atinge printr-o permanentă nefericire şi suferință. 
De multe ori, sectanţii ajung în extaz numai după ce se supun 
unor  suplicii  înfricoșătoare  (flagelări, posturi negre, 
automutilări, crucificări etc.). Cu cât durerea este mai atroce, 
cu atât ei se simt mai aproape de divinitate, deci mai fericiți. 

Redefinirea sentimentelor este o tehnică de bază în absolut 
toate sistemele totalitare. Copiii sunt crescuți și educați după 
standarde noi, conform cărora trădarea părinților pentru 
„mentalități învechite” devine un merit. Mai mult, în sistemele 
comuniste de mână forte, au fost numeroase cazuri în care fiii 
şi-au acuzat părinţii în cadrul unor procese publice şi au cerut 
condamnarea lor la moarte. Tinerii au fost prezentaţi ca 
veritabili eroi, au fost copleșiți de onoruri şi li s-a facilitat 
ascensiunea socială, pentru ca exemplul lor să fie urmat de cât 
mai mulți. Treptat s-a creat o nouă mentalitate, în care 
delațiunea a fost ridicată la rangul de virtute, de „îndatorire 
patriotică” fundamentală a oricărui cetățean. Mai trist este 
faptul că astfel de metode sunt continuate chiar și după 
colapsul sistemelor totalitare. În România, spre exemplu, la 
șase ani după revoluţia din decembrie 1989, forul legislativ a 
adoptat noua lege a secretului de stat, în care delațiunea se 
menţine ca o expresie a „fidelității față de ţară”. Pentru a-şi 
demonstra această fidelitate, fiecare cetățean este obligat să-și 
supravegheze și să-și suspecteze permanent semenii, să devină 
un colaborator asiduu al serviciilor de informaţii. Astfel noua 
lege a secretului de stat nu numai că menţine redefinirea 


sentimentelor inițiată de fostul regim, dar are și un al doilea 
scop extrem de important, acela de a crea o neîntreruptă stare 
de suspiciune în rândurile cetățenilor. Astfel este facilitată 
dezbinarea, oamenii pot fi asmuţiți mult mai uşor unii asupra 
altora, iar controlul asupra lor este extrem de eficient, conform 
principiului de guvernare: Divide et impera!, enunțat de 
Machiavelli. De fapt, principiul este preluat de la romani: 
Divide ut regnes! (Dezbină ca să domneşti!). 

Fericirea, în majoritatea cazurilor de redefinire a 
sentimentelor, este redusă la bucuria individului de a se 
integra grupului, de a-și urma și adula conducătorul, de a 
îndeplini conştiincios toate sarcinile ce îi sunt atribuite. În 
Coreea de Nord, copiii, dar şi foarte mulți oameni maturi 
atingeau chiar o veritabilă stare de extaz la vederea 
„Conducătorului” Kim Ir-Sen. De asemenea, în multe secte, 
fericirea adepților este concretizată într-o muncă epuizantă în 
folosul grupului, în cedarea tuturor bunurilor către 
comunitate, în respectarea fiecărui îndemn adresat de către 
lider. Chiar şi atunci când acesta face apel la sacrificiul 
suprem, aşa cum a fost cazul în Guyana, când Jim Jones a 
determinat sinuciderea în grup a peste nouă sute de oameni. 

Alte două sentimente utilizate intens de  artizanii 
manipulării sunt loialitatea şi devotamentul. Un uriaş sistem de 
propagandă este pus în mișcare pentru a-l determina pe 
individ să-şi canalizeze sentimentele negative numai către cei 
din afara grupului. Nu este admisă nicio critică la adresa 
doctrinei sau a liderilor, ci doar la adresa celor care au 
concepții potrivnice sistemului. De asemenea, autocritica este 
încurajată doar în sensul blamării oricărei tendințe de 
nesupunere față de normele ideologiei respective sau față de 
îndemnurile conducătorilor. Pentru încurajarea sentimentului 
de cufundare în anonimat, ce atrage după sine obedienţa 
necondiționată faţă de autorităţi, indivizii sunt învăţaţi să nu 
se mai preocupe de ei înşişi, de nevoile și aspiraţiile lor firești, 
ci numai de ceea ce este „bun” și „corect” pentru întregul 
grup. În acest sens, sistemul comunist urmărea continuu 
inducerea în conștiința cetățeanului a principiului: De la fiecare 


după capacități, fiecăruia după nevoi. Individul trebuia să se 
gândească permanent la faptul că sunt destui cei cu un 
standard de viață mai scăzut decât el (apare aici și sentimentul 
de vină socială), de aceea nu trebuia să se plângă, ci să depună 
eforturi tot mai mari pentru „binele colectiv”. Nu conta că 
acest principiu era aplicat numai oamenilor de rând, în timp ce 
suprastructura se bucura de privilegii nemăsurate. Despre 
acele privilegii era interzis să se vorbească. „Codul eticii şi 
echităţii socialiste” anula ierarhia firească a valorilor și îi acuza 
imediat de „egoism” pe cei care doreau să-și pună în evidență 
propriile lor capacități. Manifestarea unui spirit egalitarist 
perfect (în cazul cetățenilor de rând) era dovada supremă a 
loialității faţă de doctrina comunistă. 

O importanță deosebită pentru controlul total asupra 
structurii emoţionale a individului o are manipularea relațiilor 
interpersonale ale acestuia. Liderii urmăresc direcționarea 
indivizilor spre un anume gen de prietenii, le inoculează 
necesitatea evitării celor cu concepții „incorecte”, îi angrenează 
în activități entuziaste de grup, axate în special pe îndeplinirea 
îndemnurilor venite de la conducători. Munca patriotică, 
colectarea sticlelor goale, organizarea de brigăzi artistice, 
dincolo de scopul lor pur economic sau cultural, creează 
prietenii și simpatii având la bază tocmai îndeplinirea unei 
„sarcini” transmise „de la Centru”. Chiar și micile abateri de la 
linia impusă „de sus” sunt tolerate, pentru a da individului 
sentimentul de libertate, pentru a-l determina să se angreneze 
sincer în respectivele activități. 

Uneori, sentimentele pe care trebuie să le manifeste 
permanent un „bun” membru al grupului social sunt impuse 
prin directive clare. Acestea au un rol bine determinat, mai 
ales atunci când îi vizează pe cei mai tineri membri ai 
societăţii, al căror sistem de valori este în plină formare. Astfel 
Statutul șoimilor patriei, elaborat în timpul regimului 
Ceauşescu, impunea încă din primele paragrafe: Șoimii patriei 
trebuie să fie întotdeauna veseli. Oricât ar părea de absurdă, la 
prima vedere, o asemenea „sarcină”, trebuie luat în 
considerare întregul sistem de educaţie din vremea respectivă, 


sistem prin care primii răspunzători de încălcarea statutului 
puteau fi educatorii. Trebuia ca ei să-i menţină veseli pe micii 
„Şoimi”, dar, în acelaşi timp, să-i înveţe să respecte întocmai 
legile şi reglementările regimului. În consecinţă, singura 
soluție era aceea de a-i forma pe copii în aşa fel încât să fie 
veseli și fericiți numai atunci când gândeau şi se comportau 
„corect”. 

Controlul relaţiilor interpersonale mai are o componentă 
deosebit de importantă, anume controlul relațiilor sexuale. 
Liderii sistemelor totalitare impun reguli foarte stricte în ceea 
ce priveşte alegerea partenerului de viață şi numărul 
urmașilor pe care îi poate avea un cuplu. O atenţie deosebită 
este acordată tinerei generaţii, deoarece aceasta este mult mai 
ușor de îndoctrinat. În timpul regimului nazist, alegerea unui 
soţ sau a unei soții aparţinând etniei evreilor echivala cu 
trimiterea într-un lagăr de concentrare și exterminare. În 
paralel, liderii nazişti au imaginat şi au pus în aplicare un 
program halucinant de obținere a unor noi generații de 
„arieni”, care să reprezinte viitorul naţiunii germane. Trupe 
speciale SS răpeau din teritoriile ocupate copii care 
corespundeau „standardelor” şi îi internau în cămine speciale 
unde erau crescuţi doar în scopul procreării. Pe de altă parte, 
multe tinere germane erau selectate, într-o atmosferă de extaz 
ideologic, pentru misiunea „supremă” de a oferi copii Reich- 
ului. Fetele se împreunau, în cadru organizat și supravegheat, 
cu soldați germani, de asemenea selectați riguros, pe care nu îi 
cunoşteau şi nici nu îi mai întâlneau vreodată. După naştere, 
pruncii erau preluaţi imediat în cămine speciale și crescuţi în 
spiritul doctrinei naziste. Ei nu își mai vedeau niciodată 
părinţii, iar aceştia din urmă erau mândri că îşi serviseră patria 
Și Fuhrer-ul. 

În România regimului comunist, căsătoriile erau controlate 
prin mijloace mai subtile. În foarte multe cazuri, părinţii se 
opuneau căsătoriei copilului cu cineva provenind dintr-o 
familie „cu probleme”. Ei ştiau că noul cuplu va avea de 
suferit din cauza „petelor” de la dosarele viitoarelor rude 
apropiate, şi de aceea preferau să evite asemenea situaţii. Erau 


îndeobşte dorite căsătoriile cu odrasle ale suprastructurii 
comuniste, avându-se în vedere privilegiile de care se va 
bucura, automat, tânăra familie. Apărea astfel o polarizare 
invizibilă a societății în familii „bune” și familii „cu 
probleme”. 

În ceea ce privește „politica demografică” a Partidului 
Comunist Român, situația a căpătat accente dramatice, mai 
ales în timpul regimului Ceauşescu. În dorinţa lui de a crea 
„omul nou”, Ceaușescu, la fel ca și Hitler și ca toți ceilalți lideri 
ai sistemelor totalitare, a știut că masa de manevră cea mai 
docilă va fi constituită de tânăra generaţie, crescută și educată 
„în spiritul valorilor comunismului”, ce urma să ia locul celor 
cu „mentalități învechite”. În acest sens, un prim pas a fost 
făcut prin interzicerea avorturilor, lucru ce a dus la nașterea 
unor generații întregi de „ceaușei”. Apoi, pentru a elimina 
total avorturile ilegale, a fost iniţiat un sistem draconic de legi 
şi regulamente, ce a dus la moartea a mii de femei. Doctorilor 
le-a fost interzis, sub ameninţarea cu ani grei de pușcărie, 
acordarea oricărui ajutor pacientelor aflate în stare gravă, ca 
urmare a unor intervenții empirice, până ce acestea nu-l 
denunţau pe autorul intervenției. Chiar şi atunci când femeile 
se aflau în comă, sistemul condiţiona acordarea primul ajutor 
de existența unui denunţ. Mii de familii au rămas îndoliate, 
sute de medici au ajuns în pușcării, alte mii de tinere au fost 
trimise la închisoare, deoarece, chiar dacă făcuseră mărturisiri 
complete, fapta era pedepsită exemplar, în semn de 
avertisment pentru cei care ar mai fi îndrăznit să încalce 
respectivele legi. În acelaşi timp, pentru încurajarea nașterilor, 
ideologii comunismului au inventat titlul onorific de „mamă 
eroină”, acordat femeilor cu mulți copii. 

Însă condiţiile tot mai mizere de viaţă din ultimii ani ai 
regimului Ceauşescu au făcut ca apariția unui copil să devină 
o adevărată problemă în foarte multe familii. De aceea 
avorturile clandestine au continuat. Pentru a le contracara și 
mai eficient, autorităţile au impus fiecărei femei din România 
obligativitatea de a se supune periodic unui control 
ginecologic umilitor, ce urmărea depistarea și înregistrarea 


unor eventuale sarcini încă din primele luni. În acest mod, 
viaţa intimă a întregii populaţii a intrat sub o supraveghere 
foarte strictă. După revoluţia din decembrie '89 s-a decretat 
imediat libertatea avorturilor, însă responsabilii pentru acea 
politică soldată cu mii de victime nu au fost niciodată trași la 
răspundere. 

Controlul vieţii sexuale este practicat și în foarte multe 
secte. În unele dintre ele, adepților le este impus un regim de 
abstinenţă. Pentru a putea rezista, ei trebuie să-şi găsească o 
preocupare permanentă, aceasta fiind, cel mai adesea, 
desfășurarea unor munci extenuante în folosul grupului (de 
fapt, în foarte multe cazuri, cel care profită de roadele muncii 
adepților este exclusiv conducătorul sectei). În alte grupuri, 
sectanţii sunt îndemnați spre o viață sexuală frenetică, spre 
adevărate orgii şi chiar perversiuni, precum cele practicate în 
unele grupuri satanice. În ambele cazuri, adepţii devin tot mai 
dependenţi de stilul de viaţă al grupului, iar controlul asupra 
stării lor emoționale ajunge o armă redutabilă în mâinile 
conducătorului sectei. 

Dar cea mai puternică tehnică utilizată în obţinerea unui 
control total asupra sentimentelor individului este inocularea 
spaimei față de părăsirea grupului. Individul este obișnuit cu o 
totală dependenţă față de comunitatea din care face parte. El 
trebuie să se simtă în siguranță numai în cadrul grupului. 
Permanent i se spune că, în cazul părăsirii comunității, va 
rămâne fără apărare, se va îmbolnăvi, va fi persecutat de cei 
din afară, va fi chiar ucis sau se va sinucide. În cadrul unor 
secte, adepţii ajung să aibă veritabile reacții de panică numai la 
gândul plecării: transpiră, bătăile inimii se accelerează, 
subconștientul le transmite o dorință intensă de a respinge 
respectiva idee. În societățile totalitare, aparatul de 
propagandă se preocupă intens de difuzarea unei imagini cât 
mai sumbre a lumii exterioare. Prin mediile oficiale de 
comunicare în masă ori prin intermediul zvonurilor, lumea 
exterioară este înfățișată ca un spaţiu haotic, populat numai de 
teroriști, drogaţi, şomeri, criminali, indivizi fără scrupule, care 
abia așteaptă să-i îngenuncheze şi să-i exploateze pe nou- 


veniți. O captură importantă pentru propaganda totalitară 
sunt cei reveniți în țară, după eșecurile înregistrate în exterior. 
Aceștia sunt  mediatizaţi intens, puși să-și prezinte 
nerealizările ca fiind obiective, generate exclusiv de acțiunile 
forțelor oculte din exterior, apoi sunt reîncadraţi în societate, 
chiar cu unele privilegii efemere, ca exemplu de mărinimie a 
sistemului faţă de „fiii rătăcitori”. 

Însă oricum s-ar acţiona pentru obţinerea controlului 
asupra emoțiilor unui individ, trebuie reținut faptul că, o dată 
dobândit acest control, comportamentul şi gândirea 
individului se vor conforma noii structuri emoţionale. 

În concluzie, modificându-se una dintre componentele 
identității individuale (fie gândire, fie comportament, fie 
structură afectivă), ca urmare a fenomenului de disonanţă 
cognitivă, celelalte două se vor adapta corespunzător. 

In cele mai multe cazuri însă, artizanii manipulării 
acţionează în paralel asupra tuturor celor trei componente, 
astfel încât fiecare modificare a uneia dintre ele să vină imediat 
în întâmpinarea modificărilor celorlalte două. Astfel eficiența 
în obţinerea unui control total asupra individului este 
maximă... 


Spălarea creierului 


În capitolul precedent am prezentat cele trei mari direcții de 
acţiune pentru obținerea unui control total asupra individului: 
remodelarea comportamentului, restructurarea gândirii și 
redefinirea structurii emoţionale. Pentru fiecare direcţie în 
parte am dat nenumărate exemple de modificări impuse 
individului. Strategia impunerii acestor modificări, pentru a fi 
eficientă, pentru ca schimbările să fie durabile, are ca numitor 
comun succesiunea a trei etape: dezghețarea, schimbarea şi 
reînghețarea. 

Dezghețarea are ca scop distrugerea totală a vechiului 
element de identitate a individului (act de comportament, mod 
de gândire, sentiment). Schimbarea este reprezentată de 
inocularea noului element de identitate. Reînghețarea constă în 
fixarea noii personalităţi a individului, pentru ca ea să reziste 
în timp. 

Acest model în trei trepte a fost studiat, în linii generale, de 
Kurt Lewin, în anii patruzeci, apoi a fost descris și 
sistematizat, două decenii mai târziu, de Edgar Schein şi de 
R.]. Lifton. Ultimii doi şi-au bazat studiile pe analiza 
programelor de spălare a creierului, utilizate în China maoistă, 
la sfârșitul anilor cincizeci. Modelul în trei trepte nu este însă 
aplicabil numai unor tehnici de felul celor utilizate de 
comuniştii chinezi pentru a-i „converti” pe prizonierii lor 
americani. El este aplicabil în toate împrejurările în care 
individul este supus unor constrângeri fizice, sociale sau 
psihice, pentru a i se crea o nouă identitate. 

Dacă nu se iau în considerare credinţa, valorile, atitudinile, 
sentimentele sau actele de comportament ce urmează a fi 
modificate, modelul în sine (devenit astfel neutru din punct de 


vedere moral) poate explica toate procesele de influențare şi de 
schimbare a personalităţii individului, atât cele cu finalitate 
morală negativă, cât şi cele ce urmăresc scopuri pozitive, din 
perspectiva moralității, precum reeducarea în penitenciare sau 
psihoterapia. 

Dezghețarea, schimbarea şi reînghețarea sunt specifice şi 
proceselor de  îndoctrinare din sistemele totalitare, şi 
metodelor de convertire la diverse religii și secte religioase, și 
sistemelor de reeducare din pușcării, și proceselor de 
recuperare mentală din spitalele de boli nervoase, şi 
antrenamentelor din armată, iar exemplele pot continua. 
Modelul în trei trepte este universal valabil și, de fapt, singurul 
cu adevărat eficient. 


Dezghețarea este cea mai importantă etapă a procesului, de 
eficiența ei depinzând reușita aplicării întregului model. 
Pentru a pregăti un individ în vederea unei schimbări radicale, 
identitatea acestuia trebuie distrusă. El trebuie să fie complet 
dezorientat. Sistemul său propriu de valori, standardele 
conform cărora se raporta la lumea exterioară și se înțelegea pe 
sine însuşi sunt anihilate pentru a pregăti terenul schimbării ce 
va urma. 

Dezghețarea poate fi aplicată pe diverse căi. Prima ar fi 
detașarea individului din mediul său social şi anihilarea 
deprinderilor sale zilnice. Lipsa contactelor interumane obişnuite 
îl va priva de posibilitatea unor confirmări exterioare ale 
manifestărilor sale, sporindu-i deruta. În închisori, în spitalele 
de boli nervoase, în așezămintele monahale, în taberele de 
instruire  ș.a.m.d., sistemul de regulamente interne, 
obligativitatea purtării unor veșminte specifice, aceleași pentru 
toți, programul zilnic foarte riguros stabilit creează un cadru 
cu totul nou, complet diferit de cel cu care era familiarizat 
individul. În același timp, vechile deprinderi sunt uitate și se 
formează noi obișnuinţe ce vor intra curând în reflex. O 
situație asemănătoare, deşi mai puțin evidentă, se întâlneşte și 
în instituţiile de învățământ, mai ales acolo unde funcționează 
internatele. Nevoit să locuiască la cămin sau în campusurile 


universitare, tânărul se adaptează treptat unui nou mediu 
social, contactul cu cei de acasă devine dificil, programul de 
studiu și regulamentele interne îi creează noi obișnuințe. În 
acest mod, procesul de educaţie începe pe un „teren defrișat”, 
eliberat, în mare parte, de influența experienţei anterioare. La 
fel se petrece şi în armată. Regulamentul strict, încazarmarea, 
uniformele, lipsa contactelor cu cei de acasă îl dezorientează 
complet pe recrut şi îl fac mult mai ușor de instruit, mult mai 
obedient față de ordinele superiorilor. Un studiu din 1954, 
efectuat în mai multe unități militare din Statele Unite, revela 
faptul că rezultatele militarilor erau cu atât mai bune, cu cât 
unitatea lor se afla mai departe de casă. lar contactele cu cei 
apropiați erau mai puţine. 

În sistemele totalitare, după preluarea puterii, întregul 
sistem de legi este modificat într-un timp foarte scurt, se 
impun rapid noi deprinderi și noi forme de comportament, 
mergând până la purtarea unor haine specifice, utilizarea unor 
alte formule de adresare ori respectarea unui nou program 
zilnic, astfel că, pe fondul stării generale de anomie, 
propovăduitorii noii doctrine au o aderență sporită în 
rândurile marii mase a cetățenilor. 

O variantă mai dură a acestei prime căi de dezghețare este 
mortificarea eului. Ea se întâlneşte în special în unele secte 
religioase sau în lagăre. Individului i se iau definitiv toate 
bunurile personale, este privat, de multe ori, chiar și de unele 
semne distinctive ale persoanei sale prin obligativitatea 
tunsului la piele şi a rasului, primește un număr în locul 
numelui, este supus unor munci sau ritualuri extenuante și 
deseori umilitoare, personalitatea îi e complet anulată. Devine 
un „nimeni” cufundat în anonimatul celor mulţi. Vechea sa 
identitate este complet distrusă. 

În unele culte satanice, novicele, pentru a fi rupt complet de 
vechea personalitate, este supus unor ritualuri ce implică 
desacralizarea şi profanarea unor simboluri unanim acceptate 
în lumea exterioară (i se impune să scuipe crucea, să jure că îşi 
va omori părinţii sau prietenii dacă i se va cere, să facă diverse 
jertfe animale etc.). 


O altă metodă foarte utilizată pentru distrugerea identității 
individului este privarea acestuia de somn. În completare se 
poate veni şi cu o nouă dietă precum și cu noi ore de masă, ce 
sporesc dezorientarea persoanei. În unele grupuri se folosește 
regimul alimentar sărac în proteine şi bogat în glucide. De 
asemenea, subalimentarea continuă a individului are efecte 
sensibile în subminarea stabilităţii sale psihice. În lagărele de 
concentrare naziste, metoda era generalizată. În România 
regimului Ceaușescu, întreaga populaţie a țării, cu excepția 
nomenclaturii, suferea de foame. Așa-numitul „program de 
alimentaţie rațională” avea ca scop atât erodarea rezistenţei 
psihice a individului, cât și ocuparea timpului liber al acestuia 
cu o permanentă alergătură după alimente, pentru a nu avea 
când să mai gândească. Trebuie remarcat şi faptul că, după 
căderea regimului comunist, inițiatorul respectivului 
„program” a ajuns ministru al sănătății. 

Dezghețarea este realizată cu maximum de eficiență în 
izolare, atunci când indivizii nu au posibilitatea întreținerii 
unor legături cu exteriorul. Sistemele totalitare interzic 
cetățenilor lor călătoriile în străinătate. În sectele extremiste, 
adepții sunt aduşi într-o stare de dependență totală față de 
așezământul grupului. 

Hipnoza este o altă metodă, foarte puternică, pentru 
desfăşurarea procesului de dezghețare. Extrem de eficiente sunt 
tehnicile hipnotice bazate pe utilizarea deliberată a confuziei 
pentru inducerea stării de transă. Confuzia rezultă atunci când 
individul este supus unui flux de informații contradictorii, 
comunicate în același timp. Spre exemplu, hipnotizatorul 
spune pe un ton autoritar: Cu cât vei încerca mai mult să înţelegi 
ceea ce spun, cu atât te vei dovedi mai incapabil să pricepi vreodată. 
Înțelegi? Deşi, la o analiză mai atentă, fraza pare a avea sens, 
efectul ei imediat asupra subiectului este crearea unui 
sentiment de disconfort psihic. 

Însă chiar şi în absenţa hipnozei, atunci când individul este 
menținut mult timp într-un loc izolat şi supus permanent unor 
astfel de fluxuri informaţionale confuze, el va ajunge să-și 
suprime din reflex gândirea logică şi să se comporte asemenea 


celor aflați împreună cu el în izolare. Controlul informației îşi 
dovedeşte astfel întreaga putere de manipulare a conştiințelor. 

Individul nu mai are încredere în sine, ci se adaptează din 
instinct comportamentului de grup. 

În majoritatea sectelor, starea de transă este atinsă prin 
meditații îndelungate, şedinţe de confesiune, rugăciuni, 
cântece în grup ş.a.m.d. În societăţile totalitare, acestea sunt 
înlocuite cu şedinţele comune de învățământ politic, sindicat 
ori partid, cu scrierea unor nenumărate autobiografii, cu 
participarea la spectacole grandioase de venerare a liderilor, 
cu audierea și interpretarea cântecelor patriotice etc. Chiar 
dacă nu cu aceeași intensitate ca în cazul sectelor, starea de 
disconfort psihic totuși apare şi, pentru eliminarea ei, 
individul se conformează din reflex normelor impuse de 
autorităţi. Mai mult, o eventuală încălcare a normelor îi 
activează profunde sentimente de vinovăţie, ruşine și teamă de 
a nu fi pedepsit. Asemănările reflexelor de comportament 
ajung până la identificare. Spre exemplu, a te ridica în picioare 
și a părăsi biserica în timpul unei predici este la fel de 
inacceptabil ca a te ridica şi a părăsi sala în timpul unei ședințe 
de învățământ politic. 

Revenind la metoda propriu-zisă de spălare a creierului, 
aceasta este considerată unanim drept forma extremă de 
îndoctrinare politică şi singura cu adevărat eficientă. Deşi au 
urmat căi diferite, atât ruşii, cât și chinezii au desăvârșit-o. 
Americanii, prin câteva programe ultrasecrete ale CIA, au 
experimentat alt gen de metode, în care au utilizat hipnoza, 
drogurile,  şocurile electrice, administrarea de diferite 
substanţe chimice ş.a.m.d. Au fost depășite orice limite ale 
eticii medicale şi profesionale, au fost sacrificate vieți 
omenești, însă rezultatele nu au confirmat așteptările. 
Comuniștii ruşi și cei chinezi și-au păstrat „supremaţia” în 
domeniu, deși nu au folosit tehnici „exotice” precum 
americanii, iar violenţa fizică a fost aproape inexistentă. 

Metoda rusească de spălare a creierului începea prin 
izolarea prizonierului într-o celulă austeră. Gărzile care îl 
supravegheau permanent, prin rotaţie, îl supuneau încontinuu 


la tot felul de umilinţe și înjosiri, pentru a-i crea senzaţia unei 
ruperi totale de lumea exterioară. Îi spuneau când să stea în 
picioare şi când să se așeze, îi indicau în ce poziţie să doarmă 
și îl trezeau când făcea o mișcare cât de mică, îi interziceau 
orice stimul exterior (cărți, ştiri, conversații). 

După patru-cinci săptămâni, prizonierul claca. Plângea, 
mormăia, avea halucinaţii, se ruga de unul singur. Din acel 
moment începea interogatoriul. În fiecare noapte gardienii îl 
duceau într-o cameră specială unde îl aştepta anchetatorul. 
Acesta nu îl acuza de nimic, ci se arăta convins că prizonierul 
ştie foarte bine de ce se află acolo. La rândul său, prizonierul se 
străduia să-şi demonstreze nevinovăția fără a şti de ce era 
acuzat. Ore în şir, nopți în şir, cei doi treceau în revistă 
întreaga viaţă a prizonierului, în cele mai mici amănunte. Apoi 
o luau de la capăt. Anchetatorul depista orice neconcordanţă și 
o amplifica, prezentând-o ca pe o dovadă indubitabilă de 
vinovăţie. De câte ori prizonierul încerca să se justifice, 
anchetatorul izbucnea în râs, determinându-l să caute un alt 
răspuns, cât mai plauzibil. 

După săptămânile de izolare şi de nesiguranţă, prizonierul 
încerca sentimente de ușurare și de recunoștință atunci când se 
întâlnea cu anchetatorul, acesta fiind singura ființă cu care 
putea comunica. Mai mult, ajungea să se învinovăţțească 
singur, pentru a face ancheta să avanseze, pentru a nu mai trăi 
în tensiunea aceea psihică insuportabilă. Treptat avea impresia 
că munceşte cot la cot cu anchetatorul pentru rezolvarea cât 
mai rapidă a cazului său. 

Pe măsură ce treceau săptămânile, prizonierul îşi lăsa tot 
mai mult sufletul în mâinile anchetatorului, iar acesta, ori de 
câte ori obținea o nouă mărturie, slăbea presiunea. Îi oferea 
prizonierului o ţigară, stătea cu el la taclale, îi spunea că este 
un simplu om care trebuie să-și facă meseria. Dacă prizonierul 
întârzia să facă noi mărturisiri, strângea din nou șurubul, 
arătându-se nemulțumit că i-a fost înșelată încrederea, că nu s- 
a colaborat așa cum ar fi trebuit. 

Pe măsură ce acuzaţiile la adresa lui începeau să se 
contureze, prizonierul își dădea seama că singura cale de a 


scăpa de acel calvar era mărturisirea completă. Altfel infernul 
ar fi continuat la nesfârșit. În nouăzeci și nouă la sută din 
cazuri, ajuns în această fază, prizonierul semna tot ce i se 
punea în față. 

În Uniunea Sovietică de pe timpul lui Stalin, mărturisirea 
completă marca sfârșitul interogatoriului. După obţinerea ei, 
prizonierul era împușcat sau trimis într-un lagăr de muncă. 
Din acest motiv, termenul de „spălare a creierului” este 
impropriu folosit în cazul procedurilor folosite de ruși asupra 
prizonierilor. Izolarea şi interogatoriile constituiau, de fapt, 
doar prima etapă a metodei, cea de dezghețare. 

Spre deosebire de ruşi, chinezii au aplicat întreaga 
succesiune a etapelor, propunându-şi, încă de la început, 
sarcina ambițioasă a reeducării prizonierilor. Pentru ei, 
obţinerea mărturisirilor complete reprezenta abia începutul. 
Pentru a trece la faza a doua, cea de schimbare, mutau 
prizonierul într-o celulă mai largă, alături de alți deținuți. Aici 
avea loc îndoctrinarea. Din zori și până în noapte, prizonierul 
îi studia, împreună cu ceilalți, pe Marx şi pe Mao, asculta 
prelegeri de învățământ politic şi se autoevalua în cadrul 
şedinţelor de  autocritică. Supraveghetorii nu apreciau 
individual progresele, ci numai la nivelul întregului grup. 
Orice ameliorare, cât de mică, a condiţiilor de detenţie, 
depindea numai de „progresele” înregistrate de absolut toți 
membrii grupului. Din acest motiv, fiecare prizonier era foarte 
atent la comportamentul celorlalți, atacându-i violent pe cei 
care se dovedeau mai rezistenți la îndoctrinare. În cele din 
urmă, „rezistenţii”, nemaisuportând presiunile exercitate de 
colegi asupra lor, se conformau comportamentului de grup. 
Imediat ei simțeau cum ceilalți îi privesc cu simpatie şi chiar 
cu recunoștință. Se crea astfel reflexul de supunere 
necondiționată față de procesul îndoctrinării. Supunerea îl 
făcea pe prizonier să supraviețuiască în detenţie, să se bucure 
de consideraţia colegilor săi, să se cufunde în anonimat pentru 
a-şi reduce zbuciumul interior. Noul comportament atrăgea 
după sine, din cauza fenomenului de disonanță cognitivă, 
remodelarea simțămintelor şi, în cele din urmă, a gândirii. În 


timp, prizonierul ajungea să creadă că numai credinţa în noua 
doctrină îi putea aduce stima celor din jur. El avea „revelaţia” 
că ideologia comunistă reprezintă „adevărul absolut”, că doar 
lui trebuia să-și dedice viaţa. 

Având în vedere acest proces de „spălare a creierului”, 
utilizat de chinezi asupra prizonierilor de război occidentali, se 
poate înțelege mult mai uşor cea de-a doua etapă a modelului 
de creare a unei noi identități și anume schimbarea... 


Schimbarea constă în a impune individului un nou mod de a 
se comporta, de a simţi şi de a gândi. Astfel se umple vidul 
creat de ştergerea vechii sale identități și i se creează noua 
identitate. În acest sens, aşa cum am văzut ceva mai înainte, 
procesul de îndoctrinare constă atât în tehnici evidente, 
convenționale (ore de învățământ politic, lecturi, ritualuri 
specifice), cât şi în metode subtile, neconvenţionale (includerea 
într-un grup şi supunerea la presiunile exercitate de acesta, 
crearea reflexelor de gândire ș.a.m.d.). Multe dintre tehnicile 
folosite în perioada anterioară, cea a dezghețării, sunt utilizate, 
în continuare, şi în această a doua etapă. 

Metoda chineză a demonstrat că cea mai puternică sursă de 
influență, în cadrul unui grup izolat, este reprezentată de 
dorința noilor prizonieri de a deveni asemenea veteranilor. 
Veteranii sunt percepuți ca modele de comportament și fel de 
a gândi, ca exemple de adaptare şi supravieţuire, ca indivizi 
care au scăpat de povara acuzațiilor şi se află spre finalul unui 
extenuant proces de reformare a personalităţii. Novicele, 
disperat, confuz, aflat la limita rezistenţei tinde să urmeze din 
instinct experiența veteranilor pentru a supraviețui. 

Trebuie remarcat faptul că remodelarea novicilor prin 
această metodă se face numai când aceștia sunt convinşi de 
sinceritatea veteranilor. Dacă există un dubiu cât de mic că 
veteranii s-ar afla în slujba autorităţilor, că sunt informatori 
sau agenți ai Puterii, tehnica nu mai dă rezultate. Novicii se 
izolează în ei înşiși, refuză contactele cu ceilalți membri ai 
grupului, resping orice cooperare. Din acest motiv, metoda 
chineză nu presupune, în mod special, contacte cu vreun 


prizonier anume, nu se bazează pe infiltrarea de informatori 
sau agenţi de influență suplimentari. Grupul este tratat în 
ansamblul său, iar constrângerile sau recompensele se aplică 
tuturor. Orice contact cu vreun veteran ar trezi suspiciune și ar 
compromite procesul de îndoctrinare. Este suficient ca 
veteranii să-și joace rolul lor de indivizi aflaţi la graniţa dintre 
viața în penitenciar şi libertate. Novicii au încredere în ei 
pentru că îi simt asemenea lor. În același timp tind să le 
urmeze comportamentul pentru că veteranii reprezintă un 
model de supraviețuire. 

Același lucru se constată, de pildă, în practica judiciară. 
Membrii bandelor criminale rezistă de obicei cu înverșunare 
interogatoriilor extenuante și presiunilor de tot felul venite din 
partea anchetatorilor. Însă atunci când un membru marcant al 
bandei este determinat să coopereze cu anchetatorii, exemplul 
său, în marea majoritate a cazurilor, îi determină și pe ceilalți 
delincvenţi să facă mărturisiri complete. 

Aceeași metodă este utilizată şi în anumite penitenciare, în 
vederea reeducării deţinuţilor. Eforturile autorităților se 
concentrează asupra celui care este privit ca lider de către 
ceilalți puşcăriași. Atunci când acesta este determinat să 
coopereze, influenţa lui asupra grupului poate fi determinantă 
în procesul de reeducare. Metoda implică totuşi riscuri 
serioase. Dacă legătura liderului de grup cu autoritățile este 
descoperită mult prea devreme de către ceilalți deținuți, acesta 
poate să cadă în dizgraţia grupului, să fie catalogat drept 
„8uşă”, „ciripitor” ş.a.m.d. Astfel întreaga strategie dă greș, iar 
susceptibilitatea deținuților creşte, făcându-i mult mai greu de 
reeducat prin repetarea acestei tehnici sau chiar prin aplicarea 
altora. 

În spitalele de boli nervoase este cunoscut faptul că, pentru 
recuperarea pacienţilor, cea mai mare influență asupra 
acestora o au gardienii, infirmierele sau ceilalți pacienți. 
Medicii psihiatri obţin, de obicei, mai puţine succese decât 
personalul auxiliar, tocmai pentru că rezistența internă a 
pacienţilor se amplifică instinctiv în prezența unui cadru 
medical cu autoritate. În unele spitale, psihiatrii, pentru a 


obține rezultate pozitive, se menţin în umbră, coordonează 
comportamentul infirmierelor şi al gardienilor, supraveghează 
discret adunările „libere” ale bolnavilor. 

O metodă deosebit de eficientă, dar, într-un fel, şi riscantă, 
este cea a „fratelui mai mare”. Foarte multe companii au 
renunțat la metoda tutelării noilor angajaţi de către persoane 
aflate spre vârful ierarhiei. Nou-veniţii sunt încredințaţi celor 
aflați pe aceeași treaptă cu ei, dar vechi în meserie, sau celor de 
pe treapta imediat superioară. Aceştia au mult mai multă 
influenţă, astfel se creează și relaţii interpersonale mult mai 
stabile, care, în final, îi fac pe nou-veniţi să devină loiali firmei. 
Riscul constă în faptul că unii dintre „frații mai mari” pot avea 
propriile lor frustrări, pe care le inoculează novicilor, 
determinându-i să devină reticenţi sau chiar ostili faţă de cei 
din fruntea ierarhiei. În alte cazuri, „fraţii mai mari” pot 
manifesta o loialitate ostentativă față de companie, efectul 
fiind crearea aceluiași sentiment de reticență. 

În sectele extremiste, schimbarea are loc în cadrul unor 
ritualuri extenuante, monotone, repetate la nesfârşit, în grup. 
Uneori predicile pe care sunt nevoiţi să le asculte noii adepți 
sunt sofisticate, aproape neinteligibile, însă mesajul general 
este întotdeauna același: lumea exterioară este rea, de aceea 
unica speranţă o reprezintă apartenenţa la sectă şi respectarea 
întocmai a învățăturilor liderului. „Iluminarea spirituală este 
imposibilă pentru cei din exterior, deoarece ei nu cunosc 
«adevărul».” lar „adevărul” poate fi înțeles numai printr-o 
supunere oarbă față de îndemnurile conducătorului. „Vechile 
concepte” trebuie abandonate pentru a elimina „răul“, 
gândirea rațională este potrivnică progresului spiritual, în 
consecință numai credința fără limite poate salva sufletul şi 
trupul. Recruţilor li se inoculează un nou comportament, un 
nou mod de gândire, noi simțăminte în mod gradat. Ei sunt 
considerați asemenea unor nou-născuţi din punct de vedere 
spiritual. În momentul în care se observă o prea mare 
rezistență din partea vreunuia, procesul este încetinit şi, cel 
mai adesea, respectivul este încredințat unui sectant 
experimentat care să-i continue îndoctrinarea. Întotdeauna, 


puterea de influenţă a partenerilor de grup are mai mari șanse 
de reuşită decât presiunea din partea celor situați în fruntea 
ierarhiei. 

De multe ori, ședințele de îndoctrinare pot deveni 
obsedante, confuze, dar tocmai asta se doreşte. Noul adept 
este adus într-un gen de transă hipnotică, în care gândirea 
logică este anihilată, mărind astfel șansele de reușită ale 
procesului creării unei noi identități. În plus, dacă novicii 
adorm în timpul unor ritualuri obositoare, sentimentul de 
vinovăţie pe care îl încearcă instinctiv poate fi exploatat la 
maximum, pentru a-i face să se străduiască și mai mult în 
atingerea „iluminării spirituale” pe calea indicată de liderul 
sectei. 

O altă tehnică de schimbare este „experienţa spirituală”. Cele 
mai bine păstrate secrete ale recrutului sunt colectate treptat, 
eventual prin intermediul noilor săi prieteni din cadrul sectei, 
şi transmise liderului pentru a fi folosite mai târziu, în 
revelarea unei așa-zise „experienţe spirituale”. Spre exemplu, 
noul adept a avut o prietenă care s-a sinucis. Informaţia este 
pasată conducătorului, care, la momentul potrivit, în cadrul 
unor ritualuri specifice, o face cunoscută. Recrutul, știind că nu 
divulgase nimănui secretul sau fiind convins că cel căruia i-l 
împărtăşise nu îi putea trăda încrederea, ajunge la concluzia că 
liderul i-a citit gândurile sau a comunicat cu divinitatea. În 
consecință el ajunge să-şi ceară iertare pentru insuficienta 
preocupare de a deveni un „bun” membru al sectei, iar 
încrederea lui în lider devine de nezdruncinat. În acelaşi timp, 
prin astfel de trucuri, conducătorul sectei capătă o aură 
cvasidivină. Şi cum lipsa de credinţă în divinitate este cel mai 
mare păcat al unui sectant, dar și originea tuturor relelor din 
lume, noua identitate a adepților va fi lipsită total de atributul 
gândirii logice. În consecință, dependenţa adepților de sectă și 
de liderul acesteia va fi totală. 

Din nou, studiile de psihologie socială axate pe analiza 
tehnicilor de manipulare din cadrul sectelor arată că totuși cea 
mai puternică presiune de influențare a noilor membri vine 
din partea semenilor lor deja îndoctrinaţi. Aceştia din urmă 


sunt absolut convinşi că ştiu exact ce le lipseşte nou-veniților și 
îi „prelucrează” în consecinţă. Veteranii au senzaţia că ei sunt 
singurii vinovaţi în caz că recrutul nu e destul de maleabil, de 
aceea își măresc eforturile şi presiunea până când obțin 
rezultatul dorit. 

Pentru accelerarea procesului de creare a unei noi identități, 
membrii grupului sunt împărţiţi în subgrupuri, astfel încât 
recruțţii să se afle permanent în preajma și sub influența unor 
veterani de care să se lege și sufletește. 

Dar schimbarea nu implică doar inocularea unui sentiment 
de supunere necondiționată față de liderul sectei sau 
inocularea unor precepte religioase cu totul noi. Pentru a fi de 
durată, se urmărește crearea unei veritabile „mitologii” a 
grupului. Adepții ajung, treptat, să-și mărturisească între ei 
„vechile păcate”, să răspândească poveştile de succes ale sectei 
sau istorisirile cu aură mistică avându-l în centru pe lider, să 
perceapă noua viață din cadrul grupului ca fiind singura 
posibilă pentru ei. Se naște astfel un simț al comunității, iar 
dependenţa sectanţilor de grup este definitivă. Ameninţaţi cu 
părăsirea sectei sau cu dezintegrarea acesteia, ei vor alege 
sinuciderea, așa cum s-a întâmplat în Guyana. 

Trebuie adăugată și observaţia că, pentru reușita schimbării, 
o importanță aparte o are mediul (fizic, dacă putem să-i 
spunem așa) în care se află recrutul. După cum s-a văzut, 
izolarea este absolut necesară. Cele mai eficiente procese de 
schimbare au loc în închisori, spitale, internate, cazărmi etc. 
Liderii sectelor extremiste își duc întotdeauna adepții în locuri 
izolate, departe de lumea înconjurătoare, unde orice contact cu 
exteriorul este anihilat. Așezarea sectei este ridicată din 
temelii, într-un loc virgin, la fel cum noua identitate a 
adeptului este reconstruită total, pe spaţiul liber obținut prin 
distrugerea vechii personalități. 

Având în vedere tehnicile de schimbare a identităţii în sectele 
religioase sau în diferite instituţii, se pot face și alte numeroase 
paralele cu manipularea din sistemele sociale totalitare. 
Ideologia comunistă, spre exemplu, urmărea formarea 
„omului nou”. Procesul de schimbare includea izolarea între 


granițele ţării, distrugerea a tot ceea ce amintea de trecut, 
reinventarea istoriei, exacerbarea cultului personalității, 
deposedarea cetățeanului de tot ceea ce i-ar fi oferit un anume 
grad de intimitate şi cufundarea lui în anonimatul unei mase 
de manevră uniforme, includerea lui în tot felul de grupuri de 
îndoctrinare încă de la cea mai fragedă vârstă ş.a.m.d. 

Eșecul sistemelor totalitare, mai ales al celor de sorginte 
comunistă, s-a datorat, într-o anume măsură, şi numărului 
foarte mare de indivizi a căror mentalitate trebuia schimbată. 
Procesul are şanse de reușită cu atât mai mari, cu cât grupul 
este mai restrâns. Şi totuşi nu aceasta este cauza principală a 
eşecului, ci supralicitarea. Într-un capitol anterior spuneam că 
una dintre cele mai recente concluzii ale cercetătorilor în 
psihologie socială este aceea că presiunea manipulatorului 
asupra individului nu trebuie să depășească un anume prag. 
Depăşirea pragului echivalează cu declanșarea unui intens 
sentiment de frustrare. Acesta va fi păstrat în interiorul 
individului, va fi ascuns de frica de represalii, însă, mai 
devreme sau mai târziu, va izbucni cu efecte incontrolabile. 

Pentru reușita totală a manipulării, individul trebuie să 
rămână cu iluzia că el a ales schimbarea, nu că i-ar fi fost 
impusă. Nu trebuie să uităm cât de preocupat era Goebbels ca 
programele lui de propagandă să nu depăşească limita peste 
care populaţia ar fi fost plictisită şi ar fi închis butonul 
radioului. Spre deosebire de el, activiștii lui Ceaușescu au 
exagerat enorm manifestările de venerare a „cârmaciului”, iar 
efectul a fost exact invers celui preconizat. 

Se cuvine aici o digresiune cu privire la diferența 
fundamentală dintre socialismul de sorginte moscovită și 
socialismul democratic. Pentru cei care au trăit (şi au suferit) 
într-un sistem socialist totalitar, pare de-a dreptul bizară 
aderenţa pe care o au ideile socialiste în democrațţiile 
veritabile, şi chiar în rândurile unei mari părți a 
intelectualității occidentale. Această percepţie are la bază 
confuzia intenționată pe care propaganda comunistă a creat-o 
printr-un vast sistem de dezinformare și manipulare a opiniei 
publice interne și internaţionale. S-a încercat inocularea ideii 


că socialismul este același, indiferent de căile prin care este 
promovat. Mai mult, chiar și astăzi, când sistemele totalitare s- 
au prăbuşit, nostalgicii comuniști, în intenţia de a convinge 
cetățenii că doctrina în numele căreia au militat era „corectă”, 
iau Suedia ca exemplu de ţară în care principiile socialiste (în 
special în ceea ce priveşte redistribuirea venitului) au avut 
câştig, de cauză. Or, tocmai aici se află deosebirea esenţială. 

În democraţiile autentice, cetăţeanul este liber să opteze 
pentru socialism, la fel ca pentru orice altă ideologie. De 
asemenea, el este liber să renunțe la respectiva doctrină atunci 
când nu mai este convins de eficiența ei. În sistemele socialiste 
totalitare, cetățeanul este forțat să se supună preceptelor 
ideologice impuse „de la Centru”, fără a avea nicio altă 
variantă. Mai mult, nesupunerea echivalează cu pedepse 
adesea insuportabile. Standardul înalt de viaţă atins în Suedia 
se datorează tocmai sistemului democratic de acolo. Dezastrul 
din țările est-europene a fost provocat tocmai de sistemul 
totalitar. Aderenţa pe care o au principiile socialiste în 
democrațiile autentice se datorează faptului că adepţii lor cred 
sincer în ele. Prăbuşirea „lagărului socialist” a fost posibilă 
pentru că oamenii nu au mai crezut în ideologia socialistă, poate 
şi pentru că au fost forțați s-o facă decenii în şir. 

Trebuie remarcat faptul că succesele regimurilor socialiste s- 
au înregistrat în prima perioadă a acestora, atunci când 
oamenii încă trăiau cu iluzia că socialismul este opţiunea lor 
firească. În acea vreme, era absolut real entuziasmul celor care, 
spre exemplu, în România, au construit, prin muncă voluntară, 
liniile ferate  Bumbești-Livezeni,  Salva-Vișeu sau alte 
numeroase obiective. Pentru că acei oameni, atunci, credeau 
sincer în „zorii unei ere noi”. Dar pe măsură ce regimul a 
devenit tot mai apăsător, iar nivelul de trai tot mai scăzut, ei 
au încetat să mai creadă. Astfel, câteva decenii mai târziu, 
regimurile socialiste s-au prăbușit din interior, tocmai pentru 
că marea majoritate a populaţiei simţea nevoia unei 
alternative. 

Şi totuşi, poate că o anume confuzie persistă. Sunt tot mai 
mulți cei care susțin că principiile socialiste contează la urma 


urmei, nu căile prin care au fost promovate acestea, iar dacă s- 
au înregistrat eșecuri, a fost din cauza unor conducători 
incapabili, nu a sistemului în sine. Argumentaţia poate părea 
logică, dar ea eludează complexitatea fenomenului. 

Sistemul socialist de sorginte moscovită punea doctrina pe 
primul plan. Omul trebuia să se supună acesteia fără crâcnire. 
Situaţia în țările occidentale este total diferită, pentru că, acolo, 
ideologia socialistă este doar o parte a unui sistem democratic, 
în care omul se află pe primul plan, iar sistemul trebuie să se 
adapteze pentru a pune în valoare personalitatea și calitățile 
fiecărui cetățean, indiferent de opţiunea lui politică. 

În ţările est-europene, nivelul de trai tot mai scăzut era 
motivat de oficialități prin necesitatea existenței unor 
„generaţii de sacrificiu” care să facă posibil acel „viitor 
luminos”, tot mai îndepărtat. Oamenii nu trăiau în prezent, ci 
doar sufereau, singura lor speranţă fiind că urmașii se vor 
bucura, poate, de viaţă. În democraţiile veritabile, oamenii 
trăiesc în prezent, se bucură de viaţă și se îngrijesc în mod 
normal de generaţiile viitoare. 

În esenţă, deosebirea dintre socialismul de sorginte 
moscovită şi cel democratic este deosebirea dintre totalitarism 
și democrație. Principiile socialiste ajunseseră, în Est, doar 
învelișul doctrinar menit să instituie un regim autoritar, în care 
nu era admisă nesupunerea, mai ales față de conducător. De 
aceea și metodele de instaurare și de menţinere a unui astfel 
de sistem erau foarte asemănătoare cu cele utilizate în alte 
regimuri totalitare (de exemplu, în cel nazist). Ideologia, 
principiile „înălțătoare” în numele cărora guvernau liderii 
comunişti ajunseseră simple idei abstracte, menite să justifice 
represiunea. Ceea ce îi interesa pe conducători era doar 
menţinerea unei puteri absolute asupra oamenilor, în numele 
căreia să-și aroge privilegii nemăsurate. Ei erau primii care 
încălcau principiile pe care le propovăduiau. De aceea 
sistemele socialiste totalitare ajunseseră să nu mai aibă nimic 
comun cu socialismul autentic. Ele erau pur și simplu sisteme 
totalitare, perfect asemănătoare celor pornite de la o doctrină 
de dreapta, spre exemplu. Întotdeauna, extremele se ating. 


Acesta este şi motivul pentru care curentul socialist din 
societățile democratice, concretizat și în Internaționala 
socialistă, refuză să se asocieze cu partide socialiste de sorginte 
moscovită sau asemănătoare lor. Pentru că astfel de partide nu 
urmăresc promovarea doctrinei socialiste (așa cum declară), ci 
sunt doar instrumentele prin care se încearcă promovarea unui 
sistem totalitar. 

Socialismul a fost, este şi va rămâne o ideologie cu o mare 
putere de fascinaţie asupra oamenilor. Însă promovarea 
principiilor sale este posibilă numai în cadrul unui sistem 
democratic. Doar într-un asemenea sistem, în care oamenii 
sunt liberi să aleagă, aderenţa sinceră la doctrina socialistă are 
șanse de reușită. În plus, orice abatere de la principii este 
imediat sancționată de celelalte partide, iar pericolul alunecării 
spre totalitarism (şi spre toate consecinţele nefaste ale acestuia) 
este cu atât mai mic, cu cât sistemul democratic este mai 
puternic. 

În fond, în democraţiile avansate spre care se tinde, mai ales 
în cele participative, confruntările ideologice pierd foarte mult 
din intensitate. Cetăţeanul nu mai este interesat de doctrina în 
sine, ci de ceea ce îi oferă promotorii ei în sensul bunăstării 
personale imediate. Încrâncenările, zvârcolirile, confruntările 
violente au loc doar acolo unde sistemul democratic este abia 
în formare. Variantele hibride, precum „democraţia cu un 
despot luminat”, au avut uneori efecte benefice doar în 
democraţiile fragile, pe o perioadă limitată. Prelungirea unei 
astfel de perioade duce inevitabil la alunecarea spre 
totalitarism, în momentul în care „despoţii” încep să prindă 
gustul puterii nelimitate. 


Reîngheţarea este cea de-a treia şi ultima etapă a procesului 
de creare a unei noi identități. După ce i-a fost distrusă vechea 
personalitate și a fost supus îndoctrinării, individului i se 
cimentează noua identitate, pentru a nu exista posibilitatea să 
revină la vechile obiceiuri, sentimente sau mod de gândire, o 
dată ieşit de sub presiunea manipulatorilor săi. O mare parte 
dintre tehnicile descrise la primele două etape sunt folosite în 


continuare. 

Neglijarea reînghețării poate duce la eșecul întregului 
proces. Statisticile arată că, în ciuda programelor de reeducare 
din unele penitenciare, foarte mulți deținuți, o dată eliberați, 
recidivează. Din prima zi de libertate, ei se întorc la vechii 
prieteni, în mediul social cu care sunt obișnuiți şi își reiau 
îndeletnicirile ilegale. Un lucru asemănător se întâmplă cu 
foştii pacienţi ai spitalelor de boli nervoase, o dată reveniţi la 
situaţia familială sau socială ce le-a produs căderea psihică. Și 
în cazul acestora, lipsa unui suport social ulterior zădărniceşte 
programele de resocializare cărora le-au fost supuși în 
perioada internării. 

În domeniul educaţiei, se ştie deja că „repetiţia este mama 
învățăturii”. Însă principiul nu se aplică numai acumulării de 
cunoştinţe. Sistemul educaţional, după cum am spus deja, are 
și menirea de a crea elevului anumite deprinderi, un sistem de 
gândire specific, o scară de valori prin prisma căreia acesta va 
evalua ceea ce îi oferă societatea, noii prieteni și colegi de 
muncă etc. Integrarea proaspătului absolvent într-un mediu 
total diferit de cel cu care fusese obișnuit în timpul studiilor 
poate anihila efectul perioadei de educaţie, cu consecinţe 
adesea negative. 

De asemenea membrii unor secte religioase, atunci când le 
părăsesc, revin treptat la vechile deprinderi, sub presiunea 
noului mediu social. 

Pentru ca procesul de creare a noii identități să nu se 
termine cu un eșec, perioada de reînghețare este riguros 
urmărită. Individului i se impune, în primul rând, să-și 
blameze trecutul, să-și facă autocritica, să se confeseze 
îndrumătorilor sau partenerilor săi. El trebuie să se simtă 
permanent vinovat de faptele, gândurile şi sentimentele pe 
care le-a încercat înaintea schimbării. În lagărele de reeducare 
sau în cultele extremiste, individul este obligat să-și neglijeze 
aptitudinile specifice, să-şi renege familia şi foştii prieteni sau 
colegi, să-și reprime dorinţele fireşti sau interesele personale și 
să se preocupe doar de ceea ce i se spune că este „permis”, 
„corect” ori „înălțător”. De cele mai multe ori, ca și în etapele 


precedente, novicele este dat spre tutelare unui veteran. Astfel 
se ating două obiective. Novicele va avea permanent un model 
de comportament la care să se raporteze şi spre care să tindă, 
iar veteranul îşi va găsi confirmarea credinţei sale în respectul 
pe care i-l va arăta învăţțăcelul. 

Noua pereche sau, după caz, noul grup va forma în acest fel 
o „familie adevărată”. Celelalte legături de sânge vor fi privite 
doar ca o demodată familie „biologică”, neavând nimic comun 
cu spiritul. Jim Jones, liderul sectei Templul poporului, ai cărei 
membri au comis acea halucinantă sinucidere colectivă în 
Guyana, le-a impus adepților săi să i se adreseze cu formula de 
„tată”. Comuniștii ruşi îl denumeau pe Stalin „tutucul”. 

Pentru a impulsiona cimentarea noii identități, individului i 
se dă, uneori, un nou nume, i se impun un nou stil de 
îmbrăcăminte, o nouă tunsoare, noi formule de adresare, un 
nou limbaj, toate acestea specifice grupului şi neavând nicio 
legătură cu perioada anterioară din viaţa lui. În sistemele 
totalitare, am discutat deja, se ajunge până la impunerea unui 
nou tip de locuinţă, a unui nou sistem educaţional, a unui nou 
regim alimentar ș.a.m.d. 

În scopul ruperii tuturor legăturilor tradiţionale ale 
individului, acesta este forțat să locuiască într-un mediu cu 
totul nou şi cât mai lipsit de intimitate. Liderii marilor sisteme 
totalitare au iniţiat deportările în masă. Întregi grupuri etnice 
au fost determinate, prin forță în marea majoritate a cazurilor, 
să-şi părăsească teritoriile natale și să se stabilească la sute și 
mii de kilometri distanță, în locurile de baștină ale altor 
popoare. Conflictele sângeroase interetnice, înregistrate mai 
ales în ultimii ani în numeroase zone ale globului (în fosta 
Uniune Sovietică, în fosta Iugoslavie etc.) sunt urmarea nefastă 
a unor astfel de acţiuni, desfășurate cu decenii în urmă. 
Mutarea într-un mediu total nou face mult mai facilă 
subordonarea indivizilor față de autorități. Lipsiţi de suportul 
social şi moral cu care erau obișnuiți, oamenii se vor supune 
noilor conducători, ca urmare a unui elementar instinct de 
conservare. 

O altă metodă eficientă de reînghețare este transformarea 


adeptului în propovăduitor. Repetând mereu aceleași idei, în 
eforturile de a cuceri noi adepţi, individul va ajunge să creadă 
nestrămutat în ele, chiar și după ieșirea de sub influența 
directă a manipulatorilor. În acest fel, victima va deveni la 
rândul său manipulator, iar sistemul distructiv se va perpetua 
la nesfârșit. 


Atunci când acest model în trei trepte, universal valabil, este 
aplicat în mod riguros, el poate avea efecte tragice asupra 
individului, dacă acesta ajunge în situaţii sociale cu totul noi, 
incompatibile cu identitatea ce i-a fost impusă de artizanii 
manipulării. 

În cazul adepților lui Jim Jones, aceștia au ales sinuciderea 
colectivă atunci când au fost ameninţaţi cu reîntoarcerea la 
viața din afara sectei. 

O situaţie dramatică se întâlnește și în cazul unor veterani 
de război. „Sindromul Vietnam”, spre exemplu, a fost cauzat 
tocmai de hiatusul dintre perioada „cazonă” a individului, 
perioadă în care acestuia i s-a inoculat o nouă identitate, cea de 
războinic în apărarea unei cauze juste, şi mediul social în care 
el a revenit. Aflat din nou în mijlocul celor apropiaţi, veteranul 
nu a mai beneficiat de suportul social avut în cadrul armatei. 
Dimpotrivă, el a văzut că majoritatea celor din jur califică 
faptele sale de vitejie drept crime murdare, că întregul război 
era considerat inutil şi dăunător pentru națiune. În lipsa unor 
programe riguroase de readaptare la noile realități sociale, 
efectele fenomenului de  disonanță cognitivă au fost 
devastatoare pentru majoritatea foştilor combatanți. Unii nu 
au mai putut suporta și s-au sinucis, iar mulți alții au rămas să 
trăiască la periferia societăţii, cel mai adesea în izolare sau 
căutând compania foştilor camarazi de arme pentru a da frâu 
liber nostalgiei după vremurile de război. 

O situație asemănătoare s-a înregistrat după căderea 
regimurilor totalitare. Unii dintre acei lideri naziști care au 
crezut sincer în Hitler s-au sinucis imediat după moartea 
acestuia. Goebbels, de comun acord cu soţia sa, şi-a otrăvit cei 
șase copii, a asistat la sinuciderea consoartei, apoi și-a pus şi el 


capăt zilelor. 

În ţările foste comuniste, cele mai mari probleme de 
readaptare le au foştii activiști și propagandiști de partid. În 
perioada ce a urmat executării lui Ceaușescu, unii dintre 
colaboratorii lui fideli s-au sinucis, iar alţii au ajuns în stări de 
depresie accentuată. Mulţi însă, chiar foarte mulți, au intrat în 
scena politică şi continuă promovarea aceleiași ideologii, sub o 
formă sau alta, sub sigla unui partid sau a altuia. Pentru ei, 
renunțarea la vechea doctrină, pe care au propovăduit-o 
decenii în şir, ar echivala cu sinuciderea morală sau chiar 
fizică. Fenomenul disonanţei cognitive este atât de puternic în 
cazul lor, încât nu mai pot fi recuperaţi pentru societate, mai 
ales în lipsa oricărui program de reeducare și reintegrare 
socială. Din păcate, după prăbușirea regimului ceaușist, ei au 
ajuns să conducă România, în numele unor principii 
democratice față de care li s-a inoculat, decenii la rând, o 
repulsie instinctivă. 

Imediat după revoluţie, un analist politic provenit din 
vechea nomenclatură lansa ideea că românilor le vor fi 
necesare cel puţin două decenii pentru a-și schimba 
mentalitatea. Experienţa primilor şase ani de după revoluţie a 
dovedit că tocmai cetățenii de rând au fost primii care au 
acceptat noul sistem democratic și regulile economiei de piaţă. 
Cei de la ţară, unde tradiţiile şi legăturile interumane au fost 
mai puţin alterate, s-au adaptat rapid, de îndată ce le-a fost 
redat dreptul de proprietate. Ceva mai greu a reacționat clasa 
muncitoare, alcătuită în mare parte din oameni care și-au rupt 
legăturile sociale şi s-au mutat în diferite centre industriale 
pentru a începe un mod nou de viață, conform cu „standardele 
socialiste”. Însă şi această categorie, după ce a experimentat pe 
propria sa piele „originalitatea” tranziției româneşti, s-a 
adaptat, mai mult datorită instinctului de supraviețuire, noii 
identități de cetățeni trăitori într-un sistem democratic. Ceea ce 
înseamnă că marea manipulare inițiată de propovăduitorii 
totalitarismului a luat sfârșit. S-a intrat astfel în perioada 
manipulărilor medii, prin care cei care dețin puterea încearcă 
să se menţină la conducere prin orice mijloace. 


Rămâne de văzut cât va dura și această etapă... 


Fascinanta putere a manipulărilor 
neurolingvistice 


În 1979, programul neurolingvistic începea să suscite interesul 
publicului. Iniţiatorii lui, psihologul Richard Bandler și 
lingvistul John Grinder, susțineau că pot pătrunde în mintea 
oricărei persoane și îi pot influența modul de gândire și de 
acțiune numai cu ajutorul câtorva metode originale de 
interpretare a limbajului și a gesturilor. 

La început, afirmaţiile celor doi cercetători au fost privite cu 
suspiciune, însă, după câteva demonstraţii, tulburătoarele 
perspective oferite de programul neurolingvistic au provocat 
deopotrivă entuziasm și spaimă. Datorită simplităţii lor, 
metodele descoperite de Grinder şi Bandler sunt la îndemâna 
oricui, după un minim exercițiu, dar, în același timp, puse în 
slujba unor minţi malefice, ele pot deveni instrumente foarte 
periculoase de manipulare și control social. 

La începutul anilor şaptezeci, John Grinder avea deja o 
reputaţie solidă în domeniul lingvisticii și activa ca profesor la 
Universitatea California din Santa Cruz. La rândul său, 
Richard Bandler era o somitate în domeniul psihiatriei. Cei doi 
au început în Santa Cruz o cercetare din care, mai târziu, s-a 
dezvoltat programul neurolingvistic. Studiile se axau pe 
analizarea comportamentului unor foarte buni medici 
psihiatri, cu intenţia de a descoperi ce anume îi făcea pe aceştia 
să aibă succes în vindecarea bolnavilor. Mai precis, cum 
reușeau să comunice cu pacienții, să și-i apropie şi să-i 
influenţeze în sensul reintegrării în societate. 

Grinder şi Bandler au asistat la sute de ședințe de 
psihoterapie şi au analizat în amănunt alte sute de înregistrări 
video. Treptat, din observarea amănunţită a nenumăratelor 


întâlniri doctor-pacient, au început să identifice și să 
sistematizeze principalele „structuri neurolingvistice” (cum le- 
au denumit ei) ale procesului de comunicare interumană. În 
urma cercetărilor au ajuns la concluzia că o mare parte din 
tulburările psihice, de la traumele din copilărie până la fobiile 
adulţilor, își pot avea cauzele în deficiențe de limbaj şi în 
lacune de comunicare. 

Dar curiozitatea celor doi nu s-a limitat numai la studiul 
limbajului. În dorinţa de a descoperi noi căi de înţelegere a 
minții omului, Grinder şi cu Bandler au plecat în Arizona, la 
Phoenix, pentru a studia metodele celebrului psihiatru Milton 
Erickson. Acesta își petrecuse mai mult de o jumătate de secol 
pentru a dezvolta un stil propriu de hipnoză, numit „inducţie 
indirectă”, prin care aducea subiecţii în stare de transă făcând 
apel la amintirile şi experienţele acestora, ori punându-i să-şi 
concentreze atenţia pe diferite imagini mentale. 

După analiza unor nenumărate ore de hipnotism, cei doi au 
reuşit să descifreze secretele lui Erickson: modul de a vorbi, 
strategiile de variaţie a tonului vocii, adaptarea la ritmul de 
respiraţie al subiecților ș.a.m.d. Apoi au făcut legătura între 
cercetările lor iniţiale şi noile studii, pentru a cuprinde 
întreaga complexitate a procesului de comunicare interumană, 
atât verbală, cât și non-verbală. 

Astfel au descoperit că un practician foarte bine antrenat 
poate influența decisiv comportamentul, emoţiile şi gândirea 
interlocutorilor săi printr-o serie întreagă de metode, cum ar fi: 
copierea gesticii celuilalt, reglarea respirației, modificarea 
subtilă a limbajului, a mimicii ori a intonațţiei, utilizarea unor 
„ancore” pentru a focaliza atenţia celuilalt în sensul dorit 
ș.a.m.d. 

Punând cap la cap toate rezultatele muncii lor, Grinder și 
Bandler au pus la punct o teorie conform căreia fiecare individ 
ia contact cu lumea exterioară prin trei modalităţi primare de 
percepție: vizuală, auditivă şi senzitivă. Însă în cazul fiecărui 
om, numai una dintre aceste modalități de percepţie este 
predominantă. 

Persoanele „vizuale” îşi amintesc cu plăcere de peisajele 


frumoase admirate cândva, în călătorii, de casa copilăriei, de 
înfăţişările picturale ale bunicilor etc. 

Persoanele „auditive” sunt atente la fiece zgomot. Unele 
sunete le pot deștepta amintiri dragi sau, dimpotrivă, 
dureroase. Oamenii la care această modalitate de percepție 
este predominantă își amintesc ușor de cântecele auzite cu 
mulți ani în urmă, de vocea caldă a mamei, de zgomotele casei 
ș.a.m.d. 

Persoanele „senzitive” percep lumea ca pe un păienjeniş de 
emoții, gusturi, mirosuri, atingeri. Ele ştiu să aprecieze 
confortul unui fotoliu sau căldura focului din sobă, își 
amintesc cum mirosea casa a cozonac în zilele de Crăciun ale 
copilăriei şi reacţionează imediat la parfumul sau la atingerea 
persoanei iubite. 

Pentru a afla din ce categorie face parte un eventual 
interlocutor, nu este nevoie ca el să fie supus unui 
interogatoriu, ci doar să fie observat cu foarte mare atenţie. 

„Vizualii” se exprimă, de obicei, în termeni ce implică 
simțul vederii: „Vezi care-i diferența?...”, „Altă dată să te uiţi 
mai bine când faci lucrul ăsta...”, „E posibil să fie aşa, mai 
vedem...”, „Uite la ce m-am gândit...” 

„Auditivii” folosesc, de regulă, expresii specifice modului 
lor de percepţie: „Ascultă la ce m-am gândit...”, „Ai mai auzit 
ceva de el?...”, „Explică-i tare și răspicat despre ce este 
vorba...”, „Îmi pocnesc tâmplele de oboseală...” 

„Senzitivii”, la rândul lor, utilizează mai des termeni 
implicând emoții şi senzaţii tactile, olfactive ori gustative: „Ai 
prins ideea?...”, „Mă simt bine cu ei...”, „E o tipă acră...”, 
„Nu-mi miroase a bine...” 

Bandler și Grinder au mers mai departe și au susținut că 
fiecare tip de persoană este caracterizat, pe lângă limbaj, de 
mișcările ochilor și de ritmul respirației. În cursul contactelor 
interumane, „vizualii” obișnuiesc să privească în sus şi să 
respire abia perceptibil. „Auditivii” pot fi recunoscuţi după 
mișcările ochilor într-o parte și în alta şi după respirația 
normală. „Senzitivii” aruncă dese priviri în dreapta-jos și 
respiră adânc. 


Având în vedere aceste informaţii, practicianul poate afla 
căreia dintre cele trei categorii îi aparține interlocutorul său. 
Ştiind acest lucru, el se poate adapta insesizabil modului în 
care celălalt vorbeşte, respiră şi priveşte. Astfel se creează o 
legătură subtilă între practician și interlocutor, legătură 
datorită căreia practicianul dobândește încrederea celuilalt şi 
apoi, treptat, îi poate influența gândirea, comportamentul și 
chiar deciziile. Psihologii care au experimentat aceste metode 
în tratarea bolnavilor psihic au observat că ele le facilitează 
enorm comunicarea cu pacientul și grăbesc considerabil 
rezultatele pozitive ale terapiei. 

După ce au pus noile lor metode la dispoziția medicilor 
psihiatri, Grinder şi Bandler le-au adaptat și pentru uzul 
avocaţilor, oamenilor de afaceri, agenţilor de publicitate, 
politicienilor, militarilor ş.a.m.d. În fiecare caz, strategiile de 
„comunicare eficientă” se bazează pe variante ale tehnicilor de 
hipnoză subtilă, dezvoltate și utilizate de Erickson. 

lată, spre exemplu, foarte pe scurt, cum ar decurge dialogul 
între agentul de vânzări al unei companii de tehnică de calcul, 
inițiat în tehnicile de influențare neurolingvistică, şi un 
potenţial client angrosist, pe care îl vizitează pentru a-i oferi 
produsele firmei ce-o reprezintă: 

Agentul de vânzări (AV): Bună dimineața, domnule Petrescu. 
Sunt George Alexandru, agent de vânzări la Delta Electronics. 

Clientul potenţial (CP): Da, îmi amintesc că am vorbit cu 
dumneavoastră la telefon. (După ce îi strânge mâna, se așază 
înapoi în fotoliu, se reazemă de spătar şi îşi pune piciorul 
stâng peste cel drept). 

AV: (se așază şi el în fotoliul din faţa biroului; imită 
insesizabil tonalitatea vocii şi felul de a sta ale celuilalt) Am 
înțeles că vânzările de computere ZKM vă merg foarte bine... 

CP: (zâmbeşte satisfăcut) Da, cererea este încă mare. Suntem 
mulțumiți de ele. 

AV: (testează stabilirea contactului subtil, modificându-și 
treptat poziția; celălalt îl imită fără să-şi dea seama, deci 
contactul a fost stabilit) Ce anume v-a determinat să cumpăraţi 
produsele concurenţilor noştri? 


CP: (privirile îi rămân spre dreapta-jos, dezvăluindu-i 
modul de percepţie „senzitiv”) Păi, am simțit {expresie 
senzitivă) că era cea mai bună afacere la vremea respectivă şi de 
aceea am semnat contractul cu ei. (agentul de vânzări 
„ancorează” subtil fraza privind semnarea contractului, rostită 
de celălalt, cu o ridicare a sprâncenelor și cu un anume gest al 
mâinii) Mi-am imaginat ce frumos vor arăta {expresii vizuale) 
ZKM-urile în noile noastre broşuri publicitare şi m-am gândit că 
după asocierea asta se va auzi de noi {expresie auditivă). M-a prins 
așa de mult ideea asta {expresie senzitivă), că ardeam de nerăbdare 
{expresie senzitivă) să mă întorc şi să-i pun pe oamenii mei la 
treabă (din nou, AV „ancorează” fraza celuilalt, privind decizia 
luată în trecut, cu o ridicare din sprâncene și cu acelaşi gest al 
mâinii). Cam asta s-a întâmplat atunci şi simt [expresie senzitivă) 
că nu m-am înşelat. 

AV: (deschide servieta şi începe prezentarea ofertei sale): 
Tastatura noilor noastre modele este mult mai confortabilă. O 
simplă atingere a tastelor este suficientă pentru a le activa, de aceea 
perioada de garanție oferită de noi este de trei ori mai mare decât a 
concurenței. În calculator, modulele sunt uşoare şi simplu de 
înlocuit. Sunt sigur că simţiţi diferența între caracteristicile 
calculatoarelor noastre şi cele pe care le comercializați. La fel, sunt 
sigur că şi cumpărătorii vor simţi imediat avantajele oferite de firma 
noastră... (în timp ce vorbeşte, agentul imită tonalitatea și 
gesturile cu care angrosistul şi-a descris strategia cu câteva 
momente mai înainte; de asemenea el aruncă „ancora”, pentru 
a-l determina pe celălalt să semneze contractul, ridicând 
sprâncenele și gesticulând din mână)... 

Într-una dintre cărţile lor, adresată de această dată 
avocaţilor sau celor care au contact cu justiția, Grinder și 
Bandler descriu unele tehnici de manipulare a judecătorilor în 
instanță. Spre exemplu, „ancorele” acoperite și comunicarea 
non-verbală pot fi deosebit de eficiente în asemenea cazuri. 
lată un exemplu de manipulare: 

Un practicant al sistemelor de influențare neurolingvistică 
îşi însoțește prietenul la tribunal, unde acesta urmează a fi 
judecat. La un moment dat, în timpul desfășurării procesului, 


judecătorul este amuzat de o replică a unui martor și 
izbucneşte în râs. Imediat practicianul aruncă „ancora”: 
tuşeşte într-un anume fel, își drege vocea sau strănută discret, 
astfel încât să nu distragă atenţia, dar să fie totuşi auzit de 
judecător. Apoi el urmăreşte fiecare moment de relaxare al 
judecătorului şi repetă sunetul, pentru a întări legătura 
stabilită prin respectiva „ancoră”. De asemenea, participă şi la 
alte procese, aruncând „ancora” de fiecare dată când 
judecătorul zâmbeşte, dar în așa fel încât să nu iasă în 
evidenţă. Apoi, în timpul judecării prietenului său, aruncă 
„ancora” cât mai des posibil, dar fără a distrage atenţia. 
Legătura subtilă creată în acest mod între „ancoră” şi 
comportamentul judecătorului îl va face pe acesta să se 
relaxeze atunci când se va adresa inculpatului și chiar să aibă o 
atitudine favorabilă față de acesta. Grinder și Bandler susțin 
că, aplicată de practicanți experimentați, metoda are șanse de 
reuşită în majoritatea cazurilor. 

Între 1975 şi 1980, cei doi autori au condus numeroase 
cursuri de instruire în arta influenţării pe căi neurolingvistice. 
În Statele Unite, Canada și Europa audiența lor a început să fie 
tot mai mare. Medici, avocaţi, oameni de afaceri, vânzători au 
trecut cu miile pe la cursurile lor. În ciuda succesului, după 
câțiva ani, Grinder şi Bandler au hotărât să se despartă. 
Bandler s-a orientat spre continuarea studiilor în domeniul 
terapiei psihologice, în timp ce Grinder a ales calea afacerilor. 

În primăvara anului 1982, chiar și în armata Statelor Unite, 
într-o unitate din Pennsylvania, a fost inițiat un curs de 
învăţare a metodelor neurolingvistice, însă episodul nu s-a mai 
repetat poate şi din cauza protestelor tot mai energice venite 
din partea celor care considerau respectivele metode imorale. 

Bandler și Grinder au instruit peste cincizeci şi cinci de mii 
de oameni și au scris mai mult de o duzină de cărți despre 
tehnicile descoperite de ei, dar nu au publicat niciodată vreun 
studiu științific avându-le ca subiect. Asta și pentru că lumea 
ştiinţifică a privit cu suspiciune cercetările celor doi. Mai mult, 
contestatarii lor afirmă că rezultatele pozitive sunt mult 
exagerate. 


Şi totuşi, comunicarea neurolingvistică ar putea fi cea mai 
tulburătoare descoperire din domeniul psihologiei din 
ultimele trei decenii. Însă Grinder și Bandler au omis s-o 
fundamenteze riguros, din punct de vedere ştiinţific, fiind 
mult prea preocupaţi de avantajele comercializării aplicaţiilor 
ei. În același timp se amplifică discuţiile referitoare la 
consecinţele sociale ale metodelor şi la responsabilitatea 
autorilor în acest sens. Este foarte important ca astfel de 
instrumente de manipulare subtilă să nu ajungă arme de 
temut în mâinile vreunei elite atotputernice... 


Deşi nu are legătură cu metodele de comunicare 
neurolingvistică, vom face, în cele ce urmează, o scurtă trecere 
în revistă a unui alt tip de manipulare subtilă, anume a celei 
axate pe mesajele subliminale. 

Cu aproape patru decenii în urmă, James Vicary, patronul 
unei firme comerciale din New Jersey, l-a convins pe 
proprietarul unui cinematograf să încerce o nouă metodă 
pentru impulsionarea vânzărilor de Coca-Cola și de floricele 
de porumb, consumate în mod curent de spectatorii din sală. 
În timpul proiecției, pe ecran apăreau flash-uri inobservabile 
în mod conştient, dar reținute de subconştientul spectatorilor, 
cu două tipuri de mesaje: Beţi Coca-Cola și: Mâncați floricele de 
porumb. În urma experimentului, Vicary a declarat că vânzările 
la băuturile nealcoolice au crescut cu optsprezece procente, iar 
cele la floricele de porumb, cu cincizeci și opt de procente. 
Afirmațiile lui au declanșat un adevărat scandal. Unele ziare i- 
au prezentat inițiativa ca pe descoperirea secolului, altele l-au 
acuzat de manipulare mârşavă a spectatorilor, iar Comisia 
Federală a Comunicaţiilor a interzis difuzarea unor astfel de 
mesaje subliminale la radio sau la televiziune. 

Şi totuşi, experimentele ulterioare nu au confirmat eficiența 
acestui gen de manipulare. A fost cercetat și efectul mesajelor 
subliminale auditive, dar tot fără rezultate semnificative. Însă 
cu toate contestările lumii științifice, numai vânzarea casetelor 
audio cu efecte de „slăbire”, de „câştigare a respectului de 
sine”, de „renunțare la fumat”, de „îmbunătăţire a memoriei” 


sau chiar de „perfecţionare a îndemânării la jocul de golf” a 
înregistrat câştiguri de peste cincizeci de milioane de dolari 
numai în 1990. 

În privinţa efectului pe care îl au mesajele subliminale 
auditive, psihologul Anthony Greenwald a efectuat, în 1991, 
un experiment simplu, dar edificator. El a convocat două 
grupuri de subiecți. Cei din primul grup doreau să-și 
îmbunătăţească memoria, în timp ce componenții celui de-al 
doilea erau interesaţi în ridicarea nivelului de respect față de 
propria lor persoană. Ambele grupuri au fost puse să asculte 
casete cu mesaje subliminale. În secret însă, Greenwald a 
schimbat benzile între ele. La sfârșitul experimentului, fiecare 
subiect a fost rugat să aprecieze efectul pe care l-au avut 
şedinţele de ascultare asupra propriilor lor așteptări. Absolut 
toți au declarat că simt progrese semnificative. Evident, deși 
experimentul a dovedit fără umbră de îndoială că efectul 
mesajelor subliminale este minim sau chiar nul, progresele 
semnalate de subiecţi s-au datorat, atunci când într-adevăr au 
existat şi nu au fost o simplă iluzie, autosugestiei. 

Și totuşi, conform rezultatelor unui alt tip de studii, 
mesajele subliminale pot avea efect. Dar şi în acest caz, efectul 
este departe de aşteptări şi de miraculoasele progrese promise 
de reclamele destinate să vândă casetele audio şi video de gen. 

În 1982, John Bargh și Paulo Pietromonaco au invitat două 
grupuri de subiecţi să vizioneze un filmuleţ de desene animate 
„neutru”, în care Donald Răţoiul era rugat să doneze sânge la 
Crucea Roșie iar acesta refuza. În filmuleţul proiectat primului 
grup au fost înserate flash-uri, imperceptibile în mod 
conştient, ce reprezentau cuvinte neutre precum apă sau 
oameni, în filmuleţul destinat celui de-al doilea grup, mesajele 
subliminale erau reprezentate de cuvinte cu încărcătură ostilă, 
precum insultă sau răutate. La sfârşitul vizionărilor, fiecare 
subiect a fost invitat să aprecieze comportamentul răţoiului. 
Cei care au recepționat mesaje subliminale „neutre” s-au arătat 
indiferenți. Cei cărora le-au fost proiectate flash-urile „ostile” 
au spus despre Donald Răţoiul că este un egoist, un bădăran 
indiferent la suferința semenilor lor. Cei doi cercetători au 


ajuns astfel la concluzia că mesajele subliminale pot induce o 
anumită atitudine în comportamentul subiecților. 

În 1988, Steven Neuberg a făcut un experiment asemănător 
celui descris anterior. El a lucrat tot cu două grupuri de 
subiecţi. Din primul grup făceau parte subiecți ce arătaseră o 
anume înclinaţie spre cooperare cu semenii lor, în timp ce al 
doilea grup era alcătuit din indivizi obișnuiți cu spiritul de 
competiţie. Primilor le-au fost proiectate mesaje subliminale ce 
accentuau spiritul de cooperare, iar ceilalți au fost supuși 
influenței unor mesaje subliminale ce accentuau 
comportamentul competitiv, mergând până la agresivitate. 
Apoi subiecții au fost puşi să joace câteva jocuri ce 
presupuneau atât cooperarea, cât şi competiția în câștigarea 
cât mai multor puncte. Rezultatele au demonstrat că atât în 
cazul celor cooperantți, cât şi în cel al competitivilor, înclinațiile 
lor firești au fost accentuate sensibil de vizionarea filmelor cu 
mesaje subliminale. Neuberg a inversat apoi filmele, iar 
rezultatele au fost aproape nule. Concluzia studiilor sale a fost 
că mesajele subliminale pot avea unele rezultate semnificative 
doar atunci când ele îndeamnă subiectul la un comportament 
către care acesta are deja o înclinaţie firească. 

Dar concluzia generală a tuturor experimentelor din acest 
domeniu este aceea că efectul mesajelor subliminale nu 
corespunde nici pe departe așteptărilor şi nu justifică 
adevărata psihoză manifestată în vânzări de milioane de dolari 
la casetele audio sau video. Psihoza este întreținută în mod 
artificial de producătorii respectivelor mărfuri și de 
comercianti. 

Efecte mult mai semnificative în sensul manipulării 
consumatorului îl au reclamele evidente, precum afișele sau 
clipurile publicitare de la televiziune ori radio. De foarte multe 
ori, clienţii, sub efectul unor astfel de reclame în avalanșă, 
cumpără lucruri de care, o dată ajunși acasă, îşi dau seama că 
nu aveau nevoie. În Statele Unite ale Americii, nemulțumirea 
cumpărătorilor puși în asemenea situații a ajuns, la un 
moment dat, explozivă. Ei au dat în judecată guvernul pentru 
faptul că permite cascadele de reclame care îi fac să cumpere 


produse ce nu le sunt necesare. Pentru a-i împăca şi pe 
producători şi pe consumatori, a fost dată imediat o lege 
conform căreia fiecare cumpărător poate returna orice obiect 
achiziționat (evident cu excepția produselor perisabile şi a 
altor categorii foarte bine delimitate) în termen de treizeci de 
zile şi va primi înapoi întreaga contravaloare. Legea nu a 
reprezentat o lovitură prea mare la adresa producătorilor, 
deoarece efectul reclamelor este atât de puternic, încât 
procentul celor care returnează lucrurile este nesemnificativ 
pentru totalul vânzărilor. 

Tot în cadrul acestui capitol destinat manipulărilor subtile 
se cuvine să amintim și un alt gen de experimente cu rezultate 
interesante. Unui grup de subiecţi i s-a dat să citească o lungă 
listă de cuvinte alese la întâmplare. Unele apăreau o singură 
dată, iar altele se repetau cu o frecvență mai mare sau mai 
mică. În final, subiecţii erau rugaţi să aprecieze favorabil sau 
defavorabil cuvintele. Apreciate favorabil au fost cele ce 
apăreau cel mai des în listă. Cercetătorii au explicat că 
subiecților le-au devenit, în mod inconștient, familiare 
cuvintele pe care le-au întâlnit mai des. Metoda este deja 
utilizată în strategiile agenţiilor de publicitate. Cu cât numele 
unei companii apare mai des, chiar dacă nu în mod evident, 
potenţialul consumator devine tot mai familiar cu marca 
respectivei firme şi are o atitudine favorabilă față de produsul 
propus. 

Să exemplificăm metoda cu câteva scene dintr-un film 
sponsorizat de o firmă producătoare de Cola rece: un cuplu 
discută la o masă pe care se află o sticlă de Cola; o femeie 
aşteaptă înfrigurată, într-o staţie de autobuz, pe care se poate 
zări, între alte afișe, şi unul cu Cola între cuburi de gheață; un 
puști asistă la cearta părinților săi sorbind dintr-un pahar pe 
care este o inscripţie cu Cola rece ș.a.m.d. Chiar dacă aceste 
apariţii ale mărcii Cola trec neobservate, în mod conștient, de 
către spectator, totuși el devine familiar cu sigla companiei și, 
la prima ocazie, va cumpăra instinctiv o sticlă cu respectiva 
băutură. Apropo, nu vi s-a făcut poftă de o sticlă de Cola 
rece?... 


Evident, respectiva tehnică poate fi utilizată şi în campaniile 
electorale. Cu cât figura unui anume candidat apare mai des la 
televizor, indiferent de ocazie, cu atât ea devine mai familiară 
alegătorului. Strategia îi are în vedere mai ales pe potenţialii 
alegători încă nehotărâţi, al căror procent, uneori, este atât de 
mare, încât o asemenea manipulare poate răsturna spectaculos 
rezultatele preconizate ale scrutinului. Din acest motiv, în 
statele cu democraţie avansată, domeniul audiovizualului este 
supus unor legi stricte în timpul campaniilor electorale, legi 
menite să limiteze la maximum utilizarea unor astfel de tehnici 
de manipulare subtilă a electoratului... 


Cum este manipulată mass-media în 
conflictele internaționale 


Cea mai eficientă tehnică de manipulare pe scară largă este 
reprezentată de controlul informaţiei. Rescrierea istoriei, 
cenzurarea ştirilor,  dezinformările, falsificarea realității 
ș.a.m.d. sunt doar câteva dintre procedeele avute în vedere de 
cei care se ocupă cu controlul informaţiei. 

Principalul suport prin care se pun în practică asemenea 
strategii de influență este mass-media. Dacă în sistemele 
totalitare mijloacele de informare erau controlate strict de la 
Centru, în democraţiile aflate la început şi mai ales în cele deja 
rodate, manipularea mass-media implică elaborarea unor 
strategii extrem de complicate și subtile, dar cu o forță 
extraordinară de influențare a opiniei publice, deoarece omul 
de rând s-a obișnuit să creadă sincer în imparţialitatea 
ziariştilor. 

Pentru a vedea la ce grad de sofisticare au ajuns artizanii 
manipulării în domeniul mass-media, redăm mai jos 
dezvăluirile lui Yohanan Ramati, directorul unui institut de 
studii strategice celebru în întreaga lume: Jerusalem Institute 
for Western Deffence. Ramati, un cercetător sobru, care se 
ocupă de studiul fenomenelor geopolitice şi geostrategice 
contemporane, a acceptat să ofere publicaţiei new-yorkeze 
Mainstream, în aprilie 1994, câteva informaţii zguduitoare 
despre felul cum se construiește, la nivelul mentalităților 
colective, imaginea unor întregi popoare sau etnii, cu 
consecinţe politice și istorice incalculabile. Dezvăluirile lui Y. 
Ramati au apărut apoi şi în ziarul România liberă, în traducerea 
şi prelucrarea lui Vladimir Alexe. 

După părerea lui Y. Ramati, mediatizarea internațională a 


războiului civil din Iugoslavia a înfățișat enormele pierderi și 
suferinţe înregistrate de toate părțile implicate în conflict, dar, 
continuă el, cu diferențieri semnificative. Astfel suferinţele 
musulmanilor erau prezentate, de regulă, cu cele mai multe 
detalii, în timp ce suferințele croaților erau abia menţionate, iar 
cele ale sârbilor nici măcar nu erau amintite. 

În mass-media occidentală, în cea din ţările islamice, ca şi în 
Israel — observă Ramati - apărea o puternică tendință de 
„injectare a urii” prin manipularea propagandistică a mass- 
media. De regulă, în presa scrisă sau la televiziune apăreau 
femei, copii ori bătrâni din Sarajevo — dar numai din cartierele 
musulmane - răniți, sângerând abundent, pe fundalul sonor al 
răpăitului de mitraliere şi al bubuiturilor de tun. Niciodată 
însă nu erau prezentaţi copii, femei sau bătrâni, în exact 
aceeaşi situație, din partea sârbă a Bosniei. Nici rănile femeilor, 
nici ale copiilor croaţi nu-şi găseau, de regulă, spaţiu, dacă 
acestea erau rezultatul bombardamentelor sau tirurilor 
musulmane. 

Această selectivitate, spunea Ramati, „era de departe prea 
evidentă pentru a fi rodul întâmplării”. Faptele erau 
manipulate şi, când nu conveneau, erau pur şi simplu 
ignorate. Fiind vorba așadar de o acțiune concertată, 
următoarea întrebare care s-a pus a fost: „Cine susținea 
financiar şi dirija din umbră toată acea manipulare 
internațională a mass-media şi a opiniei publice, astfel ca în 
SUA, Marea Britanie sau Franţa să se creeze un curent 
favorabil constituirii unui al doilea stat musulman în Balcani?” 

Ramati oferă în acest sens exemplul companiei „Ruder & 
Finn Global Political Affairs”. Obiectul companiei este mai 
neobișnuit, cel puţin pentru marele public: manipularea 
imaginii unor conflicte internaţionale, a imaginii unor popoare 
și etnii, prin intermediul mass-media, în funcţie de interesele 
clientului. Adică ale guvernului sau ale celui care plătește 
compania pentru asta! Mai pe scurt, „Ruder & Finn...” se 
ocupă cu „intoxicarea” opiniei publice mondiale la cerere. 

Pentru a-și argumenta afirmaţiile, Ramati a citat un interviu 
absolut senzațional prin  cinismul (sau, dacă vreți, 


pragmatismul) său, acordat de însuşi James Harff, directorul 
lui „Ruder & Finn...” lui Jacques Merlino, la Paris, în 
octombrie 1993... 


Harff: Timp de optsprezece luni, noi am lucrat pentru Croația şi 
Bosnia-Herţegovina, ca şi pentru opoziția din provincia Kosovo. În 
această perioadă am avut multe succese, creând clienților o 
formidabilă imagine internațională. Intenționăm, de altfel, să 
obținem toate avantajele şi să dezvoltăm înţelegeri comerciale cu 
aceste țări. Viteza este esenţială pentru ca faptele, favorabile clienților 
noştri, să fie sădite în conştiinţa opiniei publice. Contează doar prima 
afirmaţie. Retractările ulterioare nu au niciun efect. 

Merlino: Cât de des recurgeți la intervenții pe lângă oficialități? 

Harff: Cantitatea nu e importantă. Trebuie doar să intervii la 
momentul oportun şi pe lângă cea mai potrivită persoană. Din iunie 
până în septembrie (1993, n.n.) noi am organizat treizeci de întâlniri 
cu agenţiile de presă importante, ca şi întâlniri între oficialitățile 
bosniace cu Al Gore, Lawrence Eagleburger, precum şi cu zece 
senatori influenţi, printre care George Mitchell şi Robert Dole. De 
asemenea, am expediat în exclusivitate treisprezece ştiri de ultimă 
Oră, treizeci şi șapte de faxuri cu informații de ultim moment, am 
trimis șaptesprezece scrisori oficiale şi opt rapoarte. Am mai dat 
douăzeci de telefoane personalului de conducere de la Casa Albă şi 
alte vreo sută la ziariști, editori, comentatori de politică externă şi 
altor persoane influente din mass-media internațională. 

Merlino: De care dintre realizările Dvs. sunteți cel mai mândru? 

Harff: Faptul de a fi atras de partea noastră opinia publică 
evreiască. Aceasta era o chestiune vitală, fiindcă dosarul afacerii era 
periculos, privit din acest unghi. Pentru că preşedintele Tudjman (al 
Croaţiei), de pildă, a fost dur la adresa evreilor în cartea sa „Lara 
făgăduinței şi realitatea istorică”. 

Cine citea această carte l-ar fi putut, cu mare ușurință, acuza de 
antisemitism. Nici în Bosnia lucrurile nu stăteau mai bine. 
Preşedintele Izetbegovici susținea, cu ardoare, crearea acolo a unui 
stat fundamentalist islamic, în cartea sa intitulată „Declaraţia 
islamică”. Dincolo de asta, trecutul Croației şi al Bosniei este 
puternic marcat de un autentic şi crud antisemitism. Zeci de mii de 


evrei au fost exterminați în lagărele croate. Așa că era foarte normal 
ca organizațiile evreieşti şi intelectualii să fie ostili croaților şi 
bosniacilor. Misiunea noastră era să schimbăm această atitudine. Şi 
am reuşit de minune. La începutul lui iulie 1992, publicația new- 
yorkeză „Newsday” a lansat afacerea cu lagărele (sârbe) de 
concentrare. Am sărit imediat să exploatăm momentul. Așa că am 
contactat pe loc trei dintre cele mai mari organizații evreieşti din 
America — Liga B'nai B'rith contra defăimării, Comitetul evreiesc 
american şi Congresul american-evreiesc. În august, le-am sugerat 
acestor organizații influente să publice un avertisment în „New York 
Times” şi să organizeze demonstrații în fața ONU. A fost o lovitură 
de proporții. Când organizațiile evreieşti au trecut de partea 
bosniacilor musulmani am putut, cu mare uşurinţă, să-i identificăm 
pe sârbi cu naziştii în mintea oamenilor. Nimeni nu înțelege nimic 
din ceea ce se întâmplă în Iugoslavia. Marea majoritate a 
americanilor se întreabă, probabil, în care parte a Africii se află 
Bosnia. Dar noi, dintr-o singură mişcare, am fost în stare să le 
prezentăm o poveste simplă, cu „băieți buni” şi cu „băieți răi”, care 
pe urmă a funcționat aproape de la sine. Imediat s-a observat o 
schimbare clară în limbajul presei, care a început să exploateze 
concepte cu o înaltă încărcătură emoțională, de genul „purificare 
etnică”, „lagăre de concentrare”, concepte ce evocau oamenilor 
imaginile Germaniei naziste şi ale camerelor de gazare de la 
Auschwitz. Schimbarea în acest registru emoțional a fost atât de 
puternică, încât nimeni nu a mai îndrăznit după aceea să meargă 
contra curentului. 

Merlino: Dar când făceați toate acestea, nu aveați nicio dovadă că 
ceea ce spuneați era adevărat. Aveaţi doar un singur articol, din 
„Newsday”! 

Harff: Treaba noastră nu e să verificăm informațiile. N-avem 
echipament pentru asta. Sarcina noastră este doar să accelerăm 
răspândirea informațiilor favorabile nouă. Noi nu confirmam deloc 
existența lagărelor morții în Bosnia, noi doar făceam cunoscut ce 
afirma „Newsday”. 

Merlino: Sunteţi conştient că v-aţi asumat o responsabilitate 
imensă? 

Harff: Suntem profesionişti. Trebuia să facem ceva şi am făcut. 


Nu suntem plătiți să fim morali. 

După citarea interviului, Y. Ramati a adăugat că mai 
rămânea de clarificat o chestiune, doar aparent minoră: cine a 
angajat și plătit compania „Ruder & Finn...”? Era puțin 
probabil ca guvernul croat sau bosniac să fi dispus de 
fondurile necesare. Să fi fost la mijloc banii unor state arabe? 
Să fi fost banii companiilor petroliere americane care operează 
în țări arabe? Sau ai băncilor internaţionale? Îşi poate permite 
oricine să angajeze pe „Ruder & Fin...”? 

Unui israelian, interesat de chestiune atunci când Partidul 
Likud era la putere în Israel, i s-a răspuns de către o altă 
asemenea companie că ea ar putea întreprinde ceva pentru 
guvernul israelian doar dacă acesta ar fi dispus la inițierea 
unor schimbări politice. Campania bine orchestrată de 
„demonizare” a sârbilor, era de părere Y. Ramati, ar trebui să-i 
avertizeze atât pe evrei, cât şi pe toți cei care vor ca țările lor să 
continue să existe. Pentru israelieni, ca și pentru creștinii 
maroniți din Liban ori pentru albii sau zulușii din Africa de 
Sud, această manipulare poate deveni o chestiune de viaţă și 
moarte. Cine promovează islamismul radical în Europa poate 
promova  radicalismul şi islamismul oriunde în lume. 
Sancţiunile exclusive contra sârbilor sunt o ruşine pentru 
umanitate, susține Y. Ramati, pentru că sârbii ortodocși au fost 
majoritari în Bosnia, înainte de a fi decimaţi de ustaşii croați 
(polițiile fasciste croate în ultimul război mondial) şi de 
musulmanii bosniaci care l-au susținut, cum se ştie, pe Hitler. 
Şi încă mai acopereau peste jumătate din teritoriul Bosniei 
înainte de începerea luptelor. Musulmanii, ajunși după război 
mai numeroși (48 la sută contra 35 la sută), ocupau un teritoriu 
mai restrâns, grupaţi mai ales în aşezările urbane. 

A lupta, susține Ramati, ca să scapi de impunerea cu forța a 
fundamentalismului islamic de către despoțţi tip Izetbegovici, 
într-o ţară care ţi-a aparținut şi apoi ţi-a fost răpită de o mână 
de străini, este o reacţie foarte naturală la orice popor care își 
păstrează instinctul național de supravieţuire. lar a continua 
lupta, în ciuda sancţiunilor impuse de o „comunitate 
internațională”  cinică, dominată doar de interesele ei 


financiare, nu şi de obiectivitate, constituie un semn al onoarei. 
Nicio sancțiune, observa Ramati, nu a fost impusă, de pildă, 
Rusiei când a intervenit pentru a-l răsturna pe preşedintele 
liber ales al Gruziei (Gamsahurdia) și a-l înlocui cu niște 
marionete, după un război sângeros. Nici Siriei nu i s-a 
reproșat nimic după intervenţia din Liban, menită să distrugă 
structurile creştine și să le înlocuiască, treptat, cu cele 
fundamentalist-islamice. Nici Egiptul nu a fost supus 
sancţiunilor economice atunci când a invadat şi anexat o parte 
din Sudan (1993), fapt necunoscut de opinia publică 
internațională deoarece mass-media a ignorat atât invazia, cât 
și refuzul ONU de a o dezbate. 

În 1993, sute de mii de oameni au fost uciși în diverse zone 
din Asia, Africa, America Latină sau spaţiul fostei URSS fără 
să se dea vreo „sancţiune” internaţională. În schimb, constată 
Y. Ramati, „comunitatea internaţională” devine brusc foarte 
dură atunci când anumite interese legate de exploatarea 
petrolului sunt în joc, ca de pildă în Irak, în 1990. Embargoul, 
observa Ramati, nu făcea decât să prelungească războiul. 
Pentru că privând populaţia Serbiei de hrană, medicamente şi 
benzină îl lipsea total și pe Izetbegovici de vreun interes real 
pentru a pune capăt luptelor, deoarece el spera ca sârbii să fie 
siliți să-i accepte condiţiile. Se poate observa astfel că „Ruder 
& Finn...” nu reprezintă decât un element - este adevărat, 
esenţial — al unui întreg lanţ. 

Prin manipularea opiniei publice internaţionale, imaginea 
unor conflicte și popoare întregi devine în acest mod 
dependentă de interese legate de petrol și financiare. „Ruder & 
Finn...” nu face decât să-și ofere serviciile. Ea, ca şi celelalte 
companii cu acelaşi profil, comercializează imaginea 
internaţională a unor state. E un comerţ nou și foarte costisitor. 
Iar deviza lor, după cum s-a văzut, este: We are not paid to be 
moral! (Nu suntem plătiți să fim morali!)... 


Rezistenţa la manipulare 


După cum am văzut în capitolele precedente, toate 
strategiile şi tehnicile de manipulare sunt axate pe obținerea 
controlului asupra comportamentului, gândirii sau 
sentimentelor subiecților, într-o anumită situație socială și pe 
parcursul unei anumite perioade de timp, în vederea câștigării 
unor avantaje substanţiale pentru artizanii manipulării și în 
detrimentul celor controlaţi. Schimbările urmărite a fi produse 
în una dintre cele trei componente ale identității subiecților pot 
fi focalizate precis sau pot fi părți ale unui proces deosebit de 
complex. Ele pot avea efecte imediate sau pot rămâne în fază 
latentă pentru a determina ulterior mutații radicale de 
mentalitate, pot fi induse în mod vizibil ori pe căi subtile, se 
pot solda cu rezultate durabile în timp sau pot înregistra 
schimbări doar pentru o anumită perioadă avută în vedere de 
manipulatori. 

Deşi unele metode de manipulare se bazează pe tehnici 
„exotice” precum hipnoza, administrarea de droguri sau de 
șocuri electrice, intervenţiile chirurgicale pe creier, cele mai 
multe strategii de obţinere a unui control total asupra 
individului au în vedere tehnici „laice“, în majoritatea 
cazurilor extrem de eficiente. Ele se bazează pe exploatarea 
necesităților fundamentale ale omului (nevoia de hrană, de 
adăpost, de informare, de integrare într-un anumit grup social 
ș.a.m.d.), în sensul cufundării individului în anonimat, pentru 
a-l face mult mai docil și mult mai dispus să se supună 
regulilor impuse de autorităţi, indiferent de forma sub care 
sunt percepute acestea. 

Unii agenţi de manipulare fac parte dintr-un sistem 
instituționalizat, guvernat de reguli stricte, precum armata, 


cultele religioase,  suprastructurile guvernamentale şi 
administrative, instituțiile de învățământ, structurile de 
promovare a activităților comerciale etc., în timp ce alții 
acționează în mod empiric, conform unor reguli nescrise sau 
bazându-se pe propria lor experiență de influențare a 
indivizilor şi chiar a maselor (profeți, cerşetori, escroci 
ș.a.m.d.). 

Tehnicile de manipulare se întâlnesc permanent, chiar şi în 
cele mai banale momente ale vieţii. Mai mult ca sigur, fiecare 
dintre dumneavoastră a utilizat cel puţin o dată în viață 
tehnica „trântitului-ușii-în-față”, fără să ştie că se numește 
astfel şi că a fost studiată de colective întregi de psihologi. lar 
efectul a fost același cu cel obținut de specialiști. Spre exemplu, 
în cadrul celei mai obișnuite târguieli de la piață sau de la 
talcioc, atunci când aţi dorit să cumpăraţi un produs, 
vânzătorul v-a „trântit” de la bun început un preț evident mai 
mare decât valoarea reală a produsului şi, bineînţeles, decât ați 
fost dumneavoastră dispus să plătiți. La rându-vă, i-ați 
„trântit” un preţ vizibil mai mic decât valoarea estimată. Jocul 
cererii și ofertei a continuat până la acordul asupra unui preț 
mediu care v-a satisfăcut atât pe dumneavoastră, cât şi pe 
vânzător. Copiii, și ei, aplică de multe ori, instinctiv, metoda 
„piciorului-în-ușă”, cerând părinţilor să le ia un lucru minor, 
apoi altceva și iar altceva... Şi nu doar copiii procedează așa. 
Probabil de multe ori aţi avut senzaţia că i-aţi dat cuiva „un 
deget”, pentru ca apoi respectivul să vrea „toată mâna”. În 
astfel de situaţii şi nu numai, ați încercat senzaţii de 
nemulțumire, de disconfort psihic, ceea ce reprezintă tocmai 
manifestările specifice disonanţei cognitive. Învăţând să 
recunoaşteţi astfel de stări, ştiind cum să ajungeţi la cauzele lor 
intime, veți putea să rezistați manipulărilor de orice fel. Sau 
majorităţii lor. Tocmai acesta este scopul capitolului de faţă. 

Cum spuneam, presiunea diferitelor tipuri de manipulări 
poate fi sesizată în cele mai obişnuite secvenţe ale vieții. 
Importanţa acordată relaţiilor interumane, supunerea față de 
regulile de grup, emoția produsă de recompense sociale 
minore precum un zâmbet, un compliment sau un gest 


prietenesc reprezintă tocmai efectele manipulărilor. Nu ne 
propunem neapărat să calificăm manipulările drept „bune” 
sau „rele”, ci dorim să oferim procedee de recunoaştere a lor, 
lăsând apoi la latitudinea fiecăruia aprecierile precum şi 
opțiunea în ceea ce priveşte supunerea sau nesupunerea față 
de ele. Aceasta pentru că succesul influențelor sociale nedorite 
se bazează tocmai pe neputinţa individului de a le percepe în 
mod conştient și a li se opune în consecinţă. Spre exemplu, 
regulile de protocol reprezintă factori de inhibiţie extraordinar 
de puternici pentru comportamentul firesc al omului obișnuit. 
Uneori, disonanța cognitivă apărută în urma plasării 
individului într-un mediu cu totul nou, guvernat de reguli 
rigide, este atât de puternică, încât dă naştere la manifestări 
imposibil de controlat, precum accelerarea bătăilor inimii, 
transpiraţia, tremurul vocii etc. Pentru a rezista, individul 
încearcă disperat să se supună noilor reguli, fără a se mai 
gândi măcar dacă sunt neapărat necesare sau, mai mult, dacă 
nu cumva ele sunt anume făcute pentru a-i reduce la tăcere pe 
cei care gândesc diferit sau vor să pună întrebări. 

Cu cât individul se preocupă mai mult de a nu fi luat drept 
incult, plictisitor, prost sau lipsit de orice talent, cu atât el este 
mai ușor de manipulat de către cei care intenționat îi induc 
astfel de preocupări pentru a-l distrage de la gândurile și 
întrebările lui fireşti. În majoritatea cazurilor, reflexul de 
supunere față de regulile impuse de cei din jur este inoculat 
încă din copilărie. Un „copil cuminte” vorbește numai când 
este întrebat, stă la locul lui, nu îi deranjează pe cei mari, e 
ascultător. De mic, individul se obişnuieşte cu supunerea față 
de o autoritate, reprezentată în primul rând de părinţi, apoi de 
ceilalți adulţi din familie sau de frații mai mari, de profesori 
ș.a.m.d. El învaţă că este mult mai uşor să te supui, pentru a 
nu fi trimis „la colţ” (o formă de izolare în fața a doi pereți 
goi), ori chiar pedepsit mai aspru. Din nou, nu calificăm un 
astfel de sistem educaţional drept „bun” sau „rău”, însă câteva 
sfaturi generale pot rezulta de aici. Niciodată să nu-i spuneți 
copilului: „eşti prost”, „eşti un neisprăvit”, „n-o să iasă nimic 
din tine”. Foarte puţini se ambiţionează pentru a demonstra 


contrarul. Cei mai mulţi însă rămân cu un sentiment de 
inferioritate care îi poate urmări toată viaţa, făcându-i victime 
sigure ale manipulatorilor care așteaptă să exploateze tocmai 
astfel de slăbiciuni. Lăsaţi copilul să pună chiar și cele mai 
ciudate întrebări și răspundețţi-i întotdeauna fără a-l jigni. Dacă 
întrebarea este chiar prostească, spuneţi-i simplu: „e o 
întrebare proastă”, dar niciodată „ești prost”. Nu-l învățați să 
identifice întrebarea greșită cu propria lui persoană. Nu-i 
impuneţi reguli fără a i le explica. Învăţaţi-l să gândească 
singur. Aveţi încredere în el, respectați-l chiar dacă ați optat 
pentru rolul de părinte autoritar. Invăţaţi-l că respectul faţă de 
ceilalți înseamnă, în primul rând, respectul față de sine însuşi. 
În același timp nu-l răsfățați necondiționat, pentru că, mai 
târziu, va deveni extrem de vulnerabil la influențele 
anturajului, care, uneori, pot avea efecte negative foarte greu 
sau chiar imposibil de controlat. 

Revenind la influenţa situaţiilor sociale obișnuite, de multe 
ori ea poate fi mai puternică decât influenţa exercitată în mod 
direct de către cei mai versați manipulatori. De aceea artizanii 
marilor manipulări imaginează strategii tocmai pentru crearea 
unor astfel de situaţii sociale, în care individul este supus 
presiunilor grupului din care face parte. El realizează din 
reflex că este mult mai ușor să te supui regulilor grupului 
decât să le încalci şi se adaptează situației respective imitând 
comportamentul celor din jur, fără a mai încerca să analizeze 
cu detașare respectivele reguli. 

Se ajunge astfel la problema fundamentală: „Care este cea 
mai bună cale pentru a rezista manipulărilor?” La prima 
vedere, soluţia ideală ar fi izolarea totală de societate. În acest 
fel individul se poate detașa complet de influenţele exterioare. 
Metoda a fost aplicată de unii sihaștri, care s-au retras departe 
de civilizaţie, au retezat orice contact cu semenii şi și-au 
dezvoltat propria lor filosofie de viață, după ani întregi de 
suferință. Metoda însă nu poate fi generalizată pentru că omul 
este, în primul rând, o ființă socială. Ar exista şi o variantă mai 
rezonabilă a izolării: individul continuă să trăiască în societate, 
dar se poate detaşa emoțional de anumite aspecte ale vieţii. 


Detaşarea însă atrage după sine pierderea suportului social 
reprezentat de familie, de persoanele iubite, prieteni, colegi, 
care, întâmpinați tot timpul cu răceală, vor ajunge să evite 
contactul direct cu individul. Treptat, sentimentul de 
singurătate se va amplifica, putând duce chiar la apariția unor 
manifestări paranoide. 

Ne aflăm astfel în fața unui veritabil paradox. Detașarea de 
societate, pentru a evita orice contact prin intermediul căruia 
am putea fi manipulaţi, este absurdă. În acelaşi timp, 
implicarea totală, sinceră, plină de pasiune în viața socială ne 
poate face extrem de vulnerabili la influenţele exercitate de 
artizanii manipulării. 

Şi totuși, omul este o fiinţă socială. Marile sale împliniri se 
pot atinge numai în cadrul societăţii. Fiecare dintre noi doreşte 
să experimenteze cele mai profunde sentimente, să aibă 
prieteni de nădejde, să poată acţiona așa cum îi dictează inima, 
să-şi trăiască viaţa din plin. Acest lucru poate fi realizat şi fără a 
cădea victimă manipulărilor prezente în fiecare moment al 
existenței noastre, utilizându-se o a treia cale, prin care 
paradoxul de care vorbeam mai sus poate fi evitat. În acest 
sens, nu mai este vorba de a alege între detaşare şi implicare, ci de a 
alterna cele două stări, astfel încât perioadele de trăire la cote înalte 
să fie urmate de scurte intervale de detaşare. Din când în când este 
bine să încercăm o detaşare totală de problemele zilnice şi să 
ne analizăm „la rece” acţiunile, sentimentele, alternativele 
alese într-o situaţie sau alta, pentru a găsi cele mai bune soluții 
pentru viitor. Oscilarea permanentă între acești doi poli 
(detașarea şi implicarea) este singura modalitate de a evita, pe 
cât posibil, manipulările zilnice. 

Evident, se pune problema când să ne analizăm viaţa „la 
rece” şi când să trăim din plin. Pentru că nu trebuie să 
ajungem obsedaţi de pericolul manipulărilor. Acestea au 
existat, există şi vor exista, cât timp va ființa societatea umană. 
Ceea ce ne interesează este ca ele să nu ne transforme în sclavii 
unor indivizi lipsiți de scrupule, să nu ne lipsească de 
bucuriile simple ale vieții, să nu ne transforme în niște 
„legume”. 


Unii își aleg timpul detașării seara, înainte de culcare. Un 
fost profesor universitar al subsemnatului spunea, cu toată 
seriozitatea, că în perioada studenţiei sale obișnuia să-și pună 
căciula pe masă, în fața patului, şi să-i vorbească înainte de a 
adormi. O considera ca pe un alter ego al său, și în cadrul 
acelui „dialog”-monolog recapitula tot ceea ce făcuse în timpul 
zilei, şi bune şi rele, pentru a analiza consecinţele şi a alege cea 
mai bună soluţie pentru a doua zi. Este un exemplu. Uneori 
însă problemele sunt complexe și „analiza de seară” poate 
conduce spre insomnii cu efect stresant. 

Nu poate fi dată o rețetă generală, însă există diverse 
modalități pentru a ne da seama imediat când se impune 
momentul de detașare. Profesorul Philip Zimbardo şi colega sa 
Susan Andersen, de la Universitatea Stanford, California, au 
desfășurat numeroase studii, în urma cărora au cristalizat 
principalele metode prin care putem identifica momentele în 
care suntem supuşi manipulărilor. De asemenea, ei arată cum 
ne putem detașa în astfel de momente și, mai ales, care sunt 
principalele strategii de a rezista influențelor. 

În continuare vom trece în revistă cele mai importante 
asemenea strategii, împreună cu câteva exemple pentru 
fiecare. 


Identificarea discontinuităților 

De obicei, marile minciuni sunt ascunse sub un înveliș de 
aparentă normalitate. Și totuși „camuflajul” nu poate fi 
niciodată perfect. Întotdeauna, mai devreme sau mai târziu, 
apare ceva „în neregulă”, ceva ce „nu se potriveşte”. De fiecare 
dată, astfel de momente trebuie să reprezinte pentru noi 
semnale de alarmă. 

Jim Jones, liderul sectei Templul poporului, cel care a 
determinat sinuciderea colectivă a peste nouă sute de oameni, 
le promitea adepților săi o viaţă idilică în jungla Guyanei: 
climat blând, mâncare din abundență, muncă ușoară, sănătate 
și viaţă veșnică. Realitatea a fost exact pe dos: climat ucigător, 
muncă extenuantă, hrană insuficientă, țânțari, boli, decese. 
Unii dintre sectanţii care nu fuseseră încă subjugaţi total 


voinţei lui Jones și-au dat seama încă din momentul sosirii în 
Guyana că promisiunile pastorului sunt vorbe în vânt. Şi totuși 
marea majoritate a adepților nega evidenţele și credea 
nestrămutat în cuvintele lui Jones care le spunea că, oricum, 
viaţa lor putea fi considerată un rai în comparaţie cu 
„infernul” ce pusese stăpânire pe lume. Cei care au reuşit să se 
salveze înaintea tragediei finale au fost tocmai cei care și-au 
dat seama că „ceva nu se potriveşte”, că există o discrepanţă 
evidentă între promisiunile pastorului și realitatea 
înconjurătoare. La rândul său, Richard Clark, cel care a condus 
prin junglă un grup de evadați din Jonestown, chiar în 
dimineaţa de dinaintea tragediei, spunea: 

„Încă de când am coborât din avion am simţit că nu era în 
regulă ceva.” 

Regimurile comuniste au colapsat atunci când tot mai mulți 
oameni au început să simtă discrepanţele uriaşe dintre 
promisiunile înălțătoare ale ideologilor şi înrăutățirea continuă 
a traiului de zi cu zi. 

O escrocherie de proporții, descrisă într-un cotidian 
românesc la începutul lui 1996, a eșuat din cauza unui 
amănunt minor ce a atras atenția uneia dintre potenţialele 
victime. Astfel conducerea unei regii autonome din București a 
intrat în contact cu un grup de oameni de afaceri români şi 
italieni, care urmăreau încheierea unor contracte fabuloase cu 
respectiva regie. Ei susțineau că vor contribui cu sute de 
milioane de dolari, ceea ce, evident, reprezenta o şansă unică 
pentru viitorii lor parteneri. La un moment dat, unul dintre 
negociatorii regiei autonome a observat că un membru 
important al celuilalt grup nu are cărţi de vizită. Scăpare 
minoră, dar de neacceptat pentru un om de afaceri serios. 
Convins că „nu se potriveşte ceva”, negociatorul a dispus 
verificarea partenerilor, care s-au dovedit a fi niște escroci. 

Exemplele sunt nenumărate, dar esența problemei rămâne 
una singură. Atunci când simţim că „nu se potriveşte ceva”, că 
„nu e în regulă ceva”, că „nu merge ceva”, este momentul să 
ne detașăm şi să analizăm lucrurile lucid, cu obiectivitate şi 
calm, pentru a vedea care este sursa reală a respectivei 


discontinuități. Trebuie să-i judecăm și să-i evaluăm pe cei cu 
care intrăm în contact nu numai după ceea ce spun, ci și după 
ceea ce fac. lar când distanța de la vorbă la faptă este 
considerabilă, înseamnă că „nu merge ceva”. Foarte mulți 
escroci își datorează succesele unei abilităţi înnăscute de a-și 
învălui interlocutorii în vorbe frumoase şi în promisiuni ce nu 
au nicio legătură cu realitatea. 

În general, când simţim că în adâncul sufletului nostru 
persistă o nemulțumire (semn al disonanţei cognitive), 
înseamnă că este momentul unei analize „la rece” a situaţiei în 
care ne aflăm, pentru a lua cât de repede posibil o decizie în 
privinţa viitorului. Neglijarea acestor nemulțumiri interne, 
ignorarea lor conform principiului „lasă că trece” ne pot duce 
uneori în situaţii ce par fără scăpare. În fond, libertatea de 
opţiune, în adevăratul sens al cuvântului, impune mai întâi 
analiza obiectivă a situaţiei, pentru ca abia după aceea să fie 
căutată soluția optimă. 

Alternând trăirile intense cu momentele de detaşare 
destinate analizelor, ne putem dezvolta un anume scepticism 
și un simţ critic în măsură să ne ofere posibilitatea de a depista 
la timp influenţele nedorite cărora le suntem supuși. 


Observarea normalității aparente 

Cele mai eficiente tehnici de manipulare se bazează pe 
crearea unei aparenţe de normalitate. Pentru a avea succes, 
agenţii de influenţă trebuie să acționeze în așa fel încât să nu 
atragă atenţia celor din jur. Raportându-ne la subcapitolul 
precedent, ei sunt foarte atenţi să nu le dea ocazia celorlalți de 
a observa că „nu se potriveşte ceva”. Cerşetorii, chiar şi când 
venitul lor lunar îl depăşeşte de câteva ori pe cel mediu pe 
economie, se îmbracă întotdeauna în zdrenţe, umblă murdari, 
îşi pun în evidenţă rănile (de multe ori intenționat) pentru a 
stârni mila trecătorilor. Marii escroci se îmbracă întotdeauna 
elegant, folosesc un limbaj elevat, se comportă aidoma 
oamenilor de afaceri veritabili. De multe ori, potenţialele 
victime nici nu mai verifică identitatea celor cu care stau de 
vorbă de teamă să nu-i „ofenseze”. Întotdeauna cei care îşi 


asumă o altă identitate încearcă să se comporte, să vorbească, 
să se îmbrace precum cei pe care îi imită, pentru ca 
potenţialelor victime să le fie indus sentimentul de normalitate 
menit să adoarmă vigilența. 

Comportamentul civilizat, respectul și sentimentele de 
prietenie față de cei din jur nu sunt echivalente cu a le acorda, 
necondiţionat, o încredere absolută. Întotdeauna, un minim 
simţ critic este bine venit. Chiar şi cei mai apropiaţi nouă tind, 
uneori, să ne exploateze slăbiciunile pentru a-și satisface un 
interes, sau cum spun bătrânii, încearcă „să ne apuce un deget, 
pentru a ne lua toată mâna”. 

La nivel macrosocial, toate regimurile, indiferent de ce 
orientare ar fi acestea, încearcă să inducă oamenilor obișnuiți 
sentimentul de normalitate, în măsură să justifice acțiunile 
guvernamentale şi să confere un spor de autoritate 
suprastructurii. Acest lucru se realizează, în principal, prin 
controlul informaţiilor. În anii cincizeci, guvernul Statelor 
Unite a refuzat să avertizeze cetățenii din Nevada asupra 
pericolului căderilor radioactive produse în urma testelor 
nucleare. Oamenii au crezut în starea de „normalitate” şi nu și- 
au părăsit aşezările, pentru ca abia mult mai târziu să fie 
dezvăluită incidența crescută a cazurilor de cancer din 
Nevada. 

În cazul accidentului nuclear de la Cernobâl, autorităţile au 
refuzat să ofere informaţii opiniei publice, iar când dezastrul 
nu a mai putut fi ascuns, au încercat să-l minimalizeze cât de 
mult posibil. Echipele de intervenţie nu au fost avertizate 
asupra pericolului real la care se expun, locuitorii din 
împrejurimi au fost liniștiți cu comunicate false, iar după zece 
ani s-a dovedit că mii de oameni au murit nevinovaţi, în 
chinuri groaznice, tocmai din dorinţa guvernului de a păstra 
aparenţa de „normalitate”, pentru a nu-și şifona „imaginea”. 

În România postrevoluţionară, și nu numai, cuvântul de 
ordine în toate ministerele este păstrarea secretului asupra 
tuturor neîmplinirilor şi eșecurilor, pentru a da impresia 
populaţiei că tranziția decurge „normal”. De câte ori ziarele 
independente publică documente compromițătoare la adresa 


suprastructurii, prima măsură este demararea unei anchete 
pentru a se depista scurgerea de informaţii. Din păcate, în 
majoritatea cazurilor, aceasta rămâne și singura măsură luată 
de guvernanțţi. De multe ori, încrâncenarea autorităţilor de a 
păstra aparența de normalitate ajunge să frizeze absurdul. 
Astfel, după revoluţia din decembrie 1989, România a fost 
zguduită de demisiile răsunătoare ale unor importanţi 
funcţionari de stat (şeful Gărzii Financiare, şeful 
Inspectoratului General de Poliție, şeful Serviciului de 
Contrainformații al Armatei etc.), care au încercat, prin 
gesturile lor, să arate că „nu merge ceva în ţară”, respectiv că 
fenomenul corupţiei a cuprins cele mai înalte straturi ale 
suprastructurii. Reacția Puterii, în toate aceste cazuri, a fost 
debarasarea de aceşti funcţionari incomozi, care au stricat 
impresia de „normalitate”. Sondajele de opinie arată că efectul 
a fost exact contrar celui urmărit de autorități. Omul obișnuit 
resimte tot mai acut pericolul corupţiei, al coagulării 
structurilor crimei organizate în sferele înalte ale Puterii. În 
ciuda mesajelor liniștitoare venite „de sus”, conform cărora, 
„totul este normal”. 

Revenind la presa independentă, în orice stat civilizat, ea 
este considerată „câinele de pază al democraţiei”, în sensul că 
menirea ei este aceea de a sancţiona prompt orice 
discontinuitate, orice fapt „ce pare în neregulă”. Din acest 
motiv, presa se află într-o permanentă opoziție cu tendința 
autorităților de a păstra aparența de normalitate. lar acuzele 
venite din partea autorităților, conform cărora ziarele 
independente sunt vinovate de imaginea proastă a 
suprastructurii în ochii cetățenilor, pentru că nu reflectă în 
paginile lor şi faptele pozitive (câte ar fi acestea), nu reprezintă 
decât tot o tehnică de manipulare (cea a „țintelor false”), prin 
care se încearcă transferarea eşecurilor autorităţilor în sarcina 
presei. În realitate, responsabilitatea pentru imaginea proprie 
revine în întregime autorităților, în timp ce menirea ziarelor 
independente, după cum spuneam, este aceea de a observa 
discontinuităţile, pentru a-i oferi cititorului posibilitatea să 
analizeze obiectiv situaţiile și să se poată hotărî în perfectă 


cunoştinţă de cauză cu ce formaţiune politică va vota atunci 
când va veni vremea alegerilor. 

Un alt exemplu de aplicare a acestei tehnici privind 
„aparența de normalitate” în România postdecembristă este 
dat de interviurile acordate presei de către cei incriminaţi în 
raportul „Apartamentul” (raport efectuat de o comisie 
parlamentară specială, având ca obiect repartizarea ilegală de 
locuinţe unor înalți demnitari). Cei intervievaţi au răspuns cu 
nonșalanță că ei au obţinut locuinţele în mod „normal”, ca 
urmare a unor cereri făcute, „ca tot omul”, forurilor în drept să 
acorde respectivele spaţii locative. În acest caz, aparenţa de 
normalitate a fost contrazisă flagrant de criza de locuințe 
existentă în România acelei perioade. Cei incriminați au 
utilizat respectiva tactică tocmai pentru a ascunde traficul de 
influenţă și ilegalităţile prin care şi-au obţinut locuinţele și, din 
păcate, ca în multe alte cazuri flagrante, nu s-a luat nicio 
măsură în privința lor. Spunem din păcate, pentru că 
perpetuarea unei asemenea stări are repercusiuni mult mai 
grave decât ar părea la prima vedere. Treptat, în conștiința 
publică se  insinuează ideea că adevărata stare de 
„normalitate” în România este cea în care structurile crimei 
organizate se află la putere, în care orice ilegalitate este 
permisă dacă ai „spatele asigurat”. Oamenii ajung la concluzia 
că este mult mai simplu şi mai profitabil să îţi cauţi protectori 
pentru a încălca legea, decât s-o respecţi. Se creează astfel un 
nou sistem de valori, o nouă mentalitate, ce nu au nimic 
comun cu cele existente în țările cu democraţie autentică. lar 
trecerea spre o normalitate reală va fi mult mai grea şi mai 
chinuitoare. Dacă va mai fi vreodată... 

Revenind la modalităţile propriu-zise de detectare a 
normalității aparente în viaţa de zi cu zi şi la strategiile de 
evitare a influenţei manipulatorilor în astfel de cazuri, trebuie 
remarcată dificultatea şi caracterul complex al acestora. 
Artizanii manipulării depun eforturi considerabile pentru a 
evita apariţia oricărei discontinuități. Și totuși posibilităţi de 
apărare există. Respectarea unor reguli de protocol foarte 
rigide nu impune neapărat supunerea necondiționată faţă de 


acestea. Respectarea oricăror legi, norme și regulamente, scrise 
sau nescrise, nu înseamnă abandonarea judecării lor cu un 
ochi critic, mai ales în cazurile în care ele afectează, chiar și 
într-o mică măsură, drepturi fundamentale precum cele la 
liberă exprimare, asociere sau informare. Testarea unor 
asemenea reguli se poate face printr-o minoră încălcare a lor 
pentru a observa consecințele. Dacă reacția este 
disproporționat de mare și de violentă, înseamnă că „nu e în 
regulă ceva” și trebuie să reevaluăm situația, eventual prin 
adunarea unor informaţii suplimentare referitoare la cei cu 
care am intrat în contact sau la respectiva situație socială. 

În general, o anumită relaxare dublată de un spirit 
nonconformist sunt necesare în asemenea situații pentru 
păstrarea capacităţii de analiză lucidă, în măsură să sesizeze 
aparenţa de normalitate. 


Sesizarea falsei similarități 

Marii artizani ai manipulării nu se mulțumesc doar cu 
controlul total al victimelor. Ei devin cei mai buni prieteni ai 
acestora, le captează afecțiunea și respectul, putând astfel să le 
influențeze mult mai eficient. 

Cu trei decenii în urmă, în Statele Unite, un anume George 
Whitmore Jr. a recunoscut asasinarea a doi activiști socialiști, 
după ce fusese supus unor interogatorii îndelungate. El nu 
numai că a scris o mărturisire de şaizeci și una de pagini, dar a 
dorit să-și exprime în mod public admiraţia față de anchetator, 
pe care ajunsese să-l respecte mai mult decât pe propriul lui 
părinte. Pentru anchetator, aceste sentimente de admiraţie 
reprezentau dovada supremă a abilității sale de a intra „pe 
lungimea de undă” a acuzatului, de a-i capta încrederea şi de 
a-l determina, în cele din urmă, să facă mărturisiri complete. 
Evenimentele ulterioare au demonstrat fără dubiu că 
Whitmore fusese adus în situaţia de a recunoaște un dublu 
asasinat pe care, de fapt, nu el îl comisese! 

Pentru a fi eficienți, manipulatorii încearcă, în primul rând, 
„să se bage sub pielea” victimei. Ei imită felul de a se 
comporta al celuilalt, îi împărtăşesc idealurile și temerile, îi 


captează încrederea şi prietenia. Apoi, atenția se mută 
imperceptibil dar continuu spre zona ce îl interesează pe 
manipulator. Victima se mișcă mai greu, însă încrederea pe 
care deja o are în noul prieten o face să nu sesizeze deplasarea, 
mai ales când partenerul ştie exact când să folosească un gest 
prietenesc sau un zâmbet de încurajare. În final, victima suferă 
o transformare completă, de care nici măcar nu-și dă seama. 
Variante ale unor asemenea procedee se întâlnesc, spre 
exemplu, în relația dintre anchetator și deținut sau între 
deținut şi colegii săi de celulă, veterani, în cadrul procedeelor 
de spălare a creierului despre care am vorbit într-un capitol 
anterior. 

Dar falsa similaritate apare şi în situaţii dintre cele mai 
simple, când manipulatorul acționează uneori din instinct, fără 
un plan dinainte stabilit. În subcapitolul precedent vorbeam 
despre legarea unor prietenii. Fiecăruia dintre noi i se pare 
„normal” ca noul amic să aibă aceleași idealuri, aceleași 
obiceiuri, acelaşi mod de a se îmbrăca sau de a vorbi. Într-un 
anume fel ne recunoaştem în el, primim o confirmare a 
faptului că ceea ce facem, gândim sau simțim noi este corect, 
de vreme ce și alții se manifestă la fel. Treptat, încrederea pe 
care o avem în noi înșine se transferă asupra noului prieten, iar 
spiritul critic se diminuează tot mai mult. Devenim astfel 
victime ușoare ale celor care folosesc această tehnică a falsei 
similarități. 

Pentru a ne feri de astfel de situaţii este necesar să analizăm 
cu atenție comportamentul noului partener de relaţie, să 
vedem dacă supralicitează într-un anume context și de ce, să 
facem diferența între ceea ce vorbeşte sau promite şi ceea ce 
face cu adevărat, să-i cerem, din când în când, cate o dovadă 
cât de mică, dar concretă, de prietenie. 

Este adevărat că exacerbarea unui asemenea comportament 
critic față de orice nouă cunoştinţă ar putea să ne împiedice să 
trăim din plin. Permanenta neîncredere în ceilalți, bănuielile, 
teama de a nu fi înșelați nu pot rămâne nesesizate prea mult 
timp de către cei din jur și ar putea să ne izoleze. Probabil, în 
marea majoritate a cazurilor, este mai bine să-i privim pe 


oameni cu încredere, chiar cu riscul de a fi dezamăgiți mai 
târziu. Pentru că toate astea ţin, în ultimă instanţă, de farmecul 
vieţii. De fapt, secretul supravieţuirii decente nu constă în a ne 
comporta ca și cum am trăi într-o lume de dușmani, ci de a 
învăţa din greşelile noastre și ale celorlalți. Acceptând că am 
greşit în anumite situaţii, chiar și numai pentru faptul că ne- 
am lăsat amăgiţi, ne va fi mult mai uşor, după aceea, să ne 
ferim. 


Identificarea competenţei aparente 

Dincolo de credibilitatea reală a unei persoane, pe cei din 
jur îi impresionează competenţa, încrederea și siguranța de 
sine pe care aceasta o manifestă. Oamenii puternici fascinează 
nu numai prin ceea ce spun, ci și prin tonalitatea vocii, prin 
gesturi, prin postură. Cineva care se uită direct în ochii 
interlocutorului, stă foarte aproape de acesta și vorbeşte 
răspicat, reuşeşte foarte uşor să se impună. 

Pe de altă parte, cei uşor influențabili manifestă o 
permanentă stare de incertitudine, atât prin ceea ce spun, cât, 
mai ales, prin ceea ce nu spun. Ezitări minore precum pauzele 
în vorbire sau bâlbâielile pot fi ușor de manipulat pentru că ele 
exprimă, în acel moment, o judecată confuză, deci o 
vulnerabilitate sporită a celui în cauză. Multe dintre manualele 
destinate vânzătorilor din ţările occidentale le oferă acestora 
sfaturi privind exploatarea celor mai neînsemnate gesturi şi 
ezitări ale potenţialilor cumpărători. 

Foarte mulţi manipulatori își creează cu atenţie o imagine 
de indivizi puternici, competenţi, siguri pe ei înșiși, destinată 
să-i intimideze pe cei cu care vin în contact. Liderii sectelor 
extremiste își construiesc o aură de mister indescifrabil în jurul 
lor, folosesc un limbaj specific, „accesibil doar inițiaților” 
(chiar dacă nu semnifică nimic concret), tocmai pentru a-i 
putea subjuga mult mai uşor pe novici. Conducătorii 
sistemelor totalitare, de asemenea, își bazează ideologia pe 
„fundamente ştiinţifice”, se comportă ca veritabile figuri 
mesianice, mai presus de orice bănuială, se erijează în 
deținători ai adevărului absolut, dincolo de „înțelegerea” 


maselor de manevră. Până și cele mai nesemnificative gesturi 
sunt supuse necesităţii de a-şi crea o imagine de competenţă 
absolută. Astfel orice activist este obișnuit din start să se 
adreseze celor din afara ierarhiei, indiferent de vârsta sau 
competența reală a acestora, cu „tu”, „măi” sau chiar să 
folosească expresii triviale pentru a-şi demonstra 
„Ssuperioritatea”. 

Puteţi să încercați și singuri un experiment. Atunci când un 
funcționar vă vorbeşte tăios, la per tu, răspundeţi-i în acelaşi 
fel. De multe ori îl veţi vedea cum își îndulcește tonul vocii şi 
trece la pronumele de politeţe. 

Cum se poate rezista unor situații în care cei cu care venim 
în contact exercită o putere de fascinaţie greu de evitat? Primul 
pas este acela de a analiza răspunsurile „programate” pe care 
aceştia le aşteaptă de la noi și de a refuza rostirea lor în caz că 
nu sunt justificate. Niciodată nu trebuie să acceptaţi un lucru 
ce vi se pare „ciudat” doar din cauza presiunii şi a 
insistențelor celuilalt. În marea majoritate a cazurilor, o 
amânare este bine venită pentru judecarea la rece a situației. În 
același timp, refuzul de a accepta necondiţionat premisele 
impuse de cineva, cu aparenţă de credibilitate sau competenţă, 
vă poate stimula încrederea în propria dumneavoastră 
persoană, echilibrul şi gândirea lucidă. 

Dacă vă consideraţi o persoană uşor influențabilă, gândiţi- 
vă că totuși fiecare fiinţă umană, cu calităţile și defectele ei, 
este unică în felul său. Poate că tocmai cei care vi se par 
puternici au la rândul lor slăbiciuni ascunse, mult mai grave 
decât simpla dumneavoastră timiditate, de care ei încearcă să 
profite. Reactivaţi-vă în memorie un episod din viața 
dumneavoastră în care v-aţi simţit puternic(ă), în care v-aţi 
bucurat de respectul și admiraţia celor din jur. Păstraţi această 
imagine numai pentru dumneavoastră, ca pe un secret intim, 
și gândiţi-vă la ea ori de câte ori veţi încerca un sentiment de 
slăbiciune. Va fi dovada de necontestat că puteţi fi o persoană 
puternică, la fel cu cei care vă fascinează într-un moment sau 
altul al vieţii, sau chiar mai presus de ei. Nu vă mai gândiţi la 
amintirile neplăcute, eliminaţi incertitudinile și analizele 


interioare descurajante. Concentraţi-vă atenţia asupra a ceea ce 
aveţi de făcut în mod concret, în loc să vă pierdeţi timpul cu 
tot felul de îndoieli față de propria dumneavoastră persoană. 
Asemenea dialoguri interne vă pot face extrem de 
vulnerabil(ă) în faţa manipulatorilor care ştiu extrem de bine 
cum să le observe și să le exploateze. 

Acţionând, analizând, negociind, refuzând să colaboraţi sub 
presiune, veți fi mult mai greu de influenţat. 


Sesizarea confuziei cognitive 

De multe ori, la nivel macrosocial, dar nu numai, indivizii 
sunt integrați unei „lumi mai bune” prin exploatarea erorilor 
din vechiul mod de viață, dar, mai ales, prin controlul 
informațiilor. Artizanii manipulării apelează la analogii false, 
la distorsiuni semantice, la etichetări retorice, ajungând până 
la rescrierea istoriei sau la „reinventarea” unor științe 
fundamentale, pentru a motiva noul sistem social. În acest 
mod, individul e împiedicat să perceapă realitatea așa cum 
este, limitându-se la a trăi într-o lume iluzorie, în care 
simbolurile înlocuiesc concretul. 

În coagularea societăţilor bazate pe ideologia comunistă, un 
rol fundamental l-a avut reconsiderarea istoriei, pe principiul 
orwellian, conform căruia „cel care controlează prezentul 
controlează trecutul, iar cel care controlează trecutul 
controlează şi viitorul”. În capitolul dedicat sistemelor 
totalitare am văzut, pe larg, cum s-a acţionat pentru crearea 
„omului nou”, pentru impunerea unei noi mentalități, pentru 
redefinirea culturii ș.a.m.d. Însă utilizarea confuziei cognitive 
se aplică şi în cazuri de manipulări medii sau mici, pentru a 
câştiga controlul asupra individului. 

În general, ori de câte ori sesizați că o explicație este neclară, 
că unele generalități sunt extrem de vagi, că mesajele 
transmise de diverşi vorbitori sunt retorice, confuze ori 
neconforme cu realitatea, înseamnă că „nu merge ceva”. În 
majoritatea cazurilor, pentru a escamota realitatea sau pentru 
a-şi ascunde obiectivele reale, diverşi indivizi încearcă să 
apeleze la noi construcţii semantice, la etichetări neobișnuite 


sau la teorii cu aparenţă de fundamentare ştiinţifică. Spre 
exemplu, pentru că tranziția în România postrevoluționară a 
înregistrat nenumărate poticneli, ea a fost calificată drept 
„originală”, această etichetă fiind considerată suficientă pentru 
a motiva eșecurile „inevitabile“, dar şi pentru a induce ideea 
că, deși „originală”, tranziția există şi avansează triumfal. 
Niciunul dintre utilizatorii acestei etichete nu a explicat 
vreodată, în mod concret, ce înțelege prin termenul de 
„original“. Dacă analizăm programele partidelor de pe scena 
politică românească vom vedea că multe, chiar și dintre cele cu 
aderență semnificativă la electorat, nu au o doctrină clară, 
aceasta fiind înlocuită cu generalități extrem de vagi şi de 
confuze. Şi exemplele pot continua la nesfârșit. 

Pentru a scăpa de tentativele de influențare prin inducerea 
unor astfel de confuzii cognitive, cea mai eficientă cale este 
aceea de a pune mereu întrebări. Atunci când ceva vi se pare 
neclar, întrebaţi până vă lămuriţi. Foarte mulți agenţi de 
influență încearcă evitarea unor răspunsuri concrete prin 
crearea unui sentiment de jenă în interiorul celui care este 
nelămurit. Fie indirect, printr-o privire severă sau ironică, fie 
direct, prin fraze, uneori chiar brutale, de genul: Eşti prea prost 
să întelegi! Cum poți să pui asemenea întrebări? Te credeam mai 
deștept! Eşti prea nervos ca să judeci cu luciditate! ş.a.m.d. În astfel 
de cazuri, cel mai indicat este să aplicaţi „metoda Ion Roată”, 
întrebând la modul foarte nevinovat: Domnule, explicația 
dumneavoastră este excelentă, dar prea elevată pentru mine. Ați 
putea să repetați concret, în câteva cuvinte, ce ați vrut să spuneți? 
Evident, în funcţie de situaţie și de interlocutor, puteţi folosi 
un ton serios sau mucalit, puteţi reformula întrebarea, puteți 
găsi alte variante. Esenţial este să întrebaţi. 


Sesizarea confuziei emoționale 

Cel mai puternic instrument de manipulare a individului 
este apelul la sentimentele sale. Artizanii manipulării 
elaborează strategii, uneori extrem de complexe, pentru a trece 
de bariera raţiunii către emoţiile individului, pentru a-i 
exploata cele mai ascunse dorinţe sau temeri, mergând până la 


activarea instinctului fundamental de conservare. Ei urmăresc 
cu atenţie ce anume așteaptă subiecții într-o anume situație 
socială, care sunt sursele de teamă sau de inducere a unui 
sentiment de vinovăţie, ce interese sau dorințe intime se 
manifestă, mai mult sau mai puţin vizibil, la un anumit 
moment dat. Cunoscând toate acestea, este foarte ușor apoi 
pentru manipulatori să vină în întâmpinarea necesităților 
emoţionale ale indivizilor, să le cucerească încrederea şi să-i 
subjuge, fără ca ei să-şi dea seama. Sau dacă realizează că au 
fost manipulaţi, de cele mai multe ori este prea târziu pentru a 
mai face ceva. 

Diane Louie, o supraviețuitoare a tragediei din jungla 
Guyanei (a făcut parte din grupul de fugari, condus prin 
junglă de Clark, în dimineața de dinaintea masacrului), 
povestea o amintire dureroasă din viaţa ei. Într-o zi s-a 
îmbolnăvit din cauza unui virus intestinal şi a fost dusă la 
infirmeria din Jonestown. Ceva mai târziu, Jim Jones a venit la 
patul ei şi a întrebat-o: Cum te mai simți? Ea s-a cufundat în 
pături, evitând să-l privească în ochi. Ai vrea să mănânci ceva 
anume? a continuat Jones. Diane și-a amintit atunci de locuința 
ei mizerabilă, de gândacii din mâncare, de munca istovitoare, 
de toate promisiunile cu care Jones i-a înșelat pe ea şi pe 
ceilalți şi a răspuns: Nu. Totul e în regulă. Mă simt mai bine. Mult 
mai târziu avea să declare: Am știut atunci că, dacă acceptam vreo 
favoare, i-a fi aparținut pentru totdeauna. De aceea n-am vrut să-i 
datorez nimic. Cum spuneam, Diane Louie a fost unul dintre 
foarte puţinii supraviețuitori ai tragediei finale. 

În sistemele totalitare, o strategie extrem de complexă este 
pusă în mișcare pentru exploatarea sentimentului de 
vinovăţie. Sunt imaginate noi păcate, se întocmesc dosare, 
individul este permanent ameninţat cu ceea ce ar putea să i se 
întâmple dacă nu respectă normele impuse de regim. Dar 
strategia este aplicată, în continuare, și după colapsul 
respectivelor sisteme. În România postrevoluţionară, șantajul a 
devenit o veritabilă politică de stat. Primul val a fost 
reprezentat de amenințările cu publicarea dosarelor întocmite 
de securitate. Cum, între timp, opinia publică și-a pierdut 


interesul față de trecutul mai mult sau mai puțin tulbure al 
diferitor personalități, s-a trecut la cel de-al doilea val, 
reprezentat de ameninţarea cu dosarele penale. În mod voit, 
pe de o parte s-a perpetuat haosul legislativ, iar pe de alta 
aparatul de justiţie a fost făcut ineficient prin aruncarea lui 
într-o criză fără precedent. În acest mod, declanșarea urmăririi 
penale, în marea majoritate a cazurilor în care sunt implicate 
personalități importante, a rămas în întregime la latitudinea 
celor aflaţi la putere. În consecinţă, ori de câte ori interesele 
Puterii o cer, dosarele penale ale unor opozanți sunt trimise 
justiţiei. În același timp, când aceleași interese o cer, procesele 
sunt stinse și afacerile muşamalizate până la noi ordine. 

Dar manipulările bazate pe confuzia emoţională nu se 
limitează numai la exploatarea sentimentelor de vină sau de 
teamă. Extrem de subtilă este exploatarea dorințelor intime ale 
indivizilor. O locuință confortabilă, o deplasare în străinătate, 
o funcție importantă ș.a.m.d., oferite la momentul oportun, pot 
crea sentimente de recunoștință extrem de puternice, prin care 
chiar şi cei mai aprigi dușmani pot fi reduși la tăcere. De 
asemenea, diversele cadouri, atragerea în anumite afaceri, în 
care mirajul banilor poate întuneca rațiunea, pot deveni mai 
târziu instrumente extrem de eficiente pentru șantajul 
sentimental și chiar pentru cel cu conotație penală. 

Necesităţile sexuale ale indivizilor şi cele mai ascunse 
dorinţe ale acestora în domeniu pot fi şi ele exploatate pentru a 
genera posibilităţi de șantaj ulterioare. Scandalul de la „Sexi 
Club”, din Bucureşti, este elocvent în acest sens. Deşi, în 
nenumărate interviuri, oficialitățile au vorbit despre zeci de 
casete pe care fuseseră înregistrate, cu camere ascunse, 
delirurile sexuale ale unor importante personalități ale vieţii 
publice româneşti, respectivele înregistrări nu au constituit 
niciodată obiectul vreunei anchete serioase, ele fiind destinate 
exclusiv șantajului la nivel înalt. 

Coborând la nivelul străzii, trebuie remarcat că până și cel 
mai banal cerşetor se bazează, în activitatea lui, pe inducerea 
unui sentiment de vină (alături de milă) în sufletele 
trecătorilor, pentru faptul că ei sunt bine îmbrăcaţi, în general 


bine hrăniţi, în timp ce el suferă de foame sau de frig. La fel, 
nenumărați escroci se dau drept gunoieri, controlori, poliţişti, 
angajaţi ai unor asociaţii de caritate etc., exploatând 
sentimentele pe care oamenii le au față de respectivele 
instituţii sau organizații. 

Pentru a sesiza încercările de manipulare ce se fac asupra 
noastră pe baza confuziei emoționale, ar trebui să ne inducem 
câteva momente de detaşare, de analiză lucidă, ori de câte ori 
simțim că abuzează cineva de sentimentele noastre, când avem 
un disconfort psihic, sau când sesizăm că „ceva nu este în 
ordine”. Încercând să găsim cauzele acestor activări 
emoționale, am putea, în multe cazuri, să vedem dacă 
sentimentele avute în acel moment sunt provocate cu un scop 
anume sau au o motivaţie ce nu ține neapărat de manipulare. 

Şi totuşi, este foarte greu să acționăm astfel în toate 
împrejurările, deoarece ar trebui să apelăm la momentele de 
detașare cel puţin de câteva ori pe zi. O asemenea metodă se 
impune doar atunci când într-adevăr simțim că presiunea 
emoţională a atins cote îngrijorătoare. În rest, cel mai indicat ar 
fi să ne luăm câteva măsuri elementare de precauţie. 

Nu vă dezvăluiţi niciodată, mai ales în prezenţa străinilor 
sau a unor cunoștințe întâmplătoare, dorințele intime, 
punctele vulnerabile, temerile sau incertitudinile. Vorbiţi cât 
mai puţin despre trecutul dumneavoastră, nu vă lăsaţi 
antrenați în confesiuni ce nu își au rostul, evitaţi să vă 
deschideţi sufletul în faţa oricui. Chiar şi cel mai bun prieten se 
poate folosi, cândva, de secretele pe care i le-aţi destăinuit 
numai lui. 

Evitaţi tentaţiile de orice fel. În general, darurile nu cad din 
cer. Gândiţi-vă, înainte de a accepta generozitatea cuiva, la ce 
v-ar putea duce un firesc sentiment de recunoștință. În Eneida 
lui Vergiliu, marele preot al Troiei, Laocoon, încercând să-i 
convingă pe concetăţenii săi să nu introducă în cetate calul de 
lemn lăsat de ahei pe țărm, în care se afla Odiseu împreună cu 
soldaţii săi, s-a adresat mulţimii cu o frază devenită celebră: 
Timeo danaos et dona ferentes (Mă tem de danai chiar şi când aduc 
daruri). După cum se știe, din nefericire, temerea bătrânului 


preot s-a dovedit întemeiată. Nu ar fi rău să vă amintiţi acest 
episod ori de câte ori cineva la care nu vă așteptați vă oferă 
daruri. 


Jocul de-a „alegerea“ 

În ţările cu sistem concurenţial veritabil, cei mai versaţi 
vânzători nu se mulțumesc doar a-l determina pe client să 
cumpere unul dintre produsele oferite de ei, ci continuă 
discuţia pentru a-l convinge că „a făcut cea mai bună alegere”. 
În acest fel se creează o legătură subtilă între ei și cumpărător, 
care îl va determina pe acesta să le devină client permanent. 
Mai mult, îndată ce simt că omul este decis să facă o 
cumpărătură în magazinul lor, îi prezintă mai multe 
sortimente, cu preţuri din ce în ce mai ridicate și de calitate 
superioară, accentuând pe faptul că „alegerea îi aparţine”. 
Evident, au grijă să-i inducă sentimentul că posibilitatea de 
alegere se referă la ce anume să cumpere, nu la dacă să 
cumpere ceva ori nu. În caz că respectivul cumpărător înclină 
să ia un produs ieftin, îi prezintă în continuare calităţile 
suplimentare ale mărfurilor de același gen, dar mai scumpe, 
sugerându-i că depinde numai de el dacă vrea să ia un lucru 
prost la un preţ mic sau acceptă să dea câţiva bani în plus 
pentru a avea o marfa într-adevăr de calitate. 

Tehnica respectivă nu se aplică doar în domeniul comercial. 
O variantă a ei este reprezentată de strategia „fructului oprit”. 
Liderii unor secte extremiste, precum şi conducătorii unor 
organizaţii cu iz ocult imaginează tot felul de ritualuri 
inițiatice, care să presupună cât mai multe eforturi din partea 
novicelui pentru a le parcurge. În acest mod, satisfacția finală a 
noului adept, precum și fidelitatea sa față de sectă sau 
organizaţie vor fi incomparabil mai mari decât în cazul unei 
acceptări formale. Psihologii Jack și Sharon Brehm au publicat 
în 1981 rezultatul unor studii prin care se constată că, cu cât 
sunt mai severe restricțiile impuse individului, cu atât dorința 
acestuia de a le înfrunta este mai mare. Tentaţia „fructului 
oprit” îi dă individului sentimentul că nu are decât o opţiune, 
celelalte fiind nedemne de atenţie. Tehnica a fost aplicată și de 


multe partide extremiste, care, mai ales atunci când au fost 
scoase în afara legii, au reuşit să adune un număr record de 
adepţi, în special prin exagerarea persecuțiilor la care au fost 
supuse sau chiar prin inventarea unor pogromuri ori atentate 
la adresa membrilor lor. 

Pentru a rezista acestui joc de-a „alegerea”, este necesar să 
luăm în considerare, întotdeauna, şi variante despre care nu ni 
se vorbeşte. Spre exemplu, imaginaţi-vă că sunteți într-un 
bombardier și vi se adresează întrebarea: Câte bombe ar trebui să 
aruncăm? Una, două, sau zece? Nu este necesar să spuneţi câte. 
Puteţi foarte bine alege un răspuns neindus de întrebare: 
Niciuna. De asemenea trebuie să analizăm de fiecare dată, cu 
atenţie, situaţii în care suntem ademeniţi cu „fructul oprit”. De 
multe ori, spre exemplu, prețurile unor produse sunt artificial 
ridicate doar pentru că acestea se vând într-un magazin din 
care cumpără snobii sau, mai bine zis, „lumea bună”. Există 
însă nenumărate alte magazine, unde se pot găsi aceleași 
mărfuri, de aceeași calitate, la preţuri sensibil mai mici, doar că 
despre ele nu se vorbește. 

În general, atunci când cineva ne impune să acționăm într- 
un anume fel, putem să-i testăm intenţiile, măcar cu o opoziţie 
formală, pentru a-i vedea reacţiile. Atunci când ni se oferă 
posibilitatea de a alege între mai multe variante este indicat să 
ne gândim dacă nu există şi o alta nemenţionată de 
interlocutor, însă, poate, mult mai favorabilă nouă. În anumite 
situaţii, interlocutorul poate insista vehement asupra unei 
variante numai ca să ne trezească suspiciunea şi să ne 
determine să alegem o a doua posibilitate, favorabilă pentru el. 
Testaţi-l, acceptându-i varianta! Dacă are un plan ascuns, va fi 
luat prin surprindere şi se va da de gol. 

În orice caz, gândiţi-vă că aproape întotdeauna există o 
soluţie ce nu a fost luată în calcul. Poate fi chiar cea de care 
aveţi nevoie. 


Gândirea de grup 
Succesul manipulărilor pe scară largă depinde, în primul 
rând, de modul în care individul a fost cufundat în anonimatul 


masei de manevră. Liderii sistemelor totalitare, precum și 
conducătorii unor secte extremiste depun eforturi 
considerabile spre a inocula în mințile celor pe care îi 
manevrează sentimentul fidelității necondiționate față de 
respectivul grup social. Repetând la nesfârşit preceptele teoriei 
bazate pe împărțirea oamenilor în „buni” şi „răi”, ei îi fac pe 
adepţi să creadă sincer că fac parte din grupul social „bun”, 
„corect”, în timp ce restul lumii este alcătuit din „răi” şi 
„ticăloşi”. Orice idee ce nu corespunde respectivei ideologii 
este calificată drept eretică sau drept o expresie a trădării. 

Manipularea se realizează în special prin controlul 
informațiilor, dar şi prin izolarea grupului, pentru a evita orice 
contacte ale membrilor săi cu lumea exterioară. În capitolul 
dedicat sistemelor totalitare am văzut, pe larg, în ce mod se 
face controlul informaţiilor, pentru a permite accesul 
oamenilor obişnuiţi numai la ştirile ce susțin politica 
regimului. De asemenea, am văzut cum se redefinesc istoria, 
morala, filosofia, limba, cum se modifică sistemul educaţional, 
cum se dă o nouă înfățișare orașelor, satelor ş.a.m.d., totul 
pentru a-l rupe complet pe individ de influenţele vechiului 
mod de viață (de „mentalităţile burghezo-moșierești”, 
„reacţionare”) şi pentru a-l transforma în „omul nou”. Aceleași 
tehnici se aplică, la scară redusă și în diverse variante, în orice 
sectă religioasă extremistă. 

O dată ce individul nu mai are niciun contact cu exteriorul 
și nicio posibilitate de acces la surse alternative de informație, 
identitatea lui se evaporă şi el va fi integrat grupului. 
Comportamentul, gândirea şi chiar sentimentele lui se vor 
adapta noilor standarde, sisteme de valori, legi și regulamente. 
Pentru a scăpa de chinul interior, determinat de fenomenul 
disonanţei cognitive, el va ajunge să creadă sincer în noua 
ideologie sau viziune asupra vieţii, în noile reguli de grup și 
va fi mult mai preocupat de alinierea la modul de gândire 
general, decât de exprimarea unor păreri critice sau de analiza 
obiectivă a situaţiilor. Cu timpul va avea chiar impresia că 
participă efectiv la luarea deciziilor, că hotărârile luate „în 
unanimitate” sunt cele „corecte”, că noua lume în care trăiește 


este „cea mai bună dintre toate”. Şi chiar dacă nu este 
totalmente supus noii ideologii, izolarea față de lumea 
exterioară, intoxicarea cu informaţii aşa-zis „corecte” şi 
contactul permanent cu o politică ce împarte totul în „alb” și 
negru”, „bun” şi „rău”, „corect” şi „incorect” îi vor forma un 
mod de gândire foarte greu de readus la normalitate. 

Izolarea este aplicată și în situaţii dintre cele mai comune, 
pentru a influenţa individul să facă un lucru sau altul. Poliția 
îşi interoghează suspecţii în camere goale, fără niciun fel de 
mobilier; pușcăriile, spitalele de boli nervoase, centrele de 
reeducare sunt locuri izolate, sectele extremiste se retrag în 
campusuri unde contactul cu lumea exterioară este inexistent. 

Tehnica inoculării unei „gândiri de grup”, atunci când ea 
este aplicată unui întreg, sistem social, e greu de sesizat, dar nu 
imposibil. Greu în special din cauza faptului că cel care 
sesizează la un moment dat că „nu merge ceva”, se vede pus 
în situaţia de a se așeza „împotriva curentului general”. Şi 
totuși, dacă în sistemele totalitare o astfel de atitudine ar 
atrage după sine pedepse severe, în sistemele democratice ea 
este posibilă fără urmări, iar în sistemele democratice în curs 
de cristalizare (precum cele din statele postcomuniste) este 
chiar bine venită, pentru a impulsiona formarea unei 
mentalități noi, deschise confruntării autentice de idei. 

Cum putem sesiza dacă suntem victime ale acestor tehnici 
de impunere a unei „gândiri de grup”? În primul rând printr-o 
analiză la rece a comportamentului, a gândirii şi a 
sentimentelor noastre. Dacă am ajuns să credem necondiționat 
în anumite idei, deşi suntem puși în faţa a numeroase fapte 
concrete ce le contrazic, dacă îi considerăm proști sau dușmani 
pe cei care au alte păreri decât ale noastre, dacă ne limităm 
numai la anumite surse de informaţie, ce ne susțin concepțiile, 
dacă ajungem să dăm răspunsuri standard, al căror înțeles 
profund nici măcar nu ne este prea clar, înseamnă că ne aflăm 
sub influența totală a manipulatorilor ce ne-au inoculat 
politica împărțirii tuturor faptelor și ideilor în „albe” şi 
„negre”, în „corecte” şi „incorecte”. În viața reală există 
nenumărate tonuri de gri, nenumărate variante și nimeni nu se 


poate crede deţinătorul adevărului absolut. 

Dialogul autentic, schimbul de idei, recunoașterea 
greşelilor, analiza lucidă a faptelor sunt paşi importanți spre 
evadarea din mrejele unui asemenea tip de manipulare pe 
scară largă. Gândiţi-vă atunci când luaţi o decizie dacă ca 
reprezintă opţiunea dumneavoastră intimă. Nu cumva aţi luat- 
o pentru că „aşa trebuie” sau pentru că o asemenea hotărâre 
aşteaptă de la dumneavoastră cei care deja vă manevrează așa 
cum vor ei? Ataşamentul necondiţionat față de anumite idei, în 
ciuda tuturor evidențelor ce demonstrează contrarul, nu 
reprezintă un semn al loialității, ci o dovadă de rigiditate și 
chiar de succes al manipulării la care este supus individul. 

Acceptaţi în cadrul discuţiilor, nu doar formal, și părerile 
celorlalți şi analizaţi-le cu atenţie, atunci când sunt susținute 
de argumente concrete. De multe ori vă pot oferi soluţii la care 
poate chiar şi dumneavoastră v-aţi gândit, dar le-aţi respins 
pentru că nu erau „pe linie” sau nu conveneau „politicii 
generale”. Încercaţi să ieşiţi de sub influenţa celor care judecă 
doar în „alb” şi „negru”, a celor care îi consideră dușmani 
personali pe toţi cei care au păreri diferite de ale lor. leșiți de 
sub influența celor care susțin până în pânzele albe idei 
contrazise de realitate, care nu acceptă dialogul, care se 
erijează în deținători ai adevărului absolut. 

Cristalizaţi-vă propriile dumneavoastră opinii prin 
observarea atentă a realității, prin culegerea informațiilor din 
cât mai multe surse. Nu uitaţi că premisa fundamentală a 
democrației este asigurarea accesului tuturor cetățenilor la 
surse alternative de informație. Numai astfel omul obişnuit 
poate să-şi aleagă reprezentanții în deplină cunoștință de 
cauză. Numai astfel alegerile generale pot fi considerate libere 
şi corecte. Amintiți-vă cu câtă înverșunare, ani de zile după 
revoluția din România a fost refuzată acordarea licențelor de 
emisie unor posturi particulare de televiziune, ce nu puteau fi 
controlate de autorități. Amintiți-vă cât de ușor au fost 
chemați minerii la Bucureşti, din cauza controlului 
informațional total exercitat de puternicii zilei. La şase ani 
după revoluție, când televiziunile şi posturile de radio 


particulare au început să se dezvolte, asemenea manipulări de 
anvergură nu mai sunt posibile (sau, oricum, ar fi posibile cu 
mult mai mult efort din partea autorităților). 

Învăţaţi din greșelile trecutului, pentru a nu mai greşi din 
nou. 


Structurile impersonale 

În sistemele totalitare, orice semn de opoziţie este pedepsit 
sever. De asemenea, în închisori, în spitalele de boli mintale, în 
sectele extremiste, în cazărmi sau în lagărele de concentrare, 
conducătorii acestora au un control aproape total asupra 
existenţei celorlalți. Nicio împotrivire la reguli nu este admisă. 

Atunci când presiunea unui sistem autoritar asupra 
oamenilor obişnuiţi devine insuportabilă, apare întrebarea 
dacă este posibilă ori nu vreo cale de salvare sau de răzvrătire. 
Autorităţile din astfel de sisteme îşi iau de obicei măsuri de 
siguranță, prin angajarea în toate posturile-cheie ale 
suprastructurii a unor oameni fideli lor, pe care îi pot 
coordona cu ușurință. În asemenea cazuri, opozanțţii sunt mai 
tot timpul oameni obişnuiţi, care nu pot face mare lucru fără a 
fi pedepsiți. Mult mai ușoară este lupta împotriva unor astfel 
de sisteme din afara lor. Asta dacă pot fi găsite căi de evadare. 

Şi totuşi, chiar şi în situaţiile cele mai lipsite de speranță 
există posibilitatea organizării unei rezistențe interne, ce ar 
putea da rezultate. Primul pas este analiza atentă a sistemului 
pentru a vedea ce schimbări anume sunt posibile. Apoi, cei 
care formează nucleul rezistenţei încep să testeze concepțiile şi 
sentimentele intime ale celor din jur, comentează unele lucruri 
minore, cărora regimul nu le acordă prea multă importanță 
(pentru a demonstra celorlalți că poziţia critică este totuși 
posibilă, dar fără a se expune prea mult, în caz că informează 
cineva autoritățile). Apoi încearcă să stabilească punți de 
legătură cu cei din jur, axându-se pe discutarea problemelor ce 
îi frământă şi pe aceștia, împărtăşindu-le nemulțumirile, 
captându-le încrederea, determinându-i să-și deschidă tot mai 
mult sufletul. 

De îndată ce se formează un grup de opozanți, 


nemulțumirile acestora față de sistem vor fi exprimate în 
revendicări ale grupului, ce vor fi mult mai greu de anihilat de 
către autorităţi decât răzvrătirile individuale. În acest mod 
structurilor impersonale ale regimului li se opun revendicările 
impersonale ale unei anumite organizații. 

Astfel, o minoritate puternică poate lupta mult mai eficient 
împotriva majorităţii. În continuare, de îndată ce minoritatea s- 
a făcut cunoscută, ea poate determina Puterea să accepte unele 
concesii, lucru ce îi sporește prestigiul şi îi aduce noi adepți. O 
astfel de strategie are destul de puţine şanse de succes într-un 
sistem totalitar, însă variante ale ei sunt aplicate frecvent în 
statele ce asigură un anume grad de libertăţi cetățenești. Ea 
este caracteristică înființării și funcționării unor organizații 
cetăţeneşti, unor grupări ale minorităţilor naționale sau rasiale 
ș.a.m.d. 

Concluzia ce trebuie reținută din acest subcapitol este că 
rezistența colectivă e mult mai eficientă decât opoziția individuală, 
indiferent cât de cunoscută ar fi persoana în cauză. Din păcate, 
acest lucru nu este luat în considerare de diverșii veleitari care 
bântuie scena politică a statelor postcomuniste. Fragmentarea 
spectrului politic, sciziunile determinate doar de vanităţile 
personale ale unor lideri sau ale altora nu fac decât să reducă 
drastic posibilitatea apariției unor formaţiuni politice 
puternice, care să impulsioneze decisiv tranziţia spre sisteme 
democratice autentice. 

În statele cu un grad înalt de civilizaţie, deja scena politică 
este dominată de un număr foarte redus de partide, în multe 
cazuri numai două, astfel încât stabilitatea sistemului este mult 
mai mare, iar dezorientarea electoratului e minimă. 

Observarea atentă, detașată, a scenei politice poate releva cu 
destulă ușurință care partide încearcă să atragă electoratul, 
prin diverse tehnici de manipulare, doar pentru satisfacerea 
orgoliilor sau a intereselor strict personale ce îi animă pe unii 
lideri de partid ori pe membrii acestora și care au într-adevăr 
un cuvânt de spus în promovarea mecanismelor democratice 
autentice și în asigurarea unei creșteri reale a bunăstării 
tuturor cetățenilor. 


În acest capitol am trecut în revistă principalele strategii de 
identificare a tehnicilor de manipulare şi de rezistență 
împotriva lor. Se cuvine totuşi o scurtă recapitulare, oferind 
astfel celor interesaţi instrumente cât mai eficiente pentru a se 
sustrage presiunii permanente exercitate de agenţii de 
influență. De aceea vom încheia această carte cu o listă 
cuprinzând douăzeci şi două de sfaturi necesare pentru a 
rezista manipulărilor. 


Douăzeci și două de sfaturi practice 
pentru a rezista manipulărilor 


1. Încercaţi să jucaţi cu dumneavoastră înşivă, din când în 
când, rolul de „avocat al diavolului”, combătându-vă propria 
imagine, concepţiile pe care le considerați de nezdruncinat, 
prejudecățile, comportamentul, sentimentele. Veţi ajunge astfel 
să vă cunoaşteţi mai bine, să vă descoperiți punctele slabe ori 
rigiditățile, dar poate şi calități pe care nu vi le-aţi pus în 
valoare, încercaţi să vă priviți cu alți ochi, mereu din alte 
perspective, pentru a înțelege mai bine care este părerea 
celorlalți despre dumneavoastră. 

2. Exersaţi rostirea unor expresii precum: „Am greşit”, „Îmi 
pare rău”, „E vina mea”, „Am învăţat ceva din greşeala asta”. 

3. Fiţi atenţi la perspectiva din care alții încearcă să 
prezinte, să încadreze o problemă, o situație, o anume opinie. 
Acceptând necondiționat premisele lor, le oferiţi din start un 
avantaj substanţial. Fiţi pregătiți pentru eventualitatea de a 
respinge de la bun început, în întregime, punctul lor de vedere 
şi de a veni cu varianta dumneavoastră. Feriţi-vă să treceţi la 
discutarea detaliilor înainte de a vedea dacă problema, în 
totalitatea ei, nu este cumva greșit pusă. De multe ori agenții 
de influenţă își atrag interlocutorul în discuţii pe marginea 
unei probleme, pentru ca abia când e prea târziu acesta să-şi 
dea seama că întreaga problemă era artificial creată. Spre 
exemplu, după revoluţia din 1989, regimul de la Bucureşti a 
făcut nenumărate presiuni asupra ziariştilor pentru discutarea 
articolelor pe care ar fi trebuit să le cuprindă legea presei. 
Ziarele independente însă au pus problema cu totul altfel: era 
într-adevăr necesară legea presei sau apariţia ei ar fi putut 
justifica un nou val de cenzură informațională? 


4. Acceptaţi pierderile pe termen scurt (în bani, timp, efort, 
sau chiar respect față de propria dumneavoastră persoană) 
pentru a vă păstra independenţa. Lăsându-vă atrași cu 
uşurinţă de mirajul unor avantaje imediate, puteți cădea în 
capcane foarte periculoase, iar suferința produsă de apariția 
disonanţei cognitive va fi incomparabil mai mare decât cea 
provocată de nemulțumiri sau de necazuri trecătoare. 
Acceptaţi micile pierderi și gândiţi-vă că ele vă sunt învăţătură 
de minte pentru a nu mai greşi în viitor. 

5. Puneţi imediat piciorul în prag atunci când sunteţi 
nemulțumit,  agasat, sau când suferiți din cauza 
comportamentului unei persoane apropiate. Exersaţi-vă în a 
spune: „Pot trăi şi fără dragostea (prietenia) ta, chiar dacă la 
început îmi va fi greu. Dacă vrei să mai fim împreună 
(prieteni), încetează să mai faci lucrul ăsta și obişnuieşte-te să 
faci asta”, sau: „Pot supraviețui fără favorurile 
dumneavoastră, dacă vreţi să rămânem în relaţii bune, gândiţi- 
vă să mă tratați cu mai mult respect” ș.a.m.d. În caz că nu 
sunteți luat(ă) în serios, chiar după avertismente repetate, 
pregătiți-vă să vă detaşaţi (despărțiți) total de persoana 
respectivă. 

6. Evitaţi întotdeauna să luaţi hotărâri pripite, mai ales în 
situații care vă sunt neclare. Mulţi agenți de influență 
exagerează graba cu care trebuie să răspundeţi, presându-vă, 
pentru a nu vă da timp de gândire. Judecaţi problema la rece, 
luaţi-vă un răgaz suficient, căutați surse suplimentare de 
informaţii asupra subiectului şi abia apoi puneţi-vă semnătura. 

7. Întotdeauna când ceva vi se pare neclar, insistaţi cu 
întrebările până ce vă lămuriți complet. Nu-i lăsaţi pe agenții 
de influență să vă facă să vă simțiți prost şi astfel să vă reducă 
la tăcere. In foarte multe cazuri, explicaţiile superficiale sunt 
semne ale unor tentative de manipulare, dar şi ale 
superficialității şi incompetenţei celui chipurile atotştiutor. 

8. Exersaţi-vă în descifrarea sensurilor ascunse ale 
lucrurilor sau situațiilor întâlnite la fiecare pas, indiferent cât 
de banale ar părea: rolul uniformelor, substratul diverselor 
relații interpersonale, intenţiile reale ale diverşilor vorbitori, 


rolul nescris al unor legi şi regulamente. Încercaţi să vă 
explicați ce s-a urmărit prin promovarea unor anumite 
concepţii arhitectonice, care sunt tentativele de manipulare 
prin afișarea diverselor simboluri sau sigle, ce interese se 
ascund sub unele alianţe de circumstanţă, prin ce mijloace este 
obținut acceptul sau ataşamentul unora sau al altora față de 
anumite idei, organizaţii sau lideri, cum acţionează asupra 
individului presiunea grupului social din care face parte, ce se 
poate citi printre rânduri în articolele din ziare ş.a.m.d. Poate fi 
un joc interesant, dar și foarte util. 

9. Fiţi atent(ă) la regulile impuse de gazde, atunci când 
sunteți în rolul oaspetelui. Uneori respectarea instinctivă a 
acestora (pentru a nu da dovadă de impoliteţe) vă poate limita 
drastic libertatea de exprimare, de acțiune și chiar de alegere. 
Priviţi cu detaşare regulile de protocol, respectaţi-le, dar nu 
într-o asemenea măsură, încât să renunțați la a vă mai expune 
deschis părerile. Încercaţi din când în când să jucaţi rolul 
nonconformistului. Reacţiile celor din jur vă vor putea 
demonstra dacă au sau nu intenţii ascunse. 

10. Nu acordaţi credit soluțiilor simple în cazul unor 
probleme personale, sociale sau politice complexe. 

11. Amintiţi-vă că nu există dragoste sau prietenie totală, 
necondiționată, din partea unui străin, la prima vedere. Fiţi 
foarte atenţi la cei care încearcă să vi se „bage sub piele” şi 
încercaţi să aflaţi ce anume urmăresc să obţină de la 
dumneavoastră. Însă chiar şi în cadrul relaţiilor obișnuite de 
prietenie sau de iubire, rețineţi că acestea pot fi verificate 
numai în timp. De asemenea, este imposibil ca ele să reziste 
dacă unul numai dă, iar celălalt doar primește. Încrederea, 
adevărata dragoste sau prietenie au la bază reciprocitatea şi 
respectul față de celălalt. 

12. Dacă ajungeţi într-o situaţie socială nouă, într-un 
anturaj nou, într-o companie nefamiliară, încercați imediat să 
aflați de pe ce poziție puteţi intra în contact cu cei din jur și 
care sunt principalii agenţi de influenţă ai grupului. Intraţi pe 
„lungimea de undă” a acestora, aflați cât mai multe amănunte 
despre ei, „citiți-le” preferinţele, orgoliile, preocupările, flatați- 


i dacă e cazul, încercaţi să descifrați ce urmăresc și apoi căutați 
soluţiile cele mai bune pentru a rezolva problemele ce se pot 
ivi. 

13. Evitaţi situațiile total nefamiliare, în care nu vă puteți 
manifesta libertatea de acțiune sau de exprimare. Dacă totuşi 
vă aflați într-o asemenea situație, începeți cu testarea limitelor 
ce vă sunt impuse. Acceptați un preț mai mic pentru a vă 
elibera, în loc să vă supuneți unor suferințe greu de suportat 
pe care vi le-ar putea provoca rămânerea într-o astfel de 
situație. 

14. Nu vă dezvăluiți sentimentele, dorințele ascunse, 
slăbiciunile sau limitele în fața oricui. Amintiți-vă că, uneori, 
chiar şi cel mai bun prieten vă poate trăda sau vă poate 
exploata cu ajutorul acestor destăinuiri. 

15. Obișnuiţi-vă cu momentele de detaşare emoţională, mai 
ales atunci când doriţi să analizaţi cu atenţie o anumită 
problemă. Exersaţi-vă în păstrarea calmului și a sângelui rece, 
în confruntările cu cei care încearcă să vă manipuleze. De 
foarte multe ori ei urmăresc să vă enerveze special pentru a vă 
crea momente de vulnerabilitate de care să se folosească în a 
vă îngenunchea. 

16. Nu vă lăsaţi la cheremul lăcomiei și al satisfacerii 
orgoliului personal. Agenţii de influenţă știu foarte bine cum 
să vă exploateze aceste slăbiciuni pentru a profita de pe urma 
dumneavoastră sau chiar pentru a vă supune în cele din urmă. 
Rezistaţi ademenirilor, lingușelilor, bârfelor, iar dacă vă simțiți 
nesigur(ă) şi nu ştiţi cum să procedaţi, gândiţi-vă la persoana 
pe care o consideraţi un exemplu de onestitate și stăpânire de 
sine şi imaginaţi-vă cum ar proceda aceasta în locul 
dumneavoastră. 

17. Acceptaţi schimbul de idei, analizaţi la rece opiniile sau 
concepțiile ce nu coincid cu ale dumneavoastră, mai ales când 
sunt susținute de argumente concrete, încercaţi să vă puneţi în 
locul celor cu care vă confruntaţi ideile, pentru a vedea mai 
bine unde greşesc ei sau unde greșiți dumneavoastră. 

18. Identificaţi momentele în care simţiţi un sentiment de 
vină şi încercaţi să-i aflați originea. Vedeţi dacă nu vă este 


indus în mod artificial pentru a vă determina să acționați într- 
un anume fel. În general, nu luaţi decizii pentru a scăpa de 
sentimentul de vină. Acceptaţi-l ca pe o componentă 
inevitabilă a firii umane, dar nu acționaţi sub imperiul său. 

19. Acţionaţi pe deplin conștient în toate situaţiile. Nu luaţi 
decizii doar pentru că „aşa trebuie” sau pentru că aşa v-a 
intrat în reflex. Încercaţi să vedeţi care anume reflexe 
corespund convingerilor dumneavoastră intime și care v-au 
fost impuse prin diverse tehnici de manipulare. 

20. Gândiţi-vă că, uneori, consecvența poate conduce la 
rigiditate. Dacă în urma unei analize detașate vă daţi seama că 
ați greșit, nu persistaţi în greşeală doar de dragul consecvenţei. 

21. Autorităţile legitime trebuie respectate, dar cei care se 
erijează în autorități fără a avea legitimitate trebuie supuşi 
unei analize atente pentru a vedea care sunt interesele ascunse 
ce îi animă şi pentru a găsi calea de a-i respinge. 

22. Vociferările sau reacţiile emoţionale nu sunt suficiente 
pentru contracararea actelor de inechitate sau de injustiţie. 
Pentru a lupta împotriva oricăror abuzuri trebuie să vă 
asumaţi deschis opţiunea şi să le înfruntaţi până la capăt, 
indiferent de consecințe. 


Lista prezentată mai sus conţine douăzeci și două de sfaturi, 
însă ea constituie doar un început. O puteți completa 
dumneavoastră înșivă cu concluziile proprii extrase din 
această carte sau rezultate în urma observaţiilor din viaţa de zi 
cu zi. Apoi puteţi analiza din nou toate aceste metode, le 
puteți practica, le puteţi perfecționa, le puteți adapta situațiilor 
concrete în care vă aflați la un moment dat, le puteţi împărtăși 
celor din jurul dumneavoastră sau le puteți ignora. 

Alegerea vă aparţine... 

(1) Kim Ir-sen (n. 15 aprilie 1912, d. 8 iulie 1994) a fost un comunist nord-coreean, 
politician care a condus Coreea de Nord de la fondarea sa în 1948 până la moartea 
sa în 1994. El a deţinut postul de prim-ministru (1948-1972) și președinte din 1972 
până la moartea sa. El a fost, de asemenea, Secretarul General al Partidului 
Muncitorilor din Coreea. 

2) Acidul lisergic dietilamid-25 (din germană Lysergsăure-diethylamid LSD, de 
asemenea numit LSD-25) este un drog psihedelic semisintetic, ce aparține familiei 
de triptamine. Probabil cel mai cunoscut și răspândit psihedelic, LSD-ul a fost 
folosit în principal ca un drog recreaţional, un enteogen și o unealtă în ajutorul 
diverselor practici precum meditaţia, psihonautică, proiecte artistice și 
psihoterapie psihedelică. Este sintetizat din acidul lisergic, derivat din cornul de 
secară, o ciupercă a grânelor, ce de obicei se regăsește pe orez. 


